
— Supratau, kad šiandien trečiosios tavo vedybų me- 
tinės, — tarė viešbučio sekretorė Lona Simon, — ir 
visai nėra reikalo nuolat tai kartoti. Bet nesuvokiu, ko- 
dėl tik šiandien tau tai ateina į galvą. 

Ji sėdėjo ant sunkaus senovinio rašomojo stalo 
viešbučio biure, užsimetusi koją ant kojos su dailio- 
mis kulkšnimis, ir durstė šratinuko smaigaliu skylutes 
stenogramų bloke, gulinčiame ant kelių. 

Urbanas Horsteris stovėjo prieš ją, susikišęs rankas 
į savo nepriekaištingo kostiumo kišenes, ir šypsojosi 
ta patraukliąja šypsena, kuri nuo seno buvo nupelniusi 
jam visų viešbučio klienčių simpatijas. 

— Ką, tu iš tiesų to nesuvoki? — šelmiškai paklau- 
sė jis. — Nejaugi turiu priminti, kad Žavi jauna mer- 
gina, vardu Lona, sugebėjo taip apsukti man galvą, jog 
bemaž stebuklas, kad apskritai dar nuosavo vardo ne- 
užmiršau? 

Jo apžavai atšoko nuo jos kaip nuo sienos. 

— Ak, mesk šalin savo kvailus juokus, — piktai 
atšovė. — Yra dalykų, kurių užmiršti tiesiog negali- 


ma. Jau keletą savaičių aš taip džiaugiausi, laukdama 
šios dienos... 

— Bet aš irgi, brangioji, — raminamai tarė jis, 
siekdamas paglostyti jos petį. 

Ji smarkiai atstūmė jo ranką. 

— Ai, nedumk man akių! Vis tas pat ir tas pat. Te- 
reikia tavo Žmonai tik pirštu mostelėti, ir tu jau pa- 
lieki mane likimo valiai. 

Smarkiu galvos judesiu ji atmetė atgal savo juodus, 
iki pečių siekiančius plaukus. 

— Lona, brangioji, na, būk protinga... 

— O kodėl gi kaip tik man būti protingai? Ko ne- 
pareikalauji iš savo Žmonos, kad būtų protinga? Galų 
gale tai juk jos pačios paikystė. Kodėl tas kvailas ve- 
dybų metines ji tau tepriminė tik šiandien? 

— Ji laukė, kad aš pats apie tai pagalvočiau! 

— Bet tuomet ji menkai tave tepažįsta. 

— Galbūt. 

Urbanas Horsteris iš masyvios, nuostabiai išgravi- 
ruotos sidabro tabokinės išsiėmė cigaretę ir užsidegė 
ją stalo Žiebtuvėliu. 

— Bent jau aš... — pradėjo Lona. 

— Puikiai suprantu, — tarė jis, — tu man apie tai 
būtum dieną naktį minėjusi. Bet, priešingai negu tu, 
Eva kaip tik stengiasi manęs nenervinti. 

— Ar tai reiškia...? 

Ji nuslydo nuo rašomojo stalo, numetė stenogramų 
bloką su šratinuku ir žengė tiesiai į jį, įsmeigusi ku- 
pinas priekaišto didžiules tamsiai rudas akis, kurių po- 
veikį dar didino sumanus makijažas. 

— Žinoma, ne, — skubiai ištarė jis, — nebūk gi 
tokia jautri. Aš nenorėjau tavęs įžeisti, tik... Pasistenk 
galų gale suprasti. Aš myliu tave... taip, tik tave! Bet 
mūsų vestuvių dieną Žmona privalo vis dėlto turėti 
pirmenybę. 

Jis nė nebandė jos apkabinti, ir ji staiga suvokė, 
kaip rimtai jis žiūri į šį reikalą ir kad šito pasiprieši- 

nimo nepalauš taip lengvai, kaip buvo įpratusi. Vie- 
nu akimirksniu jos mažas pikantiškas veidukas nutai- 
sė vaikiškai maldaujančią išraišką. 

— Tiesiog baisu, — ištarė tyliai, — kaip man bū- 
tina šiandien nuvažiuoti į Štrasburgą! Drabužiai ten jau 
parūpinti ir... 

— Kodėl tau būtinai reikia drabužius pirktis Štras- 
burge? Tarytum jų neužtektų čia, Baden Badene? 

— Brangusis, — švelniai tarė ji, — argi visai pa- 
miršai, kodėl aš taip darau? Juk tik dėl tavęs. Pats gi 
mane prašei... kad tavęs nekompromituočiau. Kad vie- 
tinės pliuškės neplaktų liežuviais, iš kur gaunu pini- 
gų brangiems modeliams pirkti. 

— Tu man kur kas daugiau padėtum, jeigu paban- 
dytum trupučiuką sumažinti savo poreikius. Puikiai Ži- 
nai, kad aš įklimpęs į ūkines bėdas. Buvau priverstas 
paimti didelį kreditą... 

— Na, jau na, — su šalta panieka įsiterpė ji, — 
ką čia reiškia pora niekingų tūkstantinių daugiau ar 
mažiau! 

Mėlynos jo akys, pažvelgusios į Loną, suspindo 
šalčiu. Ūmai pasigailėjo apskritai su ja prasidėjęs ir 
leidęs išdrįsti taip su juo kalbėti. Ji buvo patraukli, su- 
gebėjo sužadinti ir išlaikyti dėmesį ilgiau negu bet ku- 
ri iš prieš ją buvusių. Bet jinai nebuvo vienintelė ža- 
vi moteris pasaulyje, be to, iki šiol su moterimis jam 
visada lengvai sekėsi. Kodėl gi tada turėtų leistis kaip 
tik šitos valdomas? 

— Eik velniop, — šiurkščiai tarė jis, — gana jau 
man tavęs! 

Lonos veidas virto sustingusia kauke be jokios iš- 
raiškos. 

— Ačiū, — šaltai atsakė ji, — dėkoju už atviru- 
mą. Visuomet gera aiškiai Žinoti, kaip klostosi reika- 
lai. 

Ji pakėlė nuo grindų stenogramų bloką, šratinuką 
ir su ironišku uolumu paklausė: 

— Ketinate man ką padiktuoti, pone Horsteri? Ar 
gal pateikti kokių nurodymų? Ne? Tuomet aš turbūt 
galiu pasitraukti. 

Ji pasuko durų link, tarsi ketindama išeiti, bet, jau 
paėmusi už rankenos, atsigręžė dar kartą. 

— Manim visai nesirūpink, — pasakė, saldžiai 
šypsodamasi: — aš jau ką nors susirasiu, kas nuveŽ- 
tų mane į Štrasburgą... ir užmokėtų už mano drabu- 
žius! 

Urbanas Horsteris buvo tvirtai nusprendęs leisti jai 
pasišalinti, bet užteko šios užuominos, kad geri pasi- 
ryžimai nueitų vėjais. Keliais žingsniais pasivijo ją ir 
sugriebė už riešų. 

— Ką tai reiškia? 

— Tarsi nebūtum manęs aiškiai supratęs! Man 
spjauti į tavo meilę, jeigu ji tokia. Nuo seno neapken- 
čiu šykščių vyrų. Ačiū Dievui, yra dar ir kitokių! 

— Tu bjaurybe! 

Jis taip suspaudė jos rankų riešus, kad ji net krūp- 
telėjo, bet ir toliau įžūliai tebesišypsojo. 

— Gal manim netiki? 

Šią akimirką jis jos neapkentė, iš visos širdies ne- 
apkentė. Bet mintis, kad kitas vyras glamonės jos 
lankstų kūną, varė iš proto. Jis čiupo ją į glėbį ir ėmė 
aistringai bučiuoti! 

— Važiuosim! — šnibždėjo ji Žėrinčiomis akimis, 
kai pagaliau ją paleido. — Ar ne tiesa? Važiuosim? 

Kai po dešimties minučių Urbanas Horsteris pali- 
ko savo biurą ir įžengė į viešbučio vestibiulį, vieną se- 
kundę patyrė neramų jausmą, kad visų Žvilgsniai 
krypsta į jį. Tik sukaupęs visą valios jėgą, pajėgė ap- 
simesti ramus ir abejingas. Niekas negalėjo nujausti, 
kas įvyko biure, ir vis dėlto — argi ponas Tomas, 
viešbučio administratorius, nenužvelgė jo keista vei- 
do išraiška? Ir argi mėlynos priimamojo sekretorės 
Hildės Procijus akys nežybtelėjo neslepiamu smalsu- 
mu? 


Tik su dideliu vargu jis nutaisė savo veide įprasti- 
nę šypseną. 

Buvo gegužės pabaiga, sezonas dar neprasidėjęs. 
Erdviame “Horsterio grandotelio“ vestibiulyje, praban- 
giai išpuoštame tikrais kilimais ir brangiais senoviniais 
baldais, viešpatavo slopi ramybė. Tik dvi senyvos su- 
tuoktinių poros, pensininkas profesorius ir amerikie- 
čių grupė sėdėjo giliuose odos foteliuose ir grožėjosi 
vaizdu, atsiveriančiu į Lichtentalerio Alėjų parką, į 
mėlynus Švarcvaldo kalnus anapus kurorto, pusbalsiu 
šnekučiavosi, vartė laikraščius, gėrė moką. 

Viešbučio šeimininkas užsuko prie priėmimo stalo, 
pasikeitė pora Žodžių su ponu Tomu, įsitikino, kad tin- 
kamai pasirengta priimti belgų turistų grupę, kurios 
laukiama vėlyvą popietę. 

Kaip dauguma viešbučių, taip ir “Horsteris" buvo 
priverstas tuščiuoju, ne sezono metu priiminėti turis- 
tų grupes, ir, kaip dauguma viešbučių savininkų, Ur- 
banas Horsteris irgi nepakentė tokių klientų, kurie 
kaip skėriai užgriūdavo vienai nakčiai, kad dažniau- 
siai jau ankstyvą rytdienos rytą vėl sau išsikraustytų. 

— Kiek laiko jie ketina pasilikti? — paklausė jis. 

— Užsakė trejetui dienų, — pranešė administrato- 
rius, — su visu aprūpinimu. 

— Na, tai jau bent šis tas. 

Urbanas Horsteris lengvai atsiduso. Administrato- 
rius atrodė numanąs jo mintis. 


— Mitriai sumanyta — ši sutartis su kompanija 
“Aplink pasaulį“, — pasakė jis, — mums tai nepapras- 
tai patogu. 


— Patogu? Gyvybiškai būtina! 

Urbanas Horsteris linktelėjo savo administratoriui 
ir leidosi į trumpą apžvalginę kelionę aplink vestibiulį. 
Jis lankstėsi kiekvienam klientui, klausinėjo jo norų, 
teiravosi, kaip praleidę priešpiečių metą ir kokie jų to- 
lesni planai. Niekuomet jam dar nebuvo taip sunku, 
kaip šiandien, vaidinti susidomėjimą, bet nė vieną se- 
kundę nešmėkštelėjo mintis atsisakyti šios pareigos. 


Tačiau jo jausmai ir mintys visą laiką mėtėsi tarp 
merginos, kurią ką tik buvo palikęs, ir tarp Žmonos, 
kuri jo laukė. 

“Kaip išaiškinti Evai, kad šįvakar visai neturiu lai- 
ko? — įtemptai mąstė jis. — Kad Žinočiau, kaip man 
jai apie tai pranešti!“ 


Nuosavas Urbano Horsterio namas stovėjo kitame 
erdvaus parko, kuris tęsėsi už “Horsterio grandotelio“, 
gale. Dar šimtmečio pradžioje čia tebestovėjo tvartai 
ir vežėjų butai. 

Dalį jau pusiau sugriuvusių trobesių Urbano Hors- 
terio tėvas buvo liepęs nugriauti, o kitą, pagrindinę, 
dalį perstatyti ir pagal nuosavą projektą atnaujinti. 
Taip atsirado vienaaukštis patogus namas, į kurį per- 
sikraustė pats su Žmona, kai Urbanui ir jo Žmonai per- 
leido viešbutį. Itin darbštiems, dar visai neseniems Ur- 
bano Horsterio tėvams, deja, beveik nebeliko laiko pa- 
sidžiaugti ramiu savo gyvenimo vakaru: vos po treje- 
to metų pasimirė vienas paskui kitą. 

Urbanas Horsteris su savo pirmąja Žmona Klara, 
mergautine pavarde Hiochli, šveicarų kulinaro dukte- 
rimi, apsigyveno viename viešbučio numeryje. Ten 
jiems gimė ir ankstyvąją vaikystę praleido jų duktė ir 
sūnus. Kai septintaisiais santuokos metais Klara mirė 
— susirgusi klastinga liga, kurią pajuto tik labai vė- 
lai ir dar vėliau leidosi gydoma, nes niekada neeik- 
vojo laiko nei minčių savo sveikatai, — Urbanas Hors- 
teris su savo vaikais, tuomet šešiamete Zuze ir treje- 
tu metų vyresniu Tedžiu, liko gyventi viešbutyje. Tik 
kai įsimylėjo ir vedė antrąją žmoną — jauną teisės 
studentę Evą, jam dingtelėjo mintis persikelti į senąjį 
nuosavą namą. 

Jaunoji jo Žmona tuo buvo labai patenkinta. Vieš- 
butis jai nerūpėjo, ji džiaugėsi galėdama su vaikais pa- 
sitraukti į mažąjį namą parko gale. Pirmaisiais savo 
vedybinio gyvenimo mėnesiais ji karštai ėmėsi kurti 

čia jaukų bei patogų būstą ir pelnyti savo podukros ir 
posūnio pasitikėjimą. Veikiai tapo aišku, kad ir pati 
taps motina. Maždaug metams praėjus po vedybų, ji 
pagimdė dukrelę Barbarą, vadinamą Bebse, ir nuo šiol 
jos buitis užsipildė namų šeimininkės rūpesčiais ir mo- 
tinos pareigomis. 

Per visą savo santuokos metą viešbutyje ji tebuvo 
apsilankiusi vos kokį tuziną kartų, ir tai dažniausiai 
tik ypatingomis progomis. Tačiau drauge aiškėjo, kad 
viešbučio buities sūkurys visa galia vis labiau smel- 
kiasi į jos sąmonę, galia, stebinančia, bemaž priešiš- 
ka, gresiančia išplėšti jos vyro meilę ir dėmesį. 

Dažnai ji stovėdavo, kaip ir šiandien, prie savo 
miegamojo lango, žvelgdama į parką. Iš čia per krū- 
mus ir medžius galėjo įžiūrėti užpakalinę “Horsterio 
grandotelio" sieną ir mėgino įsivaizduoti, ką šiuo metu 
veikia vyras. Ar mąsto apie ją? Tuo jinai abejojo. Net 
labai aiškiai juto, kad paskutiniuoju metu jis vis la- 
biau ir labiau nuo jos tolsta. 

Eva atsiduso, jos šviesiai pilkų akių žvilgsnis nu- 
krypo žemyn, į didžiulę plaukimo baseino statybą, ku- 
nuostabią parko žalumą. Ji vis dar negalėjo Žiūrėti į 
Šį vaizdą, nejausdama, kaip širdis skausmingai susig- 
niaužia. 

Dėl baseino tarp jos ir vyro buvo kilęs pirmasis 
aštrus nesusipratimas. Urbanas pareiškė, kad publika 
darosi vis įnoringesnė ir kad viešbutis be nuosavos 
maudyklės ilgainiui nebegalės konkuruoti su kitais. 
Nors jinai ir suprato jo argumentus, vienok mintis, 
kad senasis parkas bus sunaikintas, buvo tokia nepa- 
kenčiama, jog puolėsi prašyti ir maldauti. 

— Liaukis, — pasakė jis tuomet šiurkščiai, — ma- 
nęs dar tiek ir tiek kovų laukia. Ir visai nėra reikalo, 
kad dar ir tu mane iš užnugario pultum. Rūpinkis to- 
kiais dalykais, apie kuriuos turi šiokį tokį supratimą. 
Neturiu nė mažiausio noro čia su tavim vaidytis. 

“Iš tikrųjų neturėjau kištis į reikalus, apie kuriuos 
nieko nesuprantu. Senasis parkas čia niekuo dėtas“, — 
mąstė ji dabar. 

Pastaruoju metu ji dažnai klysdavo, bet vėlu dar ne- 
buvo. Reikėjo iš naujo tvarkyti visą savo vedybinį gy- 
venimą — ir staiga ji aiškiai išvydo naująjį kelią, kurį 
turėjo pradėti. 

Jinai uždarė langą, perėjo miegamąjį, įžengė į vai- 
kų kambarį, kuriame kietai ir giliai miegojo mažoji 
Bebsė, laikydama prie burnos kumštelį. Švelniai pa- 
bučiavusi vaiką į apvalų skruostelį, išėjo į galeriją. 

— Zuze! — sušuko. — Zuze, Tedi, eikit čia, pa- 
dėkit man! Paruoškim tėveliui ką nors skanaus! 

Kick vėliau ji stovėjo virtuvėje, kapodama kiauši- 
nius, agurkus, kitas daržoves pikantiškam padažui. Zu- 
zė, prisijuosusi didžiulę prijuostę, maišė tešlą, Tedis 
šluotele plakė kiaušinių baltymus. 

Berniukas pirmasis išgirdo atidaromas duris. 

— Mamyte! — riktelėjo jis. — Zuze! Tėtis par- 
eina! 

Sekundės dalelę Eva sustingo ir sukluso. Negalė- 
jai negirdėti daromų durų trinktelėjimo. Eva paleido 
iš rankų salotų pluoštelį ir susijaudinusi šypsodama pa- 
sakė: 

— Na, štai tau! O mes dar visai nepasiruošę! 

Ji išsinėrė iš savo šviesiai mėlyno chalato ir tvar- 
kydamasi ranka perbraukė rusvus plaukus. 

Zuzė ir Tedis audringai sveikino tėvą, Eva gi lai- 
kėsi santūriau. Ir šiandien juto — kaip kaskart, kai po 
ilgesnio ar trumpesnio laiko vėl išvysdavo savo vyrą 
— neapsakomą stipriai ją apėmusią meilę. 

“Aš negaliu jo prarasti, — mąstė jinai. — Gerasis 
Dieve, padėk man, kad viskas vėl būtų kaip anksčiau!" 

Urbanas Horsteris sveikinosi su vaikais ilgiau ne- 
gu reikėtų: jis nedrįso pažvelgti į vaiskias pilkas Evos 
akis. Pasitikėjimo pilnas žmonos žvilgsnis slėgė jį, nes 
vertė dar stipriau jausti nuslėptą kaltę. 

Galų gale teko atsisukti į žmoną. Ji metėsi į jo glė- 
bį, ir stiprus, gaivus rusvų plaukų kvapas prieš jo pa- 
ties norą priminė nuostabų pirmosios meilės metą, kai 
jinai dar atstojo visą pasaulį. 

— Kaip puiku, kad tu jau čia! — kuždėjo ji prie 
pat ausies. 

Pati to nejausdama, šiais Žodžiais ji sugriovė va- 
landėlės žavesį. Atsiminimai išblėso, dabartis reikalavo 
savo teisių. 

Jis prabėgomis pabučiavo ją į kaktą ir švelniai at- 
stūmė nuo savęs. 

— Gaila, — pasakė, — turiu tik labai maža laiko. 

Šie žodžiai, nuolat besikartojantys per visus jų san- 
tuokos metus, užgesino šypseną jos veide. 

— Tau dar kartą reikia išeiti? — paklausė nusivy- 
lusi. 

— Deja, — tarė jis vėl ir žengė prie židinio, kad 
tik nereikėtų į ją pažvelgti. 

— Bet šįvakar juk tu ateisi, — pasakė ji, ir tai su- 
skambo ne kaip klausimas, o kaip tvirtinimas. 

Jis nežiūrėjo į ją. 

— Bandysiu susitvarkyti. 

— Kada? — paklausė ji. 

Jis raukė kaktą ir palūkuriavęs tarė: 

— Prieš aštuonias. Iki to laiko tikriausiai spėsiu 
viską užbaigti. 

Jis apkabino ją, pabučiavo, paskui švelniai išsilais- 
vino ir paliko namus. 

Pamažėle, tyliai šypsodamasi, ji lipo laiptais aukš- 
tyn. Jos širdis dunksėjo iš laimės. 

Kelionėje į Štrasburgą Urbanas Horsteris buvo visai 
nešnėkus. Lona Simon juto ore kybant kažką negera. 
Bet manė, kad geriausia bus jo išsiblaškymą tiesiog 

užtrinti apsimesta vaidyba. Žvaliai jį šnekino ir ple- 
pėjo, nesileisdama striukais, nedraugiškais atsakymais 
gadinti sau nuotaikos. 

Jis pastatė savo mašiną, sportinį kupė, už katedros, 
iškėlė savo ilgas kojas ir išlipo. 

Paskui užrakino automobilį ir, vengdamas pažiūrėti 
į Loną, pasakė: 

— Lauksiu tavęs Lokio vyninėje. Bet paskubėk. 
Žinai, kad tuojau noriu grįžti. 

Tai sakydamas, įsidėjo raktelį ir nuėjo sau. Be tiks- 
lo klaidžiojo romantiškomis senomis gatvėmis. Buvo 
labai nepatenkintas pats savimi. 

Jis mylėjo savo Žmoną, šią popietę vėl buvo tai gi- 
liai suvokęs ir nenorėjo jos nuvilti. Išvadą, kuri plaukė 
iš Šito supratimo, jis regėjo visiškai aiškiai: jam bū- 
tina nutraukti pražūtingą ryšį su Lona Simon. 

“Aš tai padarysiu, — mąstė, — aš turiu tai pada- 
ryti. Šiandien pat — ne, dar ne šiandien. Eva manęs 
laukia, aš jai prižadėjau būti punktualus. Bet rytoj — 
rytoj tai jau tikrai.“ 

Tačiau niekuo nenuslopinamas balsas jam sakė, kad 
tokiam sprendimui neužteks jėgų — nei šiandien, nei 
rytoj, nei poryt. 

Dūsaudamas pagaliau stabtelėjo, kad susiorientuo- 
tų, kur esąs, ir jo žvilgsnis krito į juvelyro vitriną. 
Lango viduryje ant tamsiai mėlyno aksomo gulėjo 
meistriškai nukalta aukso rožė, kurios Žiedlapiuose slė- 
pėsi baltas perlas tarytum tviskantis rasos lašas. 

Urbanas Horsteris įėjo į parduotuvę ir nupirko ro- 
Žę — savo Žmonai. Pagalvojus, kaip laiminga bus 
Eva, gavusi šią dovaną, jam pasidarė geriau. Jis įsi- 
kišo aukso rožę, kurią juvelyras rūpestingai įdėjo į 
puošnią dėžutę, apvyniojęs ją šilko popierium, į vidi- 
nę švarko kišenę ir patraukė Lokio vyninės link. 

Lonos Simon dar nebuvo — kitko iš jos ir nelau- 
kė: ji visuomet mėgdavo labai ilgai ir išlaidžiai rūpin- 
tis savo išore. 

Užsisakęs konjako stiklelį, greit jį išgėrė, po to dar 
vieną. Vidinė įtampa atslūgo, priekaištai sau prarado 
aštrumą. 

Didelėje jaukioje patalpoje su vitražo langais ir iki 
baltumo nušveistais stalais buvo susirinkę daug vyrų 
išgerti po vakarinį bokalą, daugiausia Štrasburgo mies- 
telėnų. Jų šiurkštoka prancūzų kalba aidėjo šiame že- 
mame, bet ilgame kambaryje. Oras mėlynavo nuo ta- 
bako dūmų. 

Tada ir pasirodė Lona Simon. 

Į duris net nebuvo pažvelgęs, bet jo dėmesį patrau- 
kė staigi tyla, atsiradusi jai įėjus. Atrodė, tarytum 
kiekvienas iš čia susirinkusių eilinių miestiečių, jai pa- 
sirodžius, sulaikė kvapą. 

Jinai buvo graži. 

Alyvų spalvos lininė suknelė gražiai ryškino jos ly- 
gią rusvą odą ir puikią figūrą, sudarydama nuostabų 
kontrastą su juodais plaukais. Liemens lieknumą dar 
labiau akcentavo platus diržas, gili iškirptė laisvai at- 
skleidė jos tvirtų krūtų pakilimą. 

Tarytum visai nepastebėjusi, kokį dėmesį sukėlė sa- 
vo pasirodymu, ji priėjo prie Urbano Horsterio stalo, 
numetė ant kėdės apsiaustą, kurį buvo atsinešusi ran- 
koje, pastatė šalia didelę kartono dėžę ir šypsodama- 
si pasakė: 

— Na, bet ir išalkau. | 

Jis pamiršo ką tik norėjęs tuojau važiuoti atgal, pa- 
miršo viską dėl Lonos, šios patrauklios merginos, ku- 
rios draugystės, kaip aiškiai jautė, pavydėjo jam visi 
aplinkiniai. 

— Pasiieškok ką nors, — pasakė, paduodamas val- 
giaraštį. 

— O tu? — paklausė ji, nuodugniai išstudijavusi 
valgių sąrašą. 

— Daugių daugiausia kokį nors menkniekį, — at- 
sakė jis, iš visų jėgų atstumdamas mintį apie progra- 
mą, kurią Eva buvo numačiusi šiam vakarui. 

— Yra šviežių vėžių, — pareiškė Lona apsilaižy- 
dama. 

Jie pavalgė šampinjonų salotų su triufeliais, mažų 
raudonų vėžių, pabaigai paėmė Štrasburgo suflė, vis- 
ką užgerdami vietiniu gaižiu raudonuoju vynu. 

Lona Simon spindėte spindėjo, kaip ir būna tokios 
rūšies moterims, kai apsivelka naują drabužį, jausda- 
mos, kaip jis joms tinka. 

Urbanas Horsteris noriai leidosi užkrečiamas jos 
linksmumo, nors vieną akimirką ir šmėkštelėjo min- 
tis apie namuose laukiančią Evą. Bet jis jautėsi sma- 
giai. Konjakas ir vynas atleido įtampą krūtinėje. Šią 
nerūpestingą viešnagę su Lona jaukioje senoje vyni- 
nėje, jam atrodė, padovanojo pati lemtis, laikinai nu- 
stūmusi sunkumus. Nereikėjo galvoti, nereikėjo apsi- 
spręsti, nieko daugiau iš jo nebuvo reikalaujama, kaip 
tik klausytis žvalaus Lonos balso, žvelgti į jos neryš- 
kiai Žiburiuojančias akis. 

Kai jis pagaliau ryžosi apsimokėti sąskaitą, buvo 
jau praėjusi dešimta valanda. 


Kėlio muitinės stotį jie pravažiavo be jokių inci- 
dentų ir pasiekė trečiojo numerio autostradą. Urbanas 
Horsteris spaudė akseleratorių. Greičio rodyklė virpė- 
dama kilo aukštyn ir aukštyn. Sportinė mašina tiesiog 
lėkte lėkė. 

Lona Simon mėgo greičio svaigulį, bet šįkart jau- 
tėsi netvirtai. 

— Tu leki kaip pakvaišęs, — tarė pusiau giriamai, 
pusiau įspėjamai. — Būk atsargus! 

Prieš pat kelio atšaką į Oberkirchą prasidėjo pavo- 
jingas S raidės pavidalo vingis. Lona jau pravėrė bur- 
ną perspėti, bet, žvilgterėjusi į jo blyškų įtemptą vei- 
dą, nusprendė verčiau patylėti. 

Į vingį Urbanas Horsteris įlėkė visu greičiu. 

— Atsargiai! — nejučiomis sušuko Lona. 

Pikta šypsena perkreipė jo veidą — ūmai jis paju- 

to, kaip vairas slysteli rankose, kaip netenka galios su- 
valdyti mašiną. Visa jėga bandė suktelti vairą į kitą 
pusę, bet buvo jau per vėlu. 

Nepaprastu smarkumu mašiną sviedė į tamsos pra- 
rają. 

Lona Simon pasijuto pamažėle, visai pamažėle iš- 
nerianti iš gilios kaip bedugnė ir juodos kaip rašalas 
jūros į paviršių. Ji juto — kažkur yra šviesa. 

Sunkiai praplėšusi tarsi mėšlungio sutrauktas akis, 
išvydo, kad jai pasivaidenusi šviesa buvo kairysis ma- 
šinos Žibintas, per šviežiai apartą dirvą nudriekęs be- 
galinį Šviesų taką. 

Ūmai ji vėl atgavo viską — blaivią sąmonę ir at- 
mintį apie visa, kas buvo įvykę. Drauge su užplūdu- 
sia džiaugsmo banga tapo aišku, kad išliko gyva. 

Virpėdama įkvėpė gilų oro gurkšnį. 

— Dieve mano, — ištarė, — Dieve mano! 

Ji pasisuko į šoną, ieškodama Urbano Horsterio 
žvilgsnio. Bet jis buvo palinkęs į priekį, galvą padė- 
jęs ant vairo rato, dešinioji ranka kabojo nenatūraliai 
sulinkusi. Jinai sugriebė jį už tankių tamsių plaukų, 
bandė pakelti — ir, šūktelėjusi iš pasibaisėjimo, vėl 
paleido. Jo veidas buvo neatpažįstamas — baisi kru- 
vina kaukė. 

Jos ranka buvo šilta ir lipni, prireikė sekundės su- 
prasti, kad ji kruvina. Ji truktelėjo užsikirtusį piršti- 
nių stalčiuką, ištraukė popierinę servetėlę, isteriškai 
skubėdama apsišluostė ranką. Galva sukosi, dantys ka- 
leno. 

Galiausiai ji tiek suėmė save į rankas, kad galėjo 
atlikti, kas paprasčiausia ir būtiniausia. Prisiversdama 
siekė po vairo ratu, suktelėjo uždegimo raktelį — iš- 
jungė tebedirbantį motorą. Žibinto spindulys užgeso. 

Paklebeno duris — jos nenorėjo pasiduoti. Šaltas 
prakaitas išpylė kūną. Galų gale pamačiusi, kad ati- 
daryti nepavyks, perlipo per sėdynę ir pabandė užpa- 
kaly.. Pasisekė — užpakalinės durys atsidarė. 


17 


Lona Simon jau stovėjo lauke, kai dingtelėjo į gal- 
vą kartono dėžė su drabužiais, kuriuos buvo pirkusi 
Štrasburge. Dar kartą įsigrabaliojusi į mašiną, surado, 
ko ieškojusi. Po to vienu mostu vėl užtrenkė duris. 
Tik dabar pajuto, kad jos ranka irgi tikriausiai sužeis- 
ta, nes bjauriai skaudėjo. 

Bet, nekreipdama į tai dėmesio, per dirvą nuklam- 
pojo plento link. Aukšti kulniukai kas Žingsnis smigo 
į purią Žemę. Ji pasilenkė, nusitraukė batelius ir, pa- 
siėmusi į ranką, brido toliau vien su kojinėmis. UŽ- 
kopusi ant plento, įsispyrė į batelius iš naujo ir nu- 
žygiavo keliu pirmyn. Ji nesiteikė net atsigręžti ir bent 
žvilgterėti į avarijos vietą. 

Iš tolo, už kokių trejeto kilometrų, nuošalios gy- 
venvietės pakraštyje, ji išvydo apšviestą degalinę. Ne- 
jučiomis paspartino žingsnį. 

Bet tik priėjusi arčiau pamatė, kad degalinės raš- 
tinėje degė viršutinės lempos, o patalpa buvo tuščia. 
Įeinamosios durys užrakintos. Stipriai ir be perstojo ji 
spaudė skambutį. Po kurio laiko pasirodęs jaunas vy- 
riškis atidarė duris. 

— Man reikia automobilio, — prabilo ji net nepa- 
sisveikinusi. — Labai prašyčiau, ar negalėtumėte pa- 
skambinti į artimiausią taksi sustojimo vietą... Aš la- 
bai skubu! 

Drabužių dėžę pastačiusi ant grindų, ji pasirausė 
savo rankinuke ir įspraudė jaunam vyriškiui į delną 
vieną markę. 

Jis nužvelgė iš pradžių monetą, paskui jaunąją mer- 
giną. 

Tiriamas žvilgsnis ją sutrikdė — ji persibraukė ran- 
ka per smakrą ir pastebėjo jį kraujuojant. 

— Aš susižeidžiau, — tarė ji. 

— Tai matyti. 

— Labai prašyčiau, ar nepaskambintumėt pagaliau? 

Gūžtelėjęs pečiais, jis nuėjo prie telefono. 

— Ar negalėčiau tuo tarpu kur nors susitvarkyti? 

— šūktelėjo ji įkandin. 

Smakro kryptelėjimu jis parodė į šalutinės duris, ir 
ji paklausė. 

Blausiame veidrodyje viršum kriauklės išvydusi sa- 
vo veidą, pati išsigando savo išvaizdos. Jokio stebuk- 
lo, kad degalinės tarnautojas taip keistai ją nužvelgė. 
Ji atrodė tiesiog suniokota — tamsios akys goksojo di- 
džiulės, pastirusios, pajuodusiais paakiais, rusvas vei- 
das, visai netekęs kraujo nuo patirto siaubo, rodėsi 
gelsvai pilkas, juodi plaukai karojo kaip raganos kud- 
los, smakrą ir skruostus vagojo krauju ištepti brėžiai. 

Nusipraususi burną šaltu vandeniu, ji išsivalė ir už- 
siklijavo žaizdas, rūpestingai susišukavo ant pečių nu- 
karusius plaukus, pasidarė makijažą ir pasidažė lūpas. 

Po viso to ji atrodė geriau, bet sutrikusios Žvilgs- 
nio išraiškos paslėpti nepavyko. 

Kai išėjo iš prausyklos, taksi buvo jau atvažiavęs. 
Taksistas, atsirėmęs į mašinos radiatoriaus groteles, rū- 
kė cigaretę, degalinės tarnautojas stovėjo šalia. Lonai 
pasirodė, kad abudu buvo šnekėjęsi apie ją. 

Ji išdidžiai atmetė galvą ir priėjo prie vyriškių. 

— Prašyčiau nuvežti mane į Baden Badeną, — 
tarė. 

Vairuotojas pažvelgė į ją. 

— Bet šitas pokštas brangiai kainuos, panele. 

— Aš jums iš anksto užmokėsiu. 

— Ten ir atgal, nes šiąnakt jau nebegausiu jokio 
keleivio. 

— Kiek tai bus? — paklausė, pradarydama ranki- 
nuką. 

Vairuotojas pasakė kainą ir paėmė pinigus. Paskui 
atidarė mašinos duris, kad padėtų įlipti. 

— Minutėlę, — tarė ji, numesdama kartono dėžę 
ant užpakalinės sėdynės, — man skubiai reikia dar 
kartą paskambinti. 

Ji grįžtelėjo į apšviestą degalinės kambarį ir per pe- 
tį šūktelėjo: 


19 


— Vietinis pokalbis... 

Eidama prie telefono, akies kampučiu su palengvė- 
jimu matė, kad degalinės tarnautojas nesiruošė sekti 
paskui, bet liko stovėti prie taksi. 

Abu vyriškiai kalbėjosi, neišleisdami jos iš akių. 

Kartono lentelė su svarbiausiais numeriais kabojo 
ant sienos už rašomojo stalo. Ji surinko “ Avarijos". 
Atsiliepė niurgzlus balsas. 

— Prie Oberkircho vingio įvyko sunki avarija, — 
skubiai išbėrė ji, — trečiojoje autostradoje. Prašau 
tuojau atvykti. 

— Yra nukentėjusių? — abejingai paklausė balsas 
laido gale. 

— Taip. Vienas sunkiai sužeistas. 

— Iš kur jūs kalbate? — paklausė vyriškis. 

Bet ji jau buvo padėjusi telefono ragelį. 


Evos Horster nekamavo jokios blogos nuojautos, 
netgi nejuto nerimo. 

Ji buvo taip papratusi laukti vyro ir taip dažnai jam 
pasitaikydavo sulaužyti savo pažadą nesivėlinti, jog nė 
į galvą neatėjo, kad galėtų kas atsitikti. 

Jinai tik jautėsi mirtinai nelaiminga. Supykusi rin- 
ko Žodžius, kuriuos norėjo jam pasakyti, bet ir vėl lio- 
vėsi tai dariusi. Užgynė sau ašaras, skundus, priekaiš- 
tus. Visa tai galėtų jį tik atstumti. 

“Sutiksiu jį šypsodamasi, — vėl ir vėl įsikalbinė- 
jo sau, — su jo mėgstama šypsena... 

Ir ji nutaisė šypseną savo išsekusiame veide, kai 
prieš pat vienuoliktą nuaidėjo durų skambutis. Jos šir- 
dis plakė, ji jautė, kad skruostus išpylė raudonis. Bu- 
vo visiškai tikra, kad tai galėtų būti tik Urbanas, sa- 
vąjį durų raktą užmiršęs viešbutyje. 

Eva Horster plačiai atvėrė duris ir šūktelėjo: 

— Urbanai... pagaliau!.. 

Šypsena užgeso, ir dar prieš praverdama burną ži- 
nojo, kad turėjo būti įvykę kažkas negera. 

— Jūs? — pratarė nebesivaldydama. 

Administratoriaus veidas buvo kaip visuomet san- 
tūrus ir be jokios išraiškos. 

— Kas atsitiko? — šūktelėjo ji balsu, kuris jau ne- 
be visiškai jai pakluso. 

— Prašau, — tarė jis primygtinai, — prašau, bū- 
kite drąsi. Jūsų vyras pakliuvo į avariją. 

Kadangi ji nenujautė, jog jis buvo išvykęs automo- 
biliu, ši žinia sukėlė keistas asociacijas. 

— Viešbutyje? — perklausė ji. — Jis siunčia jus 
pas mane? 

— Ne, — pareiškė ponas Tomas, pamatęs viską 
esant dar sunkiau, negu buvo įsivaizdavęs, — avari- 
ja... 

— Bet... aš nesuprantu, — mikčiojo ji. 

Ir tik dabar supratusi pašoko. 

— Jis... žuvęs? 

— Ne, jis gyvas. Sunkiai sužeistas, bet gyvas. 

Keistai šliaužiančiais nakvišos Žingsniais ji nuėjo 
prie durų. 

— Man reikia pas jį, — murmėjo tarytum tik sau 
pačiai. — Man reikia pas jį... 

Dviem šuoliais jis ją pasivijo ir tvirtai sulaikė. 

— Mieloji ponia, prašau, leiskite gi pirma jums pa- 
aiškinti... 

Ji ūmai atsigręžė. Vaiskios pilkos akys mirtinai iš- 
blyškusiame veide buvo nelauktai gyvos. 

— Jūs man pamelavote? 

— Ne. 

— Tuomet vežkite mane pas jį. Tuojau! 

Jis taip tvirtai laikė jos ranką, tarytum bijotų, kad 
ji išsiverš ir išlėks į naktį. 

— Jis be sąmonės, — pasakė, — sunkus kiaušo 
sužalojimas. Jis jūsų visai nepažintų. 

Jinai žvelgė į jį patamsėjusiomis akimis, kurių pra- 
smės jis neįstengė įskaityti. 

— Kur paguldytas? 

— Oberkirche. Tenykštės ligoninės pirmosios pa- 
galbos skyriuje. Iš ten paskambino į viešbutį. 

— Mums reikia tuojau susirasti specialistą, — pa- 
sakė ji. — Profesorių Mejerį iš Freiburgo neurochi- 
rurginės klinikos. Prašau sujungti mane su juo. Aš tuo 
tarpu lipu į viršų persirengti. 

Susisiekti su profesorium nebuvo paprasta, ir po- 
nas Tomas dar nebuvo spėjęs to padaryti, kai Eva jau 
leidosi laiptais, apsiavusi Žemakulniais batais, apsivil- 
kusi melsvą tvido kostiumą, su kaklajuoste rankoje — 
tik žėrintys auskarai dar tebepriminė, kokį skirtingą jį 
buvo įsivaizdavusi ši vakarą. Jos pailgas veidelis vis 
dar tebebuvo baltas kaip sniegas, bet dvelkė susival- 
dymu ir kraštutine įtampa. 

Stovėdama šalia pono Tomo, laukė sujungiant, po 
to paėmė ragelį iš jo rankos ir prisistatė. 

— Pone profesoriau, čia kalba ponia Horster, — 
prabilo aiškiu, skardžiu balsu, — ponia Eva Horster 
iš “Horsterio grandotelio" Baden Badene. Mano vyras 
pateko į sunkią autoavariją... Kiaušo sužalojimas. Pra- 
šau jus susisiekti su Oberkircho ligoninės pirmosios 
pagalbos skyriumi, ten jis nugabentas. Aš norėčiau, 
kad jūs juo pasirūpintumėt ir asmeniškai imtumėtės 
operacijos... Žinau, pone profesoriau, kad toks noras 
jums gali atrodyti begėdiškas, bet juk tai mano vyras, 
trijų vaikų tėvas... Žinau, kiek vargo ir nemalonumų 
tuo jums suteikiu... tai aš gerai numanau, bet norėčiau, 
kad mano vyrą operuotų geriausias šios srities gydy- 
tojas, ir toks esate jūs, pone profesoriau. Labai pra- 
šau, atvažiuokite dar šiandien, važiuokite dabar tuoj 
pat į Oberkirchą! Savaime aišku, aš užmokėsiu vai- 
ruotojui... savaime suprantama, bus įvykdyti visi jū- 
sų reikalavimai dėl honoraro... Pone profesoriau, juk 
tai mano vyro gyvybės klausimas, pinigai čia apskri- 
tai niekuo dėti... Dėkoju jums, pone profesoriau, aš 
dėkoju jums! 

Eva padėjo ragelį. Jos akys spinduliavo nepapras- 

ta šviesa. Įprastu judesiu ji užsimetė šaliką ant rusvų 
plaukų. 

— Prašau paskambinti į viešbutį, pone Tomai, — 
pasakė ji. — Pasirūpinkite, kad kambarinė ar šiaip kuri 
kita moteriškė tuoj pat ateitų čionai ir liktų pas vai- 
kus... Po to atvažiuokite savo mašina. Aš noriu pas sa- 


vo vyrą. 


Urbanas Horsteris gulėjo ant operacinio stalo. Jo 
veidas buvo atidengtas, galva plikai nuskusta. Šalto- 
je, be jokių šešėlių operacinės lempos šviesoje buvo 
matyti galvos kiaušo deformacija. 

Narkologas įšvirkštė kurarės preparato dozę, kad 
sukeltų trumpalaikį visų raumenų atsipalaidavimą. Tik 
taip buvo įmanoma kateterį iš trachėjos atsargiai pra- 
kišti pro palaidas balso stygas. Su pripūsta gumine 
pūsle narkologas taip prispaudė kateterį prie oro an- 
gos sienelės, kad jis nebegalėjo nei įsmukti gilyn, nei 
pasislinkti į šoną. Kitą kateterio galą, kyšantį iš bur- 
nos, jis ventiliu sujungė su narkozės aparato žarna. 

Dabar narkologas pakėlė akis ir pažvelgė į profe- 
sorių Mejerį. 

— Paruošta! 

Pacientas nė sekundės nesiliovė kvėpavęs. Links- 
minančių dujų! ir deguonies mišinys veržėsi į plau- 
čius. 

Operacinės sesuo dar kartą patikrino jo padėtį. Ope- 
racijos metu paciento kūnas niekur neturėjo būti pri- 
spaustas, jo galva laisvai gulėjo ant atramos. Dar kartą 
jinai ištepė galvos odą jodu. 

Profesorius Mejeris atsisėdo ant kilnojamos suka- 
mosios kėdės už paciento galvos. Šalia kairėje stovė- 
jo jo asistentas, pirmosios pagalbos skyriaus gydyto- 
jas. Operacinės sesuo atsistojo profesoriaus dešinėje 
prie instrumentų stalo ir padavė jam skalpelį. 


Taip chirurgai vadina azoto suboksidą (vert). 

Profesorius atsargiai atliko pirmąjį pusračio pavi- 
dalo pjūvį ir atvožė odos lopą. 

Didžiulė žaizda vos vos kraujavo. Asistuojantis gy- 
dytojas naudojo siurbliuką. Išryškėjo kraujo indas, jis 
čiupo jį su gnybtu. 

— Srovę! 

Asistentas prikišo diaterminę adatą! ir numynė kon- 
takto pedalą. Per keletą sekundžių kraujavimas buvo 
sustabdytas, kraujo indo galas pridegintas. 

Kaukolės kaulas buvo atidengtas, aiškiai matėsi lū- 
žio vieta. 

Profesorius Mejeris paėmė elektrinį grąžtą ir vie- 
na po kitos išgręžė keliolika skylių. Jos sudarė ketur- 
kampį, kurio viena kraštinė ir buvo lūžio vieta. 

Operacinės sesuo padavė jam džili pjūklelį. Juo 
profesorius Mejeris, eidamas nuo skylės prie skylės, 
prapjovė kaulo dangą. 

— Kraujo apytaka? — paklausė jis. 

— Nepatenkinama, — atsakė anesteziologas, — 
pulsas silpnas. 

— Duokite dar konservuoto kraujo! 

Anesteziologas dar prieš operaciją į kulkšnies ve- 
ną buvo įvedęs kateterį kraujo infuzijai, per kurį ope- 
ruojant galėjo pacientą tiesiai aprūpinti reikalingais pa- 
pildomais vaistais. Dabar jis prijungė konservuotą 
kraują. 

— Pulsas vis dar silpnas, bet taisyklingas, — jau 
galėjo pranešti po kurio laiko. 

— Mėginkite kraujo apytaką ir toliau skatinti bet 
kokiomis priemonėmis! 

Profesorius Mejeris atsargiai nukėlė išpjautąjį kaulo 
gabalą ir perdavė jį operacinės seseriai. Ji tuojau pa- 
nėrė jį į paruoštą fiziologinį valgomosios druskos skie- 
dinį. 

Smegenų plėvė plytėjo atvira. Ji buvo stipriai 


! Elektrodą (vert.). 

įtempta, pro ją prasišvietė mėlynai juoda kraujuojanti 
vieta. 

Operacinės sesuo padavė profesoriui Mejeriui plo- 
nytį skalpelį. 

— Dėmesio! 

Vos truputėlį jis brūkštelėjo durą!, ir smarkiu srau- 
tu paplūdo iš jos kraujas. 

Profesorius Mejeris palaukė, kol nurims smegenų 
spaudimas ir jos vėl ims normaliai pulsuoti. Tuomet, 
davus jam ženklą, asistentas ėmėsi elektrodu prideginti 
pažeistus smulkius kraujo indus, kol sustabdė bet ko- 
kį kraujavimą. 

Profesorius Mejeris atsargiai ištyrė operuojamą plo- 
tą, įsitikino, kad į smegenis neįsmigo jokia kaulo nuo- 
laužėlė, kad sužeidžiant tebūta tik lygaus lūžio. Sme- 
genys buvo suspaustos, tik užsitvenkus kraujui ir pri- 
trūkus vietos. Todėl profesorius dar kartą papildė lik- 
vorą — smegenų skystį, kad išvengtų žemo spaudimo 
pasekmių. 

Po to jis vėl įstatė išpjautąją kaulo dangą. Užsiūti 
odos lopą paliko asistentui. 

Jam operacija jau buvo baigta. 


Eva Horster pašoko, profesoriui Mejeriui įėjus į gy- 
dytojo priimamąjį. 

Jinai tučtuojau jį pažino, nors dar niekada nebuvo 
mačiusi. Šitas stambus vyriškis su raukšlių išvagotu 
veidu, aukšta kakta ir protingomis akimis už švytruo- 
jančių akinių stiklų tik ir tegalėjo būti garsusis neu- 
rochirurgas. 

— Pone profesoriau... 

Profesorius, prisitraukęs kėdę, atsisėdo. 

— Mieloji ponia, mus lydėjo laimė, — tarė jis, — 
operacija praėjo be komplikacijų. Bendra paciento 
būklė, atsižvelgiant į aplinkybes, yra patenkinama. 


į Smegenų plėvę (vert.). 

— Ar jis pasveiks? 

— Jūsų vyras gyvas. Šiuo momentu mes ir turėtu- 
me tuo pasitenkinti. 

Eva nubraukė nuo kaktos rusvų plaukų garbaną. 

— Sakykite man visai nuoširdžiai, pone profeso- 
riau... kokius jis turi šansus? 

— Gerus. Betgi nėra jokio reikalo mums užbėgti į 
priekį. Operacija pavyko. Dabar viskas priklauso nuo 
to, ar atsistatys jo kraujotaka ir ar išlaikys širdis. Be 
to... — jis lūkuriavo. 

— Taip? 

— Galimas daiktas, kad atsiras dar kitokių kompli- 
kacijų. Aš dar netufėjau progos ištirti visos paciento 
būklės. Bet mano kolega spėja, kad avarijoje buvo pa- 
žeistas ir jo nugarkaulis... prašau jūsų neišsigąsti! Dar 
negaliu šitos diagnozės patvirtinti, ir net jeigu ji tik- 
ra, tai tik ilgi tyrimai parodys, ar sužaloti nugarkau- 
lio smegenys. 

— Ir ką tai reikštų? — paklausė Eva balsu, kuris 
jai pačiai suskambo kaip svetimas. 

— Paralyžiaus reiškiniai, bet apie tai dabar dar 
nieko negaliu pasakyti. Aš manau, jūs pasitikite ma- 
nimi... 

— Taip, pone profesoriau. 

— Tuomet jūs tikriausiai sutiksite, kad pacientas, 
kai tik leis jo bendra būklė, būtų pervežtas į Freibur- 
gą, į universiteto kliniką. 

Eva Horster linktelėjo. 

— Kiek laiko užtruks, kol vėl bus sveikas? 

Profesorius Mejeris nusišypsojo. 

— Dar prieš valandą jūs būtumėt viską atidavusi, 
kad tik išliktų gyvas. Dabar jau darotės nekantri ir no- 
rėtumėt jį mieliausiai tuoj pat vežtis į namus. 

— Tai kiek laiko? — paklausė Eva dar sykį. 

— Geriausiu atveju... mėnesiai. 

Ji linktelėjo, tarytum jis būtų tik patvirtinęs tai, ką 
pati jau nujautė. 

— Ar galiu jį pamatyti? — paklausė. 

Profesorius padelsė. 

— To jums nenorėčiau patarti. Jo galva yra visiš- 
kai sutvarstyta, ir dar visai negalima nuspėti, kada jis 
vėl atgaus sąmonę... 

— Iki tol aš ir palauksiu, — tvirtai pasakė ji. 


Buvo šviesi diena, kai Evą galų gale nuvedė pas 
jos vyrą. Poną Tomą ji jau seniai buvo išsiuntusi na- 
mo, nes negalėjo reikalauti, kad pralauktų su ja visą 
naktį. 

— Dabar turite būti labai drąsi, — patarė ją lydinti 
sesuo. 

Eva linktelėjo galvą. 

Ji buvo tvirtai suėmusi save į nagą ir vis dėlto stab- 
telėjo ant slenksčio mažo kambarėlio, kuriame gulėjo 
jos vyras. Tarytum geležinė ranka sugniaužė širdį. Ji 
nepažino nuosavo vyro. Visa galva buvo apvyniota 
baltais tvarsčiais, matėsi tik nosies skylutės ir burna. 
Dešinioji ranka kyšojo gipsiniame tvarstyje. 

— Ar ir akys? — vos girdimai sušnibždėjo ji. 

— Kraujo išsiliejimas, — tarė sesuo. — Jos visiš- 
kai užtinusios, bet akių obuoliai nesužaloti. Jūs turite 
tai pasakyti, jei jis to klaus! 

Eva priėjo arčiau. Ant naktinio stalelio gulėjo Ur- 
bano Horsterio rankinė, jo piniginė, raktai ir — auk- 
so rožė. 

— Urbanai, — tarė, paėmusi jo sveikąją ranką, — 
mano mielas Urbanai... 

— Tu... — silpnai ištarė jis. 

Atrodė, kad balsas ateina iš didžios tolybės, tačiau 
Eva jautė, kad jo skambesys verčia tvirčiau suplakti 
jos širdį. 

— Tu turėjai autoavariją, — ištarė ji, — bet vėl pa- 
sveiksi. Tau visiškai nereikia baimintis... 

— Ar aš aklas? 

— Ne, tik tavo akys užrištos. Galėsi vėl matyti... 
jau po poros dienų. Patikėk manim! 

— Taip, Eva... 

Ji paėmė papuošalą, gulintį ant naktinio stalelio. 

— Aukso rožė... ji skirta man? Ar dėl jos važia- 
vai į Štrasburgą? 

— Atleisk man, — silpnai ištarė jis. 

— Užteks, — pasakė sesuo, per visą pokalbį nepa- 


sitraukusi nuo durų. — Dabar jums reikia eiti, ponia 
Horster! 

Eva pasilenkė prie vyro ir švelniai pabučiavo jį į 
lūpas. 


— Aš vėl ateisiu, Urbanai... greit! 

Kai Eva nubudo, šviesūs saulės spinduliai skverbėsi 
pro užuolaidų plyšius. Iš parko ataidėjo prie baseino 
dirbančių darbininkų kūjų dūžiai. 

Ji suvokė, kad buvo namie, kad, matyt, išmiegojo 
pusę dienos ir visą naktį. Visa, ką buvo išgyvenusi, 
stovėjo už jos nelyginant koks slogutis, kuris tirpte iš- 
tirpo saulės šviesoje. 

Jos vyras buvo gyvas, jis pasveiks. Net jeigu tai 
užtruktų ir ištisus mėnesius, vis tiek pasveiks, dėl to 
buvo visiškai tikra. Viskas vėl bus gerai. 

Sučirškė telefonas. 

Pirmoji jos mintis buvo — Urbanas. Argi būsena 
vėl bus pablogėjusi? 

Ji nubėgo į vestibiulį ir griebė ragelį. 

Atsiliepė gilus, kiek prikimęs merginos balsas. 

— Labas rytas, mieloji ponia... Čia kalba Lona Si- 
mon. 

— Kas? — nesupratusi perklausė Eva Horster. 

— Viešbučio sekretorė! 

— Ak taip! — Eva pažinojo Loną Simon labai pa- 
viršutiniškai, tik iš matymo, bet smulkiau apie ją ne- 

turėjo jokio supratimo. 

— Čia yra du ponai iš banko, — pasakė viešbu- 
čio sekretorė. — Jie pageidautų pasikalbėti su jumis. 
Ar juos man nusiųsti pas jus? O gal jūs pati norėtu- 
mėt ateiti? 

— Iš banko? — perklausė Eva. — Bet apie šiuos 
reikalus aš gi ničnieko nesuprantu! 

— Kalbama apie kreditą, kurį yra paėmęs ponas 
Horsteris. Penkių šimtų tūkstančių markių kreditą. Jei 
aš ponus teisingai supratau, jie norėtų kažką pasiūly- 
ti skolos grąžinimo klausimu. 

Gal ji klydo, bet ar merginos balsas mažumėlę ne- 
suskambo piktu džiaugsmu? 

Eva Horster dar nesuprato, kas dedasi, bet bloga 
nuojauta kuždėjo, kad tikrieji sunkumai dabar tik pra- 
sideda. 

— Aš ateinu, — trumpai pareiškė ji. 

Giliai susimąsčiusi ir susirūpinusi, užlipo į viršų ir 
apsirengė. Jai rodėsi labai svarbu šiai progai pasirinkti 
tinkamą drabužį. Ji norėjo šiems banko ponams pada- 
ryti įspūdį, o taip pat žinojo, kad tinkama apranga pa- 
kels ir jos pačios nuotaiką. 

Buvo jau beveik apsisprendusi pasirinkti savo juo- 
dą prancūzišką kostiumėlį, bet atsisakė šios minties, 
nes tai galėtų būti palaikyta gedulo drabužiu. Pagaliau 
išsirinko melsvą kostiumėlį su balta siuvinėta palaidi- 
nuke. Labai rūpestingai susitvarkė veidą, ilgai šuka- 
vosi rusvus, truputėlį garbanotus plaukus, kol jie ėmė 
blizgėti. Bet savo išvaizda vis dar buvo nepatenkin- 
ta. Jinai galėtų būti visai graži, jeigu veide nešmėkš- 
čiotų baimingos įtampos žymės. Ji pabandė nusišyp- 
soti savo atvaizdui veidrodyje, bet iš to išėjo tiktai gri- 
masa. 

Ryžtingai nusisukusi nuo veidrodžio, ji nubėgo 
laiptais Žemyn, uždarė namų duris ir nuėjo per parką, 
pro baseino statybos vietą viešbučio link. 

Vestibiulis buvo tuščias. 

Evą tai nustebino. Ji sustojo, palūkuriavo. Šefo biu- 
re aidėjo skardūs balsai, juokas, stiklų skambesys. 
Staigiai truktelėjusi, atidarė duris. Tuo pat akimirks- 
niu stojo mirtina tyla. 

Du ponai pasikėlė iš kėdžių. Vienas buvo smulkus, 
mitrus ir lankstus kaip lėlių teatro velniūkštis, kitas 
stambus, storas, nerangus. Lona Simon, kuri sudarė 
jiems draugiją, krustelėjo, tarytum irgi ketintų atsisto- 
ti, bet taip ir liko besėdinti. 

Vienu akimoju Eva įvertino situaciją. Ant stalo sto- 
vėjo pusiau nugertas prancūziško konjako butelis, trys 
pripiltos taurės. Lona Simon rankoje laikė degančią ci- 
garetę. Siauras jos sijonėlis buvo atsmauktas gerokai 
aukščiau kelių. 

— Labas rytas, ponai, — tarė Eva taip užtikrintai, 
kad pati nustebo. — Tikiuosi, aš nepriverčiau jūsų 
pernelyg ilgai laukti. 

— Betgi ne, jokiu būdu, — užtikrino mažesnysis 
iš dvejeto. — Mes... 

Jis stabtelėjo. 

— Tai aš jau matau, — tarė Eva sarkastiškai. — 
Jūs tikrai neleidote laikui prailgti. 

Ji pasisuko į viešbučio sekretorę. 

— Ar nemalonėtumėt man abu ponus pristatyti, pa- 
nele Simon? 

— Direktorius Preseris ir įgaliotinis Kleinas iš Pre- 
serio banko, — vangiai pareiškė Lona Simon. 

Eva Horster rankos ponams nepadavė. 

— Aš esu ponia Horster, — tarė ji. — Prašau jus 
vėl sėstis. 

Rodydami gerą išsiauklėjimą, abu laukė, kol atsi- 
sėdo jinai. 

— Panele Simon, — aštriai pasakė Eva, — prašau 
atnešti dokumentus. 

— Kokius dokumentus? — įžūliai paklausė Lona, 
nesijudindama iš savo kėdės. 

— Sutartis ir mano vyro korespondenciją su Pre- 

serio banku. 

Lona Simon kilstelėjo rūpestingai išpešiotus anta- 
kius. 

— Nuo kada? 

— To neprireiks, mieloji ponia, — skubiai pasakė 
įgaliotinis Kleinas, — kalbama apie visai neformalų 
vekselių sandėrį. 

Jis pasilenkė, pakėlė juodos odos portfelį, pasidė- 
jo jį ant kelių ir atidarė. 

— Mes atėjome jums pateikti šiuos vekselius. 

Eva pajuto, kaip jos burnoje staigiai pasidarė sausa. 

— Prašau, panele Simon, — tarė įsakmiai, — pa- 
likite mus vienus! 

— Kaip jūs norite! 

Viešbučio sekretorė pašoko ir kupinu pusiau prieš- 
taros, pusiau paniekos judesiu krestelėjo savo tamsią 
plaukų kupetą ant sprando. 

Šią sekundę Eva ir pamatė jos pleistrais užklijuo- 
tą skruostą ir smakrą, bet neatkreipė į tai dėmesio ir 
vėl tuojau užmiršo, vos tik merginai išėjus iš kamba- 
rio. 

Direktorius Preseris išsiėmė iš burnos cigarą. 

— Čia yra dešimt vekselių, — pasakė jis, — kiek- 
vienas daugiau kaip po penkiasdešimt tūkstančių. Jie 
tvarkingai išduoti ir su jūsų vyro parašu. 

Išskleidęs vekselius į vėduoklę, įgaliotinis Kleinas 
rodė juos Evai, nepaleisdamas iš rankų. 

— Bet, — įsiterpė jinai, — vekseliai neturi jokios 
realizavimo datos. 

— Tikra tiesa, — pareiškė direktorius Preseris. — 
Datą mes įrašysim dabar, jums pačiai dalyvaujant. Jūs 
sumokėsite... arba mes vekselius užprotestuosime. 

Evos rankos ant kelių, pačiai to nepastebint, mėš- 
lungiškai susigniaužė. Ji mirtinai išblyško. Nepajėgda- 
ma sugauti aiškios minties, žvelgė į akis nelaimei, kuri 
nesulaikoma kaip lavina riedėjo jos link. 

— Bet... aš nesuprantu... — murmėjo, tetrokšda- 

ma tik vieno — kaip nors išlošti laiko. — Kaip ma- 
no vyras galėjo... kodėl gi jis... 

— Jam reikėjo pinigų plaukimo baseino statybai, 
— sausai paaiškino įgaliotinis Kleinas. 

Eva buvo pernelyg priblokšta, kad pastebėtų, kaip 
jie su direktorium Preseriu pasikeitė supratingais 
žvilgsniais. 

— Bet... kodėl kaip tik vekseliai!... Ir dar kokie 
vekseliai! Ar jis nebūtų galėjęs hipotekos... 

Direktorius Preseris nutraukė jos kalbą. 

— Ne, — tarė jis, — viešbutis jau pervirš įkeis- 
tas. Reikiamus pinigus jis galėjo gauti tik su vekse- 
liais. 

— Aš nesuprantu, — atsakė Eva, — nežiūrint vis- 
ko, ką man sakote... Aš apskritai nesuvokiu reikalo vi- 
sumos! Prieš trejetą metų, kai mes tuokėmės, aš įdė- 
jau į viešbutį gana nemenką sumą... 

— Tiesa, — atsakė sausai direktorius Preseris. — 
Su tais pinigais jūs tapote dalininkė ir bendros atsa- 
komybės Žmogus. 

— Aš niekuomet tuo nesirūpinau, — slopiu balsu 
ištarė Eva, — šitas sutartis sudarė mano globėjas, aš 
tik pasirašiau. Bet šitie pinigai, kurgi jie dingo? 

— Mieloji ponia, jūs neturite manyti, kad jūsų vy- 
ras elgėsi neatsakingai ir lengvabūdiškai, — skubiai 
įsiterpė įgaliotinis Kleinas. — Turėti viešbutį šiais lai- 
kais yra brangiai kainuojantis ir rizikingas dalykas. 
Didžiules sumas kasmet suryja vien būtinybė laikyti 
jį nuolat geriausioje būklėje. Su tais pinigais, kuriuos 
jūs atsinešėte ištekėdama, ponas Horsteris atliko seniai 
jau būtinus remonto darbus. 

— Bet plaukimo baseinas! — šūktelėjo Eva Hors- 
ter. — Kam reikėjo jį statyti, jeigu pinigus galėjo gauti 
tik tokiomis... — ji užsikirto, — tik tokiomis sąlygo- 
mis? 

Direktorius Preseris gūžtelėjo pečiais. 

— Tai buvo spekuliacija. Tikriausiai jis planavo, 

kai tik baseinas bus baigtas, Žymiai pakelti kambarių 
kainas. Net ir taip padarius, viešbutis būtų pilnai ap- 
gyvendintas ir jis būtų galėjęs iki rudens išpirkti ma- 
žų mažiausiai pusę vekselių, o kitus pratęsti. Pagaliau 
niekas negali numatyti, kad jį užgrius nelaimė. 

— Ak taip, — tarė Eva, — vadinasi, jūs tik dėl 
to... kadangi mano vyras pateko į avariją... dėl to jūs 
atvykote! 

— Savaime aiškų, — atsakė direktorius Preseris, 
užtraukdamas savo cigarą. — Supraskite mus teisin- 
gai... Mes čia iš rūpesčio dėl savo pinigų ir -dėl vieš- 
bučio. 

— Mano vyras nemirs, jeigu jūs tuo tikite, — at- 
kakliai tarė Eva. — Jis gerai ištvėrė operaciją ir... 

— Reikės mėnesių, kol jis vėl pakils ant kojų, — 
įsikišo į jos kalbą direktorius Preseris. — Jūs galite 
mums nedumti akių, mieloji ponia, mes esame infor- 
muoti. 

Eva tylėjo, ji jautė į save nukreiptas abiejų vyriš- 
kių akis. 

— O jeigu aš vekselius dabar išpirkčiau? — paga- 
liau paklausė. 

— To jūs nepajėgsite. 

— Tai ką jūs darysite? 

— Mieloji ponia, — tarė įgaliotinis, — bijau, kad 
mūsų pokalbis krypsta ne į tą pusę. Mes nenorime 
jums nei grasinti, nei spausti prie sienos. 

— Mes atvykome, norėdami jums pateikti labai 
mielą pasiūlymą. Juk jūsų vyras dar ištisą sezoną bus 
nedarbingas, jūs pati nieko nenusimanote apie verslą... 
tai jums joks priekaištas, o tiesiog konstatavimas. Kad 
ištrauktume jus iš šitos bėdos... ir, žinoma, išgelbėtu- 
me savo pinigus... mes ryžomės perimti viešbutį į savo 
valdžią. Ir tuomet jūs laisva nuo bet kokių įsiparei- 
gojimų. 

— Viešbutis su jam priklausančiu žemės sklypu, 
aišku, turi didesnę vertę už hipoteką ir vekselius, — 

pasakė storulis. — Kai atliksim patikrinimą, tada Žžiū- 
rėsime, kas jums lieka. Arba jums bus išmokėta pini- 
gais ir galėsite iš procentų susidaryti nedidelę pensi- 
ją... 

— Arba, — papildė direktorių įgaliotinis, — palik- 
site pinigus, įdėtus į viešbutį, ir kas mėnesį gausite pa- 
lūkanas ir dividendus, pakankamus, kad galėtumėt su 
vaikais be rūpesčių pragyventi. 

— Jeigu jums patiktų, — tarė storulis, — pirkimo 
sutartyje mes aiškiai nurodysime, kad jūsų vyras ir to- 
liau dirbs reikalų vedėju, kai tik vėl bus visiškai svei- 
kas. 

Jiedu laukdami žvelgė į Evą Horster. 

— O jeigu aš nesutiksiu? — paklausė ji. 

— Tuomet turėsite išpirkti vekselius... arba mes 
juos protestuosime, — pareiškė įgaliotinis. 

— Ačiū, — tarė Eva ir atsistojo. — Dėkoju jums, 
ponai, kad nedelsdami atvykote pas mane. 

Abu vyriškiai nustebę pažvelgė į viens kitą. 

— Ar tai turi reikšti...? — paklausė įgaliotinis 
Kleinas. 

— Taip. Prieš tai, kol šiuo reikalu ką nors galėsiu 
nuspręsti, aš turiu pasitarti su savo vyru. 

— Bet kam jums šiuo reikalu kvaršinti galvą vy- 
rui? — paklausė storulis. — Jūsų sutartyje aiškių aiš- 
kiausiai nurodyta, kad jūsų parašas turi lygiai tokią pat 
galią, kaip ir vyro! 

— Aš jumis tikiu, — ramiai pasakė Eva, — bet vis 
dėlto norėčiau... 

— Įrašyk datas, Fricai, — tarė storulis, — tuojau 
įrašyk datas... 

Įgaliotinis nužvelgė Evą, tarsi norėdamas parody- 
ti, kaip labai jis apgailestauja tokią pokalbio baigtį, bet 
ji tai įvertino kaip gryniausią veidmainystę. Po to jis 
atsidarė savo portfelį, vėl išsitraukė vekselius ir ėmė 
greitai rašyti. 

— Jums tai reiškia, — šaltai pasakė storulis, — 

kad per tris dienas turite sumokėti pinigus. Bet mes 
gi nesame kokie išsigimėliai. Jeigu prieisite išvados, 
kad taip negerai, — mūsų pasiūlymas lieka galioti. 

Tylėdama Eva atidarė duris ir išleido abudu ponus 
laukan. 


Kai Eva prie namų atidarinėjo garažą, kad išvai- 
ruotų savo mažąjį automobilį, pasivaikščiojusi kaip tik 
grįžo namo geraširdė jau pagyvenusi mergina Alisa. Ji 
stūmė vaikų vežimėlį su mažąja Bebse, ir mergytė 
krykšdama tiesė rankutes į motiną. 

Šią akimirką Eva pajuto, tarsi slogutis trauktųsi iš 
jos sielos. Karšta džiaugsmo vilnis užplūdo ją. Nejaugi 
Šis vaikas, jos vyras, jos meilė, jos mažoji šeima ne- 
buvo kur kas svarbesni už visus verslo rūpesčius? Ką 
jai galų gale reiškė viešbutis? Nieko, visiškai nieko. 
Visai nesvarbu liko, ar atsisakys jo, ar ne, — tokia ne- 
tikėta reikalų plėtotė galbūt buvo paties dangaus do- 
vana. 

Taip pakiliai Eva jautėsi, kol įžengė į ligoninę. Tas 
jausmas dar sustiprėjo, kai budintis gydytojas, dakta- 
ras Kriugeris, jai pranešė, kad pacientas naktį pralei- 
do ramiai. 

— Jūs galite su juo šnekėti penketą minučių, — 
perspėjo jis, — ne ilgiau. Kad jam gali pakenkti bet 
koks susijaudinimas, manau, nereikia to jums primyg- 
tinai sakyti. 

— Žinoma, ne, — skubiai atsakė Eva, ir pati ne- 
suvokė, kaip ji nors vieną sekundę galėjo svarstyti idė- 
ją su sunkiu ligoniu kalbėtis apie viešbučio ateitį. 

— Deja, atrodo, lyg jo nugarkaulis iš tiesų būtų ir- 
gi kiek sužalotas, — pranešė daktaras Kriugeris. — 
Bet tai dar nereiškia, kad pažeisti nugarkaulio smege- 
nys... Jei viskas gerai seksis, maždaug po savaitės ga- 
lėsim leisti pacientą pervežti į Freiburgą, ir profeso- 
rius vėl pastatys jį ant kojų. 

— Svarbu vien tai, kad jis gyvens ir vėl sugrįš pas 

mus, — tvirtai ištarė Eva, — net jeigu jam ir visą gy- 
venimą tektų praleisti kėdėje ant ratukų. 

Jaunasis gydytojas žvelgė į ją su pagarbia nuosta- 
ba ir gailesčiu. Jis būtų galėjęs nemaža apie tai pasa- 
kyti, nes Žinojo, kokia baisi našta šeimai gali būti luo- 
šas Žmogus. Bet jam atrodė verčiau bus apie tai pa- 
tylėjus. Atidaręs palatos duris, jis įėjo paskui Evą vi- 
dun. 

— Alio, pone Horsteri, — linksmai tarė, — turite 
lankytoją! Atvedu jums jūsų Žmoną. 

Urbano Horsterio galva dar tebebuvo ištisai apriš- 
ta, akis irgi dengė stori tvarsčiai. Išgirdęs daktaro žo- 
džius, jis be garso pajudino lūpas ir kairiąją ranką. 

Du greiti Žingsniai — ir Eva įau buvo prie ligonio, 
paėmė jo ranką, pakėlė prie lūpų. 

— Urbanai, — tarė ji, — mielasis... 

— Aš bijau, — vos girdimai sušnabždėjo Urbanas 
Horsteris. 

— Bet nereikia to, tikrai nereikia, — tvirtai įtiki- 
nėjo Eva. — Tu esi gerose rankose... pačiose geriau- 
siose, tik patikėk. 

— Aš bijau, kad aš... liksiu luošys! 

— Apie ką nors panašaus gali visiškai negalvoti! 
Gydytojai tikri, kad tu vėl būsi sveikas, ir aš manau 
taip pat! | 

— Viešbutis, — tarė Urbanas Horsteris, — tau rei- 
kia rūpintis viešbučiu. 

— Žinoma, — prižadėjo ji, — tą ir darysiu. 

— Preserio bankas... 

Ji nutraukė jo Žodžius. 

— Žinau apie tai. Viskas tvarkoj. Tau iš tikrųjų vi- 
sai nėra reikalo tuo rūpintis. 

— Tu neturi leisti, kad paveržtų iš tavęs viešbutį, 
girdi? Neturi leisti... 

Urbanas Horsteris nesėkmingai bandė pasikelti. 

— Bet juk ne, — skubiai užtikrino Eva, — žino- 
ma, ne! Tie ponai buvo labai supratingi. Jie... jie man 

pažadėjo su savo reikalavimais palaukti iki rudens! 

Eva dar kartą suspaudė bejėgę vyro ranką ir švel- 
niai pabučiavo į suskirdusias lūpas. Po to atsikėlė ir, 
lydima daktaro Kriugerio, išėjo iš palatos. 

Koridoriuje sustojo. 

— Pone daktare, — iarė ji, — rytoj ir poryt aš tik- 
riausiai negalėsiu ateiti... 

Laimei, jis nieko neklausinėjo. 

— Tai visiškai nieko blogo. Apsilankymai pacien- 
tams tik perpus tiek geri, kaip apie tai mano daugu- 
ma artimųjų. Jūsų vyrui mes tiesiog pasakysim, kad 
artimiausiomis dienomis jūs neturėtumėt ateiti, nes jis 
per daug domisi savo verslo reikalais. Tai tikriausiai 
bus jam pamoka. 

— Taip, — tarė Eva, — taip! Dėkoju jums, pone 
daktare! 

Ji padavė ranką, ir jis užlaikė ją ilgiau, negu rei- 
kėtų. 

— Turite rūpesčių? — paklausė jis. 

Išdidžiu, ryžtingu judesiu ji kilstelėjo galvą. 

— Aš su jais susidorosiu! 


Eva suprato, kad, norėdama išgelbėti vyro gyvybę 
ir savo meilę, ji teturėjo vieną vienintelį kelią: nors 
iš Žemės iškasti pinigus vekseliams išpirkti. 

Tebuvo vienui vienas žmogus, į kurį ji galėjo kreip- 
tis pagalbos: advokatas Konradas Kilius, jos jaunys- 
tės draugas. Jis buvo ją stipriai įsimylėjęs ir, kol į jos 
gyvenimą dar nebuvo įžengęs Urbanas Horsteris, ir ji 
pati galvojo vienąkart tapsianti jo žmona. Neigiamas 
atsakymas sudavė jam stiprų smūgį. Ji žinojo, kiek 
skausmo tada buvo jam suteikusi, ir niekuomet nebū- 
tų galėjusi net pagalvoti vėl užmegzti su juo ryšius ar- 
ba net prašyti pagalbos, jeigu nebūtų patekusi į tokią 
didžiulę bėdą. 

Eva negrįžo namo, nes bijojo, kad dėl vaikų gal- 
būt negalės netrukdoma kalbėtis telefonu. Nuvažiavusi 

prie viešbučio, ji padavė patarnautojui automobilio 
raktelius, paprašė jį nuvažiuoti į artimiausią degalinę, 
paruošti mašiną kelionei ir pastatyti ją prie namų. 

Paskui per viešbučio vestibiulį nuėjo į šefo biurą. 
Atsisėdusi už vyro rašomojo stalo, nuėmė telefono ra- 
gelį ir surinko priimamojo numerį. 

Atsiliepė viešbučio sekretorė. 

— Panele Simon, — tarė ji, — prašau sujungti ma- 
ne su advokatu Konradu Kilium Miunchene. 

Išgirdus Konrado Kiliaus balsą — labai vyrišką, iš- 
lavintą balsą, kurio skambesį buvo beveik pamiršusi, 
— jos širdis neramiai krustelėjo. 

— Alio, — tarė jis nekantriai ir dar kartą: — Alio! 

Pagaliau jai atsirado jėgų atsakyti. 

— Čia kalba Eva, — ištarė vargais negalais. 

— Eva! — džiaugsmingai nustebęs, šūktelėjo jis. 

Ji krenkštelėjo, norėdama pataisyti balsą. 

— Turiu didelių sunkumų, Konradai. Tu vieninte- 
lis Žmogus, galintis man padėti... galbūt! 

— Kas yra? Kalbėk aiškiau! 

— Ne dabar, ne telefonu. Aš atvykstu pas tave. 

— Ar tu Miunchene? 

— Ne, aš dar Baden Badene. Bet jeigu tu skirsi 
man laiko... po šešių valandų aš galiu būti pas tave. 

— Ar tu išvis turi mano naują adresą? Aš gyvenu: 
Miunchenas — Bogenhauzenas, Holbeino gatvė 21... 

— Aš jau surasiu. Taigi iki pasimatymo! 

— Važiuok atsargiai, — dar išgirdo jį sakant, kai 
jau buvo bepadedanti ragelį. 

“Tikrų tikriausias Konradas, — mąstė ji: — visuo- 
met toks rūpestingas man, visuomet švelnus, kupinas 
jautrumo. Idealus šeimos Žmogus. Tik kad jo nemy- 
lėjau ir niekados nemylėsiu. Dieve mano, kodėl tas gy- 
venimas toks komplikuotas!“ 

Skubiai ji užgesino cigaretę ir atsistojusi išėjo į 
prieškambarį. 

Į ją laukiamai sužiuro Lona Simon. 

— Mane sujungė, pakalbėjau, — tarė Eva, — ačiū. 
Dabar prašau man užsakyti kambarį vienam asmeniui 
Kionigshofo viešbutyje Miunchene. Su vonia. Ryt va- 
kare aš tikriausiai vėl grįšiu, vėliausiai poryt. Jeigu 
būtų kas nors svarbaus, galite mane pasiekti Kionigs- 
hofe. 

Ir išėjo, nelaukusi atsakant. 

Advokatas Konradas Kilius gyveno dailiame senoviš- 
kame name. Raštinė ir butas buvo tame pat aukšte. 
Nors raštinėje, kaip Eva buvo mačiusi iš apačios, dar 
tebedegė šviesa, ji ryžosi skambinti prie privataus 
įėjimo. 

Durys atsidarė taip greitai, tarsi Konradas Kilius tik 
ir būtų laukęs jos atvykstant. Ir štai stovėjo prieš ją 
— lieknas, truputį pakumpusiais pečiais blondinas, ku- 
rio pailgas protingas veidas švietė tyru džiaugsmu. 

— Eva, mano mieloji, — ištarė ir patraukė ją į sa- 
vo glėbį. 

Palengvėjimo ir saugumo nuo rūpesčių jausmas bu- 
vo toks stiprus, kad Eva apkabinama visai ir nesigy- 
nė. Kol ją laikė apglėbęs, švelniai sūpuodamas į ša- 
lis kaip nelaimingą vaiką, ji ūmai pajuto, kaip palū- 
žo jos su tokiu vargu kaupta gynyba. Netekusi jėgų, 
pravirko, iš akių pasipylė karštos išganingos ašaros. 

— Verk tiktai, — tarė jis, — išsiverk kaip reikia! 
Viskas vėl bus gerai! 

Pagaliau, po ilgų minučių, ji pajėgė susivaldyti ir 
atgavo buvusį tvirtumą. Išsprūdusi iš jo glėbio, išsi- 
traukė iš rankinuko batisto nosinaitę ir nusišluostė 
akis. 

— Esu tokia kvailė, — tarė ji, — prašau man at- 
leisti... Pati nežinau, kodėl taip kvailai elgiausi. 

— Niekam nereikia gėdytis tikrų ašarų, — švelniai 
pasakė jis. 

Paėmęs už parankės, įsivedė ją į savo kambarį — 
erdvią, jaukiai įrengtą patalpą, kurios platus langas at- 
vėrė sodo panoramą. Bet lauke jau ką tik buvo pra- 
dėję temti. Jis užtraukė mėlyno aksomo užuolaidą. 

Kambaryje šviesą skleidė aukštas šviestuvas. 

Pasodinęs ją į oda aptrauktą fotelį, jis atsisėdo prie- 
šais ir raminamai uždėjo savo ranką ant jos šaltų ner- 
vingų pirštų. 

— Tai sakyk gi man pagaliau, kas yra? Ne, geriau 
nesakyk ničnieko, leisk man įspėti. Vyras tave apga- 
vo, — tai toks buvo visų tavo svajonių galas! Ir da- 
bar tu čia... kad aš už tave įteikčiau teismui skyrybų 
pareiškimą! 

— Ne, — tarė ji nustebusi, — kaip tau tokie da- 
lykai ateina į galvą? Visiškai ne tai... Ak, jeigu tik tiek 
tebūtų! Urbaną ištiko sunki avarija, ir šį rytą... vie- 
nas bankas pateikė man vekselius už daugiau kaip pen- 
kis šimtus tūkstančių markių. Aš turiu sumokėti pini- 
gus... arba mes prarasime viešbutį. 

Jis atitraukė ranką. 

— Ir dėl to tu atvykai pas mane? 

— Taip, Konradai, nemanyk, kad tai man buvo 
lengva. Bet... daugiau neturiu nieko, kas galėtų man 
padėti... kas iš tikrųjų padėtų. Man reikia pinigų ir... 

Jinai žvelgė į jį beviltiškai maldaujančiomis aki- 
mis. 

— Esu pasiryžusi mokėti už tai bet kokią kainą! Tu 
supranti? Bet kokią! 

— Ne, — tarė jis sudirgęs, — ne, Eva. Tai, ko tu 
iš manęs reikalauji, neįmanoma! Tai baisu! 

— Bet... 

— Tu spekuliuoji mano meile. Aš negaliu tavęs tuo 
kaltinti, nes suprantu, kaip tau tai svarbu. Bet apskai- 
čiavimas čia nevykęs. Aš myliu tave, taip, aš tave my- 
liu... Ir noriu tave turėti ne kelioms beviltiškoms va- 

landoms, ne vienai ar dviem naktims, ne, visam gy- 
venimui. Aš tavęs laukiau nuo pat to laiko, kai pasi- 
rinkai kitą. Gal tai buvo klaida — laukti taip sau, gal 
man reikėjo kovoti... 

— Ne, — atsakė ji, — ne, Konradai! Tai nebūtų 
turėję jokios prasmės! 

— Aš Žinau... 

Jis giliai įkvėpė oro. 

— Ir pinigai, — tarė ji, — tu negalėtum man jų 
duoti? Kad ir be... 

Ji nutraukė, nepajėgdama tęsti toliau. 

— Galėčiau parduoti šį namą, — pasakė jis, — pri- 
klausantį man. Bet taip darydamas aš prarasčiau dau- 
giau, negu vien tik namą. Toks Žingsnis atmestų ma- 
ne daugelį metų atgal, aš prarasčiau dalį savo klien- 
tų... 
Jis nuėjo prie stalo, paėmęs savo pypkę, stipriai pa- 
daužė į peleninės kraštą. 

— Bet dėl tavęs tai padaryčiau, jeigu tu... ateitum 
pas mane visam laikui. 

— Net ir be meilės? 

— Taip. Man užtektų, jei čia pas mane būtum... Ži- 
noti, kad tu mano žmona. Visa kita... — Jis gūžtelė- 
jo pečiais. 

Iš odinio maišelio jis išsiėmė tabako ir ėmė rūpes- 
tingai kimšti pypkę. Ji matė, kaip dreba jo pirštai, bet 
nejautė jokio gailesčio. Net ir kaltės jausmo. Jis dau- 
giau nebebuvo draugas; tai buvo priešas, su kuriuo te- 
galima tik kovoti. 

— Pinigų tu gali surasti, aš žinau. Savaime aišku, 
aš mokėčiau palūkanas. 

Jis atsisėdo ant atkaltės fotelio, kuris, įstrižai pa- 
kreiptas, stovėjo prieš ją. 

— Kada tau jų reikia? — paklausė. 

Dabar jis kalbėjo taip pat dalykiškai, kaip ir ji. 

— Iki porytdienos. 

— Tai vargu ar bus įmanoma. 

— Šitai nėra paprasta, aš žinau, bet būtina. Paga- 
liau aš galiu pasiūlyti ir užstatą. Viešbutis, Žinoma, yra 
įkeistas hipotekos būdu, bet tas bankininkas man sa- 
kė... viešbučio ir jo sklypo vertė Žymiai prašoka hi- 
poteką ir vekselių skolą. 

— Tuomet nesuprantu, kodėl tu tiesiai neprašai 
banko pratęsti vekselių terminą? 

— O tu manai, kad nebandžiau? Bet jie nenori, 
nes mano vyras sunkiai sužeistas ir praeis daug mė- 
nesių, kol vėl ims valdyti viešbutį. 

Pavargusiu judesiu ji nubraukė nuo kaktos garba- 
ną. 

— Manim jie visiškai nepasitiki. 

— Matyt, pagrįstai, — sausai pakomentavo jis. — 
O gal tu ką išmanai viešbučių reikalais? Gal pastarai- 
siais metais dirbai kartu su vyru? 

— Nėra nieko, ko negalima būtų išmokti. 

— Aišku, ne. Bet tam reikia truputį laiko, ir pa- 
prastai pradedama nuo apačios, o neimama iš karto va- 
dovauti. 

— Žinau, kad aš tai galiu, — tvirtai tarė ji. — Ga- 
lėsiu, nes privalau. 

— Eva, — pasakė jis, — būk pagaliau protinga. Tu 
įsikalei idėją, kuri paprasčiausiai neįvykdoma. Tu ne- 
įsivaizduoji, kaip greitai galima nugyvendinti viešbu- 
tų... Bankininkai tai Žino, todėl ir dreba dėl savo pi- 
nigų. 

— Jie visiškai netiki manimi... Betgi tu turėtum 
mane geriau pažinoti! 

— Aš myliu tave, todėl negaliu tavęs tinkamai ver- 
tinti. Gal sprendžiu apie tave iš esmės klaidingai. Bet 
kalbama ne apie tai. Eva, kodėl tu neperleidi viešbu- 
čio tiems Žmonėms? Manau, kad tai būtų pati protin- 
giausia išeitis. Juk netvirtinsi, kad tavo širdis taip jau 
prilipusi prie tos senos dėžės. 

— Ji visai ne... ak, tu apskritai manęs nesupranti. 
Urbanas man niekada neatleistų, jeigu aš dabar nuleis- 

čiau rankas. Tai būtų mūsų santuokos galas. 

Susimąstęs jis stebėjo ją primerktomis akimis pro 
pypkės dūmus. 

— Gal tau tik taip atrodo? 

— Ne. Esu visai tikra. Viešbutis — Urbanui jis vis- 
kas. 

— Daugiau net už tave? 

— Taip, — atsakė ji vien lūpomis. 

Padėjęs pypkę ant peleninės krašto, jis atsistojo. 

— Jeigu jau taip, — lėtai tarė, — tai gal aš ir ma- 
tau išeitį. Suvesiu tave su vienu verslininku, bet man 
prižadėsi... 

— Viską! — tvirtai pasakė ji. 

— Bet prižadėsi ateiti pas mane, jeigu nepajėgsi su- 
sidoroti. Visam laikui. | 

— To neatsitiks. 

— Bet jeigu... 

— Tuomet mano gyvenimas neteks bet kokios pra- 
smės. Prižadu... tada ateisiu pas tave. 

— Viena tavo mieliausių savybių, — tarė jis mįs- 
lingai šypsodamasis, — tai nuginkluojantis atvirumas. 
Bet tai nesvarbu. Man tavo gyvenimas visuomet bu- 
vo brangus. Taigi man prižadi, jeigu nesiseks, išsiskir- 
ti? Ir tapti mano žmona? 

— Taip, — tarė ji, — taip! 

Bet širdyje buvo įsitikinusi, kad to niekuomet ne- 
galės atsitikti. 


Viešbučio sekretorė Lona Simon buvo tiesiog pa- 
valdi Urbanui Horsteriui. Taigi nebuvo jokio viršinin- 
ko, kurio ji, viešbučio savininkui patekus į avariją, o 
jo Žmonai išvažiavus, turėtų prašyti leidimo porai va- 
landų palikti viešbutį. Ir jeigu vis tik taip elgėsi, tai 
tam turėjo svarių priežasčių. 

Ji nutaikė momentą, kai administratorius ponas To- 
mas personalo valgykloje valgė pietus, ir prisiartino 
prie kampinio stalo. 

— Pone Tomai, — tarė ji su šypsena, atidengian- 
čia jos mažus baltus dantukus, — tikiuosi, nepriešta- 
rausite, jei Šios dienos popietę aš porai valandų pra- 
nyksiu. 

— Manau, kad ne visai gerai, jeigu jūs kaip tik šią 
popietę išeinate, — pareiškė jis. — Ponia Horster gali 
grįžti bet kuriuo metu. 

— Ji negrįš, — tarė Lona, — aš skambinau į Kio- 
nigshofo viešbutį Miunchene. Ji pasilieka dar vienai 
nakčiai. 

Lona nužvelgė savo nusmailintus, plytų spalva nu- 
lakuotus nagučius ir po gerai apskaičiuotos pauzės pri- 
dėjo: 

— Jeigu ji apskritai grįš. 

Ponas Tomas įdūrė į ją akis. 

— Ką tai reiškia? 

— Lygiai tą, ką pasakiau! 

Iš savo mažo balto rankinuko Lona išsitraukė ci- 
garečių pakelį. 

Ponas Tomas ištiesė auksinį žiebtuvėlį, kurį specia- 
liai nešiojosi, norėdamas padaryti įspūdį turtingoms 
amerikietėms, ir čirkštelėjo juo. Lona pasilenkė prie 
pat liepsnelės. 

— Ačiū, — tarė, plačiai atverdama akis. 

Ponas Tomas vėl paslėpė savo žiebtuvėlį. Jis dar 
tebebuvo sutrikęs. Dingus apetitui, atstūmė savo lėkš- 
tę. 

— Iš kur jums atėjo į galvą, kad ponia Horster gal- 
būt galėtų negrįžti? 

— Tai juk beveik aišku, jūs taip nemanote? 

Pro cigaretės dūmą jinai apžiūrinėjo jį su užslėpta 
pašaipa. 

— Aš iš tikrųjų nieko nesuprantu, — apmaudžiai 
tarė jis. 

— Ji turi meilužį! 

— Jūs iš proto išsikraustėte? 

— Nė trupučio. Ponia Horster išvažiavo į Miunche- 

ną pas jį. 

— Ne! 

— Taip. Ir, tai Žinodami, jūs suprasite, kad mano 
klausimas, ar ji apskritai dar grįš, visai pagrįstas. 

Atsistojusi ji užspaudė peleninėje savo cigaretę. 

— Pagalvokite truputėlį apie tai, gerbiamasis! O 
dėl kitko, jei būtų kas nors skubaus... aš dabar važiuo- 
ju pas šefą į kliniką. 

Ponas Tomas pašoko. 

— Ar negalvojate jūs tik jam pasakyti... 

— Na jau, ką jūs sau manote! Nenoriu gi aš varg- 
šeliui suduoti mirtiną smūgį. Jo padėtyje net džiaugs- 
mingos žiniės gali būti per daug. 

Ir, tai pasakiusi, išdidžiai pakelta galva paliko val- 
gyklą, tarsi sparnų nešama pakilaus jausmo, kad pa- 
dėjo keletą labai efektingų sprogmenų. 

Patekti pas Urbaną Horsterį buvo toli gražu ne taip 
paprasta, kaip pirmiau įsivaizdavo Lona Simon. Pri- 
imamojo sesuo neketino jai pranešti palatos numerio. 

— Aš nemanau, kad pacientą apskritai galima lan- 


kyti, — pasakė ji. — Ir pirmiausia turite prašyti lei- 
dimo poną daktarą Kriugerį. 
— Na, gerai, — nusileido Lona, — tada bent pa- 


sakykite, kur man rasti poną daktarą. 

— Palaukite, aš paskambinsiu telefonu į viršų. 

Užtruko gera dešimtis minučių, kol daktaras Kriu- 
geris atėjo į mažą šviesų laukiamąjį. Jis tuojau pamatė 
Loną — pražiūrėti jos negalėjai. 

“Po perkūnais!“ — vos nepasakė daktaras Kriuge- 
ris, nes buvo jaunas, ištroškęs gyvenimo džiaugsmų ir 
nepaprastai imlus moteriškam Žavesiui. 

— Asistuojantis gydytojas daktaras Kriugeris, — 
prisistatė. — Girdėjau, jūs norėtumėt aplankyti poną 
Horsterį? | 

Nežiūrint jo specialiai dalykiško tono, Lona spėjo 
pastebėti padariusi jam įspūdį — tam turėjo uoslę. Ji- 
nai nusišypsojo ir padavė ranką. 

— Taip, — tarė ji, — norėčiau. Bet ši griežtoji se- 
selė nenori manęs leisti. Jai atrodo, kad mano vizitas 
pacientui galėtų pakenkti... 

— Tikrai ne, — šelmiškai šyptelėjo daktaras Kriu- 
geris. — Bet kuris vyras, į jus pažiūrėjęs, taps gyvy- 
bingesnis. 

— Žinojau, kad jūs taip manysit, pone daktare! — 
pašoko Lona. — Prašau nuvesti mane dabar pas poną 
Horsterį! 

Lona Simon žinojo, kad Urbanas Horsteris buvo 
sunkiai sužeistas. Ir vis dėlto, jį pamačiusi, instink- 
tyviai atšoko atgal ir atsimušė į daktarą Kriugerį, įė- 
jusį iš paskos į palatą. 

Šio trumpo palietimo užteko, kad jaunam gydyto- 
jui kraujas šautų į veidą. Bet šią akimirką Lona, skir- 
tingai negu visada, nesusidomėjo, kokį stiprų įspūdį 
ji daro vyrams. 

Ji matė tik Urbaną Horsterį, jo ilgą, išsitiesusią be 
gyvybės ženklo figūrą, sutvarstytą galvą ir akis — šitas 
vargšes akis! 

Priešpiet jam buvo nuimti tvarsčiai, ir jis galėjo vėl 
matyti, bet visas veido plotas aplink akis dar tebebu- 
vo storai ištinęs, nusėtas žaliomis bei mėlynomis dė- 
mėmis, ir Urbanas Horsteris vargais negalais mirkčio- 
jo pro siaurus plyšelius. 

— Lona, — pralemeno jis, — tu? 

Įveikusi pirmąjį šiurpą, ji pribėgo, atsiklaupė prie 
lovos ant grindų, pagriebė jo kairę ranką ir prigludo 
prie jos visu veidu. 

— Taip, tai aš, Urbanai, — užsikirsdama šnabždėjo 
ji, — tai aš! Žinau, ką tu galėjai pagalvoti... Bet juk 
negalėjau su tavim susisiekti... 

Jis apgraibomis lytėjo jos vešlius juodus plaukus. 

— Kad tu gyva... kad tu gyva, Lona! Tai kaip ste- 
buklas.man! 

Ji žvelgė aukštyn į jo veidą didelėmis, tamsiai ru- 
domis akimis. 

— Tai ir buvo stebuklas, — tarė šypsodamasi, — 
man nieko, beveik nieko neatsitiko. Tik pora įdrėski- 
mų. Aš išlipau ir nubėgau prie artimiausios degalinės, 
iš ten pranešiau policijai. 

Staiga ji pastebėjo skeptišką gydytojo žvilgsnį. 

— Aš nenorėjau, kad tave apkaltintų, — greitai pri- 
dūrė ji. — Tu kartą juk sakei... 

— Taip, taip, Žinoma... 

Jis glostė jos plaukus, veidą, jos kaklą. 

— Ir, be to... tavo žmona. Nenorėjau, kad ji ką 
nors sužinotų. Man tai būtų buvę vis tiek. Bet dėl ta- 
vęs. 

— Aš taip džiaugiuosi, kad tu atėjai, — tarė jis at- 
sidusdamas ir užmerkė akis. 

Daktaras Kriugeris davė Lonai ženklą. 

Ji švelniai paguldė jo ranką ant paklodės ir atsisto- 
jo. 

— Iki pasimatymo, mielasis, — sušnabždėjo ir ant 
pirštų galų išėjo iš palatos. 

— Ponas Horsteris nuolat susirūpinęs savo viešbu- 
Čiu, — pasakė daktaras Kriugeris, kai jie jau stovėjo 
koridoriuje ir jis uždarinėjo duris. 


— Visai pagrįstai, — atsakė Lona Simon. — kai 
jis vėl atsistos ant kojų, viskas jau bus žlugę. 
— -.To jam negalima pranešti, — tarė daktaras 


Kriugeris, — nieku gyvu. 

— Iš manęs jis užtikrintai to nesužinos, — pareiškė 
Lona, jau vėl atgavusi savo įprastą įžūlumą. — Šitą 
pranešimą aš mielai perleisiu jo Žmonai. 


Telefono skambutis pasigirdo lygiai dvidešimt mi- 
nučių po dviejų. 

Eva Horster prisidegė naują cigaretę, porą kartų gi- 
liai užsitraukė ir, tik kai aparatas suskambėjo trečią- 
kart, paėmė ragelį. 

— Alio, — tarė tyliai. 

— Na, pagaliau! 

Konradas Kilius kalbėjo greitai, dalykiškai, be jo- 
kio lašo sentimentalumo. 

— Po dvidešimties minučių užvažiuoju tavęs pasi- 
imti. Lauk manęs apačioje vestibiulyje. 

Ji giliai įkvėpė oro. 

— Ar tu..? 

Tačiau negavo pabaigti sakinio, nes jis jau buvo pa- 
dėjęs ragelį. 

Bet ir nebuvo reikalo jam ilgiau klausytis. Į savo 
klausimą ji galėjo pati atsakyti: taip, jis rado Žmogų, 
turintį pakankamai pinigų viešbučiui išgelbėti, — da- 
bar jau tik nuo jos priklausė tą Žmogų įtikinti, kad jis 
gerai investuoja savo pinigus. 

Eva jau buvo apsirengusi. Jai bereikėjo pasiimti 
rankinuką, pirštines ir palikti viešbučio kambarį. Me- 
tusi paskutinį reiklų žvilgsnį į veidrodį, savo akyse ji 
pastebėjo naują, griežtą blizgesį. Bet pamąstyti apie 
save pačią ir apie visa, kas jai pastarosiomis dieno- 
mis nutiko, jau nebebuvo laiko. 

Ji nelaukė apačioje, vestibiulyje, kaip Konradas Ki- 
lius buvo pataręs, bet išėjo į gatvę. Švietė saulė, ir 
oras raibuliavo daug žadančiu ankstyvos pavasario 
dienos spindesiu. 

Minutėlę Eva stovėjo, lengvai apakinta nelaukto 
šviesumo, ir tada išvydo Konradą Kilių. Jis artinosi 
plačiais žingsniais, mažumėlę pasikūprinęs, rankas su- 
sikišęs į trumpos striukės kišenes. Sveikindamasis šyp- 
sojosi, bet protingos akys liko rimtos. Kaip užtikrin- 
tas savininkas jis pakišo ranką po jos alkūne. 

— Manau, automašiną paliksime stovėti, — pasa- 
kė jis, — ir tuos keletą žingsnių iki Saulės gatvės nu- 
eisime pėsti. Tokiu būdu sutaupysim laiko, ir man ne- 
bereikės vėl ieškoti aikštelės. 

Ji nieko neklausinėjo, tik prisitaikė prie greito 
žingsnio. Žinojo, kad dabar jis pats ims kalbėti. 

— Tas vyriškis vardu Georgas Makulis, — tarė jis. 
— Neypatingai malonus Žmogus, bet sveria penkias- 

dešimt milijonų. Tau, manau, tai ir svarbiausia. 

— Ar jis suinteresuotas? 

— Taip, visiškai. Esu tikras, kad pinigų jis tau 
duos. 

Instinktyviai ji sulėtino Žingsnį. 

— Konradai, — tarė, — iš tikrųjų nežinau, kaip 
tau dėkoti. 

— Niekaip, — numojo ranka jis ir vedėsi ją toliau. 
— Suvis nesu tikras, kad tarpininkaudamas nepadary- 
siu tau meškos paslaugos. 

— Bet... 

— Georgas Makulis yra suktas Žmogus. Per visą 
savo amžių jis kaip gyvas nieko nėra ėmęsis be slap- 
tų kėslų. Jis bandys tau muilinti akis, bet tu neturi 
leistis apkvailinama. Pinigų jis tau duos tik todėl, jog 
yra visiškai tikras, kad negalėsi jų grąžinti. 

— Tai man nesuprantama. 

— Iš tikro ne? Viešbutis jam ne toks svarbus, jis 
geidžia Žemės sklypo. Nori ant jo statyti namus su 
brangiais, elegantiškais nuomojamais butais. Jis tiki- 
si, kad tu viešbutį nugyvendinsi, o po to jis pigiai 
gaus viską. 

— Na, būtent čia jis ir apsiskaičiuoja, — tvirtai at- 
sakė ji. 


Georgas Makulis atrodė lygiai taip, kaip Eva jį bu- 
vo įsivaizdavusi iš advokato užuominų — greičiau tik 
dar nesimpatiškesnis. Sunkiasvoris vyriškis kampuo- 
tu smakru, siaura burna, kurią kalbėdamas vos praver- 
davo, nes vengė parodyti savo sugedusius dantis, ir 
įdubusiomis bespalvėmis akimis. 

Sutiko jis Evą Horster ir advokatą su perdėtu me- 
lagingu nuoširdumu, prispaudė prie Evos rankos šla- 
pią bučinį ir tėviškai pastūmėjo jai. fotelį. 

— Aha, tai čia ta mažoji ponia su didžiais rūpes- 
Čiais, — tarė jis. — Džiaugiuosi, kad mano bičiulis 
Kilius atgabeno jus pas mane. 

— Leisite man pasiūlyti tuojau pereiti prie mūsų 
susitikimo dalykinės pusės? — šaltai pasakė Konradas 
Kilius. 

Georgas Makulis pažvelgė į jį, linguodamas galvą. 

— Vis nekantrūs tie jauni Žmonės, vis nekantrūs! 

Iš švarko kišenės Konradas Kilius išsitraukė šūsnį 
tvarkingai sudėtų popierių. 

— Čia aš apmečiau sutartį, — tarė jis. — Jeigu ju- 
du malonėtumėt ją perskaityti... 

Evai jis įteikė mašinraščio kopiją, makleriui — ori- 
ginalą. 

Jai reikėjo prisiversti, kad atidžiai patikrintų sutartį 
— ar bent parodytų tai daranti. Ji perskaitė bendrąją 
sumą, perskaitė tą, kuri turėjo būti išmokėta tuojau, 
o visa kita mieliausiai būtų pasirašiusi neskaičius. Bet 
savo silpnumo negalėjo taip aiškiai parodyti. 

— Devyni procentai palūkanų, — galop tarė ji, — 
man tai atrodo truputį per daug! 

— Visiškai teisingai, — sutiko Georgas Makulis, 
— nesu gi aš koks lupikautojas! Čia jūs būsite blogai 
nugirdęs, Kiliau... Pataisykime į aštuonis procentus. 

— Kaip jūs norite, — šaltai atsakė advokatas. 

— Esu našlys, — pareiškė Makulis, — vienišas se- 
nas Žmogus. Kokia man prasmė pinigus maišais Žer- 
tis? Daugiau kaip valgyti ir gerti Žmogus ir nesugeba 
— visados taip sakiau... 

Jis pasitrynė rankas. 

— Sutinku su aštuoniais procentais, — pareiškė 
Eva. 

— Na ir puiku, tuomet dabar pat pataisome sutar- 
tį ir tuojau pasirašome, — pasakė makleris. 

— Žinok, kad pagal šią sutartį tu suteiki ponui Ma- 
kuliui teisę pirmajam pirkti visą nuosavybę, — per- 
spėjo advokatas. 

— Šita sąlyga turi likti, — skubiai pasakė Geor- 
gas Makulis, — šito aš primygtinai reikalauju. Tai tik 
grynas formalumas, savaime aišku... nes tikrai niekuo- 

met neatsitiks, kad jums prireiktų parduoti! 
Eva nė nemirktelėjo. 
— Aš sutinku, — pareiškė ji. 

Evai grįžus į Baden Badeną, viešbutyje jos laukė ne- 
maloni staigmena. Pono Tomo niekur nebuvo matyti, 
o už priėmimo stalo vienas kaip pirštas stovėjo jau- 
nas asistentas Diteris Briudernas. Į Evos klausimą rau- 
donuodamas jis paaiškino, kad administratorius susir- 


gęs. 


— Susirgęs? — nustebusi perklausė ji. — Ir kas gi 
jam yra? 

— Aš nežinau, — sutrikęs atsakė Diteris Briuder- 
nas. — Manau, jis... jis jums parašė laišką. 


Jis apsisuko, nuo lentynos nuėmė storą baltą voką 
ir linktelėjęs įteikė jį. 

Eva paėmė laišką. Administratoriaus raštas, padai- 
lintas mandagumo formulėmis, iš tikrųjų buvo pareiš- 
kimas apie išėjimą iš tarnybos. “Dėl priežasčių, susi- 
jusių su sveikata, aš, deja, privalau tuoj pat atsisaky- 
ti savo pareigų, — skaitė Eva. — Pridedu įstaigos gy- 
dytojo pažymėjimą.“ 

Suakmenėjusiu veidu ji pasisuko į asistentą. 

— Ar ponas Tomas dar viešbutyje? — paklausė. 

— Nežinau, — atsakė vaikinas. 

Jinai įsikišo laišką į kišenę ir pasuko prie lifto. Lif- 
tininkas atidarė duris. 

— Vežk mane į viršų, — tarė ji. — Tu, reikia ma- 
nyti, Žinai, kuriam kambaryje gyvena Tomas? Papra- 
šysiu man parodyti! 

Po keleto sekundžių jie pasiekė penktąjį aukštą. 
Nuo čia siauri akmeniniai laiptukai vedė į pastogę, kur 
buvo tarnautojų miegamieji. 

Liftininkas pabėgėjo pirma Evos ir sustojo prie vie- 
nų durų. 

Eva nuspaudė rankeną ir nepasibeldusi žengė į 
vidų. 

Ponas Tomas, pasidėjęs ant lovos atvirą lagaminą, 
krovėsi į jį daiktus. 

Jo ranka su kaklaraiščiais, kuriuos buvo bededąs į 
vidų, staiga nusviro, ir jis įsmeigė į Evą akis, pilnas 
nepasitikėjimo ir keisto sumišimo. 

— Man labai nesmagu jus trukdyti, pone Tomai, 
— šaltai tarė Eva. 

Ji žengė dar vieną žingsnį į kambarį, tačiau duris 
paliko praviras. 

Šiaip jau visada susitvardantis vyriškis paraudo iki 
pat plaukų šaknų. 

— Ponia direktore... — pralemeno jis. 

Šituo titulu į ponią Evą Horster buvo kreiptasi pir- 
mąsyk, bet jos nervai buvo taip įtempti, kad ji to netgi 
nepastebėjo. 

— Vadinasi, jūs norite mane palikti, pone Tomai, 
— tarė ji, — ir dar lyg tyčia tokioje situacijoje. 

— Bet aš... juk aš visai nežinojau... 

Jinai tvirtai žvelgė į jį, kol jis nuleido akis. 

— Ko jūs nežinojote? 

— Ar jūs apskritai dar pas mus sugrįšite, — stai- 
ga pratrūko jis. Dabar atėjo jos eilė būti apstulbintai. 

— Ar sugrįšiu?... — paantrino ji. — Bet pone To- 
mai... Negi jūs galėjote rimtai pamanyti, kad aš ga- 
lėčiau palikti viešbutį likimo valiai? 

— Viešbutis... juk jis bus parduotas! 

Ji kilstelėjo savo siaurus antakius. 

— Iš kur jūs tai ištraukėte? 

— Argi tai ne tiesa? Visi apie tai šneka... Viešbu- 
tį perims Preserio bankas. Jo nebeįmanoma išlaikyti. 

— Net jeigu jūs ir esate tokios nuomonės, — šal- 
tai tarė Eva, — tai tėra labai menkas jūsų elgesio pa- 
teisinimas. Jūs turėjote mažų mažiausiai palaukti, kol 
aš grįšiu ir jums atsiras proga pakalbėti su manimi as- 

meniškai. Aš pasiruošus patikėti, kad sutriko jūsų 
sveikata — yra juk gydytojo pažymėjimas. Bet vargu 
ar sergate taip sunkiai, kad nepajėgtumėte paruošti dar- 
bui bent savo įpėdinį. 

— Ponia direktore, — tarė jis sukrėstas, — bet visa 
tai... — iš nevilties jis nerado reikiamų žodžių, — 
baisus nesusipratimas! 

— Savo atsistatydinimo rašte jūs pasisakėte visiš- 
kai aiškiai, — aštriai atsakė ji. — Jums nėra ko bijo- 
ti, kad aš laikysiu jus prieš jūsų valią. Bet aš pasirū- 
pinsiu, kad jūsų elgesys taptų Žinomas specialistų 
sluoksniams. Savo sveikatai pataisyti jūs turėsite la- 
bai daug laiko. Bent jau šio sezono metu vargu ar gau- 
site kur nors kitur tarnybą. 

Ji staigiai apsigręžė ir pasuko durų link. 

Tai, ko buvo laukusi, įvyko. Ponas Tomas puolė 
įkandin, bandydamas ją sulaikyti. 

— Ponia direktore, prašau leisti gi jums paaiškin- 
ti... 
Aukštai pakelta galva ji išėjo iš kambario. 

— Jeigu turite man dar ką pasakyti, galite mane 
rasti mano... mano vyro biure. 

Ir nuėjo, į jį nė karto nebepažvelgusi. 


Eva įėjo į savo vyro darbo kambarį. Ji paspaudė te- 
lefono klavišą, jungiantį su prieškambariu, bet niekas 
neatsiliepė. Lona Simon dar nebuvo grįžusi. 

Viršutiniame rašomojo stalo stalčiuje ji aptiko odi- 
nę užrašų knygelę su adresais. Atsivertusi P raidę, su- 
rado Preserio namų telefoną, surinko numerį. 

Dar prieš išgirstant Hugo Preserio balsą, į ausį mu- 
šė sunkus astminis jo šniokštavimas. 

— Alio, gerbiamoji ponia, — labai stengdamasis 
prabilo jis, — tai mane džiugina... tai iš tiesų mane 
džiugina! Vadinasi, poniutė pagaliau atėjote į protą... 

— Pone Preseri, — atsakė Eva, — bijau, kad jūs 
mane blogai supratote. Aš anaiptol neketinu derintis 
prie jūsų. Noriu išpirkti vekselius. Pinigus turiu. 

Vieną akimirką ragelyje tvyrojo visiška tyla. 

Po to pasigirdo Hugo Preserio balsas, tik šįsyk ne- 
be pataikaujantis, o piktas ir nepatiklus. 

— Tai akių dūmimas! — prakrenkštė jis. 

— Jokiu būdu. Aš iš tiesų turiu pinigus. Jums 
paskambinau, tik norėdama paklausti, ar jus patenkins, 
jeigu pinigus į jūsų sąskaitą pervesiu rytoj anksti rytą. 

— Ne, — sulojo jis, — nesirodykit su tokiais pa- 
siūlymais! Tai delsimo taktika. Šitaip neapmausite! Ar- 
ba grynais... 

— Kaip tiktai jūs pageidaujate, — tarė Eva. — 
Bet, be abejo, patys suprantate, jog tokios sumos ne- 
norėčiau nešiotis rankinuke. Taigi susitikime rytoj iš 
ankstyvo ryto mano banke... apie dešimtą, jeigu jums 


tai patogu. 
— Jeigu tai koks triukas, — piktai prabilo Hugas 
Preseris, — tai jums teks šio bei to patirti, mano 


brangioji, negelbės tada jokie elgetavimai ir maldavi- 
mai, tuomet aš... 

— Taigi susitarėme — iki rytdienos ryto, pone Pre- 
seri! — nutraukė Eva grasinimus ir padėjo ragelį, jam 
nespėjus nieko toliau pasakyti. 

Ji užgesino cigaretę, vos nepradėjusią deginti pirštų 
galiukų. Nors buvo vėsus vakaras, bet jos kakta ap- 
rasojo smulkiais prakaito lašeliais. Tik po šio pokal- 
bio galutinai suprato, ką reikštų patekti tokiam van- 
dalui į nagus. 

Ji kaip tik jau ketino stotis, kai pabeldė į duris ir 
įėjo ponas Tomas. 

— Prašau atleisti, jeigu trukdau, — sumurmėjo, 
akivaizdžiai sutrikęs ir nedrįsdamas pakelti į ją akių. 

— Aš jūsų laukiau, — ramiai tarė Eva. 

Sustojęs per keletą Žingsnių nuo rašomojo stalo, jis 
įdėbė akis į savo išpuoselėtus, rūpestingai manikiūro 
sutvarkytus pirštų nagus. 

— Norėčiau jūsų atsiprašyti, pone direktore, — ta- 
rė, įveikdamas patį save. — Bijau, kad elgiausi tik- 

rai neįmanomai. Pats nežinau, kas čia buvo mane ap- 
sėdęs... 

— Vadinasi, jūs pasirengęs likti tol, kol paruošite 
darbui savo pareigų perėmėją? 

— Norėčiau atsiimti savo atsistatydinimo pareiški- 
mą... jeigu dabar jau ne per vėlu. 

Evai prireikė pastangų paslėpti palengvėjimo jaus- 
mui. Volfgangas Tomas buvo aukštos klasės darbuo- 
tojas, ir nei šiandien, nei rytoj jo niekuo nepakeisi. 

— Sėskimės, — sausai pasakė Eva. — Turiu jums 
keletą dalykiškų klausimų; jūs juk Žinote, kad man rei- 
kia dar tik pradėti apie daug ką orientuotis. 

Ji atsisėdo į sofos kampą. 

— Kiek man Žinoma, anksčiau mano vyras gyve- 
no viename šio viešbučio apartamente? 

— Taip, ponia direktore. 

— Kaip tos patalpos dabar? 

— Mes išnuomojame jas tik pagrindinio sezono 
metu. 

— Tai jos stovi tuščios? 

— Šiuo momentu jau tuščios! 

— Tuomet liepkite jas paruošti. Nuo rytdienos ap- 
sigyvensiu čia. 


Lona Simon gyveno ne viešbutyje. 

Urbano Horsterio išlaidaus dosnumo ir savo nesi- 
varžymo dėka Baden Badeno priemiestyje ji sugebė- 
jo įsirengti butą, kuris būtų tikęs ir garsėjančiai kino 
žvaigždei. 

Bet kai šį vakarą ji grįžo aplankiusi Urbaną Hors- 
terį, jos akių netraukė nei milžiniškas Bucharos kili- 
mas, nei modernūs oda aptraukti foteliai, nei švelnios, 
skoningai suderintos plačios sofos, užuolaidų ir pagal- 
vėlių spalvos. Ji buvo susimąsčiusi ir labai prislėgta. 

Padėtis, susidariusi viešbučio savininkui patyrus 
avariją, jai irgi buvo ne juokais komplikuota. Ji ne- 
abejojo, kad viešbutis pereis Preserio bankui, bet jos 
visai neviliojo darbas prie naujos valdžios. 


55 


Nuėjusi prie grotuvo ir susiradusi plokštelę, tinkan- 
čią melancholiškai šio vakaro nuotaikai, ji įsipylė vis- 
kio porciją. Tą pat akimirką nuaidėjo buto durų skam- 
butis. 

Ji pravėrė duris ir pro plyšelį pamatė, jog tai Pre- 
serio banko įgaliotinis Kleinas. 

— Prašau mane įleisti! — nekantriai tarė įgalio- 
tinis. 

— Tik paklausykit jo! Šitokiu laiku! Ar negalėjo- 
te bent iš anksto telefonu paskambinti? 

— Tai labai svarbu, panele Simon, todėl prašau be 
ceremonijų! 

Jis pamėgino į durų plyšį įsprausti koją, bet Lona 
priešinosi iš visų jėgų. 

— Svarbu? Kam? 

— Jums irgi! Iš jūsų mums nereikia nieko daugiau, 
kaip tik informacijos, ir mes pasiruošę už ją labai ge- 
rai užmokėti. 

Sekundės dalelę Lona dvejojo, paskui ryžosi atida- 
ryti duris ir įleisti įgaliotinį. 

Jis prasispraudė pro ją į saloną ir suglumęs susto- 
jo ant slenksčio kaip įbestas. Nelauktas elegantiškos 
patalpos vaizdas prieš jo paties valią padarė didelį 
įspūdį. Jis švilptelėjo pro dantis. 

— Po velnių! — tarė. — Tu tik pažiūrėk! — At- 
sisėdęs persibraukė nosine kaktą. Po to pasilenkė į jos 
pusę. 

— Vienintelis klausimas... Kokiu būdu ir iš ko po- 
nia Horster gavo pinigų vekseliams? 

Lona Simon išpūtė akis. 

— Iš tiesų? — paklausė ji. — Tai bent naujiena, 
pirmąkart girdžiu! 

— Ak, nedarykite šito! Manęs jūs vis vien neap- 
mausit. 

— Bet jeigu aš jums sakau... iš tikro aš nieko apie 
tai nežinau! 

Įgaliotinis atsikvėpė. 

— Ak, taip. Vadinasi, vis dėlto blefas! Aš taip ir 
maniau. 

— Aš neblefuoju. 

— Jūs ne. Bet ponia Horster. 

Lona siurbtelėjo iš savo stiklinės. 

— Mano pagarba, — tarė ji susimąsčiusi, — to iš 
jos visai nesitikėjau. 

Lona padėjo viskio stiklinaitę ant stalo prie sofos. 

— Prieš pasakydama apskritai bent vieną Žodį, pir- 
miau norėčiau ko kito paklausti: kas man nukris, jei 
ką nors Žinočiau? | 

— Tūkstantinė į ranką. 

— Mažoka. 

Lona Simon nutaisė pačią neįžvelgiamiausią poke- 
rio Žaidėjo išraišką ir pro savo ilgas šilkines blakstie- 
nas nežymiai stebėjo įgaliotinį. 

— Jeigu jūs žinote ką nors, kas mums iš tiesų pa- 
dėtų sutrukdyti vekselių išpirkimą, tai gausite dešimt 
tūkstančių. 

— Trisdešimt. Ir tai dar labai apskustai. 

— Na, gerai, matau, kad jūs ne iš kelmo spirta. 

— Užtikrinkit man tai raštu. 

— Bet aš jus prašau... 

— Aš iš prigimties nepatikli, pone Kleinai. Cha- 
rakterio trūkumas, žinau. Bet jis mane apsaugojo nuo 
keleto kvailysčių. | 

Įgaliotinis suvaitojo. Iš savo striukės jis išsitraukė 
užrašų knygelę ir šratinuką, įrašė porą eilučių į tuš- 
čią lapelį, išplėšė jį ir įteikė Lonai. 

— Dabar jau rami? 

— Toli gražu ne. Kaip jūs ten rašote: jei panelės 
Simon informacija padės!.. Taip man nepatinka. Pas- 
kui sakysite, kad galėjote sutrukdyti vekselius išpirk- 
ti ir be mano pagalbos, ir aš turėsiu su jumis ginčy- 
tis dėl pinigų. O aš nekenčiu ginčų, aišku jums? Ra- 
šykite paprasčiausiai: jei ponia Eva Horster nepajėgs 
laiku išpirkti vekselių ir “Horsterio grandotelis“ taps 

Preserio banko nuosavybe, tai panelė Simon gaus... ir 
taip toliau... 

Ji suplėšė raštelį ir paleido skutelius plazdenti į pe- 
leninę. 

— Tai įžūlumas! — šūktelėjo įgaliotinis. 

Lona Simon šypsojosi. 

— Tegu, jeigu jums taip atrodo... 

Ji atsistojo, priėjo prie didžiojo lango ir lėtai už- 
traukė užuolaidas. Jos protas karštligiškai dirbo. Dėl 
savo reikalo abejonių ji neturėjo: įgaliotinis Kleinas tu- 
rės galų gale priimti jos sąlygas. 

Bet ne tai vertė ją nerimauti. Ji klausinėjo save, ar 
apskritai reikėjo šiam Preserio banko pasiuntiniui teik- 
ti informaciją: jeigu Evai Horster iš tiesų pavyktų iš- 
laikyti viešbutį savo šeimos rankose, tai ir jai pačiai 
toks sprendimas būtų geriausias. Gal ir Urbanas Hors- 
teris veikiai visai pasveiktų, ir viskas vėl galėtų būti 
kaip anksčiau. Netgi pačiu blogiausiu atveju, reika- 
lams šitaip netikėtai krypstant, ji bent išloštų laiko. 

Žinoma, tai, ką ji apskritai galėjo pranešti, nebu- 
vo daug, ir trisdešimt tūkstančių markių vien už ad- 
vokato Konrado Kiliaus vardą ir adresą buvo graži kai- 
na. Lona Simon neabejojo, kad būtent jis davė Evai 
Horster pinigus arba bent tarpininkavo juos gaunant. 
Veikiausiai ir visas sandėris jau seniai buvo užbaig- 
tas, ir jos informacija negalėjo nei pakenkti, nei pa- 
gelbėti. 

Lona Simon sunkiai grūmėsi pati su savimi, bet kai 
atsigręžė, jau buvo apsisprendusi. 

— Nenoriu šnipinėti. Nei jums, nei kam nors ki- 
tam, — pareiškė. 

Įgaliotinis susijaudinęs griebė ją už rankos. 

— Bet klausykit... 

— Šalin rankas! — aštriai tarė ji. — O dabar iš- 
eikite pagaliau! | 

Įgaliotinis žengė žingsnį atgal. Jo veidą iškreipė 
įsiūtis, akys grėsmingai blykstelėjo. 

— Jeigu jūs taip su manim, — sušnypštė, — tai 
aš irgi galiu kitaip. 

Lona taip stipriai atmetė galvą, kad juodi plaukai, 
kuriuos nešiodavo aukštai surištus, pasileido ir tam- 
sia banga apkrito pečius. 

— Tik neįsivaizduokit, kad galite mane įbauginti! 
— suspigo ji. 

— Dvigubo žaidimo su Preseriu ir kompanija Žaisti 
nevalia, su mumis ne! — sušnypštė įgaliotinis. — Ma- 
note, nežinau, kas šiuo metu dedasi jūsų kvailoj gal- 
velėj? Pas Urbaną Horsterį jūs įsitaisėte minkštą Liz- 
delį ir dabar nenorite dėl šios šiltos vietelės rizikuo- 
ti. Bet dabar su tuo jau baigta... vienaip ar kitaip. Ar- 
ba pasakysit man, ką Žinote, arba aš atversiu akis po- 
niai Horster. Užteks užuominos, ir ji supras, ką jūs ten 
ir gerbiamasis ponas Horsteris drauge krėtėte. 

Lona Simon išblyško. 

— Tai, ką Žinau, išties neturi jokios reikšmės. 

— Apie tai spręsti geriau palikite mums! Iš ko po- 
nia Horster gavo pinigus? 

— Nežinau, — atsakė Lona Simon, bet kai įgalio- 
tinis, regis, buvo beišeinąs, skubiai pridūrė: 

— Ji turėjo telefono pokalbį su Miunchenu. Tuoj 
po to, kai buvote pas ją. Su advokatu Konradu Ki- 
lium. 

— Ir ką ji pasakė? Greičiau, greičiau, juk jūs gir- 
dėjote! 

— Ji prašė padėti ir sakė greit pas jį atvyksianti. 

— Daugiau ne? 

— Ne. 

— Na, manau, to užtenka. 

Fricas Kleinas kandžiai šyptelėjo. 

— Likite sveika, gražuolėle, ir ačiū už paramą. Pa- 
simokykit iš to, kas jums šiandien atsitiko. Tikiuosi, 
kitą kartą nebebandysite pernelyg gudragalviauti. 

Lona Simon nepajudėjo iš vietos, kol neišgirdo už 
savo nugaros užsitrenkiant duris. Paskui ji palengva 

nuėjo prie baro su gėrimais ir įsipylė antrą viskio por- 
ciją — šįsyk dvigubą. 

Jos galva sukosi. Ji kovojo su noru tuoj pat skam- 
binti Evai Horster ir ją perspėti. 

Bet to nepadarė. 

“Ir iš kur man tokia mintis? — galvojo ji. — Juk 
Eva galų gale ne tokia jau man simpatiška. Verčiau pa- 
čiai ramiai pažiūrėti, kaip toji viena pati susitvarkys. 
Man irgi niekas nepadeda. O be to... jeigu apie tai jai 
užsiminsiu rytoj anksti rytą, laiko bus dar pakanka- 
mai . 


6 


Kitą rytą, vos truputį po septynių, Eva Horster jau 
buvo baseino statybos vietoje. Vidinis nerimas naktį 
jai beveik neleido miegoti. 

Jinai jautėsi bejėgė. Jei apie viešbučio tvarkymą 
mažai teišmanė, tai šitos statybos reikalais stačiai ne- 
susigaudė nieko. Darbininkai pagarbiai sveikinosi, o 
ji net nesugebėjo atskirti, kuris iš jų statybos vadovas. 

— Alio, gerbiamoji ponia, — tarė jaunas vyriškis 
pilkomis kelnėmis ir atlapotais mėlynais sportiniais 
marškiniais. Prie statybos jis atėjo nuo viešbučio pu- 
sės. — Jūs tikriausiai norite pažiūrėti, kaip toli mes 
pasivarėme? 

Eva neryžtingai šyptelėjo. 

— Labas rytas! 

Jaunojo vyriškio akyse ji spėjo pastebėti lengvą su- 
sižavėjimo kibirkštėlę, kurią jis tuojau pabandė už- 
gniaužti. 

— Esu Herbertas Dartneris, architektas, — prisis- 
tatė jis. — Galiu jums pranešti smagią Žinią, kad už- 
baigsime pagal terminą. Iki gegužės pirmosios. 

— "Tai smagu, — Eva atsikvėpė. — O kada bus ga- 

lima baseiną fotografuoti? Suprantate, norėčiau at- 
spausdinti prospektus... 

— Žinoma. Šiuo klausimu ponas Horsteris ir aš jau 
apsčiai esame kalbėję. Aš padariau spalvotus brėžinius 
— plaukimo baseinas iš lauko ir iš vidaus. Jūsų vy- 
ras norėjo juos panaudoti kaip prospektų priedą. Mums 
tai atrodė pats tinkamiausias sprendimas. O gal jūs ki- 
tos nuomonės? 

Eva paraudo. 

— Aišku, ne. Turiu prisipažinti, kad su šiuo reikalu 
iki šiol man dar nėra tekę susidurti. 

— Jūs dar nesate mačiusi mano brėžinių? Kaip 
gaila! Bet kada galiu pristatyti jų dublikatus. 

— To neprireiks, — skubiai pasakė Eva, — doku- 
mentacija turi būti pas jus. 

Linktelėjusi Herbertui Dartneriui, ji nusileido nuo 
pakilumėlės, ant kurios buvo stovėjusi, ir nuėjo vieš- 
bučio link. Už nugaros juto jaunojo vyriškio žvilgsnį 
ir turėjo įveikti pagundą atsigręžti. 

Ji pyko ant savęs, kad taip lengvai leido pastebėti 
savo netikrumą. Juk ne gėda būti neinformuotai. Ko- 
dėl ji paprasčiausiai nepaprašė Dartnerio dar kartą at- 
siųsti brėžinių? Tarp vyro dokumentų jų iki šiol dar 
nebuvo užtikusi. 

Po keliolikos minučių jinai įžengė, šįkart pro 
užpakalinį įėjimą, į viešbučio biurą. Lona Simon dar 
nebuvo pasirodžiusi, bet šitokiu metu jos dar ir ne- 
laukė. 

Staiga šovė mintis baseino statybos dokumentų pa- 
ieškoti prieškambaryje. 

Lonos Simon stalas atrodė gerai sutvarkytas. Atsi- 
sėdusi ant kėdės, Eva ištraukė viršutinį kairįjį stalčių 
— išsivertė visa šūsnis neapdorotos korespondencijos. 

Išėmė ją, susirinko ant grindų nukritusius lapus, 
paskubomis viską peržiūrėjo ir ieškojo toliau. 

Kai Lona Simon po pusvalandžio įėjo į prieškam- 
barį — anksčiau nei paprastai, nes irgi buvo pralei- 

dusi neramią naktį, — išvydo savo šefę besėdinčią 
prie savo rašomojo stalo tarp popierių krūvų. 

Kaip įbesta ji sustojo ant slenksčio ir giliai įkvėpė 
oro. Bet susivaldyti nepavyko. Ji metėsi prie Evos 
Horster. 

— Ką jūs sau galvojate? — sušuko pasipiktinusi. 

Eva nuvėrė Loną tokiu griežtu žvilgsniu, kad toji 
instinktyviai stabtelėjo. 

— Aš ieškojau mūsų naujojo plaukimo baseino brė- 
žinių, kuriuos pagamino ponas Dartneris. Kur jie? 

— Aišku, ten, kur jiems vieta, — atžariai atšovė 
Lona. 

Eva dėjosi nėmaž nepastebėjusi šio maištingo tono. 

— Tuomet būkite tokia maloni ir duokite juos man, 
— ramiai tarė ji. 

Lona Simon atidarė spintą ir išėmė vieną segtuvą. 


— Čia, — tarė tėkšdama segtuvą ant rašomojo sta- 
lo, — yra visi statybos dokumentai. Brėžiniai turi būti 
tarp jų. 


— Suieškokite juos man vėliau ir atneškite į ma- 
no darbo kambarį. Be to, prašau pranešti architektui, 
kad šiandien popiet aš norėčiau su juo pasikalbėti... 

Ji minutėlę pagalvojo. 

— Sakykime, penktą. Tikiuosi, kad mes bendradar- 
biaujame su kokia nors spaustuve? 

— Su Špykeriu ir kompanija. 

— Tuomet paskambinkite ponui Špykeriui ir pa- 
kvieskite jį atvykti irgi penktą valandą. 

— Ponas Špykeris kol kas Niujorke, — pareiškė 
Lona Simon — jai patiko leisti naujajai šefei pajusti, 
kad ji geriau informuota. 

— Tada jo pavaduotoją. Be to, man reikės pasku- 
tiniųjų užsakymų šiai spaustuvei dokumentacijos ir 
kainoraščių. 

Eva išsitraukė cigaretę ir lūkuriavo, kol sekretorė 
duos jai ugnies. Bet Lona Simon nesijudino. Ji įžū- 
liai stovėjo vietoje, iškėlusi galvą su juodais karčiais, 

ir demonstratyviai žvelgė viršum savo šefės galvos. 

Tačiau Eva ir nemanė pasiduoti. Ji jautė turinti su- 
tramdyti šitą merginą, vienąkart visam laikui, jeigu ap- 
skritai buvo galima tikėtis su ja bendrai dirbti. 

— Duokite man ugnies, — striukai tarė ji. 

Lona Simon nenoromis pakluso. 

— Ačiū, — abejingai atsakė Eva. 

— Ar dar turite kokių nors pageidavimų? 

— Taip. Paskambinkite dar šiandien priešpiet po- 
rai kitų spaustuvių ir pasiteiraukite, kiek kainuotų ke- 
turių puslapių mažo formato reklaminis prospektas su 
keturių spalvų pirmuoju puslapiu. Leidžiant dvidešimt, 
trisdešimt ir penkiasdešimt tūkstančių tiražu. 

— Taip, ponia direktore. 

Lona Simon giliai įkvėpė — atrodė norinti dar kaž- 
ką pasakyti. Iš tiesų šiuo momentu ji buva pasirengusi 
perspėti Evą apie Preserio banko intrigas, kaip ir bu- 
vo ketinusi. Ir vis dėlto galop to nepadarė. Moters ins- 
tinktas nugalėjo protą. Iš visos širdies ji linkėjo tai, 
kaip jai atrodė, pernelyg savim pasitikinčiai šefei pra- 
laimėjimo ir apsijuokimo, nors ir pačiai grėstų pavo- 
jus nukentėti. 

— Dar kas? — paklausė Eva, kuriai merginos su- 
delsimas neprasmuko pro akis. 

— Nieko, tai yra, aš norėjau tik paklausti... kaip 
einasi ponui Horsteriui? 

— Rytoj jis bus pervežtas į Freiburgo universiteto 
kliniką. 

— Ar... taip blogai? 

— Tikiuosi, ne. Ką nors tiksliau Žinosim, kai bus 
atlikti paskutiniai tyrimai. 

Eva jautė, kad Lonos Simon rūpestis suŽeistuoju še- 
fu buvo nemeluotas, o kadangi nežinojo tikrųjų to rū- 
pesčio priežasčių, tai mergina ūmai tapo jai Žymiai 
simpatiškesnė. 

— Mes galime tik viltis ir dirbti, — tarė ji švel- 
nesniu tonu: — viltis, kad vėl greitai bus sveikas... ir 

dirbti, kad savo viešbutį rastų gerai tvarkomą. Jūs 
man padėsite to siekti, ar ne tiesa? 

— Taip, ponia direktore, — nuleidusi akis su tam- 
siomis blakstienomis, atsakė Lona Simon. 

Merginos sumišimo Eva taip ir nepastebėjo. 

— Grįžkime prie korespondencijos, — tęsė toliau. 
— Gal ir neblogai, kad į laiškus iki šiol neatsakyta. 
Mes paliksime juos, kol bus atspausdinti naujieji pro- 
spektai. O tuo tarpu jums turiu kito darbo. Surinkite 
adresus visų tų svečių, kurie užsisakę viešbutį nuo ge- 
gužės mėnesio. Jie turės gauti prospektą su pakeistais 
kainoraščiais. Nuo gegužės, Kai bus galima pradėti 
naudotis plaukimo baseinu, aš pakelsiu visas kamba- 
rių ir maitinimo bei aptarnavimo kainas 30 procentų. 

— Bet tuomet reikia turėti galvoje ir galimus atsi- 
sakymus. 

— Žinau. Bet negaliu šito pakeisti. Juk nauda ne 
vien iš to, kad viešbutis pilnas. Jis vėl turi tapti ren- 
tabilus. 


Eva Horster nėjo į savo darbo kambarį, bet su ad- 
ministratorium pasikėlė į penktą aukštą apžiūrėti apar- 
tamentų, kuriuose anksčiau gyveno jos vyras su savo 
pirmąja Žmona ir kuriuos dabar turėjo paruošti sau ir 
vaikams. 

Kambariai buvo išvėdinti, išvalyti ir sutvarkyti, ir 
vis dėlto, pagalvojus, kad reikės palikti savo gražųjį 
namą ir tuoj pat čia apsigyventi, Evai sunkiai suspaudė 
širdį. 

— Jūs iš tiesų norite čia persikelti? Manote, kad 
čia jums bus patogu? — užjausdamas paklausė ponas 
Tomas. 

Eva Horster šyptelėjo. 

— Gyvensiu pačiame viešbutyje, kaip ir dera tik- 
rai viešbučio savininkei. 

Jų pokalbį nutraukė telefono skambutis. 

Ponas Tomas pakėlė ragelį ir atsiliepė. 

Minutėlę jis klausėsi, paskui, pasakęs “Jums, ponia 
direktore!“, perdavė jai ragelį. Skambino Lona Simon. 

— Advokatas daktaras Konradas Kilius norėtų kal- 
bėti su jumis, ponia direktore, — pranešė ji balsu, ku- 
riame labai aiškiai buvo girdėti sensacijų ištroškęs 
smalsumas. 

— Prašau mane sujungti, — trumpai pasakė Eva. 

— Jūs ne taip mane supratote, gerbiamoji ponia! 
Ponas daktaras Kilius yra čia, viešbutyje. Jis laukia 
mano biure. 

Evai prireikė vieno atokvėpio, kad taip staigiai uŽ- 
klupta suvaldytų savo nuostabą. 

— Tuojau ateinu, — tarė ji. 

Kai Lona Simon truputėlį vėliau įvedė advokatą į 
Evos darbo kambarį, ji ilgiau negu priderėtų pastovi- 
niavo šioje didžiulėje, elegantiškai įrengtoje patalpoje. 

Bet jos smalsumas nebuvo patenkintas. Visa, ką ga- 
lėjo pastebėti, buvo trumpas ir niekuo nepasižymintis 
pasisveikinimas. Iš to ji padarė išvadą pagal savo cha- 
rakterį. 

“Aha, jie apsimeta", — pagalvojo. 
 Mielu noru ji būtų tapusi prasidedančio pokalbio 
liudininke, bet į galvą neatėjo jokio tinkamo preteks- 
to pasilikti. Kad ir kaip stengėsi nesimaišyti į akis, bet 
Eva Horster jautė jos buvimą ir tuojau ją išsiuntė. 

Netikėtas advokato vizitas Evą greičiau išgąsdino, 
negu nudžiugino. 

— Ar kas atsitiko? — susirūpinusi pasiteiravo, vos 
tik sekretorei išėjus iš kambario. 

— Atvykau, kad tai sutrukdyčiau, — atsakė Kon- 
radas Kilius. 

— Nesuprantu. 

— Ir negali suprasti. Tuoj tau paaiškinsiu. Ar jau 
išpirkai vekselius? 

— Dar ne, — Eva žvilgtelėjo į savo laikrodėlį. — 
Esu susitarusi po pusvalandžio susitikti su Preseriu 
mano banke. 

— Nesu visiškai tikras, kad jis ateis. 

— Bet... 

— Tai tik įtarimas. Bet su tokiais Žmonėmis būti- 
nas didžiausias atsargumas. Ar gali savo telefonu 
skambinti tiesiai, ne per sekretoriatą? 

— Taip, bet... 

Daugiau nieko nesakęs, Konradas Kilius nuėjo sta- 
čiai prie telefono, iš striukės kišenės išsitraukė blok- 
notą ir surinko Preserio banko numerį. 

— Čia kalba advokatas daktaras Konradas Kilius, 
— pasakė jis, — advokatas Kilius iš Miuncheno. Pra- 
šau sujungti mane su ponu Preseriu. Labai skubu. 

Eva suvis nieko nesuprato. Su nerimu ji stebėjo 
įtemptą savo draugo veidą. 

— Labas rytas, pone Preseri, — tarė jis ir po ma- 
žos pauzės tęsė: — Kaip tik todėl ir norėčiau su ju- 
mis pasišnekėti. Ne, ne telefonu. Aš esu Baden Ba- 
dene. Gerai, po dešimties minučių būsiu pas jus. 

Konradas Kilius padėjo ragelį. Su palengvėjimu nu- 
sišypsojo. 

— Pavyko, — pasakė jis. 

— Kas? — paklausė ji. — Apie ką tu čia iš tiesų 
kalbi? 

— Einam. Pakeliui viską paaiškinsiu. 

Nerimaudama jinai sekė paskui jį per vestibiulį iki 
jo automobilio, stovėjusio prieš viešbutį. Ją įsodinęs, 
pats sėdo už vairo, ir jiedu nuvažiavo. 

— Ar negalėtum galų gale man paaiškinti... — sku- 
bino ji. 

— Minutėlę. Kiek nuo čia iki Preserio banko? 

— Su mašina penkios minutės. 

— Labai gerai. Tuomet dar turime laiko. 

Kai jau nebesimatė viešbučio, daktaras Kilius su- 
stabdė mašiną, iš striukės kišenės ištraukęs pakelį ci- 
garečių, vieną pasiūlė bendrakeleivei, kitą paėmė pats. 

— Iš kur tu apskritai turi Preserio telefono nume- 
rį? — paklausė ji po to, kai jis davė prisidegti. 


66 


— Preseris pats man davė, — atsakė jis. 

— Bet kaipgi... 

— Tai aš tavęs klausiu. Kam tu pasakojai, kad aš 
parūpinau tau kreditą? 

— Nė vienam žmogui. 

— Esi visiškai tikra? 

— Absoliučiai. Juk neturiu nieko, su kuo galėčiau 
apie šituos dalykus kalbėtis. 

— Tuomet tavo namuose yra šnipas. 

— Neįmanoma! 

— Eva, prašau, — tarė jis, uždėdamas ant jos ran- 
kos savąją, — nereaguok taip baisiai moteriškai. Jei- 
gu jau ryžaisi tapti verslininke, turi vienąsyk paban- 
dyti verstis ir vyriška logika. 

— Bet apskritai kas galėtų būti suinteresuotas ma- 
ne šnipinėti? 

— Kažkas, kam naudinga, kad jūsų viešbutis tek- 
tų Preserio bankui. Kažkas, kam tie pokyčiai Žada ge- 
resnę poziciją arba tiesiog — didesnę pinigų sumą. 

— Gal man iš tiesų trūksta vyriško proto, — pa- 
sakė ji, — bet aš vis dar nieko nesuvokiu. 

— Hugo Preseris paskambino man vakar naktų, — 
paaiškino daktaras Kilius. — Jis Žinojo, kad aš tau pa- 
rūpinau kreditą, ir norėjo išgauti, kas davė pinigus. 

— Bet, dėl Dievo meilės, kodėl? 

— Kad nors paskutinę minutę sutrukdytų išpirkti 
vekselius. Tai aišku kaip dieną. 

— Tu jam, reikia manyti, pasakei, kad tai padary- 
ti jau per vėlu. 

— Nepasakiau, nes tai būtų buvusi esminė klaida. 
Tokių Žmonių veikla — tai tokios pinklės, kad tu ir 
įsivaizduoti negali. Aš lažinuosi iš bet ko — jeigu aš 
jiems nebūčiau palikęs bent kibirkštėlės vilties ir, vi- 
sų pirma, jeigu nebūčiau dabar paskambinęs, tai 
dešimtą valandą tu vienui viena stovėtum savo banke 
ir nei Preseris, nei jo įgaliotinis nebūtų ir nosies 
parodę. 

— Tada kaip tik ir būčiau jiems skambinusi. 

— Ir sužinojusi, kad abu išvykę — kartu su vek- 
seliais — ir kad namie nėra nieko, kas galėtų tą pi- 
niginį sandėrį įforminti. 

— Ak, taip, — tarė Eva, gerokai paveikta advokato 
paaiškinimų. — Bet vis dėlto... būčiau galėjusi pini- 
gus pervesti. 

— Ir būtum praleidusi terminą. Kiek aš supratau, 
pinigai turi patekti į Preserio banką vėliausiai šian- 
dien. 

— Tai tiesa. 

— Na štai. 

Jis užspaudė savo cigaretę. 

— Bet, — tarė ji, — taip elgdamiesi, jie pažeidžia 
teisę. Juk vakar aš skambinau Preseriui... 

— O turi liudininką? Ne. Tokie susitarimai turi būti 
sudaromi raštu. Tam tau jau nebeliko laiko, ir šitie 
vaikinai kaip tik tuo ir pasikliovė. Jų būta tvirtai pa- 
siryžusių tau viešbutį nušvilpti. 

— To jiems aš jau nebūčiau leidusi. 

— Žinau, tu būtum gynusis. Bet jis ištaisytų tau to- 
kį teismo procesą, kuris būtų nebe tavo nervams ir ne 
tavo finansams. 

— O dabar? — paklausė ji. — Ką darysim dabar? 

Konradas Kilius užvedė motorą ir atleido rankinį 
stabdį. 

— Aš jau juos išviliosiu iš jų pastato. Tu manęs 
lauksi apačioje automobilyje. Kai aš, kaip tavo advo- 
katas, užmegsiu su jais ryšį, nebeliks jokios galimy- 
bės blokuoti vekselius. 

Ji nuleido lango stiklą ir išmetė cigaretės nuorūką. 

— Ak, Konradai, — tarė ji, — jeigu aš tavęs ne- 
turėčiau! Visai nežinau, kaip turiu tau atsidėkoti! 

— Nenoriu jokios padėkos, — ramiai atsakė jis. — 
Aš netgi nežinau, ar tai, kuo aš dabar padedu, apskri- 
tai atneš tau ką nors gera. 

— Bet Konradai, viešbutis... 

Jis nutraukė jos žodžius. 

— Kalbama ne apie viešbutį. Kalbama apie tave, 
tavo santuoką ir apie mane. Galbūt mane vieną dieną 
prakeiksi, kad tau suteikiau galimybę veltis į šitą avan- 
tiūrą. Nes jinai yra ir lieka būtent avantiūra. Tu stam- 
biai loši, Eva. 

— Žinau. 

— Tai gerai. Ir atsimink, ką mes sutarėm... kad aš 
tavęs laukiu, Eva! 


— Mama, — paklausė Tedis, — ar tiesa, ką pasa- 
koja Alisa? 

Eva perbraukė ranka jo trumpai apkirptas tamsias 
garbanas. 

— Iš kur man Žinoti, jeigu nepasakai, ką ji pasa- 
kojo? 

— Kad visi mes keliamės į viešbutį. 

Viskas iškilo aikštėn. Eva žvelgė į nekantriai 
laukiančias vaikų akis, atkreiptas į ją, ir jai suskaudo 
širdį. 

Ji žinojo turėsianti abudu juos tuojau smarkiai nu- 
vilti, bet to išvengti nebuvo galima. 

Mintis apie šį neišvengiamą pokalbį jau seniai ją 
slėgė, nors rūpestis, kaip išsilaikyti, ir buvo stipres- 
nis. Ji būtų mielai tą pokalbį atidėjusi, bet vaikams 
prabilus ta tema, nebeliko jokios išeities. Nuo pat pra- 
džios, kai prisiėmė antrosios jų motinos vaidmenį, ji 
laikėsi principo niekuomet jiems nemeluoti, ir kaip tik 
dabar būtų buvę dvigubai negarbinga atsipirkti pusi- 
niais pažadais. 

— Manau, kad tai dalykas, dėl kurio vienąkart vi- 
siškai ramiai turime pasitarti, — atsargiai tarė ji. — 
Taigi klausykite.. Jūsų tėtis pateko į avariją... 

— Tai juk jokia nebe naujiena! — įsiterpė Zuzė. 

— Nutilk gi pagaliau ir leisk kalbėti mamai! — 
šūktelėjo Tedis. 

— Artimiausiomis savaitėmis, gal net artimiausiais 
mėnesiais tėtis negalės dirbti, — tęsė Eva, — bet 

viešbučiu rūpintis kažkam reikės. Sumanių darbuoto- 
jų mes turime, bet tokio, kuris užtikrintai galėtų va- 
dovauti, nėra, suprantate? Todėl to imtis dabar reikia 
man... 

— O ar tu išvis sugebėsi? — paklausė Tedis be 
piktumo, tik vaikiškai susidomėjęs. 

— Jei ko iš tikrųjų norėsi, tai ir susidorosi. Bet 
kaip tik todėl, kad mažai išmanau apie viešbučių tvar- 
kymą, man reikės dirbti dvigubai daugiau, negu bet 
kam, kuris to specialiai yra mokęsis. Dėl to, kad ne- 
prarasčiau nė minutės ir visuomet būčiau ten, kur rei- 
kia, aš ir persikeliu į viešbutį. 

— O mes? — nusivylęs sušuko Tedis. — Mus tu 
nori palikti vienus? 

— Jūs abudu važiuosite į internatą... neilgam, tik 
kol jūsų tėtis vėl bus sveikas ir galės perimti viešbu- 
čio valdymą. Tada... 

— Ne, — pasakė Tedis, — į internatą aš nenoriu! 
Aš apskritai nenoriu iš čia išvažiuoti. Mano draugai... 

— Tedi, mielasis, išklausyk gi mane! Tu manai, aš 
nežinau, kad jums tai bus nemalonu. Bet taip turi bū- 
ti, negi tu nesupranti? Kitaip neišeina! 


— O Bebsė? — paklausė jis. — Kas bus su ja? 
Eva norėjo atsakyti, bet Zuzė aplenkė ją. 
— Ir tu vis dar nesupratai? — suriko ji. — Aišku, 


kad Bebsė liks pas ją... juk jinai jos nuosavas vaikas, 
supranti? Mes gi visuomet buvome tik našta, nuo pat 
pradžių. 

— Zuze! Aš draudžiu tau... 

Zuzė išsiplėšė iš jos ir išdidžiai atmetė galvą. 

— Kalbėti man neuždrausi! O gal tu negali pakęs- 
ti tiesos? Apie mus tu stropiai lakstei, tik norėdama 
įtikti tėvui. Bet dabar, kai nukentėjo avarijoje, tau jis 
neberūpi... Dabar tu gi turi kitą. O mes tau stačiai už- 
stojom kelią, tu nori laisvės... Taip, štai kas yra! 

Evai reikėjo labai susikaupti, kad neprarastų ner- 
vų. Atsistojusi ji griebė Zuzę už pečių ir lengvai ją pa- 

purtė. 

— Atsikvošėk gi pagaliau! — sušuko ji. — Ką čia 
šneki? Pati gerai Žinai, kad čia nėra nė truputėlio tie- 
sos! Kaip gali išsigalvoti tokius bjaurius dalykus? 

— Ir vis tik tai tiesa! — šaukė Zuzė. — Aš juk 
mačiau savo akim! Kaip jis tave bučiavo ir... 

Evos ranka pliaukštelėjo podukrai per žandą. To ji 
nenorėjo, bet nesigailėjo, kai tai atsitiko. 

Zuzės veidas iš pykčio tamsiai paraudo, akys pa- 
sruvo ašaromis. 

— Šito tu pasigailėsi, — sušnypštė ji. 

Staigiai apsisukusi ant kulnų, ji nubėgo laiptais 
aukštyn. 

Nuleidusi rankas, Eva liko stovėti kambario vidu- 
ry. 

— Bet tu, Tedi, — tarė, sunkiai rinkdama žodžius, 
— tu juk netiki tuo... tais bjauriais dalykais, kuriuos 
čia išsigalvoja Zuzė? 

Tedis tylėdamas papurtė galvą ir prisiglaudė prie 
pamotės, — ir staiga abudu pravirko karštomis, bevil- 
tiškomis ašaromis. 

Pasitarimas, kuriam Eva šią popietę turėjo vadovauti 
ir kuriame dalyvavo architektas Dartneris ir spaustu- 
vininkas Špykeris jaunesnysis, atvykęs kaip savo tė- 
vo atstovas, pasirodė esąs daug sunkesnis ir labiau 
varginantis, negu ji buvo maniusi. 

Kalkuliacija dar nebuvo pats sunkiausias reikalas. 
Pasirodė, kad keturių spalvų prospektas būtų per bran- 
gus, bet abudu ponai užtikrino viešbučio direktorę, kad 
ir dvispalvis spaudinys išeitų visai efektingas. Ponas 
Špykeris buvo taip pat pasirengęs, jei užsakymas bus 
didelis, gerokai sumažinti spausdinimo kainą. 

Didelių sunkumų betgi iškilo dėl teksto. Evai ap- 
skritai nepatiko ankstesniųjų prospektų apipavidalini- 
mas. Ji turėjo susidariusi tam tikrą vaizdą to, ko no- 
rėjosi, bet nesugebėjo suformuluoti, nes jai trūko bet 
kokios patirties. Todėl buvo itin dėkinga, kai Herber- 
tas Dartneris ir jaunasis Špykeris jai pagal savo jėgas 
padėjo. 

Pagaliau prieš pat dešimtą visi išsiskirstė. 

Sugrįžusi namo, Eva rado Alisą sėdinčią vestibiu- 
lyje ir mezgančią. 

— Labas vakaras, — pasisveikino Eva, — kas at- 
sitiko? Kodėl jūs dar ne lovoje? 

— Laukiu vaikų. 

— Ką? — paklausė Eva išsigandusi. — Argi jų nė- 
ra namuose? 

— Ne, — atsakė Alisa, — tik jums išėjus, išėjo ir 
jie. Pasakė einą pas jus į viešbutį. Taip esą susitarta. 

— Nieko panašaus! Čia nėra nė žodžio tiesos! — 
sušuko Eva. 

Apimta siaubo, ji akimirką nustėrusi žvelgė į Ali- 
są, po to metėsi į viršų, į vyresniųjų vaikų miega- 
mąjį. 

Prie Zuzės pagalvio segtuku buvo prisegtas rašte- 
lis. Nuplėšusi jį, Eva perskaitė vaikiškus Žodžius: 
“Neieškok mūsų. Mes išvykome visam laikui. Tu juk 
tik ir nori mūsų atsikratyti. Mes niekada nebegrįšime.“ 
Eva žiūrėjo įbedusi akis į vaikiškas negrabias rai- 
des, kol jos pradėjo šokinėti akyse, paskui staiga ap- 
sisuko ir šoko į gretimą mažąjį kambarį. Spragtelėju- 
si naktinės lempos jungiklį, pribėgo prie savo mažo- 
sios dukters lovos. 

Bebsė ramiai miegojo, kumštelį prispaudusi prie 
skruosto, tvirtai užčiaupusi rožinę burnelę. 

Jausdama didžiulį palengvėjimą, Eva pasilenkė prie 
vaiko, švelniai pabučiavo į kaktą, vėl užgesino švie- 
są ir išėjo iš kambario. 

O paskui, vis dar laikydama rankoje Zuzės laišką, 

nulipo plačiais lenktais laiptais Žemyn. 

Alisa atsistojusi prisiartino prie jos iki pat laiptų 
aikštelės. 

— Ar jau galiu eiti, gerbiamoji ponia? 

Tik dabar ji pastebėjo Evos akyse siaubą ir išsigan- 
dusi paklausė: 

— Kas atsitiko? 

— Jie pabėgo, — tarė Eva balsu, kuris jai pačiai 
nuaidėjo kaip svetimas, — abudu! 

— Ne! 

— Taip, Alisa, — tarė Eva. — Zuzė man net atsi- 
sveikinimo laišką parašė... 

— Gal jinai pas tėvą? — paklausė Alisa. 

Eva žvelgė į ją plačiai atvertomis akimis. 

— Ką? 

Alisa, paveikta šio žvilgsnio, sutriko. 

— Aš tik taip pagalvojau, — tarė ji. — Juk jinai 
visuomet buvo labai prisirišusi prie tėvo, o Tedį ji tie- 
siog pasiėmė kartu! 

— Bet iki Oberkircho.. tai juk beveik penkiasde- 
šimt kilometrų! 

— Gal jiems tai ir nepavyko, — atsakė Alisa. — 
Bet galėčiau įsivaizduoti, kad jie bandė. O gal ir klys- 
tu. 

— Gerai jau, gerai, Alisa, — tarė Eva, — atsipra- 
šinėti nereikia. Labai gali būti, kad jūsų tiesa, tik... | 

Ji nutilo, suprasdama, kad neįmanoma Alisai pati- 
kėti paslaptį. | 

— O gal reikėtų paskambinti policijai? — paklau- 
sė mergina. 

Eva vis dar svyravo, negalėdama ryžtis, kai su- 
skambo telefonas. Alisa, paėmusi ragelį, perdavė šei- 
mininkei. 

Eva atsiliepė, vis dar neatgavusi kvapo iš susijau- 
dinimo. 

— Oberkircho ligoninė, — pranešė abejingas mo- 
teriškas balsas. — Minutėlę, tuoj sujungiu... 

Kitame laido gale būta daktaro Kriugerio. 

— Alio, gerbiamoji ponia, — žvaliai tarė jis, — 
jeigu jūs kartais pasigestumėt dviejų vaikų... tai abu 
bėgliai Čia! 

— Ar jie, — su vargu stūmė žodžius Eva, — ar 
jie kalbėjo su savo tėvu? 

— Anaiptol. Mes juos sugavome dar prieš tai. 

Evai išsprūdo palengvėjimo atodūsis. 

— Tai gerai! Tiesiog trūksta žodžių, kaip aš džiau- 
giuosi... kad jie pas jus, noriu pasakyti. Tik ką sužino- 
jau apie jų dingimą ir buvau baisiausiai susirūpinusi. 

— Galiu įsivaizduoti. 

Eva pažvelgė į savo laikrodėlį. 

— Aš tuojau išvažiuoju ir būsiu... pas jus būsiu 
prieš pusę dvyliktos jų pasiimti. 

— Bet tai visai nebūtina, gerbiamoji ponia. Abu 
bėgliai buvo mirtinai pavargę. Jie dabar kaip tik gul- 
domi; laimei, turėjome laisvą kambarį. Jeigu jūs at- 
vyktumėt rytoj anksti rytą... 

— Verčiau man norėtųsi... 

— Na, ką jūs, kol atvyksite, vaikai jau seniai 
miegos. 

Eva tylėjo. 

Po to pasakė : 

— Vadinasi... iki rytdienos! 

— Iki pasimatymo, gerbiamoji ponia! 

— Ir dar kartą ačiū, kad pasirūpinot vaikais! Bū- 
siu pas jus rytoj vėliausiai apie aštuntą! 


Jau apie šeštą Eva buvo vėl ant kojų. Nubėgusi į 
viešbutį sutvarkyti reikalų, ant Lonos Simon rašomo- 
jo stalo paliko raštelį su nurodymais sekretorei, ką 
veikti šiandien. 

Lygiai septintą ji paskambino į daktaro Malterio in- 
ternatą ir sužinojo, kad išvis negausios jo įstaigos vie- 
tos jau užsakytos keletui metų priekin ir vaikus pri- 
imti nesą jokių galimybių. 

Su gerokai apmažėjusia drąsa ji pabandė skambin- 
ti kaimo internatinei mokyklai Hanenhofe. Vis dar 
mieguista sekretorė pareiškė sutinkanti įregistruoti Zu- 
zę ir Tedį būsimųjų mokslo metų pradžiai. Kai Eva, 
prakalbusi atkakliau, ėmė reikalauti, kad vaikai būtų 
priimti tuojau, sekretorė pareiškė tai esant neįmano- 
ma. Tada Eva pasisakė norinti kalbėti su pačiu šefu 
— ponu daktaru Hofneriu. Po šiokių tokių derybų pa- 
vyko prie jo prisimušti. Eva pasistengė išaiškinti jam 
situaciją, įžvalgiai nutylėdama, kad vaikai ketina bū- 
ti internate tik laikinai. 

Tokia taktika susilaukė pasisekimo. Ponas daktaras 
pareiškė esąs pasirengęs tuojau ruošti viską vaikams 
priimti. 

Jausdama didelį palengvėjimą, iš viešbučio Eva 
skubėjo į namus. Eidama pro statybas, sutiko archi- 
tektą Herbertą Dartnerį, kuris norėjo įtraukti ją į po- 
kalbį. Jai kainavo nemaža pastangų pabėgti nuo jo to- 
kiu būdu, kad jis neliktų užgautas. 

Namie ji spėriai sudėjo nedidelį lagaminėlį Tedžiui 
ir Zuzei, paimdama tik būtiniausius dalykus. Kadan- 
gi daktaras Hofneris buvo sakęs, kad ant vaikų balti- 
nių ir drabužių turinčios būti prisiūtos monogramos, 
o tam dabar neliko laiko, tai Eva paliko Alisai būti- 
nus nurodymus ir nusprendė artimiausiomis dienomis 
pasiųsti į internatą didelį lagaminą. 

Pusvalandį pavėlavusi, Eva įžengė į Oberkircho li- 
goninę. 

— Na, pagaliau! — pasisveikindamas tarė dakta- 
ras Kriugeris. — Jūsų jau ilgesingai laukia. 

Eva prisivertė šyptelėti: 

— Tiesą sakant, man sunkoka tai įsivaizduoti. Ne- 
rami sąžinė tikriausiai bus stipresnė už ilgesį. 

— Nereikia jiems per daug griežto teismo, — pa- 
prašė gydytojas. 

— To ir neketinu. 

Eva neapsiriko. Zuzė ir Tedis pasveikino ją labai 

santūriai — Zuzė kaprizingai įširdusi, Tedis su aiškiu 
savo kaltės supratimu. 

— Na, na, na, — įspėjo daktaras Kriugeris, — tru- 
putėlį meilesni savo motinai tai jau galėtumėt būti! Dėl 
jūsų ji turėjo tiek rūpesčių. 

— Ji ne mūsų motina, — užsispyrusi pareiškė Zu- 
Zė. 

— Jos tiesa, aš esu pamotė, — tarė Eva. 

— Ak taip, — pasakė jaunasis gydytojas, — o su 
pamote, jums atrodo, ramiai galima būti neišauklė- 
tiems? 

— Aš to nenorėjau, — sumurmėjo Tedis, — aš... 
bet negalėjau Zuzės palikti vienos. 

— Žinau, mielasis, — pasakė Eva, — aš tau nie- 
ko ir neprikaišioju. 

— O mane tu gali plūsti, kiek tik norėdama, — su- 
šuko Zuzė, — neimu to nė trupučio į galvą! 

Ji paniekinamai spragtelėjo pirštais. Įsikišo dakta- 
ras Kriugeris. 

— Klausyk, Zuze, ar tu iš tiesų į Oberkirchą at- 
vykai aplankyti tėvo? 

— Taip! Ir aš jam pasakysiu visa, ką... 

— Gaila, — nutraukė ją daktaras Kriugeris, — la- 
bai gaila! 

Žuzė sunerimo. 

— Kaip tai? — paklausė ji. — Ką reiškia — gaila? 

— Kad negaliu tavęs pas jį leisti. Su tavo ligoniu 
tėvu reikia būti labai delikačiam. 

— Argi tu, Zuze, nesupranti? — klausė Eva. — Ta- 
vo tėvas iš tiesų labai. laba: serga. Mažiausias susi- 
jaudinimas gresia jam mirtimi. To tu negali norėti, ar 
ne? Tu juk jį myli? Prižadėk mums, jog tėvui nepa- 
sakosi nė žodžio, kad pabėgai iš namų... nė Žodžio, 
kad mes ginčijomės... 

— Ir kad tu mus nori nustumti, kad galėtum mei- 
lintis savo draugui! — nebesivaldydama suriko Zuzė. 

Eva pajuto, kad ją ima krėsti drebulys. 

— Jums nereikia tuo tikėti, pone daktare, — per 
vargą ištarė ji. — Zuzė vaizduojasi dalykus, kurių pa- 
prasčiausiai nėra. 

— Tuo aš visiškai įsitikinęs, — pabrėžtinai tarė 
daktaras Kriugeris. — Taigi eikite, gerbiamoji ponia... 

Jis nusivedė Evą ir Tedį prie durų. Kai Zuzė šoko 
paskui, jis atsigręžė į ją. 

— Liksi čia! — pasakė aštriai. 


Urbanas Horsteris gulėjo išsitiesęs savo lovoje. Pa- 
tinimas apie akis buvo atslūgęs, bet vokai vis dar sun- 
kiai kilnojosi. Veidas atrodė sumenkęs ir išblyškęs, 
skruostai įkritę. 

— Eva... tu? — Jo šypsena buvo dirbtinė. — Na 
ir staigmena! 

— O ko kito tu laukei? — paklausė nieko nenu- 
manydama Eva. 

— O ko daugiau be tavęs? Bet... pastarosiom die- 
nom pasirodai itin retai. 

— Žinau, mielasis. — Ji paglostė jo ranką. — Bu- 
vo tiek darbų. Viešbutis... 

— Tikriausiai viskas aukštyn kojom virsta, — pa- 
sakė jis. — Kad tik greičiau pasveikčiau! 

— Tai ilgai nebeužtruks, — ramino ji ir greitai pa- 
keitė temą. — Įspėk, ką aš tau atvedžiau... Tedi! 

Sulig tais Žodžiais daktaras Kriugeris atidarė pala- 
tos duris ir įleido Tedį. 

Vaikinas droviai sustojo netoli tėvo lovos. 

— Na, tai leisk į tave pažiūrėti, Tedi, kaip tau se- 
kasi? — paklausė Urbanas Horsteris. 

— Ačiū, gerai, tėti, — kimiu balsu atsakė vaiki- 
nas. 

— O kaip čia yra, kad tu ne mokykloje? 

— Noriu vaikus šiandien nugabenti į internatinę 
kaimo mokyklą, — skubiai paaiškino Eva. — Per ma- 
žai tegaliu šiuo momentu jais rūpintis, o jie dar per 
jauni, kad galima būtų palikti juos vienus pačius. 

— Į internatinę kaimo mokyklą? — nesusivokda- 
mas perklausė Urbanas Horsteris. — Ar norėtum ten, 
Tedi? 

— Taip, tėti, — drąsiai patvirtino Tedis. 

— Tai tik tol, kol tu grįši pas mus, Urbanai, — pa- 
sakė Eva. — Tada, savaime aišku, mes vėl parsiga- 
bensime juos namo. 

Tą pat akimirką durys ūmai atsivėrė ir, daktarui 
Kriugeriui ar Evai nespėjus ko nors imtis, į palatą 
įpuolė Zuzė ir sušukusi metėsi prie tėvo. Bet per 
žingsnį nuo lovos ji stabtelėjo kaip įbesta, įsmeigusi 
siaubo kupiną žvilgsnį į ligos nualintą vyriškį, kuria- 
me sunkiai begalėjo atpažinti savo mylimą tėvą. 

— Taip, čia yra ir Zuzė, — tarė vos vos susitvar- 
džiusi Eva. — Tai antroji mūsų staigmena. Kad kiek 
būtume užmiršę ją lauke už durų! 

— Tėti! — sutrikusi šūktelėjo Zuzė. — O tėti! 

— Na, kaip tau sekasi, Zuze? — paklausė Urba- 
nas Horsteris. 

— O kaip tau, tėti, sekasi? 

— Galėtų būti ir blogiau, Zuze. 

— Kada vėl sugrįši namo? 

— Kai vėl būsiu sveikas. 

— Ir kiek laiko... kaip ilgai tai užtruks? 

— Neklausinėk tokių dalykų, Zuze, — perspėjo 
Eva. — Tėtis jau paskubės pasveikti, kiek tik jis ga- 
lės... ar ne tiesa, Urbanai? Bet nustatyti laiką juk ne 
jo valioje. 

— Eva, — tarė Urbanas Horsteris, — labai norė- 
čiau pakalbėti su Preseriu. Kad galėčiau mažų mažiau- 
siai nors telefonu... 

— To visai nereikia, Urbanai, — ramiai atsakė 
Eva, — vekselius aš išpirkau. 

— Ką tu padarei? 

— Suprantama, tam aš turėjau paimti kitą pasko- 
lą. Ją man parūpino Konradas Kilius. 

— Gerasis Konradas, žiūrėk tu man! 

— Jis bučiavo mamą! — išdrožė Zuzė. 

Spengianti tyla palydėjo šiuos žodžius. 

Urbanas Horsteris pirmasis nutraukė šią tylą. 

— Galiu įsivaizduoti, — tarė jis, — ne veltui gi 
tai senas mamos garbintojas. — Jis vos vos šyptelė- 
jo. — Reikia tikėtis, tu jam išaiškinai, Eva, kad dar 
ne taip greitai tapsi našle? 

— Bet, Urbanai, — protestavo Eva, — tu juk ge- 
rai Žinai, kaip aš Žiūriu į Konradą! 

— Gerai, bet pagaliau baikim, — įsikišo daktaras 
Kriugeris, — pacientui reikia ramybės! 

Po keleto minučių Eva su vaikais stovėjo korido- 
riuje. Daktaras Kriugeris dar buvo likęs palatoje. 

— Žinau, kad dabar ant manęs pyksti, — tarė Zu- 
zė, — bet aš... man būtinai reikėjo pas tėtį... ir turė- 
jau tai pasakyti! 

— Nebekalbėkim apie tai. Dar kartą viskas gerai 
baigėsi. 

— Nežinojau, kad tėtis jį pažįsta. 

— Aš gi tai sakiau, — ramiai atsakė Eva. — 
Niekada juk tau nesu melavusi... ir niekada to neda- 
rysiu. 

Zuzė nuleido galvą. 

— Aš labai gailiuosi, — tarė ji, — visko... Kad aš 
tokia buvau. 

— Džiaugiuosi tuo, Zuze! — Eva perbraukė per 
mažosios dukros plaukus. — Bet jau eikime. Dabar va- 
Žiuosime į internatą. 

Artimiausiomis savaitėmis Eva labai aiškiai juto, kad 
dauguma viešbučio tarnautojų jos nepripažino, skep- 
tiškai Žiūrėjo į jos nurodymus ar net megino sabotuoti. 
Jeigu būtų ėmusis valdyti viešbutį palankesniu metu, 

pusę visų tarnautojų ji būtų atleidusi ir pakeitusi nau- 
jais. Jos nelaikė rimta darbuotoja ir tą parodydavo, el- 
gėsi kaip su pašaliniu žmogum ir džiaugdavosi, paaiš- 
kėjus kokiai nors jos silpnybei. 

Kartais Eva vos nepuldavo į neviltį, bet pasiduoti 
nemanė niekada. Ji norėjo nusipelnyti pagarbą, norė- 
jo “Horsterio grandotelį" išvairuoti per šią krizę ir iš- 
saugoti vyrui ir šeimai. 

Sunkiausia buvo, kad neužteko laikytis senos va- 
gos. Eva peržiūrėjo paskutiniųjų metų balansą ir įsi- 
tikino, kad iš esmės visą laiką buvo dirbama nuosto- 
lingai. Išlaidos naujiems įrengimams ir remontui me- 
tai iš metų viršydavo pelną. 

Atleisti ką iš personalo arba mažinti algas netiko 
savaime. Eva sėdėjo per naktis prie išlaidų sąrašo, ieš- 
kodama atsparos taško taupymui, kurio įvairūs būdai 
šmėkščiojo vaizduotėje. 

Ji skaičiavo ir skaičiavo. Išbraukė savo vyro uždar- 
bį — laimei, ligonių kasos draudimas ištisai apmokėjo 
buvimą bei gydymą ligoninėje ir operacijas. Reikiamus 
pinigus ekstra išlaidoms ji galėjo siųsti iš savo paja- 
mų. Bet kadangi dar reikėjo užsimokėti už vaikų lai- 
kymą internate, tai jai pačiai beveik nieko ir nebeliko. 

Evai padėjo atsitiktinumas. Baden Badeno kurortų 
valdyba kreipėsi į visus viešbučių savininkus teirau- 
damasi: Amerikos milijonieriai — dvi susigiminiavu- 
sios šeimos su keturiais vaikais — ieškojo kiek galima 
nuošalesnio namo, kuriame galėtų gyventi tik su 
savaisiais, bet drauge naudotis ir viešbučio patarna- 
vimais. ' 

Evai tuojau atėjo į galvą jų gyvenamasis namas 
parko gale. Ji pasišovė skambinti vyrui ir klausti pa- 
tarimo, bet netrukus atlyžo. 

Jis buvo susirūpinęs vien savo liga ir paskutiniuo- 
ju metu mažiau besidomėjo viešbučio reikalais. 

Eva ryžosi į savaitės galą pasikviesti advokatą 
Kilių. 


Kai jam paskambino, buvo penktadienio vakaras, o 
vėlyvą šeštadienio popietę jis jau buvo čia. 

Priėmė jį savo biure. 

— Kaip puiku, kad taip greitai atvykai! — tarė ji, 
tiesdama abi rankas. 

— Na, tai kur dega? — šypsodamas paklausė jis. 
— Nesusitvarkai? 

— Kodėl — jau pradedu... Prašau pasiskaityti štai 
šitą. — Ji padavė Konradui Kiliui kurortų valdybos 
pasiteiravimą. 

Advokatas perbėgo laišką akimis. 

— Hm, — pasakė jis, — labai įdomu. 

— Tu tikriausiai numanai, apie ką aš pagalvojau — 
apie mūsų gyvenamąjį namą. 

— Puiki idėja! Tie amerikiečiai, be abejo, pasirengę 
mokėti pašėlusią kainą. 

— Bet ką pasakys Urbanas? Neturiu jokio suprati- 
mo, kada jį išleis... Bet tikriausiai dar prieš spalio mė- 
nesį. Vaikams aš irgi prižadėjau parsivežti juos Čia per 
vasaros atostogas. Apskritai ar galiu su jais taip elg- 
tis? 

Laikydamas degtuką prie pypkės, Konradas Kilius 
atsargiai ir rūpestingai užsitraukė. 

— Jeigu tokie reikalai, — pasakė jis galų gale, — 
teks noromis ar nenoromis tų pinigų atsisakyti! 

Eva, tikėjusis, kad ją įkalbinės, buvo giliai nusivy- 
lusi. 

— Na, tavo patarimai tikrai nėra sukrečiantys. 

— O kam tau apskritai reikia pinigų? — paklausė 
advokatas. — Ar užsikrauni tuos rūpesčius, kad galė- 
tum grąžinti kreditą? Atsimink, kad iš karto tau pata- 
riau apskritai jo neimti. 

— Ak, apie tai dar nė negalvojau, — numojo ran- 
ka Eva. — Jeigu viskas pakryps į bloga, bet kada ga- 
lėčiau parduoti dar ir gyvenamąjį namą. 

— Teisingai, — atsakė jis ramiai. — Apie tokią ga- 
limybę nė nepagalvojau. 

— Bet aš nenoriu parduoti, nuosavybę noriu išlai- 
kyti. Ir tai įmanoma tik tuomet, jei man pavyks vieš- 
butį padaryti vėl rentabilų. 

Eva atsistojo. 

— Tuojau skambinu kurortų valdybai. 

— O tavo vyras? Vaikai? O tavo namas? Ar visas 
abejones taip lengvai ir išmetei per bortą? 

— Aukotis reikia visiems, — pasakė Eva, jau lai- 
kydama rankoje telefono ragelį. — Kitaip nieko ne- 
bus. 

Savaitgalis Baden Badene Konradui Kiliui virto 
vienu ištisu nusivylimu. 

Eva stengėsi būti miela, švelni ir dėkinga, bet šios 
pastangos buvo aiškiai matyti kiekvieną akimirką. Jam 
nepavyko užmegzti su ja tikro asmeninio kontakto. Vi- 
sas jos dėmesys buvo skirtas viešbučiui, ir ji vis iš 
naujo imdavo šnekėti apie verslo reikalus. 

Sekmadienį tuoj po pietų jis atsisveikino. 

— Tu labai pasikeitei, Eva, — pasakė jis. 

— Ak, tau tik taip atrodo. 

— Tikrai ne. Labai myliu tave, tu tai Žinai... bet 
kartais tiesiog mane gąsdini. 

Ji nusijuokė. 

— Bijau ir dėl tavęs pačios — rimtai pridūrė jis. 
— Esi kaip pertempta styga. Mažiausia likimo klaida 
ją gali nutraukti. 

— Ak, nesąmonė, Konradai, — tarė ji lyg tarp kit- 
ko, — aš tiesiog mėginau būti paprasta, energinga ir 
sumani. Bet iš esmės aš visai nepasikeičiau. 

— Gal tikroji tavo esmė tik dabar ir lenda į pavir- 
šių. Bet įspėju tave, Eva! Profesinės veiklos sėkmė nė- 
ra svarbiausias dalykas gyvenime, ypač moteriai. Žmo- 
giški santykiai turi didesnę vertę. 

— Ar tai priekaištas? Ar aš tave ignoravau? 

— Taip, Eva. Gal ne kaip patarėją, bet kaip draugą. 

— Atleisk man, jei gali, — atsakė abejingai. 

Ji nenorėjo toliau gilintis į šią temą. Advokato bu- 
vimas iš tiesų buvo įkyrėjęs, jo nepaliaujamas, nors 

ir neišsakytas noras būti jos dėmesio centre ją trikdė. 
Nebuvo dalyko, kurį šią akimirką būtų vertinusi ma- 
žiau už flirtą ar net meilę. Ne kartą apgailestavo jį nu- 
vylusi. Jau daug geriau, kai jųdviejų santykiai buvo 
aiškūs. 

Bet, kaip ten bebūtų, Konradas Kilius ginklų ne- 


sudėjo. 
— Atsimink mūsų susitarimą, — buvo jo paskuti- 
nis žodis: — aš laukiu tavęs! 


Mojuodama jam nuvažiuojant, ji šypsojosi, bet šir- 
dies gilumoje buvo tvirtai įsitikinusi, kad niekuomet 
nepatirs šio pralaimėjimo, kuris būtų reiškęs jo mei- 
lės pergalę. 

Artimiausią savaitę pasirodė Amerikos milijonierių 
įgaliotinis, apžiūrėjo namą ir liko patenkintas. Evai pa- 
vyko išsiderėti labai palankią sutartį. Kaip manyta ir 
anksčiau, amerikiečiai ketino gyventi iki spalio pabai- 
gos, rezervuodami teisę galbūt pasilikti ir visai Žiemai. 

Eva pasirašė, paėmė avansą, vieno mėnesio nuo- 
mos mokestį, — bet kokią mintį apie vyrą ir vaikus, 
kuriems tuo gerokam laikui buvo atimtas prieglobstis, 
nustūmė šalin. 

Jai rūpėjo tik viešbutis. 

Ji pasišnekėjo su architektu Herberiu Dartneriu, ku- 
ris užtikrino, kad plaukimo baseinas bus baigtas pa- 
gal terminą — gegužės pirmajai. Dalis naujų prospek- 
tų su padidintomis kambarių kainomis jau buvo išsiun- 
tinėta po visą pasaulį. Su tam tikra įtampa Eva laukė 
pirmųjų atsakymų. 

Ilgai jų laukti neteko. 

Vos slėpdama piktdžiugą, Lona Simon savaitei bai- 
giantis padėjo ant šefės stalo šūsnį laiškų. 

Jau iš sekretorės veido išraiškos Eva pastebėjo, kad 
kažkas netvarkoj. Su abejinga mina peržvelgė laiškus. 
Šią pirmąją dieną atėjo septyni atsisakymai. 

Ji skaitė toliau ir pamažėle ėmė atgauti pasitikėji- 
mą. Teiravosi šeimos, norinčios atsivežti vaikus ir pa- 
geidaujančios specialių kainų; buvo net keletas pati- 
kimų šios rūšies užsakymų. 

— Kodėl šiuos laiškus jūs padėjote į pačią apačią, 
Lona? — paklausė ji. 

— Vaikų mes nepriimame, nebent išimties tvarka, 
— paaiškino sekretorė. 

— Kodėl gi? 

— Nes mūsų svečiai nori ramybės. Vaikai blogai 
elgiasi valgyklos salėje, šūkauja, kelia triukšmą, min- 
do gėlių lysves... 

Eva sužiuro. 

— Ar jūs pati tuo įsitikinote, Lona? 

— Aš ne, — atsakė sekretorė, — tik perduodu jums 
šefo nuomonę. 

— Na, nuomones galima keisti. Vietoj senų Žmo- 
nių, kuriems terūpi ramybė ir taikus bridžas, nuo šio 
laiko mes imsime priiminėti tėvus ir senelius su vai- 
kais, kad kurortinį gydymą galima būtų derinti su vai- 
kų atostogų poilsiu. 

— Sefas tam niekada nepritartų. 

Eva visai nesiklausė, ją buvo apvaldžiusi nauja 
idėja. 

— Tokiu būdu, — dėstė ji, — mes galėsime pri- 
imti daug daugiau svečių, negu paprastai. Dviejų lIo- 
vų numeriuose mes dar įtalpinsime kušetę vaikams, o 
vienviečiuose tilps po du vaikus. Manau, tai apskri- 
tai gera išeitis iš mūsų padėties. 

— Ir perdien čia bus maišatis kaip vaikų daržely! 

— Žinoma, — tarė Eva ir pakilo nuo stalo. — To- 
dėl mums reikės vaikų darželio auklėtojos, kuri vai- 
kus prižiūrėtų dienos metu. Čia man davėte gerą mintį, 
Lona... Mes įtaisysime atskirą vaikų valgyklą, kad ma- 

Žiukai valgant netrukdytų, ir specialiai mūsų viešbu- 
Čiui įsteigsime naktinės auklės etatą, kad tėvai vaka- 
rais galėtų ramiai išeidinėti! 

Eva buvo kupina susižavėjimo savo projektu, ir 
skeptiškas Lonos veidas jai visai netrukdė. Tačiau ir 
ponas Tomas, iki šiol visuomet Evą paremdavęs, ne- 
lauktai šį naują planą įvertino neigiamai. 

— Tai būtų absoliučiai neįprasta, — pasakė jis. 

— Taip, taip, žinau! — nekantriai sušuko Eva. — 
Bet tai dar nereiškia, kad to negalima įvykdyti. 

— Galbūt kokiame šeimos pensione. Bet ne pirmos 
kategorijos viešbutyje. 

Evos tai neįtikino, bet jos patirtis valdant viešbu- 
čius buvo tokia menka, jog šiuo atveju nesiryžo elg- 
tis visai savarankiškai ir priešintis specialistų nuomo- 
nei. 

Ji pasiėmė laisvą popietę, kad nuvažiuotų į Freibur- 
gą pasikalbėti su vyru. Pakeliui jos planai darėsi vis 
labiau ir labiau konkretūs. Viską regėjo prieš save jau 
visiškai aiškiai, su visomis detalėmis, ir tik ieškojo 
tikslesnių Žodžių Urbanui patraukti. 

Bet durininkas pas vyrą jos neįleido. 

— Ponia Horster? — tarė jis. — Prašau pirmiau į 
antrąjį aukštą. Ponas profesorius Mejeris pageidauja 
su jumis pasikalbėti. 

Evai pasirodė, tarsi kas šalta ranka suspaustų jos 
širdį. 

Profesorius Mejeris priėmė Evą savo darbo vieto- 
je — erdviame kampiniame kambaryje, kurį buvo ap- 
statęs, matyt, nuosavais baldais. 

— Kaip sekasi mano vyrui? — paklausė Eva, vos 
tik buvo pasikeista pirmaisiais pasisveikinimo Žodžiais. 

— Esu jo būkle labai patenkintas... 

— Taip? — truputėlį nepatikliai paklausė Eva. 

— Iš tiesų, gerbiamoji ponia. Mūsų tyrimai paro- 
dė, kad paciento nugaros smegenys, laimei, nėra pa- 
žeistos. 

— Ir tai reiškia? 

— Kad paralyžiaus reiškiniai gali būti pašalinti ati- 
tinkama terapija. 

— Ar tokią terapiją jau naudojate? 

— Bet mes galėtume būti ir toliau pasistūmėję, jei 
pacientas rodytų daugiau pasitikėjimo. 

— Mano vyras jumis nepasitiki? — nustebusi pa- 
klausė Eva. 

— Turite tai suprasti, gerbiamoji ponia. Sužeidimas 
vis dėlto rimtas, pagerėjimas gali ateiti tik labai lė- 
tai, Žingsnis po Žingsnio. Jūsų vyras labai nekantrus. 
Jis linkęs matyti ne sėkmę, o vien nepasisekimus. 

— Ar jis netiki, kad vėl visiškai pasveiks? 

— Taip ir yra. Todėl norėčiau jūsų prašyti paveikti 
jį šia prasme. 

— Tai mielai padarysiu. 

— Žinau, — pasakė profesorius Mejeris. 

— Kiek laiko jam dar reikės čia būti? 

— Geriausiu atveju ketvertą savaičių... blogiausiu 
dvigubai. 

— Ak, — tarė Eva beveik išsigandusi. Prieštarin- 
giausios mintys ir jausmai užgriuvo ją, išgirdus šią Ži- 
nią. 

Profesorius įdėmiai stebėjo ją pro blizguliuojančius 
akinių stiklus. 

— Ar jūs tikėjotės trumpesnio termino? 

— Ne, to ne, tik... 

Eva paraudo. Ji jautėsi kiaurai permatyta. Gėdijo- 
si pati savęs, kad negalėjo paprasčiausiai džiaugtis vy- 
ro sugrįžimu. Bet greitas Urbano pasveikimas sugriau- 
tų visus jos planus. Kaip šiomis sąlygomis galės jam 
pasiteisinti, kad išnuomojo šeimos namą ilgam laikui? 

— Jūs neprivalote man nieko aiškinti, — ramiai 
pasakė profesorius Mejeris. 

— Nemanykite, kad savo vyro nemyliu, tik... 

Eva užsikirto. Neįmanoma buvo profesoriui Meje- 
riui aiškiai atskleisti situaciją. 

— Turite rūpesčių? 

— Taip, — prisipažino Eva. — Po vyro avarijos 
aš perėmiau vadovavimą viešbučiui ir... 

Ji delsė kalbėti toliau. 

— Ėmėtės įvairių pakeitimų, ką? — užbaigė pro- 
fesorius Mejeris jos sakinį. 

— Ne iš garbės troškimo ar geresnio išmanymo, — 
tarė Eva, — tiesiog buvo reikalinga. Neišvengiamai 
reikėjo. 

— Supratau. 

Profesorius Mejeris persibraukė ranka aukštą, 
raukšlių išvagotą kaktą. 

— Ir dabar mane tiesiog slegia mintis, kaip reikės 
vyrui paaiškinti! 

— Bet kuriuo atveju dar ne dabar, — tarė profe- 
sorius. — Jis linkęs viską mesti, visko atsisakyti. Ko 
jam reikia, tai paskatos, jausmo, kad jis reikalingas 
namie... ir tikrumo, kad vėl atsistos ant kojų. 

— Tai aš juk Žinau. 

— Tai ir gerai. Todėl laikykite visus rūpesčius nuo 
jo kuo toliau. Rodykite tiktai, kad jūs jo ilgitės, kad 
jums jo reikia... kad jūs tikra, jog jis vėl greitai bus 
pas jus... 

— Bet... jeigu jis iš tiesų po keturių savaičių grįš 
namo... 

— Apie tai aš nepasakiau nė Žodžio. Galimas da- 
lykas, kad tada jis bus paleistas, bet tuojau po to jam 
reikės eilinių atostogų ir būtent sanatorijos, kur gali- 
mas tolesnis gydymas... povandeninis masažas ir taip 
toliau... 

Eva turėjo susiimti, kad neparodytų, kaip jai pa- 
lengvėjo. 

— Aš labai džiaugiuos, kad jis vėl bus namie, — 
tarė ji. 

Profesorius Mejeris pasitaisė akinius. 

— Jūs, Žinoma, turite būti pasiruošusi, kad sunki 
galvos trauma jūsų vyrui dar kurį laiką atsilieps. 

— Jam skaudės? 

— Ne, to nebus. Kalba eina apie smegenų veiklos 
susilpnėjimą. Prašau neišsigąsti, reikštis jis neturėtų, 
bet vis dėlto jau dabar norėčiau atkreipti jūsų dėmesį 
į šią galimybę. 

Eva nesugebėjo paslėpti susinervinimo. Jai kaina- 
vo daug pastangų ramiai laikyti savo rankas. 

— Jūs manote, jis negalės... nesugebės logiškai 
galvoti? 

— Tą galės. Jums galbūt pravers, jeigu išvardysiu 
tokio smegenų funkcijos pažeidimo požymius: greitas 
nuovargis, iniciatyvos ir sugebėjimo susikaupti silpnu- 
mas, užmaršumas, mąstymo sulėtėjimas, depresijos 
nuotaikos. Bet prašau dabar neišsigąsti. Vargu ar ti- 
kėtina, kad visi šie simptomai ims reikštis drauge... 
Galbūt jūsų vyrui nebus nė vieno. Bet kadangi jūs to- 
kia drąsi ir protinga moteris, maniau esant teisinga jus 
paruošti visoms galimybėms. 

Eva atsistojo. Ji jautė galinti greit prarasti savi- 
tvardą. 

— Dėkoju jums, pone profesoriau, — sunkiai te- 
pajėgė ištarti. 

— Dar vienas dalykas, — tęsė jis. — Jūsų vyrui 
artimiausiu metu būtina vengti alkoholio. Net mažiau- 
sias stiklelis gali jam pakenkti. 

Profesorius Mejeris atsikėlė. 

— Ar po avarijos jam atėmė vairuotojo teises? 

— Ne... 

— Tuomet aš pasirūpinsiu, kad tai būtų padaryta... 

— Bet pone profesoriau! 

— Tik jo paties saugumo dėlei. Mažiausiai metus 
laiko jam negalima sėsti prie vairo. Neužmirškite, kad 
jo reakcijos greitis yra iš esmės sumažėjęs. 

— Prašau, pone profesoriau, — tarė Eva, — pra- 
šau to nedaryti! Tai jį labai stipriai paNESių Jis pa- 
sijustų nepilnavertis. 

— Tai toli gražu dar ne taip bloga, geriau už tą 


pavojų, kuris grėstų jo ir dar kitų eismo dalyvių gy- 
vybei. 

— Aš pati pasiimsiu jo vairuotojo pažymėjimą, po- 
ne profesoriau, aš jį užrakinsiu, aš... 

— Ar truputėlį ne per daug sau užsikraunat? Jis yra 
ligonis... ir, tikėkit manim, dauguma ligonių, deja, la- 
bai neprotingi. 

— Aš jau išaiškinsiu jam situaciją. Imuosi visą at- 
sakomybę. 

— Apsvarstykite, ponia Horster, visą reikalą dar 
kartą, — tarė profesorius Mejeris draugiškai. — Šių 
klausimų išspręsti mums nereikia vienu akies mirks- 
niu. Pakalbėkite dabar dar ir su savo vyru. Į jūsų ap- 
silankymą aš dedu dideles viltis. 


Urbanas Horsteris, apsivilkęs chalatu, sėdėjo prie 
lango, kai įėjo Eva. 

— Tu jau ant kojų? — šūktelėjo nudžiugusi. 

— Na, taip, — atsakė jis su karčia šypsena, — ga- 
lima taip vadinti... 

Jis paleido iš rankos knygą, kurią ką tik skaitė. 

Prisitraukusi kėdę, ji atsisėdo. Nužvelgė jį. Iš iš- 
vaizdos buvo beveik nepasikeitęs. Veidas papilnėjęs, 
bet dar gerokai blyškus. Akys jau atgavusios pirmykštį 
blizgesį. Tik apie lūpas ir Žemyn nuo jų buvo įsirė- 
žęs naujas, ciniškas bruoželis, kokio ji nebuvo mačiusi 
anksčiau. 

— Ko taip spoksai į mane? — piktai paklausė jis. 

Ji prisivertė šyptelti. 

— Man malonu į tave Žiūrėti. Aš myliu tave, Ur- 
banai. Ar tai visai ir užmiršai? 

— Jeigu taip būtų, tai rodytumeisi pas mane tru- 
putį dažniau. 

— Tarp Baden Badeno ir Freiburgo juk gerokas at- 
stumas... 

— Tai persikelk į Freiburgą. Čia, gretimoj palatoj, 
guli pacientas, kurio Žmona persikėlė iš Lioracho, kad 
būtų arti vyro... 

— Atrodo, tu užmiršai viešbutį, Urbanai? 

— Negi tu nori man įkalbėti, kad esi ten nepakei- 
čiama? 

— Kažkas turi galų gale tuo rūpintis. 

— Pasisamdyk kokį sumanų direktorių. 

— Vargu ar apsimokėtų, Urbanai. Profesorius Me- 
jeris man sakė... 

— Tu vėl su tuo profesorium? 

Ji nesileido nutraukiama. 

—..„kad tu gali būti išleistas po keturių, daugiau- 
sia Šešių savaičių! 

— Kaip luošys? 

Eva pasijuto esanti arti ribos, kai jau nebegalės su- 
sivaldyti. Ji prikando lūpą. 

— Padaryk man malonę, Urbanai, — paprašė, — 
ir nebekartok man šito Žodžio. 

— Taip aš ir maniau, — karčiai tarė jis. — Tu nesi 
tokia moteris, kuri pajėgtų gyventi, ištekėjus už luo- 
šio — prašau atleisti — už invalido, jei tau tai geriau 
patinka. 

— Tu vėl būsi visiškai sveikas, Urbanai. Tiki tuo 
ar netiki. Tik jeigu ir toliau taip elgsiesi, šiaušiesi vi- 
som keturiom prieš savo pasveikimą, tai truks kiek il- 
giau. Bet, kaip atrodo, pora savaičių anksčiau ar vė- 
liau tau nelabai svarbu. 

Dabar jis jau rimtai sunerimo. 

— Ką tu čia kalbi? 

— Tiesą. Tavo nugaros smegenys, Urbanai, nesu- 
Žžaloti, todėl ir paralyžiaus reiškinių neliks. Nuo tavęs 
priklauso, kiek ilgai dar norėsi būti luošiu. 

— Ir tikrai taip yra? Prisiek, kad tikrai taip! 

— Be abejonės, Urbanai! Einu lažybų, kad gydy- 
tojai tau tą tvirtino jau ne vieną sykį. Jeigu tik pano- 
rėtum jais tikėti... 

Jis kilstelėjo galvą. Akyse sužibo ašaros, bet lūpose 
pagaliau pasirodė patikli šypsena. 

— Ak, Eva... kokiu kvailiu tu turėtum mane lai- 


kyti! 

Ji irgi nusišypsojo į jo šypseną. 

— Jeigu atvirai... truputėlį paikas tu man visgi pa- 
sirodei. 

— Taigi po ketverto savaičių jau vėl galėsiu į na- 
mus? 

— Gali užtrukti ir iki šešių, — atsargiai pasakė ji, 
— taip tiksliai čia neapskaičiuosi. O paskui tau dar 
reikės nedidelių atostogų poilsiui. 

— Tai nieko baisaus, Eva. Tai išvis nieko baisaus. 
Svarbiausia — Žinoti, kad po neilgo laiko viskas jau 
bus ištverta. 

— Taip bus, Urbanai, visiškai tikrai... O iki tol tą 
tvirtovę aš atlaikysiu. 

— Ar plaukimo baseiną užbaigs laiku? — paklau- 
sė jis. 

— Poryt bus atidarytas, — šypsodama atsakė ji. 

— Nuostabu! Šitas Dartneris sumanus vyrukas, ar 
ne? 

Ją truputį Žeidė, kai jis atrodė nė negalvojąs, kiek 
daug pastangų ji pati padėjo, kad baseino statyba ju- 
dėtų sparčiau. 

— Tau reikės pakelti kainas, Eva, — kalbėjo jis to- 
liau. — Ramiai gali eiti iki dvidešimties procentų. Juo 
greičiau šita investicija amortizuosis, tuo geriau. 

— Taip, aš Žinau... 

Staiga jame pabudo nepasitikėjimas. 

— Ką tai reiškia? Iš kur tu gali Žinoti?.. 

— Užmiršti, kad aš labai artimai bendradarbiauju 
su Lona Simon. Ji juk Žinojo apie visus tavo planus. 

Jis suraukė kaktą. 

— Su Lona Simon? — paklausė, nesmagiai pasi- 
jutęs. — Klausyk, bet tai man visai nepatinka! 

Ji nesuprato, kas jam darosi. 

— Urbanai, dėl ko tu iš tiesų jaudiniesi? Galų ga- 
le juk jau dveji metai, kai ji tavo sekretorė... 

— Tai dar toli gražu ne priežastis, kad nuolat drau- 
ge su ja tupėtum! 

Ji nuoširdžiai nusijuokė. 

— Apie tai negali būti nė kalbos! Ji labai sumani 
mergina, bet kaip Žmogus man visai ne tokia simpa- 
tiška, kad artimiau su ja prasidėčiau. 

— Tai man teikia rūpesčių, — murmėjo jis. 

— Bet tu neturėtum niekuo rūpintis, mielasis, — 
karštai aiškino ji. — Tau visai nereikia. Viešbutyje 
viskas eina sena gera vaga. Mes viską darome lygiai 
taip, kaip tu norėtum... ir apskritai, tuoj vėl sugrįši ir 
galėsi pats imti vadžias į savo rankas. 


Lankydamasi Freiburge, Eva nepasiekė, ko buvo ti- 
kėjusis. Ji buvo priversta įsitikinti, kad negalima sa- 
vo vyrui kvaršinti galvos verslo rūpesčiais ir kad šiuo 
momentu jis nesugeba suvokti situacijos ir jai patar- 
ti. 

Ji viena buvo dabar atsakinga už “Horsterio gran- 
dotelį" ir viską turėjo spręsti pati viena. 

Ji griebėsi visų priemonių, ieškodama tinkamos 
auklės, kuri rūpintųsi ne tik jos dukrele, bet, reikalui 
esant, galėtų prižiūrėti ir viešbučio svečių vaikus. 

Netikėtai atsiliepė daugybė jaunų merginų, kurias 
priviliojo viešbučio buities Žavesys. Ji pasirinko dvi- 
dešimt aštuonerių metų Veroniką Verndel, kuri pada- 
rė nepaprastai gerą įspūdį. Mergina buvo guvi, tvar- 
kinga ir simpatiška, pristatė puikius pažymėjimus ir 
atrodė turinti — tai ir nulėmė atrenkant — gyvenimo 
džiaugsmo ir humoro jausmą. 

Eva Horster tuo nepasitenkino. Ji paprašė Freibur- 
go studentų atstovybę rekomenduoti jai studentę, ku- 
ri per atostogas, sutampančias su pagrindiniu viešbu- 
čio darbo sezonu, galėtų padėti panelei Verndel. Ga- 
vusi įvairių pasiūlymų, ji atsakė atstovybei, kad arti- 
miausio vizito į Freiburgą metu asmeniškai tarsis su 
merginomis. 

Po trijų dienų nuo plaukimo baseino atidarymo Eva 
pasikvietė architektą Herbertą Dartnerį ir nusivedė į 
personalo valgyklos patalpas. Jos užėmė pusrūsio da- 

lį į sodo pusę, buvo labai didelės ir gana nejaukios. 
Stalai, prie kurių paprastai valgydavo viešbučio tarnau- 
tojai, buvo sugrūsti į vieną kampą. Likusią vietą uŽ- 
ėmė visoks šlamštas. 

— Na, kaip jums patinka? — paklausė Eva. 

— Gana bjauru, — tiesiai pripažino Herbertas Dart- 
neris. 

— Tokiu atveju mes vienokios nuomonės. Norėčiau 
šią patalpą pertvarkyti. Šlamštą reikia išmesti. Aš su- 
galvojau tokį dalyką... viena pusė tegu ir toliau bus 
personalo valgykla, o iš antrosios reikėtų padaryti vai- 
kų kambarį. 

— Jūsų vaikams? — suglumęs paklausė Herbertas 
Dartneris. 

— Be abejo, ne. Šią vasarą mes tikimės daug ma- 
žųjų svečių. Manau, daugelis tėvų mielai pritars, kad 
vaikai valgytų kartu čia, apačioj. Ir drauge turėtume 
patalpą, kur jie galėtų Žaisti blogam orui esant. 

Architektas supratingai nusišypsojo. 

— Šitaip jie visų pirma nenervins kitų svečių, — 
apie tai jūs svarbiausia galvojate? 

Eva šyptelėjo. 

— Visai nesu tokia apdairi, kaip jūs, regis, mano- 
te... 

Jis žiūrėjo į ją Žavėdamasis, ir iš tiesų su beran- 
kove žalsva šilkine suknele, kuri puikiai derėjo su rus- 
vais plaukais, ji atrodė gražesnė negu bet kada. 

— Jūs — pati nuostabiausia moteris, kurią kada 
nors esu sutikęs, — nuoširdžiai pasakė Herbertas Dart- 
neris. — Turėtų būti ne taip jau sunku įgyvendinti jūsų 
sumgnymą, gerbiamoji ponia, — tęsė jis. — Žinoma... 
tai išlaidų klausimas. 

Eva susiraukė, nutaisydama grimasą. 

— Oje! Žinote, kokia skurdi mano kasa! 

Jaunasis architektas sugriebė jos ranką. 

— Dėl jūsų, — tarė šiltai, — dirbčiau ir už savi- 
kainą. 

Ji atsispyrė norui ištraukti iš jo savo ranką. 

— Tai būtų be galo malonu, — tarė varžydamasi. 
— Vėliau, kai įveiksiu didžiausius sunkumus, aš... 

— Nereikia man nieko žadėti, Eva! 

Tokiems pernelyg familiariems žodžiams ji būtų 
mielai. paprieštaravusi, bet turėjo pakankamai proto su- 
prasti, jog negalima jo įžeisti. 

— Jūs baisiai šaunus Žmogus, — pasakė ji. 

— Ir šitam šauniam Žmogui jūs suteiktumėt garbės 
ir malonumo, išeidama su juo pasivaikščioti? 

— Ak, kad žinotumėt, kiek turiu visokių darbų... 

Pastebėjusi jo veide nusivylimą, greitai pridūrė: 

— Jeigu tik atsiras laiko, aš jums tiesiog skamb- 
terėsiu, gerai? 

— Garbės žodis? — jis vis dar tebelaikė jos ranką. 

— Sutarta! 

Durys staiga virstelėjo, ir pro jas įkišo galvą Lo- 
na Simon. 

— Ponia direktore, — šūktelėjo, — aš visur jūsų 
ieškojau... 

Po to, nuščiuvusi vidury sakinio, demonstratyviai 
pervedė žvilgsnį nuo savo šefės į jaunąjį architektą. 

— Pardon, aš ko gero trukdau... 

— Nekvailiokite, Lona, — susierzinusi tarė Eva. 
— Kas yra? 

— Jums telefonas. Su jumis skubiai norėtų kalbėti 
kažkoks ponas Georgas Makulis. 

Eva nuskubėjo į savo biurą ir, palaukusi, kol Lo- 
na sujungs, paėmė ragelį. 

— Eva Horster, — prisistatė. Balsas buvo kimus, 
ir ji turėjo atsikrenkšti. 

— Alio, gerbiamoji ponia, — sugaudė Žemas mak- 
lerio balsas, — pagaliau aš jus pagavau... Atrodo, esa- 
te gerokai užsiėmusi! 

— Taip, atsiranda šiokių tokių darbų. 

— Aš manau, gerbiamoji ponia, net labai gerai įsi- 
vaizduoju! 


94 


Eva nutilo, laukdama, kad jis kuo greičiau eitų prie 
reikalo. 

— Jums tikriausiai ir į galvą neateina, kodėl aš 
skambinu, — tarė Georgas Makulis. 

— Ne. Iš tiesų ne. 

— Gydytojas man paskyrė gydymosi vandeniu kur- 
są, — griaudėjo Makulis. — Na, ką jūs dabar pasa- 
kysite? 

— Manau, jūs nesergate, — santūriai pareiškė Eva. 

— Ne, sirgti nesergu. Tik truputį nusiplūkęs, pri- 
brendęs atostogoms. Ir man dingtelėjo mintis... galų 
gale aš gi jūsų viešbučio dalininkas, ar ne? 

Eva giliai atsikvėpė. 

— Toks jūs nesate, pone Makuli. Jūs suteikėt man 
kreditą, bet apie dalyvavimą negali būti nė kalbos. 

— Iš tiesų ne? Matote, kas gali Žmogui atsitikti, 
kai vienu sykiu daugybe verslų vertiesi. Vadinasi, ap- 
sirikimas. Man labai gaila. 

— Menkniekis, pone Makuli. 

— Bet aš tikiuosi, jūs galėsite... na, ne kaip dali- 
ninką, bet kaip namų draugą... mane priimti pas sa- 
ve? 

— Kaip svečią... visada. 

— Leiskite paprašyti tuomet rezervuoti man kam- 
barį... sakykime, gegužės dvidešimtai? 

— Su vonia? 

— Savaime aišku. Geriausia būtų visą butą... jei- 
gu manote, kad pagal jūsų kainas aš tam sukrapšty- 
siu pinigų! 

Georgas Makulis nusijuokė, tarytum būtų pasakęs 
dievaižin kokį sąmojį. 

— Jūs gausite paštu patvirtinimą, kad butas rezer- 
vuotas, ir kainoraštį, — santūriai atsakė Eva. — Tai- 
gi... aš laukiu jūsų! 

Padėjusi ragelį, ji pajuto šaltą prakaitą, išpylusį 
kaktą. Apsigauti ji negalėjo. Ši maklerio viešnagė bu- 
vo ne šiaip sau, iš jos nederėjo laukti nieko gero. 

Ji prisidegė cigaretę, porą kartų giliau užsitraukė, 
neramiai vaikščiodama po kambarį ten ir atgal. 

Pagaliau apsisprendė ir išsikvietė viešbučio sekre- 
torę. 

— Prašau parašyti laišką ponui Georgui Makuliui 
į Miuncheną... adresą rasite telefonų knygoje, — pa- 
prašė ji. 

Lona Simon atsisėdo, taip plačiai užsimesdama ko- 
ją ant kojos, kad siauras jos sijonėlis bemaž visas nu- 
keliavo aukštyn. 

Bet Eva Horster visai nekreipė į tai dėmesio. 

— Mielas pone Makuli, — diktavo ji, — didžiau- 
siam savo apgailestavimui, turėjau konstatuoti, kad jū- 
sų pageidaujamam terminui — gegužės dvidešimtajai 
— jokių kambarių, kurie patenkintų jūsų reikalavimus, 
nėra. Mes dabar neturime laisvų vietų iki pat spalio 
pabaigos... 

— Bet tai juk netiesa, — įsiterpė Lona Simon. 

— Aš neklausiu jūsų nuomonės, — atsakė Eva, — 
rašykite, ką jums diktuoju. 

Tačiau Lona Simon nesileido sutramdoma. 

— Bet suuodęs, kuo čia kvepia, jis juk paprasčiau- 
siai galės kambarį užsisakyti kita pavarde. 

Eva gūžtelėjo pečiais. 

— Turiu rizikuoti, — trumpai drūtai tarė ji. 

Evos dar laukė sunkus pokalbis, kurį ne kartą atidė- 
liojo ir mieliausiai būtų visai jo atsisakiusi. Bet tai bu- 
vo neįmanoma. Reikėjo rimtai pakalbėti su Peteriu 
Štiuncliu, “Horsterio grandotelio“ vyriausiuoju virėju. 
Ėmusis varginančio, kruopštaus patikrinimo, ji nusta- 
tė, kad produktai viešbučiui, kuriuos pirkdavo virtu- 
vė, kainavo per brangiai. 

Tuo klausimu Lona Simon irgi buvo pateikusi sa- 
vo paaiškinimą. 

— Tai visai ne taip jau nuostabu, — pasakė ji. — 
Virėjas gauna iš prekybininkų kyšius ir atsidėkodamas 
moka aukštesnes kainas. 

— Taigi praktiškai tai reiškia, kad priemoką iš 
viešbučio kišenės pasidalina prekybininkai su virėju. 

— Maždaug taip. 

— Betgi taip toliau tęstis negali! 

— Taip jau yra. Tiktai klausimas, ar tai gerai. 

— Ko nors panašaus aš jokiu būdu toliau nepakę- 
siu! 

— Čia jau man darosi įdomu, — pasakė Lona Si- 
mon. — Pranašauju jau dabar, pone direktore, kad 
nors mažiausia pastanga ta kryptimi — ir Peteris 
Štiunclis pakels sparnus ir išeis. 

Eva žinojo, kad vyriausiojo virėjo išėjimas būtent 
dabar, sezono pradžioje, būtų tikra katastrofa. Ir vis 
dėlto pakvietė jį pas save. 

— Šio sezono metu turėsime daugiau negu papras- 
tai vaikų, — pradėjo Eva, — ir man norėtųsi taip pa- 
tvarkyti, kad jie valgytų drauge ir tvirtai nustatytu lai- 
ku: per pietus dvyliktą ir vakarais šeštą valandą. 

— Taip neišeis, — kaip iš šautuvo pareiškė virė- 
jas. — Meniu negali būti paruoštas popiet anksčiau 
kaip pusę pirmos, o vakare tik pusę aštuonių. 

— Aš turėjau galvoje ne meniu suaugusiems, — at- 


sakė Eva. — Būtų be abejonės rentabiliau, jeigu vai- 
kams virtume specialiai. 
— Bet... 


Peteris Štiunclis vėl norėjo paprieštarauti, bet ji ne- 
leido jam pradėti kalbos. 

— Žinau, kad jums tai susiję su įvairiomis aplin- 
kybėmis, — tęsė ji toliau, — bet prašau pamėginti su- 
prasti ir mano požiūrį. Valgomojoje salėje vaikai truk- 
dytų, ypač vakarais. Dauguma tuomet būna jau pavar- 
gę ir ima darytis įkyrūs. Tėvams būtų didelis paleng- 

vinimas, jeigu galėtų vaikus suguldyti dar prieš vaka- 
rienę. 

— Savo vaikus jiems reikia palikti namie, — 
šiurkščiai atsakė virėjas, — tada jie patys pailsės, ir 
mes būsime ramūs. 

— Tai gal ir teisinga, — atsargiai pasakė Eva, — 
bet šį sezoną mes negalime išsiversti, nepriimdami vai- 
kų. Pagyvenę Žmonės neteikia jokios reikšmės plau- 
kimo baseinui. Jie bijosi triukšmo ir neramumo, to- 
dėl... 

— Tai man nerūpi. 

— Pone Štiuncli, — kantriai pasakė Eva, — vai- 
kai atvyks, norite jūs to ar ne. Mes negalime už juos 
reikalauti tokių pat kainų, kaip už suaugusius. Ką pa- 
teiksime vaikams apačioje, tą sutaupysime viršuje iš 
suaugusių valgiaraščio. Galų gale juk nelaukiu, kad 
jūs tai darytumėt veltui. Aš jau ir be to ketinau pa- 
kelti jūsų atlyginimą. 

Eva matė, kaip sublizgo virėjo akys. 

— Galvoju pridėti du šimtus markių. 

Ponas Štunclis plačiai išsišiepė. 

— Reikėjo tai man pasakyti iš karto, ponia direk- 
tore! 

— Tai jūs sutinkate? 

— Taip. 

— Puiku! O kad papildomi darbai jūsų per daug 
neprislėgtų, sumažinsiu jūsų krūvį kitoj srity. 

— Jūs? 

— Taip. Aš. Perimsiu ateity iš jūsų pirkinius vir- 
tuvei. 

Tai sakydama, Eva atidžiai stebėjo virėją, ir pro jos 
akis neprasprūdo, kaip apsiniaukė jo veidas. Taigi Lo- 
na sakė tiesą — jis veikė savo kišenės naudai. 

— Betgi apie tai jūs nieko neišmanote! — panie- 
kinamai tarė jis. 

Ji tvirtai pažvelgė jam į akis. 

— Galbūt daugiau, negu jums tai patogu. 

— Taigi rytoj rytą penktą valandą ketinate važiuoti 
į prekyvietę? 

— Kaip tik taip. 

— Na ir gražaus šlamšto jums ten įbruks! 

— Labai būčiau patenkinta, jei iš pradžių jūs ma- 
ne palydėtumėt ir patartumėt dėl kokybės, — užbai- 
gė Eva pokalbį. 


Artimiausiomis savaitėmis Eva daug išmoko, suži- 
nojo dalykų, apie kuriuos anksčiau jokio supratimo ne- 
turėjo. Bet darbų, kurių ėmėsi, perteklius sekino jė- 
gas. Ji sulyso, paakiai pamėlo, gražus veidas atrodė 
beveik permatomas. Visai nusiplūkusi krisdavo vaka- 
re į lovą ir giliai, be sapnų miegodavo, kad ankstų ry- 
tą, Žadintuvui suskambus, vėl keltųsi vos pailsėjusi. 

Itin sėkmingai šiuo metu susiklojo, kad ji turėjo Ve- 
roniką Verndel, kuri sąžiningai ir rūpestingai prižiū- 
rėjo mažąją Bebsę. Panelė Veronika rūpinosi ir pirmai- 
siais mažaisiais svečiais, kurie atvyko gegužės mėne- 
sį. Kol kas jų buvo ketvertas, ir jie valgydavo kartu 
prie specialaus stalo didžiojoje valgyklos salėje. 

Herbertas Dartneris vykdė savo pažadus. Persona- 
lo valgyklos patalpų pertvarka greitai stūmėsi priekin, 
ir tai, ką jis padarė iš lig šiol beviltiškai nejaukaus 
pusrūsio kambario, buvo panašu į burtus. Ne tik vai- 
kams, bet ir personalui jis sukūrė buveinę, kurioje ga- 
lėjai pasijusti jaukiai. 

Vieną sekmadienio vakarą, gegužės vidury, įvyko 
personalo patalpos atidarymas. Svečiams šįvakar pa- 
tiekė šaltus užkandžius, paruoštus dar prieš pietus, ir 
todėl galėjo dalyvauti beveik visi viešbučio tarnauto- 
jai. Šioms iškilmėms, atstūmę slankiojamąsias duris 
tarp abiejų patalpų, panaudojo ir vaikų kambarį, — ki- 
taip būtų trūkę vietos. 

Eva Horster vaišino visus alum, vynu bei šampa- 
nu ir pati šalia Herberto Dartnerio dalyvavo šioje ma- 
žoje šventėje. Truputį po devynių Eva atsikėlė nuo sta- 

lo, ir jaunasis architektas lydėjo ją pridurmu kaip pri- 
sisegęs. 

Nuėję į viešbučio barą, jie gėrė šampaną ir šneku- 
čiavosi. 

Herbertas Dartneris, tiesą sakant, šį vakarą buvo 
įsivaizdavęs kitaip. “Horsterio grandotelio“ patalpos 
nebuvo itin tinkamos flirtui su šefe. Barmeno buvimas 
jį varžė. Bet Evai kaip tik to ir reikėjo. Ji teikė dide- 
lę reikšmę distancijai, nes labai gerai jautė, kad jau- 
nasis architektas užsidegęs. 

Truputėlį prieš dvyliktą ji susiruošė grįžti į savo 
apartamentus. 

— Jau? — paklausė Herbertas Dartneris nusivylęs. 

— Jūs užmiršote, kad rytą penktą valandą man jau 
reikia lipti iš lovos. 

— O jei dėl manęs jūs to atsisakytumėt? 

— Pone Dartneri, aš... 

— Nekalbėkit toliau, — nutraukė jis, — seniai jau 
pastebėjau, kad aš jums tik niekas. 

— Tai netiesa. Esu jums labai dėkinga. 

— Skamba blankokai, ar jums taip neatrodo? 

— Jūs man labai simpatiškas, pone Dartneri... 

— Dėl Dievo meilės, kreipkitės į mane bent jau 
Herbertu! 

— Herbertai, — pakartojo ji klusniai, nors ir be ši- 
lumos. 

Jo pečiai staiga beviltiškai nusmuko. 

— Tai ne jūsų kaltė, — tarė jis pasikeitusiu bal- 
su. — Būtent aš buvau sau įsikalęs bergždžių vilčių... 

— Bet jūs gi žinote, Herbertai... Nuo pat pradžių 
žinojote, kad aš ištekėjusi. 

Jis kilstelėjo galvą. 

— Ar tik tiek? 

Nejučiomis ji turėjo šyptelėti. 

— Taigi jūs mane atstumiate, nes norite likti išti- 
kima savo vyrui? 

— Aš myliu savo vyrą, — tvirtu balsu atsakė Eva. 

— Esate tikra, kad jis šios meilės vertas? 
— Visiškai tikra. Aš jo niekada neapgaudinėčiau. 
Ir šiais Žodžiais atsisveikino su juo. 

Urbano Horsterio sveikata sparčiai gerėjo. Rugpjūčio 
pradžioje Evai paskambino profesorius Mejeris iš 
Freiburgo. Jis pranešė, kad vyras galėtų būti išleistas 
iš universiteto klinikos ir perkeltas į vieną iš Švarc- 
valdo sanatorijų, išrinktų paties profesoriaus. 

Viešbutyje buvo pats sezono įkarštis. Eva, pasken- 
dusi darbuose vos ne aukščiau galvos, vis tik nemetė 
sumanymo asmeniškai vykti į Freiburgą ir nugabenti 
savo vyrą į sanatoriją. 

Šia proga ketino atsargiai papasakoti apie naujoves, 
kurias, jam nesant, buvo įdiegusi viešbutyje. Bet pro- 
fesorius Mejeris patarė jokiu būdu netrikdyti pacien- 
to ramybės, nes susijaudinimo jis dar nepakeliąs. 

Vėliausiai po keturių savaičių galėsianti parsivežti 
Urbaną, ir iki atviro pokalbio dar liko pakankamai lai- 
ko. 

Ji nenujautė, kad jai už akių užbėgs kita moteris. 

Urbanas Horsteris jau savaitę buvo praleidęs sana- 
torijoje, kai Lona Simon pasinaudojo savo laisva die- 
na jam aplankyti. Rado jį erdviame sanatorijos parke 
begulintį šezlonge. 

Ją pamatęs, kaipmat pakilo ir, ištiesęs rankas, Žengė 
priešais. Ji puolė jam ant krūtinės. 

— O Urbanai, — lemeno, — Urbanai! Kaip aš 
džiaugiuosi! 

Jis paėmė ją už rankų ir truputėlį pastūmėjo atgal, 

— Dėl ko taip? — šypsodamas paklausė. — Ko- 
kia laimė tave ištiko? 

— Tu, Urbanai! — spinduliavo tamsios jos akys. 
Ranka jis apglėbė jos pečius, bet tuoj pat atitrau- 
kė taip staiga, tarsi būtų nudegęs. Stiprus geismas pa- 
budo jame. Kai vėl ėmė kalbėti, balsas buvo užkimęs. 

— Baisiai nuobodu čia. Vien seni ligoti Žmonės! 

Jo reakciją ji pastebėjo labai gerai, bet susiprato 
slėpti savo pasitenkinimą. 

— O ko gi iš sanatorijos laukei? — šelmiškai pa- 
klausė. — Gražių, nelaimingų jaunų mergaičių, kurios 
tikisi, kad jas paguosi? 

Ilgiau jis nebeištvėrė. 

. — Ar nemanai, kad lauke baisiai karšta? — pa- 
klausė. — Verčiau gal eikime į viršų... į mano kam- 
barį. 

Ji išpūtė akis iš nustebimo. 

— Argi tai įmanoma? 

— Be abejo. Pirmiausia, aš dar pacientas, o antra 
— tu juk mano sekretorė! Taigi turime dvi svarias 
priežastis... 

— Ne, ne, to aš nenorėčiau... ne dabar! 

— Tai ko apskritai tada atėjai? 

— Tavęs pamatyti, Urbanai... su tavim pašneku- 
čiuoti! 

— Nepasakok istorijų! — tarė jis ir stipriai pirš- 
tais sugniaužė jos nuogą ranką. Nežiūrint kaitros, ga- 
lėjai jausti odos vėsą ir glotnumą. 

— Geriau važiuokim truputį pasivažinėti, — pasiūlė 
ji. 

— Neturiu automobilio. 

— Užtat aš turiu! 

— Tu pirkai automobilį? — paklausė jis apstulbęs. 

— Ne, ne! Ką tu sau galvoji! Iš kur man tokie pi- 
nigai! Kol tu sergi, turiu tenkintis tik savo alga. To- 
kiai išlepintai mažai mergaitei kaip aš tai pernelyg ma- 
žai. 

— Aš juk veikiai sugrįšiu, — guodė jis ją. 

— Reikia manyti! Patikėk manim, išgyvenau skur- 

dų metą. Daug buvo darbo ir mažai duonos... 

— Na, na, na, — perspėjo jis. — Persidirbusi juk 
dar niekados nebuvai! 

— Man regis, tu nė nenumanai, kas tuo tarpu dė- 
josi “Horsteryje", — atsakė ji pašaipiai. 

Jis nieko nesuprato. 

— Mano žmona turi sunkumų? 

— Prisidirbo, taip, ir dar kiek... Visą viešbutį ap- 
vertė aukštyn kojom, tikrą beždžionių narvą iš jo pa- 
darė. Bet ji tuo paikai didžiuojasi, to net pavydėti ne- 
verta. O užvis niekšiškiausia, kad ji paliko tave čia 
vargti. 

— Nesuprantu nė vieno žodžio... 

— Na, tada sėskis. 

Lona Simon mostelėjo į šezlongą. 

— Nenorėčiau būti atsakinga, jei tu persigandęs 
dar parkristum! 

Palūkėjęs jis pažvelgė į ją, paskui atsisėdo. 

— Tavo Žmona viešbutį pavertė vaikų darželiu. 
Vaikų turime visokio amžiaus, visokios kilmės, viso- 
kių tautų ir visokių odos spalvų. Visi numeriai perpil- 
dyti. Vaikų knibždėte knibžda. 

— Bet... 

— Pirma išklausyk! Senieji gerieji mūsų klientai 
dėl to, savaime aišku, neatvažiavo... o nedaugelis tų, 
kurie vis tik atvyko, pasitraukė prieš terminą. Bet dėl 
to ji nesijaudina. Pas ją viskas skirta tik vaikams. Jie 
turi savą valgyklos salę, jiems specialiai verdama, pri- 
imtos dvi vaikų darželio auklėtojos, kurios nuo anks- 
tyvo ryto iki vėlaus vakaro šokinėja apie vaikus... 

— Betgi tai... 

— Ir to dar ne gana! Viešbutis taip perpildytas, kad 
visai nebeturime vietų turistų grupėms! Vakar man lie- 
pė rašyti laišką kompanijos “Aplink pasaulį“ direkto- 
riui Gotjerui. Ji norėtų su juo kalbėtis, ir spėk, kodėl? 
Esu tikra, kad nori su juo nutraukti sutartį! — trium- 
fuodama baigė Lona Simon. 

Urbanas Horsteris išblyško. 

— Ne, — sudejavo jis, — ne! Betgi tai beproty- 
bė! 

— Lygiai tą aš ir mėginu tau visą laiką išaiškinti! 

— Bent jau patarimo manęs būtų klaususi... kad 
bent Žodelį apie visa tai būtų pasakiusi! 

— To specialiai nedarė. Juk jai turėjo būti aišku 
kaip ant delno, kad tu to neleistum. 

Urbanas Horsteris sunkiai pakilo nuo šezlongo. 

— Lona, — tarė dusliu balsu, — tuojau turiu grįŽ- 
ti! 

— Į kambarį? — paklausė ji. — Tau negera? 

— Ne. Į Baden Badeną. Į viešbutį... į savo vieš- 
butį. 

— Bet Urbanai, — tarė ji, jau išsigandusi savo 
kalbų efekto, — aš maniau, tau dar reikia... profeso- 
rius juk tau liepė... 

— Dabar tai nebeturi reikšmės. Negaliu čia ilgiau 
likti nė vienos dienos, nė vienos valandos. Kur stovi 
tavo mašina? 

— Prieš didžiuosius vartus, — padelsusi atsakė Lo- 
na, — stovėjimo aikštelėje.. 

— Parvežk mane į Baden Badeną. Tučtuojau. 

— Bet Urbanai, tu juk negali taip tiesiog... 

— Galiu. Sąskaitą galiu apmokėti iš Baden Bade- 
no. Parašysiu laišką ir viską paaiškinsiu. 

— Bet kodėl nenori bent jau atsisveikinti? 

— Nes nejaučiu jokio malonumo kam nors aiškin- 
tis ir teisintis! 

Plačiai Žengdamas per gurždantį tako Žvirgždą, jis 
nuėjo parko vartų link, tarsi niekada ir nebūtų sirgęs. 

Ūmai jo akių vyzdžiai susiaurėjo, kaktą išpylė pra- 
kaitas, jis susvyravo. 

— Urbanai! — persigandusi suriko Lona. — Kas 
tau? Ką tu darai? 

Ji bandė jį paremti, bet sunkaus kūno išlaikyti ne- 
įstengė. Jis susmuko ir nuslydo ant žemės. 

Akimirką Lona Simon stovėjo sustingusi iš siaubo. 
Paskui nulėkė į sanatoriją šauktis pagalbos. 


Kai Urbanas Horsteris atsipeikėjo iš apalpimo, jis 
gulėjo ant savo lovos. Maloni vasaros dienos šviesa 
plūdo pro plačiai atvertas balkono duris į mažą jau- 
kią palatą. Sanatorijos gydytojas daktaras Bliucheris 
pasilenkė prie jo. 

— Viskas tvarkoj, pone Horsteri, — tarė jis, — gu- 
lėkite visiškai ramiai... atsipalaiduokite! 

Urbanas Horsteris pabandė pasikelti. 

— Bet man reikia... 

— Nieko jums nereikia! Jūs dar pacientas, ir jūsų 
pareiga — saugotis. 

Urbanas Horsteris susmuko atgal į lovą. Ant širdies 
jam gulėjo neaiškus jausmas, kad reikia veikti. Bet jis 
jautėsi per silpnas. Kažkaip buvo malonu, kad dar 
kartą nuo jo nuimta bet kokia atsakomybė. 

— Užsimerkite! — tarė gydytojas. — Aš jums pa- 
dariau injekciją. Tuoj jausitės geriau. 

— Ar aš dar tebesu... toks ligonis? 

— Ne, bet jūs dar ne visai sveikas. Tiktai tiek. 

Urbanas Horsteris klusniai užmerkė akis. Pamėgi- 
no prisiminti, kas buvo atsitikę. Bet jo galva svaigo. 

Staiga jam šmėkštelėjo to, kas buvo, nuotrupa. 

— Lona! — slopiu balsu pašaukė. — Kur Lona? 

— Aš čia, pone Horsteri, — išgirdo aiškų savo sek- 
retorės balsą. — Tai aš patvarkiau, kad jus atgabentų 
į palatą. 

— Tai gerai, — neatmerkdamas akių, tarė jis. 

— Pone daktare, — išgirdo sakant Loną, — ar ne- 
paliktumėt manęs porai minučių su pacientu vienos? 

— Jums negalima pono Horsterio jaudinti, — pa- 
delsęs atsakė gydytojas. 

— Tai juk žinau! Tik pora minučių... prašau! 

— Na, gerai. Bet aš laukiu už durų. 

Urbanas Horsteris girdėjo tolstančius žingsnius, už- 

daromų durų trinktelėjimą. Paskui čia pat pasigirdo 
Lonos balsas. 

— Mielasis, — šnibždėjo ji, — man taip gaila! 

Apgraibomis jis ieškojo jos rankos. 

— Čia juk ne tavo kaltė! 

Pirštų galais ji švelniai perbraukė per jo ranką. 

— Negalima man buvo tavęs taip jaudinti... bet aš 
maniau... turėjai pagaliau sužinoti tiesą. Turiu galvoj 
— ką tavo Žmona padarė su tavo viešbučiu. 

— Džiaugiuosi, kad tai man pasakei, — murmėjo 
jis, — kad aš dabar Žinau. 

— Bet tau negalima imtis jokių priemonių, girdi? 
— įsakmiai šnabždėjo Lona. 

— O ką gi ir galėčiau... 

— Tu dar negana pasveikęs. Tavo Žmona — dra- 
konas. Jeigu nori su ja susidoroti, turi būti atgavęs vVi- 
sas jėgas. 

— Taip, taip, — mieguistai tarė jis. 

— Palauk ligi tol, Urbanai! Ir jeigu jinai tave ap- 
lankys... ar dar girdi mane? 

— Taip, kalbėk gi... 

— Neleisk pastebėti, kad tu visa Žinai. Ar prižadi 
man? 

— Aš tau prižadu... — silpnu balsu ištarė jis. 

— Neužmiršk to! 

Ji švelniai pabučiavo jo kaktą, burną, užmerktas 
akis. 

Paskui tyliai išsmuko iš palatos. 

Po kelių sekundžių Urbanas Horsteris jau miegojo. 

Grįžusi į Baden Badeną, Lona pirmiausia sugrąži- 
no į garažą pasiskolintą automobilį, po to likusį ne- 
didelį atstumą iki viešbučio įveikė pėsčia. Nors labai 
ilgėjosi karštos vonios ir konjako taurelės, bet žino- 
jo, kad bematant turi pasišnekėti su Eva Horster, jei 
nori, kad ja būtų patikėta. 

Artinosi vidurnaktis. Šefę rado jau ištuštėjusiame 
bare, kur ji tikrino šios dienos barmeno sąskaitas. Tik 

ant kampinio stalelio, kur sėdėjo Eva Horster, degė 
lempa su gaubtu. 

— Labą vakarą, ponia direktore, — garsiai tarė 
Lona. 

Eva neišgirdo sekretorės ateinant. Ji krūptelėjo iš- 
sigandusi. 

— Jūs, Lona? Taip vėlai? 

— Būtinai turiu su jumis pasikalbėti, ponia direk- 
tore! 

— Tuomet sėskite pas mane, Lona... Taigi kas yra? 

Lona nutaisė mokinukės veido išraišką. 

— Man atsitiko kažkas baisaus, — prisipažino ji. 

— Kas nors su korespondencija? Ką nors sumai- 
šėt? 

— Ne, ne tai... čia visiškai kas kita! 

Lona Simon padarė ilgą pauzę. Bet Eva jos nesku- 
bino. Tyli ir nuvargusi, ji sėdėjo ir laukė. Rusvi jos 
plaukai blizgėjo lempos šviesoje. 

— Šiandien po pietų aš buvau pas poną Horsterį! 
— išdrožė Lona. 

Pro pusiau nuleistas blakstienas ji dėmesingai ste- 
bėjo Evą Horster, bet šefė suvis nereagavo. Arba ji bu- 
vo labai nusikamavusi, arba nuostabiai mokėjo susi- 
valdyti. 

— Buvau išvykusi į ekskursiją automobiliu — pa- 
sakojo Lona, — su vienu pažįstamu... Staiga pastebė- 
jau, kad mes visai netoli nuo sanatorijos, ir Čia pama- 
niau sau — užšoku pas poną Horsterį ir pasakau jam 
labądien! Taigi išsodinau savo pažįstamą viename 
viešbutyje ir nuvažiavau... 

Dabar Eva nutraukė jos pranešimą. 

— Sakykit... kodėl man visa tai pasakojat? 

— Svarbiausia dar tik bus! 

— Tada prašyčiau dėstyti trumpiau. Žinote, aš po 
darbų kupinos dienos. Kaip sekasi mano vyrui? 

— Štai čia ir visa esmė! Taigi, atrodė jis puikiai, 
tarytum visai sveikas ir mano vizito, regis, buvo nu- 

džiugintas... Ir tada ėmė apšaudinėti klausimais apie 
viešbutį. Aš, žinoma, papasakojau, kad viskas sekasi 
kuo puikiausiai, kad mes perkrauti klientų ir dirbame 
pilnais apsisukimais... 

Eva jau suprato. 

— Ir kad pertvarkėm savo darbą, ar ne? 

— Aš nieko tokio čia nemaniau, iš tiesų nieko! 
Apie vaikus užsiminiau irgi tik tarp kitko, juk nega- 
lėjau Žinoti, kad jis to net nenujaučia... 

— Nesiteisinkit visą laiką, — tarė Eva, — verčiau 
pasakokit, kas atsitiko. 

— Jis baisiausiai susijaudino ir norėjo tuojau su 
manim važiuoti į Baden Badeną. Bandžiau, žinoma, at- 
kalbėti, bet nuo to jis dar labiau užsiuto... ir tuomet, 
tuomet iš karto parkrito! 

Šviesios Evos akys patamsėjo iš siaubo. 

— Dėl Dievo meilės! — sušuko ji ir pašoko. — 
Tuojau reikia skambinti! 

Lona Simon pridengė savo delnu jos ranką. 

— To tikrai nebereikia, ponia direktore! Gydyto- 
jas tuojau nugabeno jį į lovą. Dabar jam vėl visai ge- 
rai... iš tiesų! Aš nuodugniai išsiaiškinau su daktaru 
Bliucheriu, ir jis prašė tai perduoti jums! 

Eva vėl krito į kėdę ir užsidengė rankomis veidą. 

— Man baisiai gaila, ponia direktore, — tarė Lo- 
na nusiminusi. 

Eva perbraukė ranka sau per kaktą ir kilstelėjo 
galvą. 

— Kad jūs bent iš anksto būtumėt man pasakiusi, 
jog norite važiuoti pas mano vyrą! 

— Aš juk neketinau, tai įvyko visai pripuolamai... 

— Gerai jau, gerai, — Eva pakilo, truputį svyruo- 
dama iš nuovargio. 

— Daugiau apie tai pašnekėsime rytoj! 

Bet prie pokalbio prieita nebuvo, nes, vos Evai 
įžengus į viešbučio vestibiulį, jos laukė nauja nelem- 
ta staigmena. 

Šalia priėmimo stalo, apsuptas lagaminų, stovėjo 
Georgas Makulis. 
— Labas vakaras, ponia direktore, — tarė jis pik- 


tai šypsodamasis. — Jūs tikriausiai džiaugsitės, išgir- 
dusi, kad “Horsterio grandotelyje“ aš vis tik gavau 
prieglaudą! 


Eva sustingo. Užtruko akimirka, kol ji vėl susival- 
dė. Pakėlusi galvą, tvirtai pažvelgė Georgui Makuliui 
į akis. 

— Tikrai džiaugiuosi, — patvirtino su priverstiniu 
nuoširdumu. 

Makleris nesidavė apgaunamas. 

— A, iš tiesų? — tarė jis su ironiška Šypsena. 

— Tikiuosi, kad mūsų namuose jums bus jaukų, — 
susivaldžiusi atsakė Eva. 

Ji kreipėsi į administratorių: 

— Prašau duoti man numerių raktus. Aš pati paly- 
dėsiu svečią į viršų. Pasirūpinkit, kad tuojau būtų pri- 
statytas ir bagažas. 

Ponas Tomas įteikė raktus ir nusilenkė. 

— Labai gerai, ponia direktore! 

Eva jau ėjo lifto link. 

— Einam, pone Makuli! 

Atidariusi kabinos duris ir įėjusi, ji laikė jas atvi- 
ras, kol atpėdino Georgas Makulis. 

— Tikiuosi, kelionė buvo maloni, pone Makuli, — 
pasakė įprastinę mandagumo formulę. 

— Ypač malonus atvykimas, — su neslepiama pa- 
šaipa atsakė Georgas Makulis. — Jau seniai džiau- 
giausi, kad susitiksime. 

Eva dėjosi nesuprantanti. 

— Tai tiesiog glosto mano savimeilę, — atsakė 
šaltakraujiškai. 

Liftas sustojo, ji atidarė duris ir išėjo į koridorių. 

— Savo laiku labai gailėjausi, negalėdama paten- 
kinti jūsų užsakymo, — melavo Eva nė nemirktelda- 
ma. — Jau keli mėnesiai neturime laisvų vietų. Bet 

jūs gi žinote, kaip būna viešbutyje... visada atsiranda 
nenumatytų pertvarkymų. Iš tiesų jums pasisekė, kad 
vis dėlto galėjome įvykdyti jūsų pageidavimą. 

— Pasisekė? — Georgas Makulis nusijuokė. — Aš 
sakyčiau: gera galva ant pečių buvo. Jei nebūčiau pa- 
kartojęs užsakymo per savąjį Ciuricho biurą ir kitu 
vardu, tai tikrai nebūčiau pas jus patekęs. 

Eva žiūrėjo į jį išplėtusi akis. 

— Dabar iš tiesų jūsų nebesuprantu, pone Makuli! 

— Tai mane stebina. 

Makleris įėjo paskui Evą į erdvius, elegantiškus 
apartamentus. 

— Būkime bent kartą atviri, gerbiamoji ponia... 
mano vizitas jums visiškai nepatinka! 

— Iš kur jūs tai ištraukėt? 

— Tai parašyta jūsų veide. Jūs bloga melagė, po- 
nia Horster... Tai, Žinoma, visai jūsų nežemina! 

Eva prikando lūpą. 

— Na, jeigu jau būsiu visai atvira... 

— Matote, taip jūs man geriau patinkate! Kalbi — 
tai rėžk visada tiesiai! 

— Bijau, kad pas mus jūs ne visai patogiai jausi- 
tės. Jūs juk viengungis, ar ne? 

— O, ne! Išsiskyręs, trečiąkart. 

— Taigi ne visiškai tas, ką pas mus vadina šeimos 
tėvu. Šiuo metu viešbutyje knibždėte knibžda vaikų. 

— Na ir?... Manote, tai man trukdys? 

— Taip. Kaip tik to ir bijau. 

— Tai jūs blogai apie mane galvojate. Nors iki šiol 
dar neprigyvenau prieauglio, bet, nežiūrint to... ar gal 
kaip tik dėl to... esu didelis vaikų draugas. 

Eva ūmai atlošė galvą, apvainikuotą spindinčiais 
rusvais plaukais. 

— To aš neginčiju, pone Makuli. 

Jis nusijuokė, patenkintas savimi ir nė kiek nejįsi- 
žeidęs. 

— Taigi... ko iš tikrųjų jums čia reikia? — paklau- 

sė Eva. — Vokietijoje šimtai viešbučių. Kodėl norite 
apsistoti būtent čia? Ir dar sezono metu, kai keliauja 
tik tokie Žmonės, kurie negali savo atostogų atidėti pa- 
togesniam laikui? 

Georgas Makulis pasitrynė smakrą. 

— Ar jums dar niekuomet neatėjo į galvą, kad jūs, 
kaip moteris, galėjote padaryti man didelį įspūdį. 

— Ne, — šaltai atsakė Eva. 

— Bet taip yra iš tiesų, ir todėl... 

Jinai įsiterpė, papildydama jo Žodžius: 

— Negalėjote ilgiau ištverti ir galvotrūkčiais atke- 
liavote čia? Dėl to su jumis irgi nesiginčiju. 

Jis nusijuokė. 

— Mes sudarėme gana aiškų komercinį sandėrį, — 
tarė Eva, — ir iki šiol aš nepažeidžiau nė vieno šios 
sutarties punkto. Jūs punktualiai gaudavote savo pa- 
lūkanas, ir jūsų kreditas bus išmokėtas irgi tiksliai, 
diena į dieną. Todėl iš tiesų nebūtina, kad asmeniš- 
kai įsitikintumėt, kokia reikalų padėtis. Aš jums pri- 
siekiu... 

— Aha! — tarė jis. — Išleidžiate pagaliau katę iš 
maišo! Nenorite manęs čia matyti. Kodėl gi to man iš 
karto nepasakėte? 

Eva pamatė patekusi į jo spąstus. 

— Pone Makuli, — tarė, iš bejėgiškumo nežinoda- 
ma ką daryti, — pamėginkite gi mane suprasti... 

— Aš jus net labai gerai suprantu, gerbiamoji po- 
nia! 

Pasibeldę į duris, du viešbučio tarnai įnešė makle- 
rio bagažą. 

— Na, pagaliau, — tarė Georgas Makulis, — ačiū! 

Jis vėl kreipėsi į Evą: 

— Beje, į Baden Badeną aš atsivežiau ir savo sek- 
retorę. Bet ji gyvena ne viešbutyje, o “Žvilgsnio į 
Švarcvaldą" pensione. Šitaip patvarkiau, atsižvelgda- 
mas į jūsų viešbučio reputaciją. 

— Ačiū, pone Makuli. 

— Bet jūs, reikia manyti, neprieštarausite, jeigu ji 
visai dienai ateis čia. Atostogų be darbo aš, deja, ne- 
galiu sau leisti. 

— Tai neardys tvarkos, — tarė Eva pastirusiomis 
lūpomis. 

Georgas Makulis patenkintas šypsojosi. 

— Na, tai... labanakt, gerbiamoji ponia. Dėkoju-už 
malonų priėmimą. 

Eva prisivertusi atsiliepė į jo šypseną. 

— Linkiu jums malonios nakties, pone Makuli, — 
tarė, išeidama iš kambario. 

Evos širdyje virte virė. Georgas Makulis buvo žmo- 
gus, kurio ji kuo mažiausiai pageidautų “Horsterio 
grandotelyje". Bet jo atsikratyti niekaip nebuvo gali- 
ma. 

Ji pasikėlė į penktąjį aukštą, grįžo į savo aparta- 
mentus ir nusirengė. Nors buvo mirtinai išvargusi, Ži- 
nojo, kad nieku gyvu neužmigs. Pirmiau Lonos pra- 
nešimas, kad Urbanas sužinojo apie viešbučio naujo- 
ves ir kad šita Žinia jo vos nepribaigė, po to nelauk- 
tas ir neleistinas jos kreditoriaus atvykimas! Vienam 
kartui tai jau per daug. 

Nors buvo jau gerokai po vidurnakčio, ji ryžosi pa- 
skambinti Konradui Kiliui į Miuncheną. Jai atlėgo šir- 
dis, kai jis tuojau priėjo prie aparato ir jo balsas vi- 
sai nebuvo mieguistas. 

— Ar aš tavęs neprikėliau? — paklausė ji. — Pra- 
šau nepykti, kad taip vėlai skambinu! Tiesiog turėjau 
su kuo nors pakalbėti! 

— Aš dar tebedirbu, — tarė Konradas Kilius. — 
Kas yra, Eva? Ar kas atsitiko? 

— Kažkas gana bjauraus! Įsivaizduok, šįvakar at- 
važiavo Georgas Makulis ir įsitaisė vienam apartamen- 
te. Neįsivaizduoju, kiek laiko jis čia ketina išbūti. Be 
to, atsivežė dar ir sekretorę. Tai tegali reikšti, kad pla- 
nuoja pasilikti ilgiau. 

— Ar negalėjai kaip nors jam sutrukdyti? 

— Tas ir yra, kad ne. Vienąkart buvau atsakiusi... 
labai mandagiai, pagal visas taisykles. Bet šį kartą 
apartamentą jis užsisakė per Ciurichą ir svetimu var- 
du. 

— Ak taip... 

— Klausyk, Konradai, ar čia nieko negalima pada- 
ryti? Argi nėra jokio preteksto palinkėti jam laimin- 
go kelio? 

Konradas Kilius patylėjo minutėlę. Po to tarė: 

— Eva, mieloji, ko tu pagaliau taip jaudiniesi? Jis 
gi niekaip negali tau pakenkti! 

— Gali, o kaipgi! Gali sukurstyti neramumus, ka- 
binėtis prie personalo... 

— O tu visada gali griebtis ryžtingų priemonių. 

— Kai jis viską jau bus sujaukęs? Aš mirtinai gru- 
miuosi, Konradai, ant kortos pastatyta viešbučio eg- 
zistencija! Negaliu sau leisti rizikuoti! 

— Pasiteirauk rytoj, kuriam laikui užsakyti Maku- 
lio kambariai. Kai terminas bus pasibaigęs, galėsi jį 
mandagiai, bet ryžtingai išmesti lauk. Tiesiog paaiš- 
kink, kad kambarių jau laukia kiti svečiai. 

— O jeigu jis ir vėl sugrįš? Vėl kita pavarde už- 
sisakys? 

— Pasakyk savo administratoriui, kad šito pono jo- 
kiu atveju nebenori priimti į viešbutį. Kai jis iš anksto 
žinos, koks reikalas, ras būdų situacijai gelbėti. 

Eva atsiduso: 

— Kad man taip anksčiau būtum pataręs! 

— Tu manęs neklausei. 

— Taigi mano kaltė, — tarė nusivylusi. — Na, 

taip, nieko čia nepadarysi. Kaip ten bebūtų, aš dėkin- 
ga tau, Konradai... ir miegok ramiai... 

— Eva! — dar spėjo išgirsti jį sušunkant. 

Bet jai buvo gana. Ji grąžino ragelį ant svirtelės. 

Po šio pokalbio viena pasidarė aišku: nebuvo iš tie- 
sų nieko, kas jai galėtų padėti. Su savo problemomis 
ir su naudos ištroškusiu ponu Makuliu susidoroti pri- 
valėjo pati viena. 


Artimiausiomis dienomis Evos rūpesčiai pasirodė 
esą lyg ir be pagrindo. Georgas Makulis elgėsi nepa- 
prastai santūriai, nekrisdamas niekam į akis. 

Priešpiet jis atlikdavo gydomąsias procedūras, pie- 
tavo valgyklos salėje, o po pietų diktuodavo savo 
kambaryje. Personalo atžvilgiu laikėsi labai korektiš- 
kai. 

Jis nekėlė jokių ypatingų reikalavimų ir nuolat pa- 
brėždavo esąs patenkintas. 

Net vaikai atrodė makleriui niekuo netrukdą; prie- 
šingai, jis dėjosi esąs didžiausias vaikų bičiulis. Ieš- 
kojo progų įtraukti juos į pokalbį, rodėsi tėviškas ir 
visus suprantantis. Ypač susidraugavo su vienu devy- 
nerių metų berniuku Otu Kerstu, šiaip jau labai nepri- 
einamu ir išlepintu vienturčiu vaiku. 

Nors Evai tai nepatiko, bet ji nematė pagrindo įsi- 
kišti, juolab kad ir Oto tėvai atrodė pritariantys savo 
sūnaus ir “dėdės Georgo“ tarpusavio pasitikėjimui. 

Bet vidinis nerimas liko, ir ji nepaliovė būti bud- 
ri. 

— Ar jūs bent Žinote, kas tas Georgas Makulis? — 
paklausė ji savo sekretorę. 

Lona Simon, atėjusi į šefės kambarį užrašyti jos 
padiktuotų nurodymų, pakėlė galvą. 

— Ir dar kaip! — įžūliai atsiliepė. — Grynų gry- 
niausias kapitalistas, ką? 

— Jis man suteikė kreditą, su kuriuo galėjau įvyk- 

dyti įsipareigojimus Preserio bankui. 

Lona Simon švilptelėjo pro dantis. 

— Ir ko jis čia nori? 

— Daryti bloga. 

Lona prisidėjo prie nosies smailiai nudrožtą pieš- 
tuką. 

— Bet atrodo, tiesą sakant, toks geraširdis. 

— Taip, tokį įspūdį jis daro, — apmaudžiai tarė 
Eva. — O iš tikrųjų... ar pasakyti jums, kodėl jis man 
pagelbėjo? 

Lona greit susigaudė: 

— Jis trokšta pasiglemžti viešbutį. 

— Blogiau dar, — tarė Eva: — jis nusižiūrėjo tik 
viešbučio Žemės sklypą. Patį viešbutį jis nori nugriauti 
ir jo vietoje statyti modernius nuomojamus butus. 

Lona išpūtė savo tamsias akis. 

— Ir jūs tai Žinojote, kai su juo prasidėjote? 

— Man reikėjo pinigų, o kaip būtinai, tai pati Ži- 
note ne blogiau už mane. 

— Na, turiu pasakyti... drąsos jums netrūksta! — 
nustebinta pasakė Lona. 

— Lona, jūs turite man padėti! 

— Prieš poną Makulį? Su malonumu. Tik nežinau, 
kaip. 

— Manau, būtų jau tam tikra apsauga, jei perso- 
nalas Žinotų, kas tas Georgas Makulis ir ko jis čia no- 
ri... kokių kėslų jis apskritai turi! 

Lona bakstelėjo smiliumi sau į smakrą. 

— Hm, — tarė ji, — supratau. 

— Aš, Žinoma, negaliu šaukti kokio gamybinio su- 
sirinkimo, kad tai apskelbčiau. Toks oficialus kreipi- 
masis, be to, vargu ar reikiamai paveiktų. 

— Tai man reikėtų šią istoriją paskleisti tarp Žmo- 
nių? 

Evai lengviau pasidarė, kad Lona taip greit supra- 
to reikalą. 

— Taip, — tarė ji, — taip, Lona, tuo padarytum 
man didelę paslaugą. 

Sekretorė nupūtė plaukų sruogelę sau nuo kaktos. 

— Tai man bus vienas malonumas. 

— Tik nepadarykit taip, kad jūsų kolegos susida- 
rytų įspūdį, jog mes... na, sakysim... varome specia- 
lią propagandą. 

— To galite nekalti man į galvą, ponia direktore! 
Jau aš Žinau, kaip tokie dalykai daromi. Šią istoriją 
aš patikėsiu didžiausioms viešbučio liežuvautojoms, 
liepdama prisiekti, kad niekam nesakys... ir tuomet vė- 
liausiai šįvakar tai Žinos jau visas viešbutis. Ir kaip 
tik dėl to, kad gandas, juo tikės kiekvienas. 

— Labai gerai, Lona! 

Jaunoji mergina tiesiog spirgėjo iš entuziazmo. 

— Aš sakysiu, — karštai svarstė, — jog jūs pagei- 
dautumėt, kad niekas apie tai nesužinotų, nes tarp 
personalo gali kilti neramumų... Skamba įtikinamai, ar 
ne? 

— Be jokios abejonės. 

Lona Simon pašoko. 

— Na, tai... į kovą! 

Savo maištingą nusiteikimą prieš Evą šiuo momen- 
tu ji visai pamiršo. 


Operacija pagal planą, kurią buvo surezgusios abi 
moterys, pavyko puikiausiai. Evą tai gerokai nurami- 
no. Dabar ji galėjo būti bent jau tikra, kad persona- 
las įspėtas. Daugiau nuveikti šiuo momentu ir nebu- 
vo ką. 

Veikiai turėjo paaiškėti, kad jinai neklydo. Praslin- 
kus vos savaitei po atvykimo, makleris pradėjo savo 
tiksliai apgalvotą puolimą. Jis gerai žinojo viena: jei 
nori pataikyti į Evą, tai tėra įmanoma tik per vaikus. 
Jais rėmė viešbučio ateitį, ir tik per juos galėjai ją su- 
žlugdyti. 

Iš internato Eva parsivežė Tedį ir Zuzę, ir abudu vai- 
kai buvo labai laimingi vėl atsidūrę namuose. Nors Zu- 
zė ir labai susiraukė, sužinojusi, kad jų gyvenamasis 
namas išnuomotas, bet abu su broliu greitai įsijungė 
į viešbučio gyvenimą, smagiai leido atostogas, bendra- 
vo su daugybe svečių vaikų. 

Birželio 29 dieną paskambinęs daktaras Bliucheris 
paprašė Evą atsiimti savo vyrą į namus. Urbano Hors- 
terio sveikatos būklė buvo tuo tarpu Žymiai pagerėju- 
si, ir toliau jam būti sanatorijoje atrodė nebereikalin- 
ga. 

Eva sutiko šią Žinią prieštaringai nusiteikusi. Kad 
ir kaip džiaugdamasi vyro sugrįžimu, ji vis tik būkš- 
tavo parodyti jam pasikeitusį viešbutį, bet vylėsi, kad 
ją supras ir pagirs už tai, ką nuveikusi. 

Praslinkus valandai po pietų, ji norėjo su vaikais 
išeiti į miestą, kai jai krito į akį, kad Tedis keistai iš- 
blyškęs, jo veidas bemaž pažaliavęs. 

— Tau negera? — paklausė susirūpinusi. 

— Taip, taip, negera, — patvirtino Tedis, o jo vei- 
das buvo iškreiptas skausmo. 

Šią akimirką ūmai atsidarė durys ir į kambarį įpuo- 
lė Lona Simon. 


— Įvyko kažkas baisaus! — sušuko sekretorė. — 
Susirgo keletas vaikų... po pietų! Šiltinė! 
— Ne! 


Eva beveik šaukė. Tuo pat akimirksniu, kai Lona 
ištarė lemtingąjį Žodį “šiltinė", ji suvokė, kad “Hors- 
terio grandoteliui“ tai reikštų galutinę katastrofą. 

— Deja, bet... — gūžtelėjusi pečiais, pasakė sek- 
retorė. 

Jos ramumas įsiutino Evą. Ji būtų mielai griebusi 
merginą už ilgų juodų plaukų, kad tik šiame abejin- 
game veide pasirodytų susijaudinimas. 

Bet ji Žinojo privalanti suimti save į rankas — bet 
kokia kaina. Jei dabar praras nervus, nebebus ko gel- 
bėti. 

— Ar gydytojas jau pasirodė? — paklausė ji. 

— Ne. Dar ne. 

— Ar jam bent jau pranešta? 

— Aš manau, kad... 

— Ką jūs manote, manęs nedomina! Ten telefonas 
— praneškite daktarui Vinterbaumeriui! Jis turi atvyk- 
ti. Tuojau. Paaiškinkite jam, kaip tai skubu. 

Tik dabar jai dingtelėjo mintis, kad abu vaikai bu- 
vo šito pokalbio liudininkai. Ji apsidairė, bet kamba- 
ryje tepamatė tik Zuzę. 

— Kur Tedis? — paklausė. 

— Tualete, — atsakė Zuzė. 

Jos protingame kaip suaugusios veidelyje klajojo 
keista išraiška. 

Bet Evai dabar nebuvo laiko ja rūpintis. Ji nusisu- 
ko į Loną, kuri ką tik buvo padėjusi telefono ragelį 

— Ar daktaras Vinterbaumeris atvyksta? 

— Po penkių minučių bus čia. 

— Jei apskritai dar joks gydytojas vaikų nežiūrė- 
jo, — tarė Eva, — tai gal jiems nėra ir šiltinės... Ko- 
dėl jums tai atėjo į galvą? 

— Visi apie tai kalba. 

— Kas tie visi? 

— Svečiai. Jie tvirtina... — Lona Simon užsikir- 
to. 

Eva užsidegė cigaretę. 

— Na, kalbėkit gi! 

— Aš tik kartoju, ką girdėjau, — pareiškė Lona Si- 
mon, — o ne taip, kaip jūs sakote, kad tai mano pa- 
Čios nuomonė! Taigi šnekama, kad vaikams davę val- 
gyti sugedusio maisto... 

— Taigi... bet tai juk..! 

— Nežinau, kas paleido tokį gandą. Virėjas, žino- 
ma, tiesiog be galvos, jis nori mesti darbą... Ir einu 

lažybų, kad dauguma tėvų jau būtų išvažiavę, jeigu 
vaikai taip smarkiai nesirgtų. 

Eva pasijuto, tarsi grindys svyruotų po kojomis. 

— Dieve mano! — sudejavo ji. 

Lona Simon žiūrėjo į ją su vos paslėpta piktdžiu- 
ga. 

— Ar ne laikas jau jums, ponia direktore? — švel- 
niai paklausė. — Jūs gi norėjote važiuoti... 

— Dabar ne. Visai neįmanoma. Turiu bent palauk- 
ti, kol gydytojas... 

— Gal man parvežti poną direktorių Horsterį? 

Eva minutėlę svarstė merginos pasiūlymą. 

— Ne, — tarė paskui, — šitaip irgi ne. Kas Žino, 
kaip reikalai susiklos. Gal man jūsų dar prireiks. 

— Betgi tuomet... 

— Sujunkite mane telefonu su sanatorija. Pakvies- 
kite daktarą Bliucherį... 

Eva nubėgo į vonios kambarį. Mažasis Tedis, su- 
sirietęs iš skausmo, sėdėjo ant unitazo. 

— Kaip tau sekasi, mano vargšeli? 

Tedis negalėjo prakalbėti. Už jį atsakė Zuzė: 

— Jam baisiai paleisti viduriai! 

Eva uždėjo ranką ant berniuko kaktos. Ji buvo iš- 
pilta šalto prakaito. 

— Bent jau temperatūros nėra. 

Bet ir tai negalėjo jos kaip reikiant nuraminti, nes 
visiškai neišmanė, kokie šiltinės pradinės stadijos po- 
Žymiai. 

— Ponia direktore, — šūktelėjo Lona Simon iš 
kambario, — mane sujungė su sanatorija... 

Eva pribėgo prie telefono ir atsiliepė. Paskui, ran- 
ka pridengusi mikrofoną, kreipėsi į sekretorę: 

— Eikite į biurą, Lona, būkite savo poste, bet pra- 
neškite į priėmimą, kad tuojau man paskambintų, kai 
tik pasirodys gydytojas. 

— Taip, gerbiamoji ponia, kas yra? — paklausė 
daktaras Bliucheris — jo balsas pasigirdo ragelyje. 

Eva nuėmė ranką nuo mikrofono. 

— Deja, kai kas labai negero, — atsakė ji. — Ma- 
no sūnus... mano posūnis... susirgo. Ir aš nedrįstu pa- 
likti jo vieno, kol nepasirodė gydytojas. 

— Kas nors bloga? 

— Negaliu dar nieko iš anksto pasakyti. 

— Tai jūs tik vėliau atvyksite? 

— Jeigu tik kaip nors bus galima, taip. Bet gali 
būti, kad aš šiandien ir visai nebeišvažiuosiu. 

— Na, tuomet bus geriau, jei aš jūsų vyrui pasa- 
kysiu, kad atvykstate tik rytoj. Būtų blogai, jei mes 
leistume jam veltui laukti. 

— Taip. Tai tikrai teisinga. Dėkoju už jūsų supra- 
tingumą. Taigi iki rytojaus. 

Eva pakabino ragelį. 

Telefonas vėl suskambo. Eva atsiliepė. 

— Ką tik atvyko ponas daktaras Vinterbaumeris, — 
pranešė administratorius. — Jis klausia, ar pirmiausia 
jam apžiūrėti Tedį... 

Eva padelsė. Ji mielai būtų norėjusi įsitikinti, ko- 
kia tikroji sūnaus būklė. Bet žinojo, kad kiti tėvai ly- 
giai taip pat nerimavo dėl savo vaikų. 

— Ne, — tarė ji, — tegu jis ateina pas mane pas- 
kiausiai... 

Tedis vis dar pažaliavusia veido spalva įsvyravo į 
kambarį. 

— Ar nusiplovei rankas? — paklausė Eva. 

Jis pakratė galvą. 

— O tai reikia padaryti. Einam čia! Aš įpilsiu į 
vandenį dezinfekuojančio skysčio. 

Vėl nusivedusi berniuką į vonios kambarį, pasili- 
ko prie jo, žiūrėdama, kad rankos būtų nuodugniai nu- 
plautos. 

Paskui jį nurengė ir nuvedė į lovą. 

— Dabar sau gražiai gulėk, užmerk akis, Tedi... 
Tuoj ateis daktaras. 

Beartėdama prie ūkinių patalpų, Eva jau iš tolo iš- 
girdo įtūžusio virėjo balsą. 

— Tai neleistina! — šaukė jis. — Nieku gyvu ne- 
leistina! Aš šefę perspėjau... Niekas negali man pri- 
kišti, kad jos neperspėjau. Taigi turėjo taip atsitikti... 

Jo kalba nutrūko vidury sakinio, Evai atidarius 
viešbučio virtuvės duris ir įėjus vidun. 

Greitai apsidairiusi, ji pamatė, kad virtuvėje visi 
diskutuoja apie įvykį ir niekas nedirba. Aplink buvo 
baisiausia netvarka, krūvomis stovėjo neplauti indai. 
Netgi dabar, jai įeinant, visi nors ir nutilo, bet niekas 
nė piršto nebandė pajudinti. 

Virėjas Peteris Štiunclis susigriebė pirmasis. 

— Gerai, kad jūs atėjote, ponia direktore! — šūk- 
telėjo jis. — Dabar aš galiu pareikšti apie savo atsi- 
statydinimą... taip, aš atsistatydinu ir būtent tuojau pat. 
Niekas negali iš manęs reikalauti ilgiau dirbti šiuose 
namuose! 

Jis teatrališkai nusiplėšė nuo galvos savo aukštą ke- 
purę, sviedė ją ant grindų ir ėmė atsiraišioti prijuos- 
tės raiščius. 

— Pone Štiuncli, — tarė Eva raminamai, — aš vi- 
siškai suprantu jūsų susijaudinimą. Bet, būdama jūsų 
vietoje, šitą Žingsnį aš dar nuodugniai apgalvočiau. 

— Aš gerai žinau, ką turiu daryti. Man seniai rei- 
kėjo čia nebebūti. Jau tuomet, kai iškilo šitas reika- 
las su vaikų pietumis, aš turėjau iš čia dingti! 

— Bet tą momentą, pone Štiuncli, — tarė Eva 
Horster, — jūs jau praleidote. Ir dabar, bijausi, pabė- 
gimas nebeišgelbės. Pabėgdamas jūs tik apkaltinsit pats 
save. Kas, jūs manote, priims dirbti virėją, kurio pa- 
ruoštas maistas apsargdino būrį vaikų? 

— Tai melas, — sugriaudėjo virėjas, — niekšiškas 
melas! Mano valgis buvo pavyzdingas! 

— Mielas pone Štiuncli, tai dar turite įrodyti! 

Virėjas, prišokęs prie Evos, sugniaužė didžiulius 
kumščius, tarsi ketindamas ją mušti. Kvapą gniaužianti 

tyla iškart įsivyravo virtuvėje. Bet Eva sutiko jo 
žvilgsnį visu tvirtumu, ji nesitraukė nė vieno Žingsnio. 

Virėjas nuleido kumščius ir ūmai sutriko tarsi mo- 
kinukas. 

— Pone Štiuncli, — maloniai, bet įsakmiai tarė 
Eva, — Žinau, kad jūs nepadarėt jokios klaidos. Bet 
kas atsitiko, tai atsitiko, ir nei riksmu, nei siautėjimu 
nemalonių faktų iš pasaulio nepašalinsite. 

— O kuo? 

— Tuo, kad drauge su manimi visiškai ramiai iš- 
tirsite įvykį. Mano nuomone, kol kas net neaišku, ar 
vaikų susirgimas apskritai susijęs su pietumis. Niekada 
juk nežinosi, ką tie vaikai įsikiš į burną... gal jie pri- 
sikramtė nuodingų lapų ar dar ko — ką aš žinau. 
Mums reikia įrodyti, kad pietūs buvo normalūs. 

Ji kreipėsi į vieną iš virėjo padėjėjų: 

— Prašau pašaukti seserį Veroniką, — jai priklau- 
sė priežiūra, ar ne? Esu tikra, kad ji gali mums pa- 
dėti. 

Padėjėjas nusišluostė rankas į prijuostę ir dingo. 

— Aš vis dar nesuprantu... — tarė virėjas. 

— Vaikai šiandien pietų valgė sriubą, špinatus, fri- 
kadeles, bulves ir karamelės pudingą, ar ne taip? 

— Taip. 

— Ką iš valgyklos grąžino atgal? 

— Sūdytas bulves. 

— Na, manau, kad tai mums mažai padės. Nesu 
dar niekuomet girdėjusi, kad kas būtų susirgęs nuo sū- 
dytų bulvių. 

— Jas tik šįryt anksti rytą nuskuto, ir jos buvo vi- 
sai geros. 

— Kur jos yra? 

— Sudėtos į dubenį šaldytuve. Šįvakar norėjau pa- 
kepinti. 

— Prašau jas atnešti. 

Su virėju nuėjusi prie šaldytuvo, Eva stebėjo, kaip 
jis išima dubenį su bulvėmis. 

— Špinatų neliko? — paklausė ji. 

Virėjas suraukė kaktą. 

— Atrodo, taip, — tarė jis ir ėmė ieškoti šaldy- 
tuve. 

— Juos suvalgė Fricas! — šūktelėjo viena mergina. 

Eva kreipėsi į virėjo mokinį: 

— Ar tiesa, Fricai? 

— Tik truputėlis buvo likę. 

— Pilna lėkštė! — vėl sušuko mergina. 

Fricas paraudo kaip kalakutas ir piktai nužvelgė 
skundikę. 

— Tu Žinai, kad negalima nieko slapčia valgyti, — 
pabarė jį Eva, — bet šiuo momentu tai ne taip svar- 
bu. Man tik įdomu... koks buvo špinatų skonis? 

— Puikiausias! 

— Ir paskui tau nebuvo bloga? 

— Ne. 

— Na, tuomet, manau, galime špinatus iš sąrašo iš- 
braukti. 

— Čia dar likę trys frikadelės. 

— Pridėkite jas prie bulvių. Reikės patvarkyti, kad 
būtų ištirtos. O kaip su karamelės pudingu? 

— Jo grąžino dvi porcijas, iš didžiosios valgyklos 
salės — septynias. Visas išdalinau personalui. 

Eva tiriamai peržvelgė Žmones. 

— Ir niekas nesiskundžia negalavimais? 

Keletas žiūrėjo Žemyn, stengdamiesi išvengti jos 
žvilgsnio, kiti pakratė galvas. 

— O kaip sriubos reikalai? 

Virėjas tylėdamas išėmė iš šaldytuvo nedidelį puo- 
dą ir padėjo jį ant stalo. 

— Ji čionai. Bet joje negali būti nieko blogo. Pats 
prieš tai ragavau. Tie iš didžiosios salės irgi ją val- 
gė. Bet niekas nesusirgo. 

Eva nuėmė puodo dangtelį. 

— Ar tai toji sriuba, kurią grąžino iš vaikų kam- 
bario? O gal ją sumaišėt su anąja? 

— Ši tik iš vaikų kambario. 

— Labai gerai. Liepkite likučius supilti į marme- 
lado indelius ir padėti atskirai. Paskui aš perduosiu 
juos daktarui Vinterbaumeriui, kad ištirtų chemiškai. 

Įėjo sesuo Veronika Verndel, lydima jauno virėjo 
padėjėjo. 

— Ponia direktore, — sušuko ji, — visa tai taip 
baisu! Jūs tiesiog negalite įsivaizduoti, kaip man gai- 
la... 

— Kurgi ne, galiu. Reikalas mums visiems vieno- 
dai nemalonus. 

— Galite patikėti manim, kad tikrai nieko bendra 
su tuo neturiu! 

— Tuo neabejoju nė vienos akimirkos, sesuo Ve- 
ronika. Bet manau, jūs galėtumėt mums padėti. Ar 
šiandien per pietus jūs valgėte visų patiekalų? 

— Taip. Be sriubos. Jos aš niekada nevalgau, nes... 
na, taip, nenorėčiau sustorėti. 

— Ar viskas jums vienodai patiko? 

— O kaipgi. Buvo labai skanu. Visi vaikai valgė 
noriai ir su apetitu. 

— Sesuo Monika, o kurie vaikai, tiesą sakant, su- 
sirgo? Visi? Ne, to negali būti. Zuzė gana Žvali. 

Išsigandusi ji pridūrė: 

— O Bebsei, reikia manyti, neatsitiko nieko? Apie 
tai juk jūs būtumėt man pranešusi? 

— Ne, Bebsė visiškai smagi, Otas Kerstas ir ma- 
Žoji Helga Miuler taip pat sveiki. Visi kiti pasigavo 
ligą. 

— O dabar, sesuo Veronika, pagalvokit visai ra- 
miai, atsakyti galite neskubėti. Ar Helga, Otas, Zuzė, 
o ir Bebsė valgė lygiai tą pat, ką ir kiti? 

— Žinoma, — įsitikinęs pasakė ponas Štiunclis, — 
ir tai įrodo, kad susirgimas neturi jokio ryšio su ma- 
no paruoštu valgiu. 

— Ne, — tarė sesuo Veronika, — ne, deja, ne... 

Visi sužiuro į ją. 

— Visas ketvertas nevalgė sriubos, — tarė Vero- 

nika Verndel, beveik pasijutusi kalta, — lygiai kaip ir 
aš. 

— Nesąmonė, — sušuko ponas Štiunclis, — visiš- 
ka nesąmonė! Aš sėmiau sriubą iš didžiojo katilo... 
Šiandien per pietus didžiajai salei jos buvo užsakyta 
tikrai daugiau kaip dvidešimt porcijų, ir niekas nesu- 
sirgo! Aš pats suvalgiau jos visą lėkštę ir... 

— Galbūt taip pasidarė todėl, — nedrąsiai pasakė 
sesuo Veronika, — kad vaikai vis tik silpnesni. 

— Mano sriubą valgyti gali kiekvienas! Netgi kū- 
dikis! — įniršęs sušuko virėjas. 

— Taip, — staiga išdrožė virėjo mokinys Fricas, 
— bet tik tada, kai ji neužnuodyta. 

Visi sužiuro į jį, ir jis paraudo kaip vėžys. 

— Ką turi galvoj? — aštriai paklausė Eva. 

— Na, juk visai aišku! Jeigu sriuba buvo normali, 
kai ją nuėmė nuo ugnies... ir jeigu visiems kitiems 
nieko neatsitiko... tada turėjo būti užnuodytas kaip tik 
tas dubuo, kuris teko vaikų kambariui. 

Pasėmęs šaukštą sriubos, virėjas palaikė jį po no- 
simi uostydamas. 

— Kvapas keistas, — tarė jis. 

Jau siekė ragauti, bet Eva jį sulaikė. 

— Nedarykite to, prašau jus. To dar man betrūko, 
kad ir jūs susirgtumėt! Viską išaiškins cheminis tyri- 
mas. 

Bet Eva Horster gerai žinojo, jog visiems jiems la- 
bai mažai ką padės, jeigu ir paaiškėtų, kad sriuba bu- 
vo užnuodyta. Žinia, kad vaikams buvo pateikta už- 
nuodyta sriuba, tikrai nepadėtų nuraminti svečių. 


Vėliau Eva su daktaru Vinterbaumeriu sėdėjo ma- 
žajame savo buto kambarėlyje. 

Tarp jų ant stalo stovėjo užrišti marmelado inde- 
liai su valgių liekanomis. 

— Labai protingai padarėte, kad išsaugojote pietų 
valgių liekanas, — pasakė senasis gydytojas. 

— Prašau visiškai atvirai man pasakyti, kokia gi 
vaikų liga čia gali būti? 

— Maisto užnuodijimas. 

— Ką? 

— Žinau, kad tai jums labai nesinori išgirsti, ger- 
biamoji. Bet, deja, negaliu jums pasakyti nieko kita. 
Visi požymiai rodo, kad vaikai suvalgė kažką kenks- 
minga. 

— Bet... jūs gi sakėt... užnuodijimas! 

— Jūs mane blogai supratote, gerbiamoji ponia. Aš 
nemanau, kad valgius užnuodijo, bet kad vaikai, už- 
valgę... galbūt nebe labai šviežio... maisto, apsinuo- 
dijo. 

— Bet tai neįmanoma! Mano virtuvėje... 

Daktaras Vinterbaumeris ramindamas paglostė Evos 
ranką. 

— Nežiūrėkite į tai taip tragiškai, mieloji ponia. 

— Bet kad tai tragiška, pone daktare! Kol kas 
man dar pavyko nuraminti susirgusių vaikų tėvus, bent 
jau įkalbėti juos, kad palauktų... ir tai, bijau, tik to- 
dėl, kad nė vieno vaiko šią minutę negalima transpor- 
tuoti. Jei iš tiesų paaiškėtų, kad kaltė krinta kažkam 
iš viešbučio, visi susikraus savo lagaminus! Dar 
blogiau, kad apie įvykį beregint pasklis šnekos ir at- 
sisakymai pasipils kaip iš maišo. Mes būsime sužlug- 
dyti! 

Iki šiol Eva nors sunkiai, bet valdėsi. Tačiau dabar 
ji nebepajėgė ilgiau sulaikyti akis užtvinusių ašarų. 

— Taip blogai tikriausiai nebus, — ramino dakta- 
ras Vinterbaumeris. Bet ir pats jautė, kad skamba ne- 
labai įtikinamai. 

Eva įsitempusi kilstelėjo pečius. 

— Ką jūs pasakėte tėvams? Apie susirgimo rūšį ir 
priežastį? 

Daktaras Vinterbaumeris nusišypsojo. 

— Aš pavartojau lotyniškus žodžius. Tai visuomet 
pats paveikiausias metodas, kai ir pats dar nesi iki ga- 

lo išsiaiškinęs. 

Eva atsistojo ir ištiesė senajam gydytojui ranką. 

— Dėkoju jums, pone daktare. Tai buvo labai pa- 
doru iš jūsų pusės. 

— Man labai gaila, kad negalėjau daugiau nuveikti. 
Aš, be abejo, negalėjau sutrukdyti tėvams vaikų su- 
sirgimą sieti su viešbutyje valgytu maistu... šitokia iš- 
vada piršosi savaime. 

Evai įėjus į vaikų miegamąjį, Zuzė sėdėjo netoli lan- 
go ir skaitė. Pamačiusi pamotę, ji pridėjo pirštą prie 
lūpų. 

— Tedis miega, — sušnibždėjo. 

Eva pasilenkė prie berniuko. Jo veidas atrodė su- 
kritęs, r.osis keistai pasmailėjusi, bet odos spalva jau 
buvo geresnė. 

— Jau galiu eiti apačion? — paklausė Zuzė. 

— Ne. Prašau, pasilik dar truputėlį pas jį. 

Ant pirštų galų Eva išėjo iš.kambario. 

Stovint koridoriuje, jai pasirodė, kad girdi savo 
kambaryje telefoną skambant. Ji apsisuko ir greitai nu- 
bėgo atgal. Neapsiriko: skambutis tikrai čirškė. 

Apibėgusi aplink lovą prie naktinio stalelio, — šį- 
ryt buvo liepusi savo daiktus pernešti į didįjį dvigu- 
bą savo apartamentų kambarį, — ji paėmė ragelį ir at- 
siliepė. 

— Gerai, kad pagaliau jus pasiekiau, ponia direk- 
tore, — pasakė administratorius ponas Tomas. — No- 
rėjau jums tik pranešti... Tik ką parvyko ponas direk- 
torius Horsteris! 

— Mano vyras? 

— Taip. Jis jau pakeliui į viršų. Bet kuriuo mo- 
mentu turi būti pas jus. 

Eva sukaupė jėgas, kad susivaldytų. 

— Ačiū, — tarė pagaliau. — Dėkoju jums, pone 
Tomai. 

Palengvėle ji nuleido telefono ragelį ant šakutės. 

Beveik tą pat akimirką durys atsidarė ir pasirodė 
Urbanas Horsteris. Jis šypsojosi. 

— Na, — paklausė, — užklupau? O gal tavo Ži- 
nių agentūra savo funkciją atliko? 

— Urbanai, — sušuko ji, — o Urbanai... kaip ge- 
rai, kad pagaliau tu vėl čia! 

Ji krito jam į rankas ir apkabino, pusiau verkda- 
ma, pusiau juokdamasi. 

Jis pirmas išsilaisvino iš glėbio. 

— Na, — tarė jis ir apsižvalgė, — tai čia, vadi- 
nasi, gyveni... 

Ji nusišypsojo jam. 

— Ne, Urbanai, — tarė ji, — čia gyvensim mes! 
Aš gyvenu šalia, atskirame mažajame kambaryje. 

— Tai iš tiesų mūsų namą išnuomojai? 

— Kodėl klausi? Juk seniai Žinai. Turėjau tai pa- 
daryti. Amerikiečiai pažeria dolerių nesigailėdami... Ir, 
be to, iš tiesų buvo geriau, kad gyvenčiau viešbuty- 
je. 

— Reikėjo bent manęs pasiklausti. 

— Tarytum to nebūčiau norėjusi! Bet gydytojai 
nuolat ir nuolat man tai uždrausdavo. 

— Tuo galiu tikėti, galiu ne. 

Ji įsikibo į jo ranką. 

— Urbanai, — taė ji, — prašau... prašau... nepri- 
kaišiok man nieko dabar. Aš tau viską paaiškinsiu, ką 
padariau ir kodėl turėjau taip daryti. Dabar tu čia ir 
vėl galėsi imti vadžias į savo rankas. 

— Tai aš ir darysiu, — kietai atsakė jis, — Čia jau 
tu gali būti rami. 

— Tai tau ir priklauso! Tik nesibark su manimi. Aš 
turiu baisių rūpesčių. 

— Ak taip, Tedis! Jis iš tiesų serga? 

— Ne tik jis, — atsakė Eva, — dvidešimt vienas 
vaikas. Daktaras Vinterbaumeris sako... 

Ji turėjo nuryti seiles. 

— Jis sako, kad gali būti maisto produktų užnuo- 
dijimas. Bet negaliu tuo patikėti, tai tiesiog neįmano- 
ma! Tu gi pažįsti Peterį Štiunclį... tiesiog neįsivaiz- 
duojama... 

Urbanas priėjo ir apkabino ją; sekundę ji truktelė- 
jo atgal, bet paskui nusikamavusi priglaudė galvą prie 
jo krūtinės. 

— Eva, mieloji, — švelniai tarė jis, — ko tu taip 
rūpiniesi? Aš gi vėl esu čia... aš, tavo vyras! Tą rei- 
kalą aš sutvarkysiu. 

Ji būtų mielai viską perleidusi, nes mylėjo jį ir nie- 
ko labiau nenorėjo, kaip tik galiausiai vėl tapti žmo- 
na ir motina. Bet niekaip negalėjo prisiversti patikė- 
ti, kad jis viską darys, kaip reikia. 

— Ką tu ketini daryti? — paklausė ji tyliai. 

— Paprastų paprasčiausiai! Atsiprašysiu vaikų tė- 
vų, pažadėsiu jiems, kad kaltininkai bus nubausti. 

— Betgi tu visai nežinai, kas jie buvo... ir apskri- 
tai ar kas nors ką įmetė į maistą. 

Jis nusijuokė. 

— Tai visiškai vis tiek, Eva. Svarbiausia, kad sve- 
čiai patikėtų manimi! 

— Ir esi tikras, kad tokiu paaiškinimu jie pasiten- 
kins? 

— Žinoma, ne. Dauguma išvažiuos... 

— Ir apie tai, ką čia patyrė, pasakos visuose kraš- 
tuose! — įsiterpė Eva. 

— Cia nieko nepakeisi, ir tai ne taip jau svarbu. 

Ji žiūrėjo į jį nustebusi. 

— Nesuprantu tavęs, Urbanai. 

— Vis dar ne? Negi nenori suprasti, kad tokios rū- 
šies svečių aš visai nevertinu? “Horsterio grandotelis“ 
visada buvo pirmos klasės viešbutis... ir ne vaikų dar- 
želis. 

Ji krūptelėjo. 

— Urbanai... 

— Žinau, tu norėjai gero, — tarė jis raminamai, — 
darei, ką galėjai. Tu nekalta, kad tau trūko reikiamos 
patirties. 

Ji nurijo šią nuoskaudą, bet instinktyviai nuo jo at- 
šlijo. 

— Urbanai, — tarė susivaldžiusi, — bijau, kad tu 
vis dar ne visai supratai... Iš šitų vaikų mes gyvena- 
me! Dar prieš sezoną, pirmąkart po daugelio metų, 
mes tikrai gerai vertėmės... 

— Kaip teisinga! — pašaipiai nutraukė jis Evą. — 
Buvau pernelyg taktiškas, kad tai iškločiau tau atvi- 
rai... Tai tu, Eva, mus atvedei prie žlugimo! Jeigu ne- 
būtum griebusis šito beprotiško sumanymo su vai- 
kais... 

— Bet juk ne mano kaltė, kad jie susirgo! 

— Ne? Tai argi šita puiki idėja su atskiru vaikų 
pietų stalu ne tavo? 

— Taip, taip, tūkstantį kartų taip! Tai buvo gera 
įdėja, aukso vertės sumanymas. Jeigu nebūtų ištikusi 
šita baisi istorija... 

— Bet jinai įvyko, ir bet kas, nors truputį išma- 
nantis viešbučių tvarkymo reikalus, iš anksto būtų ga- 
lėjęs pasakyti, kad atsitiks būtent šitai ar kas nors pa- 
našaus. 

Ūmai Evai tapo aišku, kad jie kalbasi ne kaip vy- 
ras su Žmona, vėl pagaliau susitikę po ilgo išsiskyri- 
mo, bet kaip du įniršę priešai. 

Jinai ištiesė ranką ir palietė jo alkūnę. 

— Urbanai, — tarė ji, — ar tau atrodo, kad dabar 
pats geriausias laikas ginčui? 

— O kas ginčijasi? — atrėžė jis. — Tu ir dar kar- 
tą tu! Nes nenori praregėti... 

Eva nutraukė jo kalbą. 

— Laikykimės kartu, Urbanai, — maldavo ji, — 
bent iki tol, kol bus išaiškintas šitas reikalas. Paskui 

bet kada mes dar galėsim visiškai ramiai aptarti, ką 
reikėtų daryti toliau. 

Akimirką atrodė, kad jam panižo liežuvis stipriai 
atsikirsti. Tačiau tą norą suvaldė. 

— Puiku, — nuolaidžiai tarė, — taigi... kuo galė- 
čiau tau padėti? 

— Nueik pas tėvus, pabandyk juos nuraminti. Pa- 
sakyk jiems, kad įvykiui išaiškinti padaryta viskas. 
Prikalbėk juos, kad ir toliau mumis pasitikėtų... kad 
pasiliktų. 

Jis šypsojosi. 

— Aha, šitaip tu tai įsivaizduoji! Aš turiu išsrėbti 
košę, kurios tu privirei? 

— Tu gi sugebi taip gerai bendrauti su Žmonėmis, 
— meilikavo ji, — daug geriau už mane. Padaryk man 
paslaugą. 

— Prieš savo įsitikinimus? 

— Ant kortos pastatytas viešbutis, Urbanai... tavo 
viešbutis! 

— Kaip tik todėl manau, jog turėtume būti paten- 
kinti, galėdami taip lengvai tų Žmonių atsikratyti. Tuo- 
met galų gale vėl turėsime vietų rimtiems svečiams. 

— Bet jie rimti, Urbanai! Tai, kad jie turi šeimas 
ir kad net atostogų metu nenori skirtis nuo savo vai- 
kų, kalba ne prieš juos. 

— Tokiu atveju tebūnie malonūs patys jais ir rū- 
pintis, neužkarti ant kaklo atsakomybės svetimiems 
Žmonėms! 

Eva buvo taip nusikamavusi, kad vos nesileido į 
ašaras. 

— Nori tu man padėti ar ne? — paklausė vargais 
negalais. 

— O tu nori daryti, ką »* tau sakau, ir šiuos žmo- 
nės išsiųsti namo ar ne? — iškėlė jis kontrklausimą. 

— Ne, Urbanai, to aš negaliu. 

— Nes nenori prisipažinti padariusi klaidą! 

— Ne, Urbanai, nes tai būtų neteisinga... tai būtų 
galo pradžia. Patikėk manimi! 

— Na, puiku, jeigu esi tokia užsispyrelė, tai Žiū- 
rėk, kaip pačiai vienai išsisukti. 

Eva geidė dar kažką pasakyti, bet tą akimirką pa- 
sibeldė, ir viešbučio tarnas įnešė lagaminus. Nuojau- 
ta jai pasakė, kad vyriškis už durų klausėsi, ir tai dar 
padidino jos nepasitenkinimą. 

— Jei nori pašnekėti su vaikais, — tepridėjo jinai, 
— tai jie šalimais. Svečiais pasirūpinsiu aš. 

Ir ji leidosi į šitą sunkų žygį. 

Vaikų tėvai, susirūpinę, suirzę, sutrikę, iš tiesų pa- 
tys nežinojo, ką dabar daryti. Visi jie iki šiol “Hors- 
terio grandotelyje“ jautėsi taip gerai, vaikų priežiūra 
buvo toks palengvinimas, ypač motinoms, kad savo 
viešnagę viešbutyje baigdavo nenoriai. 

Todėl jie ir neturėjo jokių svarių argumentų pa- 
prieštarauti Evos įtikinėjimams, kai ji grūmėsi už vieš- 
bučio reputaciją. 

— Jūs Žinote, kaip baisus man visas šitas reikalas, 
— aiškino ji kelintą kartą. — Patikėkite manimi, pa- 
aiškinti šitą įvykį aš galiu tiek pat mažai, kaip ir jūs 
patys. Visas valgių liekanas perdaviau daktarui Vin- 
terbaumeriui, kad padarytų cheminę analizę... Esu tik- 
ra, kad šitas tyrimas daug ką paaiškins. Nespręskite 
nieko dabar, palaukite tyrimo išvadų... apsispręsti ga- 
lėsite dar ir paskui. Žinau, kaip visa tai baisu, aš juk 
pati motina... prašau neužmiršti, kad susirgęs ir ma- 
no sūnus! 

Tėvai reagavo gana įvairiai, žiūrint, koks kieno 
temperamentas ir išsiauklėjimas. Keletas vos neatsi- 
prašinėjo, kad Eva dėl vaikų gavo patirti tiek nema- 
lonumų, kiti rodėsi esą protingi ir objektyvūs, bet bu- 
vo ir įniršusių tėvų, kurie viešbučio direktorę sutiko 
ištisa kanonada barnių ir priekaištų. Taip jie reagavo 
į savo pačių bėdą. 

Tačiau visi galų gale nusileido ir pažadėjo dar pa- 
laukti, neišsivažinėti. Eva pasijuto nuveikusi patį sun- 
kiausią darbą. Bet drauge jai buvo visiškai aišku, kad 

kokie bebūtų tyrimo rezultatai, viena su šiuo reikalu 
susidoroti nepajėgs. 

Vyras nenorėjo jai padėti, taigi reikėjo apsižvalgyti 
paramos iš kitos pusės. Ir vėl tebuvo vienas Žmogus, 
iš kurio galėjo tikėtis, kad ją parems. Konradas Ki- 
lius. 

Eva nusileido į pirmąjį aukštą ir atidarė šefo biu- 
ro duris. Ji nepatikėjo savo akimis. 

Urbanas karaliavo savo senojoje vietoje, už sun- 
kaus rašomojo stalo. Priešais sėdėjo Lona Simon, už- 
simetusi koją ant kojos taip, kad siauras sijonas ati- 
dengė ne tik kelius, bet ir gerą šlaunų plotą. 

Abudu įsmeigė akis į Evą, tebestovinčią prie atvi- 
rų durų, bet nė vienas nepasivargino atsistoti, atsipra- 
šyti, paaiškinti jai situaciją. Abu tiesiog sėdėjo sau — 
Urbanas Horsteris piktomis, kietai suspaustomis lūpo- 
mis, Lona Simon — su neslepiama pašaipa tamsiose 
akyse. 

Eva palengva apsisuko ir išėjo. Jautėsi, tarytum bū- 
tų gavusi į veidą brutalų smūgį. 


Valdytis ji dar pajėgė tol, kol uždarė už savęs erd- 
vaus kambario su dviviete lova penktajame aukšte du- 
ris. Po to palūžo. Metėsi ant lovos, užsidengė ranko- 
mis veidą ir leidosi į ašaras. 

Ji taip įsiraudojo, kad visai neišgirdo, kaip atsida- 
rė gretimo kambario durys ir prie jos lovos atpėdino 
basutės kojos. Tik pajutusi ant galvos nedrąsią rankelę, 
suprato esanti ne viena. 

Ji apsivertė ant kito šono ir priešais išvydo savo 
mažąjį posūnį. 

— Mamyte, — paklausė išsigandęs mažasis, — kas 
atsitiko? 

Eva nusišluostė ašaras ir pabandė liautis kūkčio- 
jusi. 

— Nieko, visai nieko, Tedi... grįžk greitai į savo 
lovą! 

— Bet aš girdėjau, kaip tu verkei. 

Eva prisivertė nusišypsoti. 

— Taip, Tedi, — tarė ji, — taip, aš verkiau... bet 
dabar visa jau praėjo. Tu juk irgi kartais verki! 

— Taip, — sutiko jis, — bet su manim tai kas ki- 
ta. Juk aš dar nesu užaugęs. 

— Galbūt ir aš dar ne visai. 

— Ar tu verkei dėl... sriubos? — Eva atsisėdo. 

— Kodėl tai prisiminei? 

Tedis nuleido akis. 

— Taip sau, — pramikčiojo jis, — nes... maniau 
kaip tik... 

Eva ėmė nujausti tiesą. 

— Tedi, — prašė ji, — tu Žinai kažką... pasakyk 
man! Ką bebūtum padaręs... niekas tavęs nebars. Man 
reikia Žinoti tiesą! 

Zuzė išlėkė iš gretimo kambario ir puolė prie Te- 
džio. 

— Nieko jis nepasakys, — šaukė ji, — nė vieno 
žodžio! Jis nieko nežino, tikėk manim! 

— Fui, Zuze, — tarė Eva, — pirmiausia, tai ne- 
galima klausytis... 

— Durys juk buvo atviros! 

— O antra, maža mergaitė neturėtų meluoti. Palik 
dabar mudu su Tedžiu vienus! 

— Ne! — sušuko Zuzė. Paskui atsisuko į brolį: 

— Jeigu pasakysi ką nors mamai, būsi skundikas, 
ir aš niekada daugiau tau nė Žodžio nebesakysiu! 

Eva atsistojo. Priėjusi prie Tedžio, stipriai priglau- 
dė jį, apgindama nuo Zuzės. 

— Esi labai neprotinga, Zuze, — tarė ji. — Jeigu 
ir toliau taip elgsies, pašauksiu tėvą. 

Tedis ir Zuzė pažvelgė į vienas kitą. 

— Gerai, — pagaliau tarė Zuzė, — pasakysim tau 
viską. 

— Bet mes iš tiesų čia niekuo dėti! — sušuko Te- 

dis. — Tai buvo Otas Kerstas, jis tą dalyką prasimanė. 

Eva pakėlė berniuką ant rankų. 

— Na, — tarė ji, — dabar vėl tave nunešiu į lo- 
vą... ir tada aptarsim visą reikalą! Tu iš tikro jau ge- 
riau jautiesi? 

Tedis priglaudė savo veidą prie pamotės skruosto. 

— Daug geriau! 

Eva išnešė berniuką į gretimą kambarį. 

— Štai ir puiku! Atklok antklodę, Zuze... taip, da- 
bar gerai! 

Ji atsargiai paguldė Tedį į lovą ir apklostė. 

— O dabar pasakokit man, bet gražiai iš eilės... ką 
padarė Otas Kerstas? 

— Jis susilažino su kitais berniukais, — tarė Zu- 
zė. — Tikrai paikos lažybos! Jis išgėrė stiklinę van- 
dens iš plaukimo baseino... taip, iš plaukimo baseino! 
Ir tada susilažino su kitais, kad jie to negalėsią. 

— Iš porcijos ledų! — pasakė Tedis. — Jis žadė- 
jo kiekvieną iš mūsų pavaišinti porcija ledų, jeigu mes 
sugebėsim taip pat padaryti. 

— Visi, aišku, tuoj pat norėjo tai įrodyti, — pasa- 
kojo Zuzė, — bet tada Otas Kerstas pasakė, kad juos 
neabejotinai sučiups sesuo Veronika... ir jis jiems pa- 
sakė, kad butelį to vandens supils į sriubą! Jeigu ber- 
niukai kiekvienas išvalgys savo lėkštę, tai bus išlošęs. 

— Ir jūs tai padarėt? — paklausė Eva. 

— Taip, — atsakė Tedis. 

Jis pažvelgė į susimąsčiusį savo pamotės veidą. 

— Mes gi nieko tokio čia negalvojom, — tarė jis. 
— Mums į galvą neatėjo, kad nuo vandens galima su- 
sirgti. 

Eva perbraukė per Tedžio rudas garbanas. 

— Aš irgi būčiau nepagalvojusi, — pasakė ji. 

— Bet iš tiesų tai buvo visai ne vanduo, — tarė 
Zuzė, — tai buvo kažkas kita, nuodinga. 

— O tu matei? 

— Ne. Bet pagalvoti tai pagalvojau. Nes šiaip Otas 
Kerstas irgi būtų tos sriubos valgęs. Jis juk valgo jos 
kasdien. Bet kai jis atsisakė, tai aš irgi jau verčiau jos 
neliečiau. 

— Ir tu neperspėjai Tedžio? 

— O kaipgi, bet berniukai būna tokie kvaili! Jis 
nenorėjo manęs klausyti. 

— Aš maniau, kad tu man pavydi ledų, — tyliai 
tarė Tedis. — Ar tu labai pyksti, mamyte? 

— Ne, visai ne... Priešingai, aš jums dėkoju, kad 
man pasakėte tiesą. 


Eva rūpestingai uždarė telefono ryšių kambario du- 
ris, prieš paprašydama centrinę sujungti ją su Konra- 
du Kilium Miunchene. 

Praėjo truputis laiko, kol sekretorė pašaukė jį prie 
ragelio. 

Atėjęs jis vėl buvo, kaip visuomet, kupinas to da- 
lykiško ir rūpestingo atidumo, kuris taip veikdavo Evą. 

Ji glaustai papasakojo, kas buvo atsitikę per pas- 
kutines valandas. 

— Esu tikra, kad abu vaikai nemeluoja, — baigė 
ji. — Neturi jie tiek fantazijos, kad sugalvotų tokią is- 
toriją, jog plaukai šiaušiasi. 

— Ir ką tu dabar veiksi? 

— To būtent ir nežinau. Maniau, tu galėtum man 
patarti. | 

— Palauk, Eva, — tarė jis, — nedaryk dabar kol 
kas visai nieko, gerai? Susilaikyk, kad ir būtų sunku. 
Palauk, ko! aš atvaŽžiuosiu. 

— Kada? 

— Išvažiuoju po pusvalandžio, taigi Baden Bade- 
ne būsiu vėlai vakare. 

— O Konradai, — su dėkingumu 1arė Eva, — ką 
daryčiau be tavęs! 

— Mane stebina, atvirai pasakius, kad aš apskri- 


136 


tai tau dar reikalingas! 

— Kaip tai? 

— Na, vis dėlto juk tavo vyras sugrįžo, kaip ką tik 
man pasakojai. 

— Jis... Konradai, aš paaiškinsiu, kai tu atvyksi. 

— Tai iki pasimatymo! — atsisveikino Konradas. 

Eva padėjo ragelį, užsidegė cigaretę ir išsitiesusi su- 
smuko į fotelį. 

Ji sunkiai atsiduso. Šalia skambtelėjo telefonas, ji 
paėmė ragelį, tikėdamasi, kad tai vyras. Bet prisista- 
tė daktaras Vinterbaumeris. 

— Alio, gerbiamoji ponia, — tarė jis, — jau turiu: 
cheminio tyrimo rezultatus. 

— Prašau pasakyti man, kas gi paaiškėjo? Kalta bu- 
vo sriuba, ar ne? 

— Stebiuosi jūsų aiškiaregiškais sugebėjimais, po- 
nia Horster. Taip, iš tiesų čia tik sriuba kalta. Joje bu- 
vo... na, spėkite gi, kas? 

— Nuodai? 

— Ne. Ol ricini, vokiškai — ricinos aliejus. 

— Ricinos aliejus? — sušuko Eva. — Dabar su- 
pratau viską! 

— Tuomet jūs protingesnė už mane. 

— Ne, ne! Aš tik tuo tarpu kai ką sužinojau. Sa- 
kykite, pone daktare... ar ricinos aliejus tokiais kie- 
kiais žalingas? 

— Ne. Visiškai ne. Šįvakar aš dar kartą ateisiu į 
viešbutį tėvų nuraminti. Mažiukai rytoj bus kuo žva- 
liausi, o kai kurie jau šiandien turės vilko apetitą. 

— Ir jiems galima viską valgyti? 

— Ko tik širdis geidžia. Be jokių apribojimų. 

Eva girdimai atsiduso. 

— Ačiū jums, pone daktare Vinterbaumeri, dėkoju 
jums iš visos širdies! Prašau greit atvykti! 

— Jau pažadėta, gerbiamoji ponia... Prieš penkias 
aš jau pas jus. 

Davusi virtuvėje nurodymus, Eva pamažu nuėjo į par- 
ką. Ji dėjosi vaikščiojanti be jokio ypatingo tikslo, bet 
iš tiesų dairėsi Oto Kersto bei jo tėvų, ir nieko nuo- 
stabaus, kad juos prie plaukimo baseino ir rado. 

Ponas ir ponia Kerstai buvo jau nebe labai jauni, 
artėjo prie penkiasdešimties. Otas buvo paskutinis jų 
vaikas — pagrandukas, ir, matyt, dėl to jiems sunkiai 
sekėsi berniuką apvaldyti. Jis buvo pačios bjauriausios 
rūšies pajotžarga, ir sesuo Veronika jau ne kartą skun- 
dėsi bloga jo įtaka kitiems vaikams. 

Bet šiandien baseine pliuškenosi tik jis vienas. Be 
mažosios Bebsės, kuri, stebima darželio auklėtojos, 
rėplinėjo žolėje, aplinkui nesimatė nė vieno vaiko. Jau 
seniai “Horsterio grandotelio“ parke nėra buvę taip 
tylu. 

Pamatęs prieinant Evą, ponas Kerstas atsistojo. 

— Puiki diena, — tarė jis. — Ateikite, atsisėskite 
prie mūsų, jei turite laiko. Truputėlis gryno oro jums 
labai pravers. 

— Ačiū, — pasakė Eva. 

Ji atsisėdo šezlonge, kurį vienu akimoju jai pristū- 
mė ponas Kerstas. 

— Tiesiog sunku ir apsakyti, kaip mes apgailestau- 
jame dėl viso šito įvykio, — pareiškė ponia Kerst. — 
Mes juk žinome, ko tik dėl vaikų jūs nesate padariu- 
si. Tikriausiai jie pasigavo ligą ne čia, o kur nors 
mieste. 

— Malonu iš jūsų tai girdėti! 

Eva vis dar nebuvo nusprendusi, ar jai apie tai kal- 
bėti, ar geriau tylėti, kol pasirodys advokatas. 

— Tik mūsų Otas nesusirgo, — didžiuodamasis pa- 
sakė ponas Kerstas. — Berniukas sveikas kaip ridikas. 

Ilgiau ištverti Eva nebegalėjo. 

— Gera sveikata čia niekuo dėta, — ištrūko jai. — 

Jis tik nevalgė sriubos. 

— Tai sriuba buvo kalta? — nustebusi paklausė 
ponia Kerst. — Kuo gi ji buvo netinkama? 

— Apie tai, tiesą sakant, aš labai mielai pasikal- 
bėčiau su Otu. 

— Su mūsų Otu? 

— Taip. Tedis ir Zuzė tvirtina, kad jis kažką ten 
įpylė. 

— Negali būti! Tai netiesa! — sušuko ponia Kerst. 

— Deja, taip. Bet prašau nesijaudinti. Tikriausiai 
tai buvo tik kvaila išdaiga. 

Iš pono Kersto veido dingo visas draugiškumas. 

— Ar savo tvirtinimui jūs turite įrodymų? 

— Tedis ir Zuzė sako, kad apie tai Žinojo daugu- 
ma vaikų. Bent jau didesnieji. Taigi reikėtų tik truputį 
pakamantinėti, kad šita istorija būtų patvirtinta. Bet aš 
pagalvojau, kad būtų geriau pirma pakalbėti su jumis. 

Ponas ir ponia Kerstai susižvalgė. 

— Otai, ateik čia! — pašaukė ponas Kerstas. 

Praėjo geras laiko tarpas ir prireikė vis atkakles- 
nių raginimų, kol Otas pagaliau ryžosi paklusti tėvo 
reikalavimui. Neryžtingai, lūkuriuodamas jis atslinko 
prie kalbančiųjų — bernaitis trumpai kirptais šviesiais 
plaukais, skvarbiomis šviesiomis akimis, strazdanota 
nosim. Nešvari sąžinė atrodė tarsi užrašyta ant jo kak- 
tos. 

— Ką aš vėl apie tave girdžiu? — paklausė ponas 
Kerstas. — Pasakok, jaunikaiti... ko tu ten šiandien 
per pietus įpylei į sriubą? 

Galėjai pastebėti, kaip sunku ponui Kerstui vaidinti 
griežtą tėvą, ir Eva bemat pajuto jam gailestį. 

— Vandens, — tarė Otas. 

— Vandens? — suglumęs pakartojo tėvas. 

— Iš plaukimo baseino. 

— Ne, Otai, — įsikišo Eva, — pasakyk tiesą! Tai 
buvo ne vanduo... taigi sakyk! 

Berniukas tylėjo. 


139 


— Aš radau butelį, — tvirtino Eva. 

— Tai neįmanoma, — išdrožė Otas, — juk aš jį... 

Jis susigriebė išsiplepėjęs. 

— Ką su juo padarei? — paklausė ponia Kerst. 

— Aš jį užkasiau. Parko gale. 

— Ir kas jame buvo? 

— Tu gali to nesakyti, jeigu nenori, — pareiškė 
Eva Horster, — cheminis tyrimas tai jau parodė. Ten 
buvo ricinos aliejus. 

— Otai! — apimta siaubo, sušuko ponia Kerst. — 
Tai tiesa? 

Berniukas tylėdamas linktelėjo. 

— Kaip tau atėjo į galvą krėsti tokius pokštus? — 
priblokštas paklausė ponas Kerstas. 

Vaikas gūžtelėjo pečiais. 

— Tai juk ne mano idėja. 

— Taigi kažkas tave pakurstė, — greitai paklausė 
Eva. — Kas? 

— Ponas Makulis. 

Georgas Makulis! Mažajam Otui Kerstui ištarus ši- 
tą vardą, Evai tarytum skraistė nukrito nuo akių. Drau- 
ge jinai juto, kad širdies gilumoje tiesą buvo numa- 
niusi iš pat pradžių. 

— Kodėl nori man įkalbėti, kad šitam piktam pokš- 
tui tave sukurstė būtent ponas Makulis? — paklausė 
ponas Kerstas. 

Jis kalbėjo prislopintu balsu ir dėjo pastangas su- 
sivaldyti. 

— Tai jokiu būdu neįtikėtina! — pareiškė jo Žmo- 
na. — Suaugęs Žmogus neišsigalvos tokių dalykų. 

— Galbūt ponas Makulis turėjo savų sumetimų? — 
įsikišo Eva. 

Ponas ir ponia Kerstai nepatikliai nužvelgė ją. 

— Sumetimų? — paklausė ponas Kerstas. — Ko- 
kie gali būti sumetimai nuodyti svetimus vaikus? 

— Juk jie nebuvo nuodijami, — atsakė Eva. — 
Ricinos aliejus nėra nuodai. 

— Bet vis tiek... — įsikišo ponia Kerst. 

Eva nesileido nutraukiama. 

— Jis tikriausiai ir nenorėjo pakenkti vaikams, jo 
pasikėsinimas buvo nukreiptas prieš mane... prieš 
viešbutį. Svečiams jis norėjo sukelti mintį, kad vai- 
kams pateikiamas maistas nėra be priekaištų, kad jis 
gal net sugedęs. 

— Jeigu jam rūpėjo būtent šitai, — susimąstęs pa- 
sakė ponas Kerstas, — tai savo kėslus vykdyti lig šiol 
jam gana gerai sekėsi. 

— Būtent, — patvirtino Eva, — ir todėl, manau, 
neturėtume ilgiau priekaištauti Otui, o įvertinti, kad su- 
gebėjo nugalėti save ir pripažinti tiesą. 

— Jūs tikrai juo tikite? — paklausė ponia Kerst. 

— O kam gi jis turėtų krėsti tokius pokštus savo 
draugams. Juk jam iš to jokios naudos! 

— Ne. Bet malonumas. 

"Eva Horster kreipėsi į Otą: 

— Ką tau ponas Makulis davė už tai, kad į sriubą 
įpylei ricinos aliejaus? 

— Nieko! Tai tiesiog niekšybė. Jis man kirto per 
ausį. 

Ponia Kerst vėl norėjo dėl kažko įsikišti, bet Eva 
žvilgsniu davė Ženklą tylėti. 

— O ką už tai turėjai gauti? 

— Dviratį! — gyvai pareiškė Otas. — Pašėlusiai 
gera mašina, su pavarų perjungimu ir visais prašmat- 
numais! Jis su manim buvo net nuėjęs į dviračių par- 
duotuvę ir leido man pačiam išsirinkti. 

Ponia Kerst nebegalėjo ilgiau išlaikyti. 

— Bet apie tai mums iki šiol nė necyptelėjai! — 
sušuko ji. 

— Juk jūs būtumėt tik susijaudinę, — pareiškė 
Otas, — o aš galvojau, kaip čia tą dviratį gavus. Po- 
nas Makulis buvo pažadėjęs pakalbėti su jumis, kad 
man jį atiduoda. 

— Ir kodėl tau jo vis dar nedavė? 

— Nes sako, aš esą kvailai padaręs. Aš neturėjęs 
kitiems sakyti, kad apskritai ketinu kažką pilti į sriu- 
bą. Bet kaip tada man būtų reikėję pradėti? Pabandy- 
tų pirma pats tai padaryti, bjaurus senas iškaršėlis! 

— Dar vienas klausimas, — tarė Eva. — Iš kur gi 
tu gavai ricinos aliejaus? 

— Nusipirkau. 

— Iš savo kišenpinigių? 

— Ne. Pinigų man davė ponas Makulis. Jis ėjo 
kartu su manim iki Engelio vaistinės. Bet paskui liko 
stovėti lauke. 

Eva prikando lūpą. Ji turėjo prisipažinti, kad me- 
džiagos įrodymams prieš Makulį maža. Vien mažo vai- 
ko paliudijimu jo nedemaskuosi. 

— Verčiau jau būtum su tuo žmogum neprasidėjęs! 


— pasakė ji. 
— Ar tai reikia suprasti kaip priekaištą mums? — 
kandžiai paklausė ponas Kerstas. — Ponas Makulis 


galų gale yra viešbučio svečias. Negalėjome juk mes 
nujausti, kad turime reikalo su nusikaltėliu. 

— Mano vyras taip negalvoja, — skubiai pasakė 
ponia Kerst. — Dėl viso to jis, Žinoma, baisiausiai ap- 
gailestauja. Lygiai kaip ir aš. Mes padarysime iš to iš- 
vadas ir išvažiuosim. 

— To aš nelaikyčiau gera išeitimi, — atsakė Eva. 
— Tai reikštų, kad šioje situacijoje jūs paliekate ma- 
ne likimo valiai. 

— Jūs juk neketinate, ko gero, kitiems svečiams 


pranešti, kad Otas...! — nusigandusi sušuko ponia 
Kerst. — Prašau jūsų, ponia Horster, juk to jūs mums 
nepadarysite! 


— Jeigu aš apie Otą net neužsiminčiau, — atsakė 
Eva, — ir tai visas viešbutis kaip mat sužinos. Ne tik 
Tedis ir Zuzė, bet ir dauguma kitų vaikų žinojo apie 
Oto išdaigą... nors jie ir nenujautė, kas iš tikrųjų yra 
tas skystis, kuris buvo supiltas į sriubą. To iki šiol ne- 
apskelbė greičiausiai tik todėl, jog jie dar ne visai pa- 

sveikę. Bet kad tą reikalą nutylėtų, iš tiesų tikėtis ne- 


galima. 

Ponas ir ponia Kerstai vėl susižvalgė. 

— Taigi... ką mums daryti? — paklausė ponas 
Kerstas. 


— Otas turi atsiprašyti. 

— Aš? — sušuko Otas. — Ne, to aš negaliu. 

— Tu privalai, — ryžtingai tarė Eva. — Kas pri- 
daro eibių, tas turi mėginti jas ir ištaisyti. 

Ji pažvelgė į savo laikrodėlį. 

— Dabar aš eisiu į vidų ir pasakysiu, kad visas šis 
reikalas buvo kvaila išdaiga. Padarysiu viską įtūžu- 
siems protams nuraminti ir neminėsiu jokių vardų... 
Bet paskui, Otai, bus tavo eilė. 

Dabar Oto savitvarda priėjo galą: jis pagavo bai- 
siausiai Žliumbti. 

Ponia Kerst paėmė sūnų už rankos. 

— Aš tave lydėsiu, Otai... Niekas negali tau nie- 
ko padaryti. 

— Žinau, kaip nemalonus jums šitas žygis, — ta- 
rė Eva. — Bet jeigu mano sūnus ką nors panašaus iš- 
krėstų... aš irgi pasielgčiau ne kitaip. 

— Jūsų tiesa, — tarė atsidusęs ponas Kerstas. — 
Tai jūs mus pašauksite? 

— Taip, aš tai padarysiu. 


Urbanas Horsteris baigė diktuoti. 

— Taip, tai viskas, Lona, — tarė jis, — stok tuo- 
jau prie darbo... Laiškus reikia išsiųsti dar šiandien. 

Lona atsistojo ir koketišku judesiu išlygino savo 
ryškiai raudoną megztuką. 

— Aš tiesiog negaliu apsakyti, Urbanai, kaip džiau- 
giuosi, kad tu pagaliau vėl čia. 

— Bent vienas Žmogus, kuris džiaugiasi mano grį- 
žimu. 

— Nesakyk taip. Ištisai atsiduso ir visas persona- 
las. Pastaraisiais mėnesiais čia buvo tiesiog nepaken- 
čČiama! 

Lona Simon apėjo rašomąjį stalą, apkabino ranka 
Urbano Horsterio pečius ir švelniai pabučiavo jį į 
kaktą. 

— Ne, — gynėsi jis, — mano žmona! Tu Žinai, 
kiekvieną akimirką ji gali čia įvirsti! 

— Tu jos bijaisi? 

— Ne. Bet skyrybų šiuo momentu negalėčiau sau 
leisti. 

— Taigi jos nebemyli? 

— Tai visai nesvarstomas klausimas, Lona. Ji ma- 
no Žmona. 

Lona Simon kandžiai šypsojosi. 

— Šiuo metu atrodo, tarsi ji būtų tavo šefė! 

Jis susierzinęs suraukė kaktą. 

— Kodėl tu sakai tokius dalykus? 

— Norėdama tau visai išaiškinti situaciją. Ji pasi- 
naudojo tavo avarija, kad užgrobtų viešbučio valdymą. 
Ji niekuomet nebuvo tokia, kokią joje matei, — švel- 
ni, bejėgiška lėlytė. Ji raudonplaukė velnienė. Leng- 
vo Žaidimo su ja nepažaisi, Urbanai. 

— Palik tuo rūpintis tik man. Aš ją grąžinsiu tie- 
siai ten, kur jos vieta... į mūsų namą, pas vaikus. 

— Tai nepavyks jau vien dėl to, kad namas ilgam 
išnuomotas! 

— Na ir kas! Aš tuos amerikiečius išmesiu. 

Lona Simon dėjosi nustebusi. 

— Ir tai taip jau paprasta? 

— Namas priklauso man. Eva neturi jokios teisės... 

— Tu klysti, Urbanai, — įsiterpė į jo žodžius Lo- 
na, — aš pati jau tai patikrinau! Teoriškai namas vis 
dar tebepriklauso viešbučiui kaip įmonei, jis įregist- 
ruotas kaip vadovaujančiojo direktoriaus butas, taip 
skaičiuojami ir mokesčiai. Bet tavo Žmona savo lai- 
ku yra įkėlūusi koją į viešbutį, įnešdama savo pavel- 
dėjimą — kraitį ir tapdama dalininke... 

— Tylia dalininke! 

— Ne, ji turi teisę visus klausimus spręsti kartu. 

Tai gali perskaityti sutartyje. Tik tuo tarpu veikiausiai 
tai esi užmiršęs, nes ji niekuomet tuo nesinaudojo. 

— Toks protingas kaip tu, mano mieloji Lona, — 
tarė jis, — aš, savo laimei, esu jau seniai. Tikslių su- 
tarties formuluočių mano Žmona visiškai nežino. Jos 
globėjas savo laiku tai jos naudai įrašė... o ji pasira- 
šė nė neperskaičiusi. 

— Gali būti, — atsakė Lona, visai nepaveikta jo 
žodžių, — bet tuo tarpu ji turėjo pakankamai progų 
susiorientuoti. Jau neskaitant to, kad labai akivaizdžiai 
tuos dalykus išaiškino Preserio banko Žmonės, kai sa- 
vo metu ją norėjo priversti atsisakyti viešbučio. 

Jis pasitraukė nuo Lonos ir atsistojo. 

— Palengva man susidaro įspūdis, kad ir tu stovi 
jos pusėje. 

— Aš? — sušuko Lona. — Iš proto išsikraustei? 
Kaip tik aš? 

— Toks įtarimas ne toks jau beprasmis, kaip tu 
vaizduoji, — šaltai atsakė jis. — Atrodo, jog, man ne- 
sant, su ja visai gerai sutarei. 

— Tai ką, aš turėjau akis draskyti? 

— Tai iš tiesų būtų buvę Žymiai panašiau į tave. 

Smarkiu judesiu ji nubloškė atgal savo juodus plau- 
kus. 

— Ak Urbanai, kokie jūs, vyrai, vis tik esate Žiop- 
liai! Negi savo Žmoną iš tiesų taip blogai pažįsti? Aš 
niekuomet su ja nesutariau, paprasčiausiai nusileisda- 
vau... Mane ji būtų išmetusi, jei būčiau pasipriešinusi. 

— Tuomet ji būtų likusi be sekretorės! 

— Tu nepakankamai vertini savo žmoną, Urbanai, 
tikėk manim, ir nieko nėra pavojingiau! Ji susidorojo 
su visais Čia viešbutyje... su ponu Tomu, su virėjų, su 
kambarinėmis. Nėra nė vieno, kuris nebūtų bandęs 
prieš ją sukilti, bet laimėti nepavyko niekam. 

Urbanas Horsteris nesileido įtikinamas. 

— Tokiu atveju ir reikėjo mesti darbą. Tuo būtum 
davusi pavyzdį, kuriuo būtų pasekę daugelis. 

Jai užteko proto neklausti, iš ko gi, metusi darbą, 
būtų gyvenusi. 

— Jei būčiau nujautusi, kad tu taip manai, — ra- 
miai tarė ji, — tai būčiau taip ir padariusi. Bet aš ma- 
niau esant geriau ginti tvirtovę... tau, Urbanai! 

Jis užsidegė cigaretę. 

— Jeigu tai tiesa, kodėl tuomet vis užstoji mano 
žmoną? 

Ji išsiėmė iš burnos cigaretę ir pašokusi klestelėjo 
ant stalo krašto. 

— To visai nedarau. Tik bandau tau išaiškinti, kad 
ji pavojinga ir kad tau reikia susidaryti gudrų mūšio 
planą, jei nori vėl ją išstumti iš viešbučio. 

— Ji myli mane, — pasakė jis su pasitenkinimu, 
— ir visuomet darys, ko aš pareikalausiu. 

— Iki šiol man taip neatrodė. 

— Tiesa, aš elgiausi kvailai. Ją išjuokiau, ir tai, Ži- 
noma, buvo klaida. Šįvakar jai labai nuoširdžiai pa- 
dėkosiu už visa, ką padarė man ir viešbučiui, ir už- 
tikrinsiu, kad jos bendradarbiavimo man jau neberei- 
kia. Lengva ir ramia širdim ji grįš į privatų gyvenimą. 

— O jeigu ne? 

— Tu juk gerai Žinai, kokių priemonių dabar 
ėmiausi. Pripažįstu, likimas ištiesė man pagalbos ran- 
ką. Po šitos užnuodijimo aferos mielosios daugiavai- 
kės šeimos kuo skubiausiai neš kudašių ir atsilaisvins 
kambariai seniesiems rimtiems mūsų svečiams... 

— Kurie tačiau toli gražu neduos tiek pajamų, — 
pridėjo Lona. 

— Palik tuo rūpintis tik man! 

Lona nusiropštė nuo rašomojo stalo, priėjo prie Ur- 
bano ir prisiglaudė prie jo krūtinės. 

— Viskas vėl bus kaip anksčiau, su mumis taip 
pat, — sušnibždėjo ji. — Prižadėk tai man! 

Jis priglaudė ją prie savęs. 

— Žinoma, mieloji... dabar daug puikiau turėtų 
būti! 

Lanksčiu judesiu ji išsilaisvino iš jo rankų. 

— Ne čia, mielasis... žinai juk — tavo Žmona... 

— Prakeikimas! 

— Ateik šįvakar pas mane, gerai? Tai tavo pirmo- 
ji naktis namuose. 

— Kaip tik todėl ir privalau... 

— Ne, neprivalai! Jei mane myli... 

— Gerai, — pasidavė jis, — ateisiu! 

— Kada? 

— Kai tik galėsiu atitrūkti nuo darbų. 

Ji nuėjo prie durų, dar kartą atsigręžė ir pasiuntė 
jam oro bučinį. 

— Aš tavęs lauksiu! 


Susirūpinę ir pasipiktinę tėvai leidosi lengviau nu- 
raminami, negu Eva buvo laukusi. Tam daugiausia pa- 
dėjo faktas, kad visi vaikai tuo tarpu jautėsi Žymiai ge- 
riau ir buvo kupini entuziazmo, sužinoję, kad vėl ga- 
lės keltis, taipogi valgyti. 

Eva neklydo. Beveik visur, vos tik ji imdavo aiš- 
kinti apie “kvailą išdaigą“, tuojau buvo minimas Oto 
Kersto vardas. 

Vaikai, kurie į tai buvo įpainioti, tuojau suprato, 
kad tiktai Otas tegalėjo supilti į sriubą ricinos aliejų, 
ir jie tiesiog rungtyniavo, kas greičiau papasakos, kaip 
viskas dėjosi. 

Todėl paskutiniai pykčio likučiai nukrypo į Otą 
Kerstą, ir Eva turėjo padėti pastangų berniukui apginti. 
Ji dažnai buvo bemininti Georgo Makulio vardą, bet 
visgi to nepadarė. Įrodymai prieš maklerį buvo perne- 
lyg menki, jinai jokiu būdu nenorėjo duoti jam dings- 
ties iškelti bylą dėl šmeižto, bet ketino apie tai pakal- 
bėti su Konradu Kilium... Galgi ir užtektų berniuko 
liudijimo makleriui bent iš viešbučio iškraustyti. 

Kai ji pagaliau, nusivariusi nuo kojų, bet ir jaus- 
dama palengvėjimą, grįžo į savo apartamentus, Urba- 
nas staipėsi prieš drabužių spintos veidrodį. Jis buvo 

apsivilkęs švarius marškinius ir kaip tik rišosi kakla- 
raištį. 

— Ak Urbanai, — tarė ji, — tu neįsivaizduoji, ko 
tik šiuo metu neatsitiko! 

— Tikiuosi, tu man papasakosi. 

— Nenori prie manęs prisėsti? 

Jis pabučiavo jos ranką. 

— Deja, Eva, neturiu laiko. Man reikia dar kartą 
išeiti. 

— Kurgi? 

— Grynai darbo reikalais. Vargu tau tai bus įdo- 
mu. 

Nieko nenujausdama, ji šypsojosi. 

— O visgi, Urbanai, aš labai daug išmokau. Ne- 
besu tik Židinio svirplys. Pasidariau verslininkė. 

— Tuomet stenkis kuo greičiau vėl pasikeisti, ge- 
rai? Aš tave mylėjau būtent tokią, kokia buvai! 

Ji tiriamai nužvelgė jį. 

— Ir dabar... vadinasi, tu manęs nebemyli? 

Atsisukęs jis apkabino ją. 

— Eva... kaip tu gali taip sakyti? 

— Atsiprašau, — sumurmėjo, — bet aš taip supra- 
tau. 

Ji stipriai prisiglaudė prie jo, mėgaudamasi iliuzi- 
ja, kad yra apsaugota ir globojama. 

Pasijutęs truputį nesmagiai, jis išsilaisvino iš jos 
glėbio. 

— Aš myliu tave tokią, kokia esi, — Žavingą ir la- 
bai moterišką. Verslininko apsukrumas tau netinka. 

— Galbūt ne. Bet jeigu nebūčiau tokia pasidariu- 
si, “Horsterio grandotelis“ šiandien nebeegzistuotų... 
ar bent jau būtų pakeitęs savo savininką. 

Jis apsivilko liemenę. 

— Tu perdedi. 

— Tikrai ne, — labai rimtai pasakė ji. — Tu ne- 
turi supratimo, kas tuo tarpu yra atsitikę! Aš taip mie- 
lai būčiau tau papasakojusi ir paklaususi tavo patari- 

mo, bet gydytojai... 

Jis prabėgom pabučiavo ją į kaktą. 

— Žinau, kad labai stengeisi, — atsakė jis, — ir 
artimiausia proga išsamiai apie tai pakalbėsim. Tikėk 
tik vienu — aš tau iš visos širdies dėkingas. 

Iš džiaugsmo ji paraudo. 

— Tai buvo juk savaime aišku... 

— Ne, jokiu būdu, — paprieštaravo jis. — Nedaug 
tėra moterų, kurios tokioje situacijoje būtų taip gerai 
atsilaikiusios. Norėčiau tau atsilygindamas padovano- 
ti ką nors itin gražaus. Pagalvok sau ramiai, ko norė- 
tum. 

— Kol kas, — tarė ji šypsodamasi, — mes, deja, 
negalime sau leisti kokių ypatingų išlaidų. Mums rei- 
kės dar daug pakovoti, kol galų gale išsikapanosim iš 
sunkumų. 

— Tai aš turiu pakovoti, Eva, ne tu. O tu ramiai 
gali vėl grįžti į privatų gyvenimą. Buvai labai narsi, 
bet dabar nusipelnei poilsio. 

“O ar tu, vienas būdamas, pajėgsi susitvarkyti?" — 
kad kiek, būtų ji paklaususi. Bet susilaikė. 

— Ir kaip toliau turėtų viskas klostytis? — paklau- 
sė balsu. 

— Gaila, Žinoma, kad tu išnuomojai mūsų namą... 
ne, ne, aš dėl to nepriekaištauju, visgi tie amerikie- 
čiai moka už jį padorų pinigą. Bet dabar aš pasidai- 
rysiu tau ir vaikams tinkamo buto. 

— Tedis ir Zuzė nebeturės grįžti į internatą? 

— Be abejo, ne. Dabar juk turi laiko jais pasirū- 
pinti. Visus viešbučio reikalus gali ramiai palikti man. 
Aš gi jau sakiau, kad nebus jokios žalos, jeigu liau- 
sis vaikų invazija. Gali jie sau ramiai iškeliauti... 

Jinai pertraukė jį: 

— Bet jie visiškai neiškeliauja, Urbanai, jie pasi- 
lieka! 

Pirmiau vaikščiojęs po kambarį ten ir atgal, dabar 
jis stabtelėjo prieš ją kaip įbestas. 

— Šitaip? Tai bent naujiena! Ko tu man lig šiol to 
nepasakei? 

— Aš juk norėjau, kai tik į kambarį įėjau! Pasku- 
tiniuoju metu paaiškėjo, kad visai ir nebūta apsinuo- 
dijimo, bet... 

Stipriai mostelėjęs ranka, jis kirste nukirto jos kal- 
bą. 

— Vis vien! Rasiu kitų kelių ir būdų viešbučiui 
nuo šių Žmonių apvalyti. 

— Bet, Urbanai, mes gyvename iš jų! Paprašyk Lo- 
nos parodyti ataskaitas ir pamatysi, kad niekada anks- 
čiau mes tiek neuždirbome, kaip ėmę priiminėti į vieš- 
butį šeimas su vaikais! 

— Kaip užbaigę plaukimo baseino statybą, tikriau- 
siai nori pasakyti! 

— Ne! Argi tu nežiūrėjai susirašinėjimo? 

— O kaipgi! Tu pasistengei atbaidyti nuolatinius 
mūsų svečius, pakeldama kainas tiek, kad... 

— Bet kiek kartų aš turiu tau kartoti? Mums rei- 
kia šitų pajamų, Urbanai! Aš turėjau paimti didelį kre- 
ditą. 

— Galiu paklausti, kodėl? 

— Nes turėjau grąžinti pinigus, tavo pasiskolintus 
iš Preserio banko. Vos tik sužinoję apie avariją, jie uŽ- 
protestavo vekselius... Negalėjau nieko kito rinktis. 

— Štai ką reikėjo man suprasti, — apmaudžiai ta- 
rė jis. — Taigi tu iš tiesų turi drąsos sumesti man kal- 
tę už visas nesėkmes! 

— Ne, Urbanai, iš tikrųjų ne, tik... 

Ūmai jis prarado bet kokią savitvardą. 

— Nutilk galų gale! Nebepakeliu tavo užsispyrimo! 
Įsipainiojai į reikalus, kuriuose nieko nesusigaudai, o 
dabar nori man skaityti paskaitas, kaip tvarkyti gerą 
viešbutį... Ir kaip tik man, pravalgiusiam dantis bedir- 
bant viešbutyje nuo pat Žemiausių pareigų! 

Jinai pribėgo prie jo, norėdama nuraminti. 

Bet, apimtas baisaus įtūžio, jis ją atstūmė. 

— Palik mane ramybėj... tu varai mane iš proto! 

Ji susvyravo ir kad kiek būtų parkritusi. Apimta 
siaubo, žvelgė į jį, laukdama atsiprašančio Žodžio. 

Bet jis, užuot atsiprašęs, tik nuplėšė nuo kablio sa- 
vo apsiaustą ir išlėkė iš kambario. 

Ji liko viena, giliai įŽeista ir įstumta į visišką ne- 
viltį. 


Eva, užmerkusi akis, rankas susikryžiavusi po gal- 
va, gulėjo savo lovoje, kai suskambo telefonas. 

Nuimdama ragelį, ji tikėjosi, kad tai bus Konradas 
Kilius. Bet atsiliepė ponas Tomas. 

— Kas yra?— paklausė silpnu balsu. 

— Su jumis, gerbiamoji ponia, skubiai norėtų pa- 
sikalbėti ponas Makulis. 

— Būsiu pas jį po pusvalandžio, — atsidususi ta- 
rė Eva. — Praneškite jam. 

Vargais negalais ji atsikėlė. Sąnariai buvo sunkūs 
kaip švinas. Ji apsirengė, pasidažė ir išsirinko baltą 
kaip sniegas suknelę, kuri nuostabiai pabrėžė jos rus- 
vus plaukus ir šviesią veido spalvą. 

Jinai jau ruošėsi išeiti, kai pasibeldė į duris. Ati- 
darė — prieš ją stovėjo Konradas Kilius. 

Jai pasirodė, tarsi dar niekuomet nebūtų taip džiau- 
gusis, jį matydama. 

— Konradai! — sušuko. — Pagaliau! 

Jis pasilenkė prie jos rankos. 

— Na, tai kur dega? Kas atsitiko? 

— Daugiau, negu galėčiau nusakyti pora Žodžių. 
Man reikia tuojau užeiti pas poną Makulį. Jis nori 
skubiai pasikalbėti su manim. 

— Galiu tave palydėti? 

— Tai būtų man didelė parama! 

— Bet pirma turi man iškloti, kas atsitiko iki tol! 

Eva taip ir padarė. Paskubomis ji pranešė, ką bu- 
vo prisipažinęs Otas Kerstas. 

— Georgo Makulio pavardės aš, Žinoma, nė nemi- 

nėjau, — užbaigė jinai, — taip pat ir Kerstams nesa- 
kiau, kad jis tam tikra prasme laiko mane savo ran- 
kose. 

— Puiku. Taigi einam, kad su tuo pabaigtume! 


16 


Kai Eva pasibeldė į maklerio apartamentų dvigubų du- 
rų vidinę dalį, Georgas Makulis tuojau atidarė. Didžiu- 
lė jo galva buvo paėjusi raudona, beveik violetine 
spalva, ir jis buvo apsirengęs, — kas gana keista, nes 
juk laukė vizito, — taip, tarsi tuoj ketintų gultis į l0- 
vą. Viršum pižamos buvo užsimetęs ryškiai geltoną 
chalatą. 

— Labą vakarą, pone Makuli, — šaltokai pasisvei- 
kino Eva. — Mano administratorius pasakė, kad jūs 
pageidautumėt su manim pasikalbėti. Tikriausiai ne- 
prieštarausite, jei šiame pokalbyje dalyvaus advokatas 
Kilius. Aš jį paprašiau atvykti į Baden Badeną dėl šios 
nelemtos apsinuodijimo aferos, kuri, laimei, jau paaiš- 
kėjo. 

— Labai gerai, — išliejo apmaudą makleris, — tie- 
siog puiku! Turite gerą pagrindą tuojau atsigabenti ir 
advokatą! 

— Taip, aš irgi taip manau, — atsakė Eva. — Ga- 
lime atsisėsti? 

Nelaukdama pakvietimo, ji peržingsniavo prieškam- 
barį ir atsisėdo mažajame maklerio apartamentų kam- 
baryje. Kilius pasekė jos pavyzdžiu. 

Georgas Makulis, įsirėmęs rankas į klubus, atsistojo 
prieš juos. 

— Jūsų įžūlumas tuoj išgaruos, ponia Horster, — 
prašvokštė jis. — Su savo Žaidimu jau per toli nuė- 
jote! Aš jus sunaikinsiu, suprantate jūs, aš sutrėkšiu 
jus kaip utėlę! 


152 


— Atsargiau, pone Makuli, — įspėjo advokatas. 

Bet Makulis buvo nebesustabdomas. 

— Jūs mane apšmeižėte, — šaukė jis, — jūs ma- 
ne baidykle pavertėte! Žinote, kas įvyko šįvakar? Jū- 
sų valgyklos salėje? 

— Ne, — tarė Eva, — nežinau. Aš buvau savo 
kambaryje. 

— Mane ignoravo, manęs stengėsi nepastebėti... 
taip, mane net išplūdo. Svaidėsi siaubingiausiais kal- 
tinimais. 

— Gal galiu sužinoti, apie kokius kaltinimus kal- 
bama? 

— Tai jums papasakos ponia Horster. Kreipkitės į 
ją! Tai jums brangiai kainuos, ponia direktore, dėl 
šmeižto aš jus paduosiu į teismą! 

— Jūs apsirinkate, — atsakė Eva, — aš jūsų 
nešmeižiau. 

— Nemeluokit gi! Tai jūs išplatinote gandą, kad aš 
papirkęs mažąjį Otą apnuodyti vaikus. 

— Tokį gandą aš girdėjau, — tarė Eva, — bet jo 
toliau neplatinau. Nerasite nė vieno žmogaus, kuris ga- 
lėtų tai tvirtinti. 

— Jūs... jūs, niekše! 

Eva nė nemirktelėjo. 

— Man labai gaila, pone Makuli, jūs kreipėtės ne 
tuo adresu. Jeigu jūs esate tikras, kad gandas neturi 
nieko bendra su teisybe, tai jums patarčiau apskųsti 
teismui mažąjį Otą... arba jo tėvus — aš nesu tikra, 
ar galima į teismą patraukti devynerių metų vaiką. Bet 
kokiu atveju tai galėtų būti labai įdomus procesas. 

— Nepriklausomai nuo to, — pasakė advokatas, — 
mano klientė jus patrauks į teismą dėl įžeidimo, jei- 
gu jūs tuoj pat jos neatsiprašysite dėl jūsų pavartotų 
įžeidžiančių Žodžių. 

— Aš... atsiprašysiu? 

— Be abejo. Kitokiu atveju turiu jūsų pareikalau- 
ti, kad dar šįvakar paliktumėt viešbutį. 

Šią akimirką atsitiko kažkas labai keista. 

Georgas Makulis, iškėlęs kumščius, puolė advoka- 
tą. Bet jo nepasiekė. Staiga sustojo per pusę Žingsnio. 
Kraujas nuslūgo jo veide, jis tapo šviesiai pilkas. 
Makleris pravėrė burną, tarytum norėtų kažką sakyti 
ar pasigauti oro. 

Po to jis susmuko ir krito ant grindų. 

Vieną sekundę Eva Horster ir Konradas Kilius sto- 
vėjo sustingę ir žiūrėjo į sunkų, be jokio gyvybės žen- 
klo maklerio kūną, į pilką kaip pelenai, perkreiptą vei- 
dą. Paskui advokatas, pasilenkęs prie Georgo Maku- 
lio, bandė užčiuopti jo pulsą ir pakelti maklerio gal- 
vą. Eva nubėgo į vonią ir po keleto akimirkų grįžo su 
pilna stikline vandens. 

— Štai, — lemeno ji, — duok jam! O gal geriau 
būtų konjako? 

— Nei to, nei to, — ramiai pareiškė Konradas Ki- 
lius. 

Jis atsistojo ir pakišo ranką po jos alkūne prilai- 
kydamas. 

— Jis nebegyvas, Eva! 

— Ne! 

Evos akys iš siaubo patamsėjo. 

— Na, — blaiviu tonu pasakė advokatas, — norė- 
čiau paabejoti, ar šita mirtis yra nuostolis Žmonijai... 
ar net tau asmeniškai, Eva! 

Ji prikando lūpą, ir jis pajuto, kaip dreba visas jos 
kūnas. 

— Ir kaip tik dabar, — vos išstūmė pro dantis Eva, 
— ir čia, viešbutyje. Ką gi mums daryti, Konradai? 

— Iškviesti gydytoją, — pareiškė advokatas. — 
Gal žinai, ar Georgas Makulis sirgo? Ar buvo gydo- 
mas? 

— Taip. Mūsų viešbučio gydytojo daktaro Vinter- 
baumerio. 

— Puiku. Paskambink jam... arba leisk man. 

Jis jau stovėjo prie telefono. 

Eva ryžtingai kilstelėjo pečius. 

— Ne, palik. Tai padarysiu aš. 

— Būtų gerai, jeigu galėtume pranešti tavo vyrui. 

— Viešbutyje jo nėra. 

— Kur jį galime rasti? 

— Nežinau. 

Eva mechaniškai surinko gydytojo numerį. Leng- 
viau atsikvėpė, kai atsiliepė jis pats. 

— Pone daktare, — tarė ji, — pas mus nelaimė... 

— Negi vėl su vaikais? — sunerimęs paklausė gy- 
dytojas. 

— Ne. Su Georgu Makuliu. Jis... nugriuvo. Ma- 
nau, kad jis... negyvas! 

Daktaras Vinterbaumeris nereikalavo jokių tolesnių 
paaiškinimų. 

— Aš tuoj būsiu, — trumpai pasakė. 

Jis pakabino ragelį, Evai nebespėjus nieko nė pa- 
klausti. Ji atsigręžė į Konradą Kilių. 

— Ar nebūtų geriau, jei paguldytume jį ant lovos? 

— Geriau ne, — atmetė advokatas, — palikime 
viską taip, kaip yra. Gydytojui reikia susidaryti aiškų 
situacijos vaizdą. 

Eva žvelgė žemyn į Georgą Makulį. Visas pyktis 
iš jos širdies buvo išgaravęs. Tebejautė tik išgąstį ir 
gailestį. Šis turtuolis, šis begėdiškas, pasipūtęs Žmo- 
gus... nepabėgo nuo savo likimo. 

— Bet, — tarė ji, — tai taip... nežmoniška. 

— Jis dabar nebejaučia, Eva, kietai ar minkštai pa- 
guldytas. Ir jei mes čia ką pakeistume, galėtume pa- 
kenkti patiems sau. 

Eva suprato, ir paskutinis kraujo lašas, atrodė, 
nyksta iš jos blyškaus veido. 

— Tu manai, kad galėtume prieiti iki teismo? 

— Vargu. Bet iki kriminalinio tyrimo būtinai. 

— Dieve mano... dar ir šitai! 

Eva prispaudė prie burnos sugniaužtus kumščius. 

— Nesuprask manęs klaidingai, Eva, — skubiai pa- 

sakė advokatas. — Greičiausiai mes to išvengsime, 
bet, kaip ten bebūtų, šiokia tokia galimybė lieka, ir to- 
dėl man atrodo geriau... 

Atrodė, kad Eva nesiklauso. Apsisukus nuėjo prie 
durų ir užstūmė skląstį. 

— Kodėl taip darai? — nustebęs paklausė jis. 

— Norėčiau sukliudyti, kad kas nors iš personalo... 
Tu neįsivaizduoji, kaip viešbutyje liežuvaujama. 

— Apie tai dabar iš tiesų nepagalvojau. 

Konradas Kilius užsidegė cigaretę, įkišo ją Evai į 
lūpas, kitą įsikando pats. 

— Ačiū, — tarė ji tyliai. — Gal bent langą galiu 
atidaryti? 

— Žinoma! 

Jis pats priėjo prie lango, bet nespėjo paimti ir už 
rankenos, kai tą pat akimirką pabeldė į duris. 

— Kas ten? — paklausė Eva. 

— Gydytojas! 

Eva atidarė duris, įleido daktarą Vinterbaumerį ir 
vėl užstūmė skląstį. 

— Džiaugiuosi, kad taip greitai atėjote, pone dak- 


tare, — tarė dėkingai. — Tai daktaras Kilius, mano 
advokatas... Daktaras Vinterbaumeris, viešbučio gydy- 
tojas. 


Konradas Kilius ištiesė daktarui ranką, bet senasis 
ponas jos nepaėmė. Keista veido išraiška jis pervedė 
žvilgsnį nuo Evos Horster į mirusįjį. 

— Vadinasi, jums atrodė reikalingiau pirma infor- 
muoti savo advokatą ir tik po to mane? 

— Jokiu būdu! — skubiai paaiškino Eva. — Jūs ne 
taip supratote situaciją! Georgas Makulis norėjo su 
manim pasikalbėti, ir, bijodama sunkumų, paprašiau 
mane palydėti savo advokatą. Mes, daktaras Kilius ir 
aš, buvome, kai makleris nugriuvo. 

— Bus tepraėję kokia dešimt minučių, — tarė Kon- 
radas Kilius. — Ponia Horster tuojau ir pirmiausia pa- 
skambino jums. Apžiūrėkite mirusįjį ir įsitikinsite pats. 

Daktaras Vinterbaumeris pasilenkė prie Georgo Ma- 
kulio, pažiūrėjo pulsą, pakėlė akių vokus. 

— Prašau padėti, — tarė paskui, — užkelti jį ant 
lovos. 

— Tai mes norėjome jau anksčiau padaryti, bet 
daktaras Kilius pasakė... 

— Visiškai teisingai. Bet dabar čia jau aš, ir situ- 
acija dėl to pasikeitė... 

Kol vyrai vargo, keldami sunkų kūną ir nešdami į 
lovą, Eva buvo nusisukusi. Savo cigaretę ji užgesino 
dar prieš pasibeldžiant gydytojui. Dabar užsidegė nau- 
Ją. 

Ji krūptelėjo, iš užpakalio prisiartinus daktarui Ki- 
liui. 

— Nesijaudink, Eva, — pasakė jis pusbalsiu, — 
viskas tvarkosi! 

— Aš taip džiaugiuosi, kad esi pas mane, — tarė 
ji, — kad man nereikia būti vienai! 

Nežiūrėdama paspaudė jo ranką. Tylomis jie lau- 
kė, kol daktaras Vinterbaumeris užbaigs apžiūrą. Tik 
gydytojui uždarius savo įrankių krepšį, Konradas Ki- 
lius paklausė: 

— Kuo jūs aiškinate šią netikėtą mirtį? 

— Manau, kad jis buvo labai susijaudinęs, — kiek 
padelsęs, atsakė gydytojas. 

— Taip, labai, — pripažino Eva. 

Konradas Kilius žvilgtelėjo į ją įspėdamas, bet ji 
nekreipė į tai dėmesio: 

— Jūs, atrodo, jau Žinote, ką tvirtina mažasis Otas 
Kerstas: Makulis buvo įsitikinęs, kad aš šių kaltinimų 
autorė. Jis įsiutęs ėmė mane plūsti. Kai daktaras Ki- 
lius jį perspėjo ir už įžeidimą pagrasė teismu, jis ir 
parkrito. 

Ji pasisuko į advokatą: 

— Man nėra ko slėpti, Konradai. Daktaras Vinter- 
baumeris — senas namų draugas, aš visiškai juo pa- 
sitikiu. 

— Dėkoju jums už tai, ponia Horster, — oriai pa- 
reiškė gydytojas. — Beje, turiu pasakyti, kad šita mir- 
tis manęs visai nestebina. Ponas Makulis sirgo širdies 
vainikinių arterijų liga. Mažiausias susijaudinimas jam 
grėsė mirtimi. 

— To... aš nežinojau, — pralemeno Eva. 

— Tu visai nekalta, — pareiškė advokatas, — net 
Jeigu ir būtum Žinojusi, kad jis sunkiai serga. 

— Gal tuomet aš visgi būčiau kitaip laikiusis, — 
pasakė Eva. 

— Gal žinote, ar ponas Makulis turėjo giminių? — 
paklausė daktaras Vinterbaumeris. 

— Ne. Bet žinos jo sekretorė. Ji gyvena viename 
Baden Badeno pensione ir kasdien ateina čia. 

— Tuomet jums patariu informuoti šitą damą. Da- 
bar išrašysiu mirties liudijimą. Tikriausiai jums rūpi, 
kad lavoną kiek galima anksčiau išgabentų iš viešbu- 
čio... 

— Rūpi visų pirma, kad tai nekeltų nerimo kitiems 
svečiams. 

— Suprantama. Kur jūsų vyras? Jis gi šiandien 
grįžęs. 

— Taip, — tarė Eva, — bet jo čia nėra. Jis buvo 
su kažkuo susitaręs. 

Šis pasiaiškinimas, kurį vos per valandą prireikė 
pateikti jau antrąkart, ją privertė parausti. Buvo taip 
nesmagu, tarsi meluojant. 

Daktaras Vinterbaumeris pažvelgė į ją užjausdamas, 
bet nutylėjo. 

— Aš jums patarčiau užmegzti ryšį su laidojimo 
biuru, — tarė jis. — Velionį tikriausiai galima išneš- 
ti iš viešbučio dar šią naktį. 

— Naktį? — nustebinta paklausė Eva. 

— Taip, naktį ir pro užpakalines duris. Matyti, kad 
jūs, ponia Horster, dar neseniai verčiatės viešbučių 
tvarkymu, — atsakė daktaras Vinterbaumeris, nežy- 
miai Šypsodamas. — Tai vienintelis kelias viešbuty- 

je... nežiūrint, ar mirusysis būtų buvęs svečias, ar tar- 
nautojas, ar savininkas. Viešbutis yra tik gyviesiems. 

Evą suėmė drebulys, nors kambaryje buvo tvanku 
ir karšta. 

— Aš jums parašysiu raminamųjų, — pasiūlė gy- 
dytojas. 

— Ne, ačiū, — atsakė ji. — Malonu, kad siūlote, 
bet tikiuosi ištversianti ir šitai. 


Keistas dalykas. Urbanas Horsteris iš anksto nepa- 
prastai džiaugėsi niekieno netrukdomu susitikimu su 
Lona Simon. Bet dabar, stovėdamas prie namo, kuria- 
me buvo jos butas, durų, staiga pajuto visą džiaugs- 
mą garuote išgaravus. 

Jis pats nesuprato, kas su juo dedasi. Bet viliojan- 
tį Lonos paveikslą nuolat užgoždavo kitas — Žmonos 
paveikslas. 

Prabilo nešvari Urbano Horsterio sąžinė. 

Jis jau norėjo apsisukti ir grįžti į viešbutį, bet suz- 
vimbė lauko duris atidarančio mechanizmo zumeris. 

Per vėlu. Matyt, Lona pro langą buvo pastebėjusi 
jį ateinant. 

Jis atidarė duris, įėjo į liftą ir pakilo į viršų. 

Lona Simon sutiko jį apsirengusi glaudžiai aptemp- 
tu blizgančio balto šilko drabužiu, kuris taip plastiš- 
kai ryškino jos figūrą, kad jam net kvapą užėmė. Sa- 
vo juodus plaukus ji buvo susipynusi į palaidą kasą, 
kuri, laisvai kadaruodama ant pečių, teikė jai kažką 
jaudinančiai vaikiško. 

Su pasitenkinimu šypsodama, ji stebėjo padarytą 
įspūdį. 

— Pagaliau! — tarė ji. 

Jis turėjo suimti save į rankas, kad negriebtų jos į 
glėbį. 

— Gaila, teturiu maža laiko, — tarė prislopusiu 
balsu. 

Ji pažvelgė nustebusi: 

— Kaip tai? 

— Na, galų gale, — sumišęs tarė jis, — tai pir- 
masis mano vakaras namie! 

Ji vėl šypsojosi. 

— Kam tu tai sakai? Manai, galėčiau tai pamiršti 
nors sekundę? 

— Žinoma, ne, Lona... 

— Tu, regis, visai neįsivaizduoji, kaip aš džiau- 
giuosi šiuo vakaru. 

— Aš taip pat! 

— Bet? 

— Lona... mums reikia būti protingiems! 

Jos šypsena tapo dar platesnė. 

— Tokia visuomet ir esu, Urbanai! Ko norėtum 
gerti? Viskio? O gal iškilmingai dienai šampano? 

Pralenkdama jį, Lona įėjo į didelį, skoningai ir 
prabangiai įrengtą kambarį ir ėmė triūsti prie bufeto. 

— Ačiū, man nieko. 

— Na, jeigu ir taip skubiai turėtum išeiti, mažam 
gurkšneliui laiko tikrai užteks. 

Nepaisydama protesto, ji pripildė dvi stiklinaites 
viskio su ledu bei šlakeliu vandens ir pastatė ant sta- 
lelio prie sofos. Pati klestelėjo į modernų odinį fotelį 
ir, nusviedusi nuo kojų šlepetes, ėmė Žaismingai ju- 
dinti kojų pirštus su raudonai lakuotais nagais. 

— Žavu-u-u! — linksmai pasakė. — Nenori atsi- 
sėsti? 

— Lona... 

— Eikš, eikš — negaliu amžinai atsilošus vis aukš- 
tyn į tave Žiūrėti! Sėdint plepėti daug geriau. Sėskis 
ir išdėk man visa, ką turi ant širdies. 

Jis paklausė kvietimo. 

— Lona, — tarė, — tu man labai miela... 

— Ir daugiau ne? 

— Dabar ne laikas meilės prisipažinimams. 

— Kodėl gi ne? — ramiai paklausė ji. — Tik ne- 
prievartauk savęs. Aš visada jų mielai klausau. 

— Kalbėti reikėtų dabar ne apie tave ir mane, Lo- 
na, bet apie mano žmoną! 

— Taip iš karto? 

Jos šaltumas jį erzino. 

— Ne, jau seniai, — šūktelėjo. — Evą aš begėdiš- 
kai apleidau... 

— Jai turėtum tai pasakoti, ne man. 

Ūmai jis atsistojo. 

— Dėkoju už patarimą. Aš tuoj juo pasinaudosiu. 

Keliais plačiais žingsniais jis pasiekė duris. 

— Urbanai! 

Lona pašokusi basomis kojomis metėsi paskui. 

— Urbanai! Negali juk manęs šitaip, be niekur nie- 
ko palikti! 

Jis grįžtelėjo, ir jinai jau kybojo ant kaklo. 

— Urbanai, kas gi tau pasidarė? Ar manęs nebe- 
myli? Įgrisau tau? 

Be jokių pastangų jos akys pritvinko ašarų. 

— Ir tai po to, kai tiek ilgai tavęs laukiau! 

Jis pačiupo ją už alkūnių, bandydamas išsivaduoti 
iš glėbio. 

— Ir mano Žmona manęs laukė... 

— Šita? — iškošė pro dantis Lona. — Labai tu Ži- 
nai! Šitoji tai jau neleido laiko veltui! 

Jis suraukė kaktą. 

— Ką tai reiškia? 

— Nieko. Atsiprašau, kad nuo to pradėjau. 

Lona grįžo prie staliuko ir nugėrė gerą gurkšnį iš 
savo stiklo. 

— Tai nepadoru buvo iš mano pusės, Urbanai, — 
tarė ji. — Tu visai teisus. Eik pas savo žmoną. Už- 
miršk mane. Būtum kvailas, jeigu ją paleistum. Kaip 
ten bebūtų, pusė viešbučio priklauso jai. Tu visai ne- 
gali sau leisti su ja kivirčytis. 

Jis aiškiai jautė, lead geriausia būtų nesileisti į de- 
batus, o paprasčiausiai išeiti. Bet pasiliko — prieš sa- 
vo valią, nepaisydamas to aiškaus nujautimo. 

— Ne apie viešbutį kalba... — tarė jis. 

— Ak, ne? — nustebusi paklausė ji. — O apie ką 
gi? 

— Žmona man nesant labai daug nuveikė, ji dirbo 
kaip arklys... 

— Šito gali man nepasakoti, — draugiškai atsakė 
Lona, — apie tai Žinau geriau už tave. Ji iš tiesų ne- 
gailėjo pastangų užgrobti viešbučio valdžią. 

— Tai ji darė dėl manęs! 

— Tu taip manai. 

Jis žengė prie jos, pagriebė už pečių ir taip papur- 
tė, kad net ištiško viskis iš stiklinaitės jos rankoje. 

— Kalbėk gi! 

Atsisėdusi ant fotelio atramos, Lona užsimetė ko- 
ją ant kojos. 

— Šįryt tu manęs klausei, — pradėjo ji, — kodėl 
aš tavo Žmonai nesipriešinau, kodėl nemečiau darbo... 

— Bet apie tai nėra ko ir bekalbėti, — nekantriai 
sušuko jis. 

— Kaipgi, yra. Tikrą paaiškinimą aš būtent ir li- 
kau tau skolinga. Aš laikiau savo pareiga ištverti, kad 
tavęs grįžusio neužkluptų jokie pikti siurprizai. O ta- 
vo Žmona nuo pat pradžių ir buvo numačiusi išstumti 
tave iš viešbučio vadovo posto. 

— Tai tikra nesąmonė! 

— O ne. Ji viską labai gudriai apskaičiavo. Ji ti- 
kėjosi, be abejo, kad tu niekada nebegrįši arba bent 
niekada nebebūsi visiškai darbingas. 

Lona Simon užsitraukė gilų dūmą. 

— Kai paskui paaiškėjo, kad vis dėlto pasveiksi, 
ji dėjo visas pastangas tave dar porai savaičių nukišti 
į sanatoriją... 

— Tai netiesa! 

Lona Simon truktelėjo pečiais. 

— Gali manim tikėti, gali ng. Tai galų gale tavo 
reikalas. Bet jeigu vienąkart nepradėsi matyti savo 
Žmonos tokios, kokia iš tiesų yra... 

— Aš pažįstu ją geriau už tave, Lona, — aštriai 
pasakė jis. — Taip galvoti ji niekada negalėjo. 

— Tu manai? Na, tuomet negaliu tau padėti. Tau 
turbūt nieko ypatingo atrodo ir tai, kad vos tik paty- 
rei avariją, ji tuoj išgabeno į internatą tavo vaikus? O 
savo dukterį ji betgi pasiliko. 

Urbano gerklė buvo kaip išdžiovinta. Pirmiau nu- 
sistatęs nieko negerti, dabar jis nebegalėjo išlaikyti. 
Tad paėmė stiklinaitę nuo stalo ir pakėlė prie lūpų. 

— Ko tu iš tiesų nori iš manęs, Lona? — paklau- 
sė jis. — Kam man visa tai pasakoji? 

Ji išplėtė akis. 

— Ar užmiršai, kad būtinai norėjai viską Žinoti? 

— Tiesą — taip. Bet jokių piktavališkų šmeižtų. 

— Jei tau taip atrodo, tai aš tik džiaugiuosi, kad 
nepapasakojau tau kitų dalykų. 

— Apie ką dabar vėl kalbi? 

— Ak, tai man tik taip ištrūko. Kad gerai atrodanti 
moteris — nes atrodo ji iš tiesų gerai — turi draugų, 
tai pagaliau... 

— Kokių draugų? 

— Tai galop visiškai vis tiek, Urbanai. 

— Ne, ne vis tiek! 

— O vis dėlto. Vardai tau gali kiek nors praversti 
nebent tuomet, jeigu pagaliau pasiryžtum skirtis. 

Jis stebeilijosi į ją. 

— Ką tu čia šneki? Apie skyrybas niekada ir kal- 
bos nebuvo! 

— Žinau, bet pagaliau jau laikas mums apie tai pa- 
sikalbėti. O gal tu mūsų ateitį vaizduojiesi kitaip? Argi 
visuomet taip ir liks? Ar tu reikalauji, kad aš metų 
metais būčiau ir likčiau niekas kitas, kaip tik tavo 
meilužė? 

— Nekankink manęs šitaip! — nusiminęs prašė jis. 
— Visa tai man ganėtinai sunku. 

— Bet tai tikriausiai ne mano kaltė... O gal...? 

— Ne, be abejo, ne. 

— Už sunkumus, kurie tave slegia, turi dėkoti sa- 
vo Žmonai. Nematau, kodėl atgailauti už tai turiu aš. 

— Bet to niekas iš tavęs ir nereikalauja. 

— O kaipgi! Tu! — tvirtino ji. — Aš taip dŽiau- 
giausi šiuo vakaru, o tu ateini tik, kad pasakytum, jog 
neturi laiko... kad turi skubėti pas žmoną. Tai eik pas 
ją, lankstykis jai, nes galų gale tai ji šefė, o aš tik ne- 
Žymi maža mergaitė. 

Ji atsistojo ir apsimetė norinti jam parodyti duris. 
Bet buvo visiškai tikra, kad dabar jis nebepajėgs iš- 
eiti, ir nesuklydo. 

Jis sugriebė ją į glėbį. 

— Lona, — vebleno, — Lona... Nevaryk manęs! 
Aš juk myliu tave! 

— Labiau už savo žmoną? 

— Tave... tik tave! — vis tvirtino jis. Bet tuo pat 
metu jautė savo negarbingą išdavystę ir gėda jam 
smaugė gerklę. 

— Žinojau tai, — džiūgavo Lona, — o, aš tai Ži- 
nojau! 

Ji prisiglaudė, ir, aistringai bučiuojamas, jis užmir- 
šo gėdą, abejones ir atgailą. 

Viskas buvo atlikta. Gavusi žinią, maklerio sekretorė 
tuojau atvyko į viešbutį sutvarkyti jo popierių ir su- 
dėti daiktų. Laidotuvių biuro direktorius prižadėjo pa- 
siimti velionį dar šiąnakt. 

Eva Horster ir Konradas Kilius sėdėjo viešbučio ba- 
ro nišoje prie butelio vyno. Jie laukė Urbano. Eva bu- 
vo liepusi tuojau pranešti jai, kai tik vyras pareis na- 
mo. 

— Tiesą sakant, Eva, — tarė Konradas Kilius, — 
tu galėtum save sveikinti... 

— Dėl ko gi? — pavargusio Žmogaus balsu pa- 
klausė ji. 

Eva buvo nugriebusi laiko persirengti ir susitvar- 
kyti, bet jos veide tebešmėkščiojo išgyvento jaudulio 
pėdsakai. 

— Kad Konradas Makulis miręs. 

— Kaip tu gali taip kalbėti, Konradai! — gynėsi 
Eva. — Žmogaus mirtis... ne, jei net ir toks blogas 
buvo... džiaugsmo priežastimi niekada negali būti. 

Jis šypsojosi. 

— Bet tam tikro palengvėjimo visgi gali, ar ne? 

— Na, taip, — atsakė Eva, — bet tai jau nebe ma- 
no rūpesčiai. Aš vėl pasitraukiu iš darbo viešbutyje ir 
visus sprendimus perleidžiu Urbanui. 

— Ir tu rimtai? — paklausė jis nustebęs. 

— Taip, — ramiai atsakė ji. 

— Dar neseniai visai kitaip šnekėjai. 

— Manau, neteisingai mane supratai. Iš tiesų vi- 
suomet man tik viena terūpėjo — mūsų santuoka. Dėl 
jos aš puoliau į darbą, kai reikėjo, ir dėl jos to darbo 
atsisakau vėl. | 

Advokato kaktoje iškilo stati raukšlė. 

— Šitas Urbanas, — tarė jis, — visai nevertas tu- 
rėti tokią Žmoną, kaip tu. Einu lažybų, jis nesugeba 
net kaip reikiant to įvertinti. 

Eva brūkštelėjo jam ranka per kaktą. 

— Nuo kada mylima pagal nuopelnus, Konradai? 

— O dabar dėmesio, Eva, manau, šį kartą reikėtų 
man su tavim pakalbėti ne kaip draugui, o kaip ad- 
vokatui. Tu esi viešbučio dalininkė... 

— Taip, taip, Žinau, visada buvau. 

— Tu neturi leistis nušalinama. Turi teisę kartu 
dirbti ir kartu spręsti. Tavo paveldėti pinigai irgi įdė- 
ti į viešbutį. Pagalvok apie savo dukterį! 

Eva ketino kažką atsakyti, bet nespėjo. 

Į viešbučio barą įėjo Urbanas Horsteris ir nišoje iš- 
vydo savo Žmoną su advokatu. Jis stipriai suspaudė lū- 

pas, ir jo mėlynos akys blykstelėjo nelaimę lemiančiu 
spindesiu. 

Nė nepasisveikinęs jis prisiartino prie abiejų. Vaiz- 
das, kurį pamatė, tarytum patvirtino Lonos įskiepytą 
įtarimą. 

— Matau, neleidi laiko veltui, Eva! — piktai tarė 
jis. 

Konradas Kilius buvo bepašokąs, bet Eva, uždėju- 
si ranką ant jo alkūnės, sulaikė. 

— Tau nesant, Urbanai, atsitiko visokių dalykų, — 
susivaldžiusi atsakė. — Nenori pasisveikinti su Kon- 
radu? Ir prisėsti prie mūsų? 

Urbanas Horsteris nebesuvaldė nervų. 

— Nekalbėk su manim kaip su mokinuku! — už- 
siplieskė jis. 

Sužiuro barmenas, keletas svečių taip pat atsigrę- 
žė į juos. 

— Ne, — prislopintu balsu pasakė Eva, — tik kaip 
su vyru... su savo vyru... kuris mane lemiamu momen- 
tu paliko likimo valiai! 

— Mirė Georgas Makulis, — pareiškė advokatas. 
— Sėskis gi, Urbanai... o gal tu būtinai nori atkreip- 
ti visų dėmesį? 

Urbanas Horsteris mechaniškai susmuko į kėdę. 

— Georgas Makulis, — pakartojo jis, — ar tai ne 
tas makleris, kuris... 

— Būtent tas, — patvirtino Konradas Kilius, — 
žmogus, su kurio kreditu tavo Žmona neleido viešbu- 
čiui nugarmėti į bedugnę. 

Urbanas Horsteris užsidegė cigaretę. Tiek daug da- 
lykų užgriuvo ant jo šią pirmąją dieną vos grįžus iš 
sanatorijos. Didelių pastangų jam prireikė sutvarkyti 
savo mintis. 

— Ir ką? — paklausė jis. — Kokių tai turės pa- 
sekmių? 

— Dar sunku pasakyti. 

Urbanas stipriai užsitraukė iš savo cigaretės. 

— Na, bet kuriuo atveju ši mirtis, man regis, bus 
įvykusi gana tinkamu metu, — pasakė jis. 

Eva kilstelėjo antakius. 

— Ką turi galvoj? 

— Na, juk jis buvo tavo verslo partneris, ar ne? Ir 
mirė kaip tik tuo momentu, kai aš perimsiu viešbučio 
valdymą. Tuomet obligo! tau nebegalioja. 

— To aš nesuprantu, — pasakė Eva. 

— Eva lieka įsipareigojusi ir Georgo Makulio įpė- 
diniams, — pareiškė advokatas. — O į esamą sutartį 
dabar turėsite būti įrašytas ir jūs. 

— Kaip tik ne, — paprieštaravo Urbanas Horste- 
ris. — Esamą sutartį aš pakeisiu nauja, kuri bus su- 
daryta tarp manęs ir kreditoriaus. 

— Vėl dar vienas žingsnis, kad iš jūsų Žmonos bū- 
tų atimtas viešbučio valdymas, ką? — paklausė Kon- 


radas Kilius. — Tu tik užmiršti, kad ji tavo dalinin- 
kė ir tu neturi jokios teisės ką nors spręsti, jos nepai- 
sydamas. 


— Prašau, Konradai, — tarė Eva, — prašau... vi- 
sa tai mes juk jau aptarėm! 

— Aš visai pajėgus viešbutį valdyti pats, — pareiš- 
kė Urbanas. — Mano žmonai labai palengvėtų, jeigu 
ji rimtai imtųsi auklėti vaikus, nepatikėdama jų sve- 
timiems Žmonėms. 

— Tu manai, kad tai noriai dariau? — sušuko Eva. 

— Užtat dabar turėtum džiaugtis, galėdama vėl at- 
sidėti savo šeimai. 

— Tą ir darau... iš visos širdies! 

— Džiaugiuosi tai girdėdamas. Tuomet mums tik- 
riausiai nebereikia ir advokato, kuris kištųsi į mūsų as- 
meninius reikalus. 

— Ar tai skirta man? — paklausė Konradas Kilius. 

— Esu tikras, kad supratote mane labai gerai. 

Eva išblyško iki pat lūpų. 


"Obligo — (čia) įsipareigojimas sumokėti skolą (vert.). 

— Aš neįpratusi kojos spyriu atsikratyti Žmonių, 
kurie padėjo man nelaimėje, — pasakė ji. — Jeigu 
Konradas man nebūtų parūpinęs pinigų, mes nesėdė- 
tume čia, Urbanai.. Nei tu, nei aš! Viešbutis būtų ta- 
pęs Preserio banko nuosavybe, o mes stovėtume gat- 
vėje... 

— Po šimts velnių, — nusikeikė Urbanas Horste- 
ris, — nejaugi tu vėl ir vėl turi man priminti savo did- 
vyriškus darbus? Jei taip darysi ir toliau, tai gali būti 
tikrai linksma! 

Prie stalo priėjo barmenas. 

— Jus prie telefono, ponia direktore! 

— Atsiprašau... 

Atsistojusi Eva nuėjo prie aparato, kuris buvo ni- 
šoje už baro. Jau po keleto akimirkų ji grįžo prie sta- 
lo. Atsisėdo nieko neaiškindama. 

— Kas čia skambino? — užsipuolė ją Urbanas 
Horsteris. — Aš nepageidauju... 

Ji nutraukė jo žodžius. 

— Ponai iš laidotuvių biuro. Jie laukia vestibiuly- 
je, ir kadangi aš buvau užsakiusi, jie ir toliau manė 
turį palaikyti ryšį su manimi. Suprantama klaida, ar 
ne? 

— Ponai iš laidotuvių biuro? — nustebęs pakarto- 
jo Urbanas. 

— Taip, — ramiai atsakė Eva. — Jie norėtų Žino- 
ti, ar gali jau dabar paimti mirusįjį Georgą Makulį, 
jeigu tu vis dar nesuvoki dalykų ryšio. 

— Bet... — suglumęs tarė Urbanas, — kaip tai... 
aš nesuprantu... 

— Ar nemanai, Urbanai, kad būtų geriau, jeigu da- 
bar imtumeisi savo pareigų? — su vos slepiama pa- 
šaipa paklausė Konradas Kilius. — Juk girdėjai — po- 
nai laukia viršuje. Tu gi norėjai, kad Eva trauktųsi į 
asmeninį gyvenimą... o gal ne? 

Urbanas Horsteris, metęs advokatui neapykantos 
pilną žvilgsnį, atsistojo. 

— Ar man eiti kartu? — greitai paklausė Eva. 

— Ačiū. Nereikia. 

Jis šaltai nusilenkė ir nuėjo. 

— Atrodo, sunkokas atvejis — tas tavo vyras, — 
tarė Konradas Kilius. 

Eva atsiduso. 

— Kitaip įsivaizdavau Urbano grįžimą, — prisipa- 
žino ji. — Meluočiau, jeigu neigčiau. Bet tai mano 
klaida. Aš turbūt iš tiesų per daug... per daug dikta- 
toriška. Man reikia pasikeisti. 

— Tu nuostabi moteris. 

— Ne, visiškai ne. Tik moteris, ir nieko daugiau. 

— Netiesa, Eva. Tu tikiesi išsaugoti santuoką, vėl 
visai pasitaukdama į savo vyro šešėlį. Bet ar Žinai, kas 
vietoj to atsitiks? Urbanas negalės išlaikyti viešbučio. 
Jo sveikata dar gerokai netvirta, ir jis vadovaujasi ne 
protu, o tik noru daryti viską kitaip negu tu. Reikalai 
ims griūti per galvą, jis negalės grąžinti kredito. Ir kas 
tuomet? 

— Tau nedera dėl nieko būkštauti, Konradai. Pati 
gerai žinau, ką man daryti ir kiek rizikuoti. Bet taip 
pat Žinau, dėl ko kovoju... Ir šitam tikslui man jokios 
aukos negaila. 


Kitą rytą Eva pabudo tik tuomet, kai vasaros die- 
nos šviesa plačiais srautais veržėsi į jos miegamąjį. Ji 
pašoko, jausdama pramigusi, ir metė išsigandusį 
žvilgsnį į žadintuvą — jau po aštuonių! 

Atmetusi antklodę ir pasiruošusi šokti iš lovos, 
ūmai atsiminė: nebereikės daugiau kuo anksčiau kel- 
tis ir važiuoti į prekyvietę apsipirkti, nebereikės su vi- 
rėju aptarti dienos valgiaraščio, nebereikės netgi eiti 
į viešbučio biurą. Jos vyras sugrįžo ir viešbučio val- 
džią paėmė į savo rankas. 

Eva vėl krito ant pagalvių ir susidėjo rankas po 
galva. Puiku, kai gali šitaip pailsėti! Našta, vos ne- 

sutriuškinusi jos pastaraisiais mėnesiais, dabar nuo pe- 
čių nuimta. 

Gretimo kambario durys atsivėrė, ir Tedis su Zuze 
dar su pižamomis audringai įsiveržė į kambarį. 

— Tėti, — šaukė Tedis, — tėti! 

Pamatęs tėvo lovą tuščią, stabtelėjo taip staigiai, 
kad Zuzė atsimušė į jį. 

— Jūsų tėvas jau išėjo! — tarė Eva šypsodamasi. 
— O ar nenorėtumėt truputėlį pas mane į lovą? Šian- 
dien galop ir aš bent kartą turėsiu laiko jums! | 

Tedžiui nereikėjo šito kartoti antrąsyk. Vienu šuo- 
liu jis atsidūrė pas pamotę. Zuzė gaišuodama liko sto- 
vėti. 

— Pasižiūrėk Bebsės, — paprašė Eva mergaitę, — 
ji tikriausiai irgi nebemiega... Kaip malonu būtų vie- 
nąsyk man su jumis visais pabūti kartu! O dabar pa- 
prašysime, kad pusryčius mums atneštų į lovą. 

Šitokiai pagundai negalėjo atsispirti ir Zuzė. Jos ne 
pagal amžių protingas veidelis nušvito. Ji išbėgo pa- 
šaukti Bebsės. 

Visas ketvertas labai maloniai pusryčiavo, ir Eva 
jautėsi taip atsipūtusi ir pailsėjusi, kaip niekada iki tol. 

— O ką, jeigu taip surengtume iškylą? — pasiūlė 
Zuzė. 

— Iškylą... puiku, puiku! — džiūgavo Bebsė. 

Eva mažylę švelniai pabučiavo. Tik dabar jai kri- 
to į akį, kaip smarkiai vaikas ūgtelėjo per tą laiką, kai 
ji negalėjo juo rūpintis. 

— O kaip būtų, jeigu mes visi drauge iškeliautu- 
me? — pasiūlė Eva. 

— Ilgesniam Mikui? — paklausė Zuzė. 

— Iki atostogų pabaigos. 

— O tėtis? — paklausė Tedis. 

— Jis galės mus aplankyti, kai turės laiko. Toli juk 
nevažiuosim. Tik į tėčio medžioklės namelį Švarcval- 
de. Kaip manote, smagu būtų? 

— Bet ten nėra plaukimo baseino, — įsiterpė Zuzė. 

— Užtat būsime vidury miško. Galėsim daryti sma- 
gius pėsčiųjų Žygius... Mažas ežerėlis taip pat neto- 
liese. 

Apsipratę su šia mintimi, vaikai iš užsidegimo tie- 
siog kailyje nebetilpo. Eva turėjo net tramdyti jų įkarš- 
tį. 

— Nesidžiaukite iš anksto, — perspėjo jinai, — juk 
tai tik pasiūlymas! Pirma turime paprašyti tėčio lei- 
dimo. 

— Jis tai jau sutiks, — su viltimi pasakė Tedis. 

Ir Zuzė pasiūlė: 

— Paskambink jam ir paprašyk ateiti! 

— Taigi... pirmiausia, nežinau, kur jis yra... ir 
antra, manau, kad pats laikas visiems mums apsireng- 
ti. Op, op, strykt iš lovos! 

Iššokusi iš lovos, Eva kilstelėjo Bebsę aukštyn. 

— Tave, mano žvirbleli, mamytė šiandien pati pa- 
puoš! 

Evai patiko rengti mažylę. Baigdama jinai iki bliz- 
gesio iššukavo plonyčius šviesius Bebsės plaukučius 
ir įrišo linksmutį mėlyną kaspiną. 

Paskui vėl atsivedė į miegamąjį, pasodino ant ki- 
limo ir, palikusi žaisti kaladėlėmis, pati tuo metu ap- 
sirengė. Ji išsirinko mėlyną lininę suknelę be ranko- 
vių ir su iškirpte — ji tiko optimistinei šio ryto nuo- 
taikai. 

Jinai jau buvo bemetanti paskutinį žvilgsnį į veid- 
rodį, kai staiga atsivėrė durys ir įpuolė jos vyras. 

— Tu nori išvažiuoti? — atžariai paklausė jis. 

— Labą rytą, Urbanai! — tarė švpsodamasi. 

Jis prikando lūpą. 

— Labas rytas. 

— Buvo nuostabu bent kartą išsimiegoti... Seniai 
taip gerai nesijaučiau, kaip šiandien! 

— Nekrypk į šalį, — šiurkščiai tarė jis, — aš no- 
riu Žinoti... 

Bebsė, kuri savo tėvą dar menkai tepajėgė prisi- 
minti, išsigando pikto jo balso ir ėmė verkti. Eva pa- 
sistengė mažylę nuraminti ir greitai išvedė pas seserį 
Veroniką į vaikų kambarį. 

— Taip, — tarė sugrįžusi, — dabar mes vieni ir 
galime ramiai apie viską pasikalbėti. Iš kur tau šovė 
mintis, kad aš noriu išvažiuoti? 

— Vaikai pasakė. 

— Bet juk aš įsakmiai sakiau, kad pirma turime 
paprašyti tavo leidimo! 

— Kodėl tu nori išvažiuoti? 

— Dėl tavęs, Urbanai! 

Ji matė, kaip jo veidas apsiniaukė. 

— Ne, ne, — skubiai pridūrė, — ne tai, ką tu ma- 
nai! Tai tik... žiūrėk, šįryt anksti man jau dukart 
skambino... tarnautojai, prašę nurodymų ar klausę pa- 
tarimo. Negaliu juk kiekvienam aiškinti, kad aš čia jau 
nieko nebereiškiu. Be to, tai tik keltų nerimą ir didin- 
tų sumaištį. Bet kai dabar pasakysim, kad išėjau atos- 
togų, tai kiekvienam bus aišku. Šitokiu būdu perėji- 
mas įvyks be jokios trinties. 

Jis žvelgė į ją keistu žvilgsniu. 

— Tai tu iš tiesų nori atsisakyti? 

— Taip. Juk šitaip buvo sutarta. 

— Ir tai tau nesunku? 

Ji šypsojosi. 

— Mažumėlę taip... Bet iš esmės man labai paleng- 
vėjo, kad atiduodu atsakomybę... kad pagaliau vėl ga- 
liu rūpintis vaikais... taip pat ir tavim! 

— O Eva, — tarė jis sukrėstas, — Eva, atleisk 
man! Aš... koks aš vis tik buvau avigalvis! 

Priėjęs apkabino ją, laikydamas kaip brangų, leng- 
vai dūžtantį daiktą. 

Ji priglaudė galvą prie jo krūtinės. 

— Kad galėčiau būti tikras, jog tu man dar kartą 
atleidi! 

— Tūkstantį kartų, Urbanai! Juk aš tave myliu! 

Ji pakėlė į vyrą savo veidą. 

— Argi tu to nejauti? 

— Žinoma, bet... jaučiuosi toks... toks nepilnaver- 
tis. Aš nesusidorojau. Užuot padėkojęs tau už visa, ką 
dėl manęs nuveikei... 

— To visai ir nelaukiau, Urbanai! 

— Bet tai būtų buvę teisinga. Užuot taip padaręs, 
aš... 

Ji pamažu perbraukė per jo smilkinius. 

— Užmirškim tai, Urbanai... Pradėkim dar kartą 
nuo pat pradžių, taip? 

— Taip, Eva, prižadu tau! Viskas turi būti visai ki- 
taip... aš pasikeisiu... 

— Ne per daug, — šypsodama prašė Eva, — ki- 
taip aš tavęs ko gero nebepažinsiu. 

— O Eva! 

Pagaliau jo lūpos surado jos burną ilgam susitai- 
kymo bučiniui. Ilgai jie stovėjo tvirtai apsikabinę. 

— Aš taip džiaugiuosi, Urbanai, — tarė Eva, — 
kad viskas vis dėlto pakrypo į gera! Vienu tarpu bu- 
vau visai netekusi vilties. 

— Nekalbėk daugiau apie tai, — tvirtai tarė jis, — 
dėl manęs tau niekuomet daugiau nebeteks kentėti... 
niekuomet daugiau! 

Eva su vaikais praleido porą puikių dienų medžioklės 
namelyje, kuris glūdėjo viename mažai Žinomame 
Švarcvaldo užkampyje. Su savim ji buvo pasiėmusi 
tarnaitę Alisą, kuri atlikdavo namų ruošą, todėl Evai 
liko daug laiko rūpintis vaikais. Laimingą ją darė ir 
tai, kad pamažu pavyko susigrąžinti Zuzės širdį. 
Medžioklės name nebuvo telefono. Bet kas vaka- 
rą, kai vaikai jau gulėjo lovoje, Eva bėgdavo žemyn 

į kaimą iš smuklės paskambinti vyrui. Bet jis beveik 
nekalbėdavo apie viešbutį, o tik apie save, vaikus ir 
savo meilę. 

Kartą pietų metu, kai Eva su vaikais grįžo uoga- 
vę, jau iš tolo jie išvydo automobilį, stovintį ant pie- 
velės prieš medžioklės namą. 

— Tėtis! — tuojau suriko Tedis. — Tėtis atvažia- 
vo mūsų aplankyti! 

Visi šoko bėgti, net Bebsė prie motinos rankos ku- 
duliavo taip greitai, kiek jos trumpos kojelės leido. 

Tik pribėgę arčiau, jie suprato apsigavę. Tai buvo 
svetimas automobilis su Miuncheno numeriais. 

— Juokinga, — pasakė Zuzė, — kas čia gali būti? 

Iš pasalų ji nepatikliai žvilgtelėjo į pamotę. 

— Aš irgi nežinau, — tarė Eva, — bet mes tuoj 
sužinosim. 

— Gal automobilis kokio nors Žmogaus, kuris nu- 
ėjo į mišką pasivaikščioti? — paklausė Tedis. 

Bet Evą neramino bloga nuojauta, kurios ir pati sau 
negalėjo paaiškinti. 

Įėję į namą, jau priemenėj sutiko priešais ateinan- 
čią Alisą. 

— Vizitas jums, gerbiamoji ponia! Toks ponas... jis 
laukia didžiajame kambaryje. 

— Kas gi jis yra? 

— Pavardės gerai nesupratau... Markurios ar pana- 
šiai! Jis tik pasakė... 

— Gal Makulis? 

— Taip, kaip tik! 

— Prašau vestis vaikus su savim į virtuvę! O jūs 
galite Alisai padėti išrinkti ir nuplauti uogas, — tarė 
Eva. — Aš pabandysiu to pono atsikratyti kaip gali- 
ma greičiau. 

Prieš įeidama į didįjį kambarį, kuris medžioklės na- 
me atstojo gyvenamąjį, valgomąjį ir žaidimų kamba- 
rius, Eva Žvilgtelėjo į veidrodį. Grynas oras ir saulė 
buvo švelniai nurudinę jos odą. Ji skubiai susišukavo. 

Po to kilstelėjo pečius aukštyn, atidarė duris ir įėjo pa- 
sveikinti nekviestojo svečio. 

Pirmą akimirką ji tepastebėjo tik aukšto, lieso vy- 
riškio nugarą — jis stovėjo prie lango ir Žiūrėjo į miš- 
ko pievelę. Paskui nepažįstamasis atsisuko ir savo 
žvilgsnį įrėmė į ją. Veidas buvo aštrių bruožų, su at- 
sikišusiu kampuotu smakru ir juodomis skvarbiomis 
akimis. 

— Atleiskite už šitą užpuolimą, ponia Horster, — 
tarė oficialiu tonu. — Aš esu Georgas Makulis jaunes- 
nysis. 

— Gal galėčiau jums pareikšti užuojautą dėl jūsų 
tėvo mirties? — pasakė Eva. — Tragiška, kad kaip tik 
mūsų viešbutyje... 

Makulis jaunesnysis staigiu rankos mostu nutrau- 
kė jos Žodžius. 

— Tai nebuvo didelis nuostolis jums, o ir man taip 
pat! 

Užklupta šių žiaurių žodžių griežtumo, Eva nesu- 
sigriebė, ką sakyti. Stojo trumpa tyla. 

— Ar neatsisėstume? — paklausė Eva. 

— Taip, mielu noru. 

— Gal galiu jums ką nors pasiūlyti? 

— Ačiū, ne. Norėčiau su tuo, ką ketinu jums pa- 
sakyti, susidoroti kiek galima greičiau. 

Iš dėžutės ant stalo Eva pasiėmė ir užsidegė ciga- 
retę. Jai prireikė pastangų, kad rankos tai darant ne- 
drebėtų. 

— Taip, prašau? — paklausė ji susivaldžiusi. 

— Esu savo tėvo turto paveldėtojas, — pareiškė 
Makulis jaunesnysis, — vienintelis paveldėtojas. Drau- 
ge perėmiau ir savo tėvo teises bei įsipareigojimus. Jis 
ir jūs buvote sudarę sutartį... 

— Ji tebegalioja, — pasakė Eva Horster. — Aš tei- 
ravausi savo advokato. Jūsų tėvo mirtis sutarties ne- 
panaikino, tik jūs kaip paveldėtojas perėmėte jo tei- 
ses. 

— Teisingai. Tik kad mano planai niekaip nesu- 
tampa su tėvo planais. 

— Bet esamoje sutartyje tai nieko nekeičia. 

— Tiesa. Galbūt jums nežinoma, kad didelį kredi- 
tą jums mano tėvas suteikė tik vildamasis, kad jūs per 
sutartą terminą nepajėgsite pinigų grąžinti... 

— Kaipgi, tą Žinau, — tarė Eva. — Mano advo- 
katas atkreipė į tai dėmesį dar prieš sutartį pasirašant. 
Bet kredito man reikėjo taip būtinai ir taip skubiai, 
kad tiesiog buvau priversta paimti. 

— Na, tuomet man nėra reikalo aptarinėti šį punk- 
tą smulkiau, — tarė Georgas Makulis jaunesnysis. — 
Mano tėvas spekuliavo jūsų viešbučiu ir visų pirma jo 
žemės sklypu. Mano verslo sritys kitos. Todėl aš la- 
biau suinteresuotas kiek galima greičiau susigrąžinti 
pinigus. 

— Tai nebus įmanoma prieš susitartą terminą. 

— To ir neketinu reikalauti. 

Eva nustebusi pažvelgė į svečią. 

— Tada jūsų visai nesuprantu. 

— Aš pasirūpinau patikrinti jūsų viešbučio, ponia 
Horster, balansą. Jūsų vadovaujama, įmonė pasiekė le- 
miamą pakilimą. Taigi mano tėvo spekuliacijos būtų 
nepasisekusios. Jis per menkai jus įvertino, ponia 
Horster. 2 

Eva nukratė savo cigaretės pelenus. 

— Jei tai reikia vertinti kaip komplimentą, dė- 
koju. 

— Aš tiktai konstatuoju aiškų faktą. Jūs esate la- 
bai sumani, nepaprastai sumani moteris. Aš visiškai pa- 
sitikiu jumis... 

— Ačiū, — tarė Eva dar kartą. 

Tokio šaltai apskaičiuojančio verslininko pripažini- 
mas paglostė širdį prieš jos pačios valią. 

— Tai, kas mane neramina, — tęsė Makulis 
jaunesnysis, — yra visai kas kita. Mane pasiekė gan- 

das, kas jūs ketinate pasitraukti iš viešbučio vadovo 
posto. 

— Tai tiesa. 

— Ir kodėl jūs tam ryžotės, jei galiu to paklausti? 

— Aš tik todėl rūpinausi viešbučiu, kad mano vy- 
ras buvo patyręs avariją. Tai buvo laikinas sprendi- 
mas. Kadangi jis vėl sugrįžo, toliau dirbti nėra jokio 
pagrindo. 

— Bet jūsų vyras nesugeba dirbti! Tai jūs pati tu- 
rėtumėt Žinoti! — susijaudinęs protestavo Makulis jau- 
nesnysis. 

— Savo specialybę jis studijavęs iš pagrindų, tuo 
tarpu aš... 

— Jis vienas iš tų žmonių, kurie patenkinti tik tuo- 
met, kai priekin einama sena vaga. Bet to neužtenka, 
ypač mūsų laikais. Tai ne šiaip atsitiktinumas, kad di- 
džiuliai viešbučiai vienas po kito pereina bankų nuo- 
savybėn. Šiandien nebegalima... 

Eva jį pertraukė. 

— Ar nebūtų teisingiau, jeigu jūs tai pasakotumėt 
mano vyrui? 

— Bet tai aš jau padariau! Todėl ir esu pas jus! 

— Jus siuntė mano vyras? 

— Ne, priešingai, jis norėjo sulaikyti, kad neva- 
Žiuočiau pas jus. Bet aš noriu atgauti savo pinigus, ir 
jūs esat vienintelis Žmogus, galintis užtikrinti, kad 
juos gausiu. Tai jūs pasirašėte sutartį su mano tėvu, 
ne jūsų vyras! Tiktai jūs, ponia Horster, esate atsakin- 
ga! 

Eva ilgai gesino savo cigaretę. Jai reikėjo laiko ap- 
sigalvoti. 

— Tad ko jūs norite iš manęs? 

— Argi to aš nepasakiau pakankamai aiškiai? Aš 
reikalauju, kad jūs grįžtumėt į Baden Badeną ir vėl 
imtumėt valdyti viešbutį. 

Eva susimąsčiusi žvelgė į savo mirusio kreditoriaus 
sūnų. 

— Gerai, — sutiko ji, — važiuosiu į Baden Ba- 
deną. Bet daugiau prižadėti jums negaliu. Nepasikal- 
bėjusi su vyru, nieko negaliu spręsti. 

— Neapgaudinėkit savęs, ponia Horster, — stačio- 
kiškai tarė Georgas Makulis jaunesnysis, — kitokio pa- 
sirinkimo jūs neturite. Arba darote, ko aš reikalauju, 
ir vėl rūpinatės viešbučio valdymu, arba aš atšaukiu 
kreditą. Jūs Žinote, sutartyje, kurią sudarėte su mano 
tėvu, yra tokia pastraipa... 

Eva nutraukė jį: 

— Ačiū. Nereikia to manęs daugiau mokyti. 

Georgas Makulis nė nemirktelėjo. 

— Tuo geriau, — tik pasakė jis. 

— Bet jūs užmirštate viena, — pareiškė Eva: — 
mums visuomet išlieka galimybė padengti jūsų tėvo 
kreditą. 

— Jūs turite pinigų? Man tai visai tiktų. 

— Esu tikra, kad mes surasime kitą kreditorių, — 
tvirtino Eva. 

Jis gūžtelėjo pečiais. 

— Bandykite. Man tai nerūpi. Jei aš atgaunu savo 
pinigus, visa kita man vis tiek.. Tuomet tai jūsų rei- 
kalas. 

Eva atsistojo. 

— Manau, tuo viskas pasakyta. 

Atsistojo ir Georgas Makulis jaunesnysis. 

— Gal galiu jus tuoj pat paimti kartu į Baden Ba- 
deną? 

— Ačiū, — atsakė Eva, — verčiau važiuosiu savo 
mašina. 

— Kaip norite, ponia Horster, tik prašau neperver- 
tinti mano kantrybės. 

— Kur galiu jus rasti, jei mes apsispręsime? 

— Šiandien aš nakvoju Baden Badene, Golfo vieš- 
butyje. 

Eva išsigando. 

— Tai jūs dar šiandien laukiate mūsų sprendimo? 

— Vėliausiai rytoj anksti rytą. Bet nenoriu būti 
smulkmeniškas. Kreditui grąžinti aš jums palikčiau dar 
aštuonias dienas. 

— Labai kilnu iš jūsų pusės, — sausai atsakė Eva. 

Bet ironija atšoko nuo jo kaip nuo sienos. Trum- 
pai atsisveikinęs, jis pasuko durų link, ir po kelių mi- 
nučių Eva išgirdo užstaugiant galingą jo mašinos mo- 
torą. 


Lona Simon sėdėjo ant Urbano Horsterio rašomo- 
jo stalo, užsimetusi koją ant kojos, ir rūkė cigaretę. 

— Rimtai šnekant, — kalbėjo ji, — nesuprantu, ko 
tu pyksti, Urbanai! Juk tikriausiai nemanai, kad šitam 
Georgui Makuliui pačiam šovė mintis tave paspausti? 
Juk aišku kaip dieną, kad už viso to reikalo vėl kyšo 
tavo žmonelė. 

— Valdyk liežuvį! — šūktelėjo jis. 

Ji išplėtė didžiules tamsias akis. 

— Na, to dar betrūko! — patempė lūpą. — Tokio 
tono iš tavęs dar negirdėjau! 

Ji sėdėjo apsiniaukusiu veidu ir kandžiojo lūpą. 

— Atleisk jau, — tarė jis, — bet tu pradedi mane 
nervinti. 

— Jeigu taip, — įžūliai atšovė, — tai galiu tave 
ir vieną palikti! 

Ji nuslydo nuo stalo ir, supdama klubus, nuėjo prie 
durų. Bet kai jis nė nesiruošė jos stabdyti, vėl atsi- 
gręžė. 

— Sakyk, ar manai, kad iš tiesų padoru savo pyk- 
tų išlieti būtent ant manęs? 

— Aš tik negaliu pakęsti, kad tu nuolat užpuldinėji 
mano Žmoną, — pasakė jis. 

— Aš? — šūktelėjo Lona Simon. — Ir kad ji tau 
vieną pagalį po kito vis kaišioja į ratus, tu, ko gero, 
laikai visiškai normaliu dalyku? 

— Nieko panašaus ji nėra dariusi. 

Lona nusijuokė. 

— Na jau? Iš karto? Ir būtent tu ją gini? 

— Kodėl būtent? Galų gale aš jos vyras. 

— Tik gerokai vėlai tai prisimeni, — išsprūdo jai. 

Beveik tą pat akimirką ji pajuto, kokia nevykusi ši 
pastaba, ir prikando lūpą. 

— Dar ne per vėlu, Lona, — tarė jis pabrėždamas. 

Ji labai išblyško. 

— Tai tu nori... su ja susitaikyti? 

— Tai jau padaryta. Ir aš nebeketinu leistis, kad 
mane vėl su ja supjudytų. Jau pakankamai tu pridarei 
bėdos. 

— Tai tokia padėka? — pasipiktinusi šūktelėjo ji. 
— Padėka už visą mano meilę? 

— Ne, tai atpildas už tavo intrigas. Jei nebūtum 
dėjusi visų pastangų sukurstyti mane prieš žmoną, nie- 
kuomet tarp mūsų nebūtų atsiradę susvetimėjimo. Tu, 
Lona, ir tik tu buvai mūsų santuokos piktoji dvasia. 

— Suprantu. O tavo žmona yra gryniausias ange- 
las, ką? 

Jis praleido ironiją pro ausis. 

— Taip, — atsakė, — tu visai teisi. Ji nuostabi 
moteris. Pastaraisiais mėnesiais tiesiog stebuklingu bū- 
du pakreipė viešbučio likimą... 

— Atleisk, kad tave pertrauksiu, — tarė Lona Si- 
mon, — bet dar visai neseniai tu galvojai kitaip. Tu 
baisėjaisi tuo, ką ji padarė iš viešbučio. Šitas vaikų 
darželis, visa pertvarka, jos įvesti pakeitimai... visam 
tam juk negali staiga imti ir pritarti! 

— Ne viskam, bet visgi kai kam, — atsakė Urba- 
nas Horsteris. — Gal iš tikrųjų aš buvau toli nuo re- 
alybės, gal visi mes per daug įpratę senais keliais 
slampinėti. Ar pastudijavai, Lona, kuomet nors pasta- 
rųjų mėnesių viešbučio veiklos suvestinius duomenis? 
Tuomet turėtum pripažinti, kad niekad anksčiau nebu- 
vome pasiekę tokių gerų rezultatų. 

— Bravo! — suplojo Lona delnais. — Va čia tai 

bent meistriškas triukas ant virvės... didysis balanso 
numeris, šimto aštuoniasdešimt laipsnių posūkis! 

Ji pasilenkė į priekį tiek, kad jis turėjo matyti jos 
krūtų pradžią gilioje baltos siuvinėtos palaidinės iš- 
kirptėje. 

— O dabar visai rimtai, Urbanai... tu iš tiesų tiki 
tuo, ką čia sakai? 

— Taip. Tik kvailys pastoviai spiriasi laikytis tos 
pat nuomonės, o inteligentiškas Žmogus randa vis ką 
nors nauja. 

— Tai juk nuostabu, — šaipėsi Lona Simon. — 
Tada visai nebesuprantu, ko tu iš tiesų jaudiniesi. Pa- 
vesk tuomet savo negirdėtai sumaniai mokytojai ir to- 
liau valdyti viešbutį! Tikriausiai galėsi dar būti Čia 
naudingas kaip asistentas... Jeigu ne, tai išeisi į pen- 
siją. Tavo viešbutis juk bus pačiose geriausiose ran- 
kose. 

Jos nuostabai, jis tik šypsojosi. 

— Vis ta pati nepataisomoji Lona! — tarė. — Ne- 
gi iš tikro nesupranti, kad savo piktu liežuviu nieko 
nebegali padaryti? Atrodai tarsi užmiršusi, kad mano 
Žmona atsisakė valdyti viešbutį... ir viską vėl atidavė 
į mano rankas. 

Lona nesileido paveikiama. 

— O taip, žinau! Labai sumanus šachmatų ėjimas. 
Stebina mane tik viena... kad tu pakankamai naivus ja 
patikėti. 

— Eva nuoširdi. Taip nuoširdi, kaip tik begali bū- 
ti Žmogus! Bet tu to niekad nesuprasi, Lona, nes dar 
niekada nesi ėjusi tiesiu keliu. 

Ji švelniai perbraukė ranka jo plaukus. 

— Man gaila tavęs, Urbanai, — veidmainiškai ta- 
rė, — tu geras ir protingas vyras. Bet iki šios moters 
tu tiesiog nepriaugęs. 

Jis apmaudžiai kryptelėjo galvą į šalį. 

— Liaukis, Lona... prašau tave, liaukis! 

— Bet aš turiu kalbėti, — atsakė ji, — negi to ne- 

supranti? Juk negaliu tau leisti atvirom akim listi į 
kilpą! 

— Ačiū, aš labai gerai sugebu pats savim pasirū- 
pinti. 

— Ne, kaip tik to ir nesugebi! Tu nesugebi net su- 
skaičiuoti, kiek bus du ir du! Taigi — tavo Žmona nu- 
sileido, apsimetė esanti švelni, nuolaidi. Tavo vietoj 
aš tuoj imčiau nepasitikėti. Bet tu ne, tu, aišku, pati- 
kėjai kiekvienu Žodžiu! Ir kai paskui čia išnėrė šitas 
Georgas Makulis jaunesnysis, tu vis dar neužuodei, 
kuo čia kvepia. Kaip galima būti tokiam naiviam! 

Jis suraukė kaktą. 

— Vadinasi, tu visai rimtai užsimojus teigti, kad ši- 
tą Žmogų čia atsiuntė mano Žmona? 

— O kaipgi kitaip! Labai gudriai ji šitai sugalvo- 
jo, mano pagarba! Dabar ji gali grįžti ir sakyti: Žinai, 
aš nenorėjau, bet jeigu Makulis reikalauja, kas man 
belieka? Ir tu turėsi ją po pat savo nosim pakęsti ir 
negalėsi jai net nieko prikišti. Juk ji vėl dar kartą pa- 
siaukojo viešbučio gerovei! 

Staiga atstūmęs savo kėdę nuo rašomojo stalo, jis 
atsistojo. 

— Taip, Lona, aš tikiu... kad tu būtum taip pada- 
riusi! Tokia intriga labai būdinga tau, ji nepriekaištin- 
gai tiktų tavo programai. Bet galima suklysti, pagal 
save sprendžiant apie kitus. Eva niekuomet taip negal- 
votų ir nesielgtų. 

— Tu nelaimingas kvaily! — ištrūko jai. — At- 
leisk, — greitai pridūrė, — taip aš nemaniau. Bet iš 
tikrųjų esi visiškai apakęs. Ką gi dabar ketini daryti? 

Jis sustojo tiesiai prieš ją. 

— Labai paprastai: vienąkart išsiaiškinti tavo ir ma- 
no santykius ir baigti šitą Žaidimą. 

Ji pasitraukė nuo jo atgal. 

— O kuo gi aš čia dėta? 

— Tai tau pasakiau trumpai ir aiškiai ir neketinu 

kartoti dar sykį. Pakankamai laiko iššvaisčiau su ta- 
vim. 

Netikėdama ji stebeilijosi į jį. 

— Ar tai reiškia...? 

— Kaip tik tai, Lona. Tu visuomet buvai labai 
greita suprasti. Tarp mūsų baigta... visiškai ir galuti- 
nai. 

— Bet... negi tu čia rimtai? 

— Dar kaip! Seniai man reikėjo baigti... ir nieka- 
da nereikėjo su tavim prasidėti, Lona. 

Jos tamsios akys užtvino ašaromis. 

— Argi tu viską užmiršai, Urbanai? Nejaugi mes 
nebuvome drauge laimingi... tokie laimingi? 

— Mes vogėme laimę, kuri mums nepriklausė. 
Abudu žinojome, kad anksčiau ar vėliau reikės atsi- 
skaityti. Šiandien laikas. Pataupyk savo ašaras ir sa- 
vo scenas. Viskas praėjo. 

Jos skruostų oda įsitempė, akys susiaurėjo. 

— Tai taip paprastai viską ir įsivaizduoji? 

— Taip paprastai ir yra, panele Simon! Prašau ei- 
ti dabar prie savo darbo! O jei panorėtumėt darbą 
mesti... nedaryčiau jokių kliūčių. 

— Iš tiesų ne? — piktai paklausė ji. — Pernelyg 
malonu iš jūsų pusės, pone viešbučio direktoriau! La- 
biausiai, matyt, norėtumėt, kad dabar visiems laikams 
dingčiau iš jūsų akių? Bet šito malonumo jums nesu- 
teiksiu. Aš išeisiu... nebijokit, man nėra jokio reikalo 
siūlytis... Bet pirma pakalbėsiu su jūsų Žmona. Turiu 
jai būtent kai ką papasakoti, kas ją sudomins! 

Šitas grasinimas išvedė jį iš kantrybės. 

— Lona! — šūktelėjo jis. 

Ji nė nemirktelėdama atlaikė jo žvilgsnį ir iššau- 
kiamai šyptelėjo. 

Jis čiupo ją už pečių. 

— Oi! — suriko ji. — Paleisk, man skauda! 

Jis atleido rankas, ir ji kūkčiodama prigludo prie 
jo krūtinės. 

— Urbanai, — kuždėjo ašarų slopinamu balsu, — 
Urbanai, negali juk manęs taip nuskriausti! Aš juk my- 
liu tave! 

— Mums reikia būti protingiems, Lona, — tarė jis 
nebe taip užtikrintu balsu. 

Ji aistringai kabinosi į jį. 

— Ar iš tiesų protinga sugriauti visa, kas buvo tarp 
mūsų? Visa, kas gražu, sunaikinti? Kodėl tu man pa- 
sidarei toks? Ką gi aš tau padariau? 

Jam trūko jėgų likti nepalenkiamam, ją atstumti. Jis 
glostė ją ramindamas. 

— Na, nebeverk gi, mieloji! — prašė jis. — Ne- 
sunkink mums šios minutės! 

Abudu buvo taip užimti vienas kitu, jog nė vienas 
nepastebėjo, kaip iš lauko pusės atsidarė durys. 

Tai sugrįžo ir tiesiai į vyro kambarį atėjo Eva. Da- 
bar ji stovėjo kaip įbesta tarpdury, nepajėgdama nei 
žengti į kambarį, nei pasitraukti, nepajėgdama nė vie- 
no žodžio ištarti. 

Tik pamačiusi, kaip jos vyras pasilenkė prie mer- 
ginos ir švelniai pabučiavo, ji atgijo. 

— Prašau atleisti, Urbanai, jei aš trukdau! — kan- 
džiai tarė ji. 

Urbanas Horsteris ir Lona Simon atšoko vienas nuo 
kito. 

— Tu... tu grįžai? — sutrikęs paklausė Urbanas 
Horsteris. 

— Matyt, kad taip, — šaltai atsakė Eva. — Turiu 
su tavim aptarti skubų reikalą. Bet matau, kad tu da- 
bar užsiėmęs kitkuo. Laukiu tavęs viršuje, savo kam- 
baryje. 

Ji dingo lygiai taip pat be garso, kaip ir buvo at- 
ėjusi, atsargiai už savęs uždarydama duris. 

Tiktai koridoriuje baigėsi jos ištvermė. Jausdama, 
kaip pakerta kojas, turėjo atsiremti į sieną, kad nesu- 
smuktų. Dar niekada nesijautė taip apgailėtinai ir be- 
viltiškai. 

Eva tespėjo pabūti savo kambaryje vos penketą mi- 
nučių, kai pasirodė vyras. Jis liko stovėti prie durų. 

— Ką tu čia veiki? — paklausė jis. 

Iš spintos ji buvo nusikabinusi savo sukneles su pa- 
kabomis, dabar išėmė šūsnį megztukų ir padėjo ant 
dvigulės lovos. 

— Kaip matai, aš persikraustau! 

— Bet... kodėl? 

Ji atsitiesė, tiesiai Žvelgdama į jį. 

— Tu manai, kad galėčiau dar vieną naktų išbūti su 
tavim viename kambaryje? 

— Eva, prašau... leisk gi man paaiškinti... 

— Žinau viską, Urbanai, gali savo žodžius pasitau- 
pyti. Dabar žinau, kur tu buvai pirmąjį vakarą po su- 
grįžimo... ir veikiausiai taip pat, kodėl negalėjai drau- 
ge su manim praleisti vedybų metinių. Tuomet buvai 
su ja Štrasburge, ar ne tiesa? 

Ji sudavė sau į kaktą. 

— Dieve mano, kaip galėjau būti tokia akla! La- 
žinuosi, kad apie tai Žinojo visi, visas viešbutis... Tik 
aš, viena aš ničnieko neįtariau! 

— Eva, — tarė jis beviltiškai, — tu klysti, pati- 
kėk gi manim! Viskas yra visiškai kitaip... 

— Taip? — paklausė ji. — Iš tiesų? Vadinasi, ke- 
tini tiesiai į akis man tvirtinti, kad Lona nėra tavo 
meilužė? 

— Ji buvo, Eva, bet... 

— Ačiū, — nutraukė ji, — to man užtenka. 

— Aš baigsiu su ja, prižadu tau... 

— Manai, kad dabar tai padės nors truputėlį? Ne- 
jau tau atrodo, kad kažką panašaus paprasčiausiai ga- 
lima ištrinti... užmiršti? Elgtis taip, tarytum nieko ne- 
būtų buvę? 

— Aš prašau tavęs atleisti, Eva, daugiau nieko ne- 
galiu padaryti. 

— Gal vieną dieną ir atleisiu... kai nebus taip 

skaudu. Bet tai nekeičia fakto, kad mūsų santuoka su- 
griuvo. Tai tu, Urbanai, ją sugriovei. 

— Aš su ja išsiskyriau. 

— Tai man vis tiek. Čionai ji būtų ar kur kitur... 
Juk tai nepaneigia tiesos, kad tu mane apgaudinėjai? 

— Nieko aš daugiau negaliu padaryti, kaip tik pra- 
šyti tavęs atleidimo. 

— Žinau, daugiau tu negali. Bet to negana. 

— Tu nori skirtis? 

— Taip. Tavo draugė gali džiaugtis. Greitai vėl bū- 
si laisvas Žmogus ir galėsi vesti Loną. Baigsis jums 
visos slėpynės. Argi ne puiku? 

— Prisiekiu tau, Eva, man niekada net mintis ne- 
dingtelėjo tave apleisti ir... 

— Ne, tu mane tik apgaudinėjai. 

Eva giliai įkvėpė, kad nusiramintų, paskui išsiėmė 
cigaretę ir užsidegė, dar prieš vyrui spėjus pasiūlyti 


ugnies. 
— Kam visa tai reikalinga? — tarė nuovargio ku- 
pinu balsu. — Kokia kam nauda, jei mes save tik ap- 


sunkinam? Kas atsitiko — atsitiko, ir nieko daugiau 
nepakeisi. Verčiau jau pasikalbėtume dalykiškai. 

Ramus balso tonas įkvėpė jam naujos vilties. 

— Eva, — tarė, — tik vienu dalyku tu turi pati- 
kėti... aš myliu tave ir mylėsiu visuomet. 

— Tai manęs nedomina, Urbanai. Man svarbu tik 
viena — reikalai. Tu supranti, kad aš mielai norėčiau 
išgelbėti savo pinigus. 

Jis kilstelėjo antakius. 

— Tavo pinigai? Reikalai? Ką čia iš tiesų šneki? 

— Manau, kad pasakiau pakankamai aiškiai. Pas 
mane buvo jaunasis Makulis... 

— Taip, aš žinau. Jis nori, kad tu vėl imtum val- 
dyti viešbutį. 

— Aš buvau atsisakiusi. Bet padėtis tuo tarpu iš es- 
mės pasikeitė. 

— Vadinasi...? 

— Taip. Aš vėl imsiu rūpintis viešbučiu, nes savo 
laiku paėmiau kreditą ir dabar esu atsakinga, kad jis 
pagal terminą būtų sugrąžintas. 

— Manau, kad šiuo reikalu žodelis priklauso ir 
man, Eva. 

— Ne, — šaltai atsakė ji, — nepriklauso. Aš esu 
ir buvau lygiateisė “Horsterio grandotelio" dalininkė. 
Su tuo kreditu, kurį parūpinau, mano dalis Žymiai pra- 
lenkė tavąją. Jeigu kas čia ir gali įsakinėti, tai tik aš. 

— Aš vis dar tavo vyras, Eva, neužmiršk to! 

— Nebeilgai, Urbanai, dėl to mes gi jau sutarė- 
me... Ir lygiai iki to laiko ir nė vienos dienos ilgiau 
aš rūpinsiuosi viešbučiu, tiksliau pasakius, iki momen- 
to, kai bus grąžintas kreditas. Tada iš tavo gyvenimo 
pasitrauksiu ir tu vėl galėsi karaliauti, kaip tik nori. 

— Švariai čia tu sugalvojai! — piktai tarė jis. — 
Bet nesikelk labai į puikybę! Aš perbrauksiu tavo ke- 
tinimus. Mat ponas šiuose namuose vis dar tebesu aš! 

Ji nubraukė savo cigaretės pelenus ir nužvelgė jį 
žvilgsniu, kuriame jautei ne tik panieką ir pyktį, bet 
ir sunkiai sužeistą meilę. 

— Na, gerai, — atsakė ji, — jeigu tu nenori, tai 
aš negaliu nieko padaryti. Tai buvo sąžiningas pasiū- 
lymas. Bet pridėkime jį prie visos bylos. 

Jis nesuprato. 

— Na, pagaliau, — tarė, — Žinojau, kad būsi pro- 
tinga. 

— Kaip gerai tu mane pažįsti, Urbanai, — su ne- 
slepiama ironija pareiškė ji. — Taigi klausyk: aš pa- 
sitraukiu ir tuojau pradedu skyrybų bylą. 

— Daryk, kas tau atrodo būtina, — piktai atsakė 
jis. 

— Tau tikriausiai aišku, kad drauge išeinu ir iš 
viešbučio, tai yra, artimiausioj ateity turėsi išmokėti 
mano dalį. 

— Gausi savo apgailėtinus pinigus iki paskutinio 
pfenigio! 

— Puiku, — atsakė iš pažiūros abejingai, — tik bi- 
jausi, ar truputį ne per daug užsimoji. Nes ir Maku- 
lis reikalaus grąžinti kreditą... ir būtent per aštuonias 
dienas. Tai jis man davė suprasti visiškai aiškiai. 

— Taigi tu man dedi peilį prie gerklės? 

— Ne aš — Georgas Makulis, — atsakė ji ramiai. 
— Jei tu manim netiki, paskambink jam. Pranešk apie 
pasikeitusią padėtį. Ligi rytojaus ryto jis bus Golfo 
viešbutyje. 

— Tai štai koks tavo kerštas! — sušuko jis nebe- 
sivaldydamas. — Tu nesibaidai net mane sužlugdyti! 
Ir tave, būtent tave aš gyniau prieš Lonos puolimus! 

— Tai tiesiog Žavinga, Urbanai. Sujaudinta esu iki 
ašarų. 

Nebegalėdamas ilgiau valdytis, jis šoko ant jos. 

— Tu bjaurybe! — suriko. 

Ji nepasitraukė nė per Žingsnį. 

— Nejudink manęs, Urbanai, — šaltai tarė, — 
įspėju tave! Tavo skolų sąskaita seniai viršyta. Ar iš 
tikrųjų nori dar daugiau užsikrauti ant savo sąžinės? 

Jis žvelgė į ją, tarytum geisdamas smogti. Paskui 
apsisuko ant kulnų ir išėjo iš kambario. Už jo nuga- 
ros trinktelėjo uždaromos durys. 

Eva nuėjo prie telefono ir paprašė centrinę sujungti 
su ponu Georgu Makuliu Golfo viešbutyje. Makleris 
taip greitai priėjo prie telefono, tarytum būtų laukęs 
skambučio. 

— Čia Eva Horster, — tarė ji, — taip, ponia Eva 
Horster... Norėjau jums tik pranešti, kad reikalai tvar- 
kosi... taip, aš vėl imsiu valdyti viešbutį... taip, tuo- 
jau. 

Padėjus ragelį, jos ištvermė baigėsi. Ji krito sker- 
sai lovos ir apsipylė ašaromis. Liko nugalėjusi, bet ir 
viską praradusi. 


Urbanas Horsteris nusileido žemyn į barą. Šią po- 


Piečio valandą jis tebuvo vienintelis klientas. Išgėrė 

viskio taurelę ir surūkė cigaretę nervams nuraminti. 
Jis jautėsi giliai prislėgtas. Viskas sužlugo, ir jam 
užteko sąžinės pačiam prisiimti svarbiausią kaltę. 

Pyktis savo Žmonai palengva išgaravo. Eva buvo 
teisi, tą jis turėjo pripažinti. Jeigu anuomet nebūtų lei- 
dęsis Lonos prikalbėtas važiuoti į Štrasburgą, nebūtų 
buvęs sužeistas avarijoje. Jeigu ištisus mėnesius nebū- 
tų turėjęs gulėti ligoninėje, Evai niekada nebūtų atėję 
į galvą kištis į viešbučio valdymą. Ir jeigu jis jau bent 
tuoj sugrįžęs būtų nutraukęs ryšį su Lona, jo Žmona 
nieko nebūtų sužinojusi apie tą avantiūrą. Jis elgėsi 
neatsakingai ir kvailai — dabar nebuvo ko skųstis, kad 
Eva jam pateikė sąskaitą. Bent jau kalbėdamas su ja 
nebūtų praradęs savitvardos! 

Nusiminęs ir susirūpinęs jis grįžo į savo biurą, at- 
sisėdo prie rašomojo stalo, parėmęs galvą rankomis, 
susimąstė. 

Nepakėlė galvos ir tuomet, kai atsidarė gretimo 
kambario durys ir įėjo Lona Simon. 

— Tai bent užtruko! — pasakė ji. — Ar ką laimė- 
jai? 

— Ko čia dar ieškai? — atsakė jis pavargusiu bal- 
su. — Seniai tau reikėjo išsinešdinti. 

Ji nerūpestingai šypsojosi. 

— Bet, Urbanai, negi tu rimtai kalbi apie atleidi- 
mą? 

— Gal ir ne, bet tuo tarpu šis tas pasikeitė. Vieš- 
bučio šefas dabar mano žmona. 

— Ir tu tai leidi? 

— Neturiu pasirinkimo. 

— Bet, Urbanai, aš būčiau tave... 

— Tylėk. Visa, ką dabar galėtum pasakyti, neturi 
prasmės. Mano Žmona nepakęs tavęs viešbutyje dau- 
giau nė minutės, ir tai suprantama jos teisė. 

— Vadinasi, ji tave sudorojo, — paniekinamai kon- 
statavo Lona, — kaip aš tau ir pranašavau! Ar paga- 
liau matai, kad ji su tuo Makuliu išvien? 

— Ne, — atsakė jis, — tai netiesa. Ji visai nesie- 
kė įlisti atgal į viešbutį. Tik kai mus abu užklupo... 

— Urbanai! — sušuko Lona Simon. — Ir tu lei- 
diesi tuo įtikinamas? Kad ji mus sučiupo, tai tik 
dingstis. Nuo pat pradžių ji nieko kito ir nesiekė, kaip 
tik išstumti tave iš viešbučio valdžios. 

— Tai netiesa, Lona, — ramiai paprieštaravo jis. 
— Tavo fantazija vėl tave kažkur nunešė. 

— Na, gerai, jei nenori manim tikėti, palikim šitą 
temą. Tuomet bent pasakyk man... ką dabar ketini 
veikti? 

— Ką aš galiu veikti? 

— Gintis. Ragais ir nagais prieš ją spirtis. 

— Kam? Ji nori su manim skirtis. 

Lona garsiai atsiduso. 

— Urbanai, — sušuko ji, — betgi tai puiku! Tuo- 
met mes galėsime... 

— Ne, — nukirto jis, — negalime! Jei dabar išei- 
siu, būsiu praradęs ne tik viešbutį, bet ir savo veidą. 
Būsiu tuomet niekas, niekingas bėdžius. Ar benorėtum 
tokiomis aplinkybėmis už manęs tekėti? 

Ji lūkuriavo. 

— Na, taip, — pripažino, — vargu ar tai būtų ma- 
no bemiegių naktų svajonė. 

Jis nusijuokė. 

— Dabar esi bent jau sąžininga! 

— Visada buvau tokia, Urbanai, šiaip ar taip, bent 
tavo atžvilgiu. 

Ji suraukė kaktą. 

— Tai tu manai, kad nieko negalima padaryti? 

— Ne, — tarė jis, — nieko. Kauliukai mesti... ir 
aš surinkau mažiausiai taškų. Tikriausiai mano Žmo- 
na jau bus paskambinusi Makuliui į Golfo viešbutį. 

— Į Golfo viešbutį? 

— Taip, jis ten gyvena. Iki rytojaus ryto. 

— Vadinasi, per naktį jis lieka čia; ar tai nieko ne- 
sako apie ryšius? 

Lona Simon priėjusi papurtė jį už pečių. 

— Ir tu vis dar netiki, kad visas šis reikalas yra 
iš anksto sutartas Žaidimas? Kad tave nori apgauti, at- 
imdami tavo viešbutį? 

Jis nuėmė jos rankas nuo savo pečių. 

— Ne, Lona. Verčiau nesistenk. Mano žmona yra 
padorus žmogus. Viskuo kaltas aš pats. Gal galiu tau 
išduoti pažymėjimą!? 

— Būtų gražu. Gal man jo dar prireiks. 

— Vadinasi, gerai. Tuomet rašyk... 

— Nėra taip skubu. Pasitaikius progai, pasiųsk ma- 
no adresu. 

Ji prabėgomis pabučiavo jį į kaktą. 

— Laimingai, Urbanai... ir sėkmės kovoje su dra- 
konu! 

Ji išbėgo iš kambario taip greit, kad jis visai ir ne- 
suvokė, kas įvyko. Tik po minutės jam tapo aišku, kad 
šitai ir buvo galas — aistringos istorijos pabaiga. 

Lona Simon buvo atkakli, daug atkaklesnė, negu Ur- 
banas Horsteris galėjo įsivaizduoti. Neketino taip grei- 
tai pralaimėti kovą. Ji pasiėmė taksi ir nuvažiavo į 
Golfo viešbutį. Norėjo pakalbėti su Georgu Makuliu 
jaunesniuoju. 

Georgas Makulis su keletu kitų ponų sėdėjo prie ba- 
ro, kai viešbučio patarnautojas pranešė jam apie Lo- 
ną Simon. 

— Pone Makuli, su jumis komerciniais reikalais no- 
rėtų pakalbėti panelė Simon, — pareiškė patarnautojas. 

— Komerciniais reikalais mane galima rasti mano 
Miuncheno, Ciuricho ir Paryžiaus biuruose, žinoma, iš 


" Turimas galvoje pažymėjimas — atleisto darbuotojo charakteris- 
tika (vert.). 

anksto užsiregistravus sekretoriate. Prašau tai perduoti 
šiai damai. 

— Vadinasi, jūs nenorite jos priimti? 

— Aš juk pasakiau, regis, gana aiškiai. 

Patarnautojas išraudo. 

— Panelė Simon yra... labai graži, — pramikčiojo 
jis. 

Ponai, buvę šio pokalbio liudininkai, nusijuokė. 

— Nebūkite beširdis, Makuli, — tarė vienas, — pa- 
žiūrėkite vis tik į tą gražutę... Kas Žino, gal jūs iš tie- 
sų kažką pražiopsote jos neapžiūrėję! 

Georgas Makulis jaunesnysis suraukė savo liesą ašt- 
rių bruožų veidą. 

— Gerai, pakvieskite. Bet išaiškinkite jai, kad aš 
teturiu tik penkias minutes laiko! 

Patarnautojas atsikvėpė. 

— Gerai, pone, kaip jūs pageidaujate! 

Jis skubėjo pasišalinti iš baro. Ponų juokas skam- 
bėjo ausyse. 

Kol Lona Simon pasirodė, praėjo trejetas minučių, 
ir ponų laukimo įtampa dar išaugo. Kai ji grakščiai, 
iškėlusi galvą įžengė į blausiai apšviestą barą, tai at- 
rodė panašu į efektingą pasirodymą scenoje. 

Keletas ponų nejučiomis sulaikė kvapą, o vienas 
girdimai švilptelėjo pro dantis. 

Georgas Makulis nuslydo nuo aukštos baro sėdy- 
nės ir nuėjo jai priešais. 

Prieš vykdama į Golfo viešbutį, Lona Simon užva- 
žiavo į savo butą ir persirengė. Ji vilkėjo juodą lais- 
vo kirpimo aksomo sijonėlį, baltą siuvinėtą palaidinu- 
kę, kurios iškirptė nuostabiai ryškino jos gražų kaklą 
ir lieknas rankas. Vešlūs juodi plaukai puria banga vai- 
nikavo galvą, tamsios akys spindėjo po tankiomis 
blakstienomis. Šypsodamasi ji tiesė Georgui Makuliui 
ranką. 

— Ponas Makulis? — kreipėsi ji. — Kaip gražu, 
kad jūs tokią neįprastą valandą mane priimate... 

Jis išviepė savo siaurą burną, dirbtinai nusišypso- 
damas. 

— Nieko kito man neliko. Kitaip vargu būčiau at- 
sikratęs to jauno Žmogaus, kuriam jūs padarėte tokį 
įspūdį. 

Lona Simon apsimetė nustebusi. 

— O, tai aš trukdau? 

— Žinoma, — šiurkščiai tarė jis. — Bet jeigu jau 
esate čia, galite man pasakoti, ką turite ant širdies. At- 
eikite čia, sėskitės! 

Jis nusivedė Loną prie mažo kampinio stalelio, kiek 
galima daugiau nutolusio nuo baro ir nuo smalsių li- 
kusiųjų ponų žvilgsnių. 

— Ir ką, panele? — paklausė jis. — Kokį biznį ke- 
tinate man pasiūlyti? 

Lona Simon nesivaržydama uždėjo savo ranką su 
koralo raudonumo nagais ant jo alkūnės. 

— Nepykite ant manęs, ponas Makuli... Biznio rei- 
kalai buvo tik pretekstas. 

— Tai jūs nenorite pinigų? 

— Pinigų? Aš? — Ji nusijuokė. — Jūs, matyt, 
įpratęs, kad visi Žmonės nori iš jūsų pinigų? 

— Taip, ir labai stebiuosi, kai sakote... 

— Man reikėjo priežasties prasibrauti prie jūsų! — 
pertraukė Lona. — Jūs didelis Žmogus, o aš nežymi 
maža mergaitė... 

— Tai ko iš tiesų norite iš manęs? 

— Susipažinti su jumis! — Ji akiplėšiškai Žvelgė 
į jo akis. — Ponia Horster buvo taip susižavėjusi ju- 
mis... 

— Jūs pažįstate ponią Horster? 

— Taip. Kitaip nebūtų galėjusi man apie jus papa- 
sakoti. 

Jis užsidegė cigaretę. 

— Atleiskite, bet visa tai atrodo kiek keistokai. Po- 
nia Horster man pasirodė toli gražu nesanti liežuvin- 

ga moteriškė, nors su ja susipažinau tik šiandien po- 
piet. 

— Apie tai žinau. Bet juk palaikote su ja ryšį nuo 
jūsų tėvo mirties... 

Lona Simon pro savo ilgas blakstienas iš pasalų 
stebėjo jį. 

— Irgi ne. 

Ji negalėjo paslėpti savo nusivylimo. 

— Gaila, — pasakė, — labai gaila! 

Jis žvelgė į ją savo tamsiomis skvarbiomis akimis. 

— Gal pasakytumėte man tiesą? 

Ji gūžtelėjo pečiais. 

— Kodėl ne? Man regis, dabar iš tiesų nebeturiu 
ko prarasti. 

Atsidariusi savo aksominį rankinuką, ji išsitraukė 
pakelį, išsiėmė cigaretę ir tol Žaismingai laikė ją ran- 
koje, kol komersantas galop ryžosi duoti jai ugnies. 
Giliai užsitraukusi, išpūtė dūmą pro nosį. 

— Aš tikėjausi, — tarė ji, — kad idėja poniai 
Horster ir toliau valdyti viešbutį yra kilusi iš jos pa- 
čios... 

— Iš ponios Horster? 

— Taip. Aš asmeniškai buvau tuo įsitikinusi. 

— Klaida. Priešingai, ponia Horster toli gražu ne- 
buvo sužavėta šio reikalavimo. 

— Tai jau supratau. 

Ponas Makulis jaunesnysis nubraukė nuo savo ci- 
garetės pelenus. 

— Ar galiu paklausti, kuo jus, panele Simson, do- 
mina visas Šis reikalas? 

— Simon, — pataisė ji, — bet jūs ramiai galite sa- 
kyti man Lona. 

Jis nesileido nukreipiamas į šalį. 

— Taigi? 

— Aš esu “Horsterio grandotelio“ sekretorė, tai 
yra, buvau iki šios dienos. 

— Jūs pasitraukėte iš darbo? 

— Mane atleido. Ponia Horster išmetė mane pro 
duris. 

— Ir kodėl? 

— Ką aš Žinau? Gal mano nosis jai nepatiko. 

Susimąstęs jis žvelgė į ją. 

— Aš to neneigiu. Pats esu darbdavys ir žinau, kad 
ne taip paprasta atsikratyti nemalonaus tarnautojo. Yra 
profsąjungos ir darbo konfliktų teismai. 

— Tai jūs man patartumėt gintis? 

— Šitai visiškai priklauso nuo to, ką jūs iškrėtėte. 

Ji apsimetė pasipiktinusi. 

— Aš? Jūs iš tikrųjų manote, kad aš... 

— Taip? Jūs nesate toks Žmogus, kokį aš galėčiau 
pavadinti patikima ir atsakinga sekretore. Taigi kas 
įvyko? Lindote į kasą? Ne, tuomet ponia Horster ne- 
būtų apsiribojusi vien atleidimu. Man veikiau norėtų- 
si spėti, kad pernelyg draugiškai sugyvenote su jos vy- 
ru, tiesa? 

Lona Simon šypsojosi, nė trupučio neįsižeidusi. 

— Jūs nepaprastai įžvalgus, pone Makuli. 

— Ir dabar jūs norite iškrėsti jai šunybę, ar ne? 
Bandydama pateikti vyrui įrodymų, kad ne aš, o po- 
nia Horster pati... Taigi, teisybę sakant, labai gudriai 
sumegzta intrigėlė. Man beveik gaila, kad ją turiu su- 
žlugdyti. 

Lonos Simon negalėjai taip greitai sugluminti. Ji 
pamėgino naują ataką. | 

— O ar jums būtina tai daryti, pone Makuli? 

— Vadinasi, jūs visai rimtai reikalaujate, kad aš pa- 
tvirtinčiau... 

— O kodėl ne? 

— Į tai, mano mieloji panele, galiu jums atsakyti 
visiškai tiksliai. Aš noriu atgauti pinigus, kuriuos ma- 
no miręs tėvas buvo įkišęs į “Grandotelį". O tai įma- 
noma tik leidus įsisiūbuoti poniai Horster, davus jai 
galimybę toliau dirbti savarankiškai... o ne kaišiojant 
jai pagalius į ratus. 

— Atrodo, ji bus gražiai jus apmulkinus! 

— Ji padarė man inteligentiškos, gabios ir padorios 
moters įspūdį, ir nemanau apsirikęs ją vertindamas. 

— Tai jūs nenorite man padėti? 

— Ar jūs rimtai vaizduojatės esanti verta penkių 
šimtų tūkstančių markių? 

— Jūsų tiesa, — ramiai atsakė ji. — Tai būtų blo- 
gas biznis mums abiems. 

Georgas Makulis tiriamai žvelgė į ją. 

— Palengva, — tarė, — jūs pradedate man patik- 
ti. Tikrai esate dėmesio verta mergina. 

Jis pamojo kelneriui: 

— Prašau atnešti šampano! 

Po to kreipėsi į Loną Simon: 

— Niekuomet nesate pagalvojusi apie tai, ar kar- 
tais neklystate, savo dienas eikvodama biure? Apie tai, 
kad jums nėra reikalo imtis meilužės vaidmens — 
nors ir gerai atrodančio, bet visai vidutiniško viešbu- 
čio savininko meilužės? 

— Šiaip ar taip tai jau praeitis. 

— Vadinasi, norite sudeginti paskui save tiltus? 

— Tai jau padariau. 

— Nebeturite jokių įsipareigojimų Baden Badene? 

Lona Simon padelsė. 

— Ne ta prasme. Tiktai labai gražų butą... 

— Kurį jums įtaisė šitas Horsteris. 

— Taip. 

— Tuomet dar šiąnakt susidėkite savo daiktus ir 
tiksliai aštuntą valandą su savo bagažu būkite čia, Gol- 
fo viešbutyje. Baldus, kilimus, paveikslus ir visa ki- 
ta, ką esate sukaupusi, palikite. Parašykite Horsteriui 
laišką, kad jis tą šlamštą vėl gali pasiimti. 

— Bet kodėl? Tai priklauso man ir... 

— To jums nebereikės. Nuo šiol jumis rūpintis im- 
siuos aš ir nenorėčiau dėl jūsų turėti keblumų. Be jo- 
kios abejonės, ponas Horsteris neturėjo teisės dovanoti 
jums didesnių daiktų, tikriausiai daugumą jų paėmė 

net iš viešbučio ūkio... 

— Tiesa. 

— Na, matote! Kai jo Žmona apie tai sužinos... o 
tai tik laiko klausimas... ji neabejotinai visko vėl pa- 
reikalaus iš jūsų. Bent jau pamėgins. Bet aš nenoriu 
skandalo. Supratote mane? 

— Taip. 

Kelneris atnešė ledo kibirėlį su šampanu, ant stalo 
sustatė taures, negarsiai pokštelėdamas atidarė butelį 
ir įpylė šlakelį į komersanto taurę. 

Jis paragavo. 

— Galėtų būti šaltesnis, bet pilkite! 

Kelneriui nuėjus, jis pakėlė taurę į Simon. 

— Už jūsų ateitį! 

Ji išgėrė. 

— Ką ketinate su manim daryti? 

— Aš priimu jus į darbą kaip meilužę! 

Ji atvėrė burną, pasirengusi protestuoti, bet jis ran- 
kos mostu nutraukė jos žodžius. 

— Nesakykite dabar, kad jums tai per staigu. Šiuo 
momentu jūs kaip tik ieškote naujos tarnybos. Nieko 
blogo ir tai, kad jūs manęs neįsimylėjusi, tai tik truk- 
dytų... aš juk irgi jūsų neįsimylėjęs. Ko man reikia — 
tai oficialios meilužės, Žavingos jaunos moters kaip 
jūs, kurią pamačius kitiems vyrams, ypač mano ver- 
slo draugams, akys iš kaktos iššoktų. 

— Tai jūs iš tiesų norite, kad aš... 

— Ne. Aš turiu labai žavingą Žmoną ir neketinu jos 
apgaudinėti. 

Lona Simon tik su vargu įstengė paslėpti paleng- 
vėjimo atodūsį. 

— Suprantu, — tarė ji. 

Georgas Makulis dar kartą kilstelėjo savo taurę. 

— Taigi tuomet... už gerą bendradarbiavimą, Lo- 
na! 

Ji susidaužė su juo taurėmis ir jau šią akimirką 
mintyse ėmė piešti tuos neaprėpiamus privalumus ir 

galimybes, kurių teikė ši nauja tarnybos vieta. Ji 
anaiptol neketino visiems laikams likti pas šitą šaltą 
kaip ledas vyriškį. Vis dėlto tai, ką jis siūlė, buvo 
tramplinas — tramplinas į prabangią ir be rūpesčių 
buitį, kokią nuo seno buvo išsvajojusi. 


Lona ne visai įvykdė savo naujojo šefo nurodymus, 
nors ir susidėjo šiąnakt tik savo asmeninį turtą, dra- 
bužius, paltus, papuošalus ir baltinius, nors ir iš tik- 
rųjų parašė laišką — bet ne Urbanui Horsteriui, o jo 
žmonai. Ji nepajėgė atsispirti malonumui dar kartą, jau 
paskutinį, pažeminti Evą Horster. 

Po poros dienų Eva gavo šį laišką paštu, ir, jį skai- 
tant, jos veidas sustingo. Nuėjusi po to į vyro biurą, 
be Žodžių padavė jam laišką. 

— Tai liečia tave, Urbanai, — tarė ji. 

Jis pažino Lonos Simon rašyseną ir išsigando. 

— Ko... ji nori? 

— Paskaityk pats! 

Eva apsisuko ir išėjo iš kambario. 

Akimis perbėgęs skubotas, atviros ir slaptos pagie- 
Žos persunktas eilutes, rašytas savo buvusios mylimo- 
sios, Urbanas Horsteris pašoko. Jis buvo bepaklūstąs 
impulsui bėgti Žmonai įkandin ir viską jai paaiškinti, 
bet ką gi čia bereikėjo aiškinti? Kad jis Lonai dova- 
nojo baldus ir kilimus, buvo tikra tiesa. Tik dabar vi- 
siškai suvokė, kokių neatsakingų būta jo veiksmų. Jis 
nerado Žodžių, kuriais būtų galėjęs atsiprašyti. 

Dar tą pat dieną patvarkė parvežti ir sunešti bal- 
dus į viešbutį, kad jie būtų panaudoti apstatant kele- 
tą remonto reikalingų kambarių. 

Eva matė, kas daroma, bet dėjosi nepastebinti. Ji 
neištarė tuo reikalu daugiau nė žodžio, vaikščiojo po 
viešbutį tyliu, uždaru veidu, žiūrėjo į savo vyrą tary- 
tum į orą ir kalbėjo su juo tik būtiniausiais gamybi- 
niais ir ūkiniais reikalais. 

Artimiausiomis savaitėmis Urbanas Horsteris nuo- 

lat nedrąsiai bandė su ja susitaikyti, bet viskas atsi- 
mušdavo į Evos sustingusią, nenatūralią ramybę. At- 
rodė, tarytum kartus nusivylimas būtų apkaustęs jos 
širdį geležies šarvu. Ji pati manė, kad bet koks jaus- 
mas savo vyrui joje miręs. 

Vaikai su Alisa vis dar tebebuvo medžioklės name- 
lyje. 

Vieną dieną Urbanas priėjo prie žmonos, kai ji tik- 
rino virtuvės atsargas. 

— Galiu su tavim minutėlę šnektelti, Eva? — pa- 
klausė jis. 

— Prašau, — trumpai atsiliepė ji, — kas yra? 

— Ne čia, — atsakė Urbanas, — ateik pas mane į 
biurą. 

Ji metė akį į smalsius virtuvės personalo veidus. 
Kiekvienas šių namų gyventojas žinojo, kad su šefo 
santuoka negerai, ir troško rasti naują progą paliežu- 
vauti. 

— Gerai, — sutiko Eva, — kai tik turėsiu laiko. 

Jinai atėjo tiktai po keleto valandų, labai šalta ir 
labai išblyškusi, apsirengusi šviesiai žalia su sidabro 
blyksniais šilko suknele. 

— Norėjai mane kažko paklausti? — tarė išdidžiai. 

— Gavau šiandien iš Zuzės laišką, — pradėjo jis 
pokalbį. — Vaikai medžioklės namelyje nuobodžiau- 
ja. Jie vėl norėtų namo. 

— Apie tai negali būti ir kalbos. 

— Man irgi norėtųsi, kad jie būtų čia, — pareiškė 
jis. 

— Ir kas, tu manai, čia jais rūpinsis? Seseriai Ve- 
ronikai per akis darbo su svečių vaikais. Ne, medžiok- 
lės namelyje jiems daug geriau. Pasibaigus atostogoms, 
abu didieji vėl grįš į internatą. 

— Manau, kad tai neteisinga, — paprieštaravo jis. 
— Lygiai taip pat gerai galėtų ir Čia... 

— Ne, to jie negali. Dabar mažiau negu bet kada. 

— Zuzė rašo, kad tu jai pažadėjai... 

— Tiesa, bet tuomet aplinkybės dar buvo kitokios. 
Tada aš dar nieko nežinojau apie Loną Simon. 

Jis pašoko. 

— Ką, dėl Dievo, su vaikais bendra turi Lona Si- 
mon? 

— Labai daug. Ji sugriovė mūsų santuoką. Aš ne- 
noriu, kad vaikai taptų mūsų susvetimėjimo liudinin- 
kais. 

— Ak, tai tokie reikalai... Aš ta priežastis, dėl ku- 
rios jie negali parvykti? 

Ji susigriebė kiek per daug pertempusi stygą. 

— To aš nesakiau, — pareiškė. 

— Na, yra dalykų, kurių nebūtina išsakyti, užten- 
ka leisti juos kitiems pajusti. 

— Tai man naujiena, kad tu toks jautrus. 

Jis priėjo prie jos. 

— Eva, prašau! Žinau, aš tave apgavau, žinau, kad 
blogai elgiausi... Bet tikėk manim, aš dėl to gailiuo- 
si. Iš širdies gailiuosi to, ką padariau. Iš tiesų negali 
man atleisti? 

Jinai ilgai žvelgė į jį. 

— Norėtųsi, kad galėčiau, — tarė ji, — bet yra da- 
lykų, per kuriuos moteris peržengti negali! 

— Eva! Juk viskas baigėsi... Lona Simon išvažia- 
vo, atgal negrįš... prašau, pamėgink užmiršti! 

— Negaliu, Urbanai. 

— Tai nepalieki man nė lašelio vilties? 

— Jeigu tai daryčiau, meluočiau. Geriau tau susi- 
taikyti su tuo, kad mūsų privatūs santykiai baigėsi. 

Ji apsisuko ir išėjo iš kambario. 


Kai kitą rytą Eva grįžo iš turgavietės ir savo kam- 
baryje persirenginėjo, jai dingtelėjo mintis, kad su vy- 
ru ji dar turėjo aptarti nurodymus būsimo iškilmingo 
banketo klausimu — tą banketą jų viešbutyje ruošė 
Lajons klubas. 

Svarstydama, ar nereikėtų liepti viešbučio patarnau- 

tojui jo paieškoti, ji žvilgtelėjo į savo laikrodėlį. Bu- 
vo dar prieš septynias. Vakar vakare gulti buvo nuei- 
ta vėlai, užtat rytą jis bus ką tik atsikėlęs. 

Jau seniai ji nėra buvusi jo kambaryje, bijojosi, bet 
pyko ant savęs už paikumą. Nieko daugiau jam nebe- 
jautė, kodėl tad turėjo bijotis jo paieškoti? 

Ryžtingu žingsniu peržengė koridorių ir pasibeldė 
į duris. Viduje niekas neatsakė. Matyt, jis dar miego- 
jo. 

Ji nuspaudė rankeną, durys lengvai atsidarė. Eva įė- 
jo ir nustebusi sustojo prie slenksčio. 

Lova buvo sujaukta, kambarys tuščias — keistai 
tuščias, pasirodė jai. Ant naktinio stalelio nebuvo Ur- 
bano kelioninio žadintuvo, niekur nesimatė šlepečių, 
taip pat jo chalato, kurį mėgdavo nerūpestingai per- 
mesti per kėdės atkaltę. 

Ji metė žvilgsnį į vonią — ant stiklinės lentynėlės 
prie prausyklos trūko jos vyro tualeto reikmenų. Nu- 
bėgusi atgal, pažvelgė į spintą — irgi buvo tuščia. Nė 
vieno kostiumo nebuvo ant pakabų. 

Ji puolė į paniką. Nubėgusi prie lifto, paspaudė iš- 
kart visus mygtukus ir, nepakeldama laukimo, bėgte 
leidosi laiptais Žemyn. 

Vyras išvažiavo, paliko ją! 

Ūmai suvokė, kad mylėjo jį visuomet nežiūrint nie- 
ko, kad niekada nebūtų jautusis tokia įžeista, niekada 
taip atkakliai nebūtų jo atmetusi, jeigu viduje iš tikro 
būtų nutraukusi su juo visus ryšius. 

Ponas Tomas stovėjo už priėmimo stalo. Nubėgo 
prie jo. 

— Kada išvažiavo mano vyras? — uždususi pa- 
klausė. 

— Nežinau. 

— Bet... juk turite Žinoti... 

— Kai pradėjau savo darbą, jo jau nebebuvo. Man 
pasakė naktinis portjė. 

— Kodėl jūs man tuoj to nepranešėt? 

— Maniau, kad tai nelabai svarbu... 

— Jūs... manėt? Bet tai svarbu, nepaprastai svar- 
bu... man, ir vaikams, ir viešbučiui! 

Ponas Tomas nė nemirktelėjęs apsigręžė ir iš len- 
tynos ištraukė laišką. 

— Ponas Horsteris paliko jums Žinią... 

Eva išplėšė iš rankų laišką, bet prieš atidarydama 
paėjėjo keletą žingsnių į šalį — nenorėjo būti stebi- 
ma. 

“Mieloji Eva, — skaitė ji, — aš nusprendžiau ding- 
ti nakties tamsoje ir manau, kad šį pasiryžimą tu su- 
tiksi su palengvėjimu. Pripažįstu, mano kaltė, kad taip 
toli mūsų buvo nueita. Tu iš tikrųjų turi pagrindą ma- 
nęs nekęsti. Bet tavo neapykantos aš nepajėgiu pakelti, 
o dar labiau tavo paniekos. 

Aš perleidžiu tau viešbutį ir atsisakau visiems lai- 
kams savo dalies. Žinau, kad tu globosi mūsų vaikus. 

Kai tik rasiu darbą ir turėsiu tikslų adresą, užmeg- 
siu ryšį su tavo advokatu, kad galėtum pradėti skyry- 
bų bylą. Savaime aišku, aš prisiimu visą kaltę, juk iš 
tikrųjų aš vienintelis ir esu kaltas. 

Linkiu tau daug laimės. Džiaugiuosi, kad nors ką 
galiu nuveikti tavo naudai, būtent — išnykti iš tavo 
gyvenimo." 

Eva nuleido laišką ir nieko nematančiomis akimis 
žvelgė į tuštumą. 

Nieko kito ji negalėjo galvoti, kaip tik: jo nebėra 
visiems laikams, ir būtent aš išvijau jį iš namų! 

Ji visai nepastebėjo, kad iš gatvės pro sukamąsias 
duris pasirodė ankstyvas svečias. Tik kai atsistojo 
priešais, ji pažino, kad tai jis — jos advokatas ir jau- 
nystės draugas Konradas Kilius. 

— Eva, — tarė jis, — kas atsitiko? Atvykau taip 
greit, kaip tik galėjau! Tavo vyras paskambino man va- 
kar vakare ir... 

— Mano vyras? — kimiu balsu pakartojo ji. 

— Taip, jis man pasakė, kad turiu pasirūpinti ju- 

mis, esu tau reikalingas. Daugiau negalėjau išgauti, jis 
greit vėl padėjo ragelį. 

— Jis išvažiavo, — tarė Eva, — jis mane paliko. 

Ji padavė laišką. Advokatas Kilius perbėgo jį aki- 
mis. 

— Šimts velnių, — šūktelėjo, — čia tai bent pa- 
doru! Labai kilniaširdiškas sprendimas. Nemaniau, kad 
tavo vyras gali taip pasielgti. 

— Aš turiu jį surasti. 

— Bet, Eva, kodėl gi? Džiaukis... 

— Aš myliu jį, Konradai. Tik dabar tai tikrai Ži- 
nau... niekada nesilioviau jo mylėjusi. 

Jo veidas apsiniaukė. 

— Tai tokios tokelės! 

— Taip, kaip tik tokios. Jei esi mano draugas, tu- 
ri man padėti jį surasti. 

Konradas Kilius ir vėl susitvardė. 

— Bet kaipgi? Laiškas neduoda nė mažiausio at- 
spirties taško. 

— Manau, kad duoda. Ar tau nekrinta į akį, kad 
jis neparašė: pasveikink vaikus nuo manęs? Paaiškink 
jiems viską? Pabučiuok juos? 

— Bet apie tai jis veikiausiai nepagalvojo. 

Ji papurtė galvą. 

— Tuo aš netikiu. Atvirkščiai, manau... taip, visiš- 
kai tikrai... jis nuvažiavo į medžioklės namelį su jais 
atsisveikinti. Nuvežk mane pas vaikus, labai prašau! 
Duok Dieve, kad laimė nusišypsotų... kad jis ten dar 
būtų! 


Eva, šiaipjau net perdaug atsargi važiuotoja, šį sy- 
kį be paliovos ragino Konradą Kilių važiuoti greičiau. 

Bet kai jie pasiekė medžioklės namelį, Urbano ma- 
šinos niekur nebuvo matyti. 

— Jis jau išvažiavo! — sušuko ji be galo nusivy- 
lusi. 

— Manau, kad greičiau išvis čia jo nebuvo! 

— Buvo, kaipgi, esu tuo visai tikra! — tarė Eva. 
— Jis negali juk taip be niekur nieko, neatsisveikinęs 
su vaikais... 

— Galbūt nenorėjo nei jiems, nei sau be reikalo 
apsunkinti išsiskyrimo! 

Eva, nieko neatsakiusi, uždėjo ant draugo rankos 
savąją. 

— Tylos, — paprašė ji, — minutėlę visiškos tylos! 

Dabar aiškiai buvo girdėti artėjančio automobilio 
burzgimas. 

— Jis atvažiuoja, — tarė Eva, — jis atvažiuoja tik 
dabar! 

Ji padėjo ranką ant durų rankenos. 

— Nieko nesitikėk, Eva, jis išvažiavo gerokai 
anksčiau už mus ir turėtų seniai čia būti, jei tik... 

Mosuodama abiem rankom, Eva nuėjo priešais tak- 
si. Bet, be vairuotojo, mašinoje nebuvo nieko daugiau. 

— Labą rytą, panele, — pasisveikino vairuotojas, 
— ar jūs ko ieškote? 

— Taip, savo vyro! 

— (Gaila, mašina tuščia... 

— Matau ir pati. Bet... ko jums čia reikia? Ar jus 
kas užsakė? 

— Būtent! Ponas, kurį aš vežiau. Važiuokite į kai- 
mą, pasakė jis, išgerkite puoduką kavos ir po pusva- 
landžio galėsite vėl mane paimti! 

— Taigi... jis yra čia! 

Eva apsisuko ir nubėgo prie medžioklės namelio. 

Konradas Kilius jos nepasekė. Užsidegęs cigaretę, 
jis nuėjo pas taksi vairuotoją, kuris išlipęs taip pat 
ruošėsi eiti į namelį. 

— Palūkėkite, drauguži, — tarė Konradas Kilius, 
— ten viduje dabar mudu tik trukdytume. 

Jis ištiesė vairuotojui cigarečių pakelį. Vyriškis ap- 
sirūpinęs supratingai nusišypsojo. 

— Ak, tai tokie dalykai? Susitaikymas? 

— Galbūt, — atsakė Konradas Kilius, — bet gal- 
būt... ir vienos santuokos galas. 


Urbanas Horsteris su Bebse ant kelių, apsuptas 
abiejų didesniųjų vaikų, sėdėjo namo terasoje. 

— Pasiimk mane, tėte, — juk dar atostogos, — 
prašė Zuzė. 

— Kada tu grįši? — paklausė Tedis. 

Abudu vaikai suprato, kad šis nelauktas tėvo apsi- 
lankymas, šis atsisveikinimas reiškia kažką ypatinga. 
Jie buvo sutrikę. Tik Bebsė suposi ant tėvo kelių lai- 
minga ir nieko nenujausdama. 

Urbanas Horsteris neatsakė nė į vieną klausimą. 

— Atrodo, jau girdėjau taksi, man reikia keliauti, 
vaikai! Prižadėkite, kad būsite geri ir klausysite mo- 
tinos... 

Šią akimirką į terasą įlėkė Eva. 

Urbanas pašoko, Bebsė nusirito nuo kelių ir, norė- 
dama išsilaikyti ant kojų, įsikibo į jo kelnių klešnę. 
Zuzė ir Tedis nubėgo motinai priešais. 

— Urbanai! — sušuko ji švytinčiomis akimis. — 
Tai vis tik tave atradau! 

— Užtikrinu, kad jokių sidabrinių šaukštų su savim 
nepasiėmiau... 

— Prašau, — tarė ji, — mesk dabar juokus! Aš vi- 
siškai rimtai! Kaip tu galėjai parašyti man tokį laiš- 
ką! 

— Tu šito iš tiesų nežinai? 

— Žinau, kaipgi, — tarė ji, — Žinau... aš bjauriai 
elgiausi. Atleisk man, Urbanai! 

— Aš? Tau? 

— Taip. Nes aš... aš tau seniai atleidau. Aš... aš 
tik buvau tokia užsispyrus, kad negalėjau tau to pa- 
rodyti. 

— Tu turėjai tvirtą pagrindą manęs nekęsti. 

— Nekenti tik tų Žmonių, kuriuos myli... Ar tokia 
mintis tau niekuomet neatėjo į galvą? Jei būčiau tau 

visai abejinga, daugių daugiausia tebūčiau supykusi. 
Prašau tave, grįžk su manim! 

— Tai tu netiki, kad pati viena susidorosi su vieš- 
bučiu? 

— Čia ne tai, Urbanai. Padaryti galima visa, ko 
rimtai norima. Bet dviese lengviau. Jei imtumės vir- 
Vę į tą pačią pusę traukti... 

— Skamba labai protingai, ką čia sakai! 

— Ne protas mane paskatino vytis tave, Urbanai, 
bet... kad tave myliu! 

— O ką, tu manai, aš jaučiu tau? 

Vaikai šito aiškinimosi ligi šiol klausėsi tylėdami. 
Dabar Tedis pasakė: 

— Taigi, bet kad dabar darosi jau nebe taip įtemp- 
ta... 

— Tai juk blogiau kaip televizijos filme! — šūk- 
telėjo Zuzė. — Nagi, pasibučiuokit pagaliau! 

Urbanas apkabino žmoną, Tedis ir Zuzė brovėsi 
prie jų, o Bebsė, patekusi į šią grūstį, maldaudama kė- 
lė aukštyn rankutes. 

Urbanas pasilenkė ir pakėlė savo jauniausiąją aukš- 
tyn. 

— Alisa, — sušuko jis, — Alisa... užmokėkite vai- 
ruotojui ir atleiskite taksi. 

— Kai kas dar tebėra lauke, — tarė Eva. — Kon- 
radas Kilius. 

— Atsiveskite jį vidun, vaikai! — paliepė Urbanas. 
— Ir jam nepavyks šito išvengti... jis turės mus pa- 
sveikinti. Šiandien švenčiame! 

— O viešbutis? — paklausė Eva. — Banketas? 

— Tegu jie šiandien mums nerūpi! Tu man svar- 
besnė, Eva... svarbesnė už viską pasaulyje! 

